
EESSÕNA 

Nendele, kes on lugenud mu esimest romaani «Against the Fail of Night» ja 
tunnevad käesolevas teoses ära osa selle romaani materjalist, tuleb öelda mõned 
selgitavad sõnad. 

Romaani «Against the Fail of Night» kirjutamine algas 1937. aastal ja lõppes pärast 
nelja või viie visandi koostamist 1946. aastal, kuid raamat ilmus mitmesugustel auto- 
rist sõltumatutel põhjustel alles mõni aasta hiljem. Ehkki see teos võeti hästi vastu, 
polnud ta vaba enamikust esikromaanidele omastest puudustest ja rahulolematus, 
mida ma algusest peale tema suhtes tundsin, kasvas aastate jooksul pidevalt. Pealegi 
muutis edu, mida teadus oli selle loo väljamõtlemisest möödunud kahe aastakümne 
jooksul saavutanud, paljud esialgsed ideed naiivseks ning avas uusi perspektiive ja 
võimalusi, mis raamatu kavandamise ajal olid täiesti kujuteldamatud. Eelkõige 
vihjasid informatsiooniteooria teatavad saavutused inimeste eluviisi tulevastele 
revolutsioonilistele muutustele, mis on veelgi põhjalikumad kui tuumaenergia mõjul 
juba praegu toimuma hakanud muutused, ja ma tahtsin neid muutusi kajastada 
raamatus, mille kirjutamist olin üritanud, kuid mis oli seni kirjutamata jäänud. 

Merereis Inglismaalt Austraaliasse andis võimaluse pooleli olev töö tõsiselt käsile 
võtta ja ma lõpetasin selle just enne Suurele Vallrahule siirdumist. Lisaks muule 
kannustas mind teadmine, et mul tuleb mitme kuu vältel tegutseda kaheldava 
rahumeelsusega haide hulgas. Doktor Johnsoni väide, et mitte miski muu ei anna 
inimesele niisugust vaimset tasakaalu kui teadmine, et hommikul puuakse ta üles, 
võib õige olla või mitte, kuid mina võin omalt poolt tõendada, et võimaliku Vallrahult 
tagasi tile-mata jäämise mõte oli peamine ajend, mille tõttu ma selle raamatu just siis 


valmis kirjutasin ja mind ligi kakskümmend aastat vaevanud kurja vaimu lõpuks välja 
ajasin. 

Romaanis «Against the Fail of Night» ilmus ligikaudu veerand käesolevast teosest; 
ma usun siiski, et ka need, 

kes varasemat raamatut loevad, leiavad siin tegemist olevat praktiliselt uue 
romaaniga. Kui mitte, siis loodan vähemalt, et nad tunnustavad autori õigust oma 
varasemaid mõtteid ümber mõelda. Ma tõotan neile, et need on mu viimased sõnad 
surematust Diaspari linnast, mida ümbritseb Maa pikaajaline õhtuhämarus. 

Arthur C. Clarke 

London, september 1954 — aurik «Himalaya» — Sydney, märts 1955 


Linn lebas kõrbe rinnal nagu ergav juveel. Kunagi olid temas toimunud muutused, 
kuid nüüd läks aeg temast mööda. Üle kõrbe pinna libisesid üksteise järel ööd ja päe- 
vad, Diaspari tänavail aga oli alati pärastlõuna ja pimedaks ei läinud seal iialgi. 
Pikkadel talveöödel, kui Maa hõredasse õhku jäänud vähene vesi külmus, võis kõrbe 
pind kattuda härmatisega, kuid linn ei tundnud kuumust ega külmust. Tal ei olnud 
välismaailmaga mingit kokkupuudet; ta moodustas omaette universumi. 

Inimesed olid varemgi linnu ehitanud, kuid niisugust mitte kunagi. Mõned linnad 
olid püsinud sajandeid, mõned aastatuhandeid, enne kui aeg oli kustutanud isegi 
nende nimed. Diaspar üksi oli esitanud väljakutse igavikule ning kaitsnud ennast ja 
kõike temas varjul olevat aja pikaldase kulutava toime, kõdunemisest ja 
roostetamisest tingitud lagunemise vastu. 

Linna ehitamisest möödunud aja jooksul olid Maa ookeanid kadunud ja kogu 
maakera oli kattunud kõrbega. Viimased mäed olid tuule ja vihma mõjul tolmuks 
muutunud ning uute mägede kergitamiseks oli maailm juba liiga väsinud. Linn ei 
hoolinud sellest; ka siis, kui Maa ise oleks kokku varisenud, oleks Diaspar oma 
ehitajate lapsi kaitsnud ning neid ja nende aardeid mööda aja voolu kindlalt edasi 
kandnud. 

Nad olid palju unustanud, kuid ei teadnud seda. Nende kooskõla keskkonnaga oli 
niisama täiuslik kui keskkonna kooskõla nendega, sest mõlemad olid koos 
kavandatud. See, mis oli väljaspool linna müüre, ei puutunud neisse; see oli nende 
mõttemaailmast välistatud. Diaspar oli kõik, mis eksisteeris, kõik, mida nad vajasid, ja 
kõik, mida*ad suutsid kujutleda. Neile ei tähendanud midagi, et kunagi oli inimene 
valitsenud tähtede üle. 

Ent mõnikord siiski kummttasid neid muistsed müüdid ning nad tundsid 
ebamugavat rahutust, kui neile meenusid legendid Impeeriumist, mille ajal Diaspar oli 
veel noor 

ja ammutas oma elujõudu kaubavahetusest paljude päikestega. Nad ei tahtnud vanu 
päevi tagasi, sest nad olid oma igavese sügisega rahul. Impeeriumi hiilgus kuulus 
minevikku ja võis sinna jääda, sest nad mäletasid, kuidas tuli Impeeriumi lõpp, ja kui 
nad mõtlesid Sissetungijatele, imbus nende kehasse kosmilise ruumi enese 
üdinitungiv külmus. 

Nad pöördusid tagasi oma linna ellu ja soojusse, pikka kuldsesse ajastusse, mille 
algus oli juba unustatud ja mille lõpp oli veelgi kaugem. Ka teised inimesed olid 
sellisest ajastust unistanud, kuid ainult nemad olid selle saavutanud. 

Möödunud oli rohkem kui miljard aastat, nemad aga elasid ikka ühes ja samas 
linnas ning kõndisid ühtedel ja samadel imepäraselt muutumatutel tänavatel. 


UKS 

Nad olid kulutanud palju tunde, et ennast Valgete Usside Koopast välja võidelda. 
Isegi nüüd ei saanud nad olla kindlad, et mõni kahkjas koletis neid ei jälitanud — ja 
nende relvade jõud oli peaaegu ammendatud. Nende ees hõljuv valgusnool, mis 
Kristallmäe labürintides oli olnud nende salapärane teejuht, kutsus neid enese järel 
üha edasi. Neil ei olnud muud valikut, kui sellele järgneda, ehkki see võis neid viia 
veelgi hirmsamatesse hädaohtudesse, nagu varem oli juba palju kordi juhtunud. 

Alvin heitis pilgu selja taha, et näha, kas kõik kaaslased on veel alles. Alystra oli tal 
kannul ja kandis käes kera, millest hoovav külm, kuid kustumatu valgus oli nende 
seikluse algusest peale nähtavale toonud hirmsaid õudusi ja hingematvat ilu. Kahvatu 
valge kiirgus täitis kitsast koridori ja põrkas tagasi sädelevatelt seintelt; seni, kuni 
selle valgusallika jõud ei nõrgenenud, nägid nad, kuhu nad läksid, ja märkasid 
igasugust nähtavat hädaohtu. Kuid Alvin teadis väga hästi, et nende koobaste kõige 
suuremad hädaohud ei olnud nähtavad. 

Alystrale järgnesid oma projektorite raskusega võideldes Narillian ja Floranus. 
Alvin imestas põgusalt, miks need projektorid pidid olema nii rasked, sest väga lihtne 
oleks olnud nende asemel kasutada gravitatsioonineutrali-saatoreid. Isegi keset kõige 
meeleheitlikumaid seiklusi mõtles ta alatasa niisugustele asjadele. Kui talle sellised 
mõtted pähe tulid, näis reaalsuse struktuur hetkeks vära-tavat ning meeltega tajutava 
maailma taga avanes pilk hoopis uuele ja täiesti teistsugusele universumile . .. 

Koridor lõppes lausseinaga. Kas nool oli neid jälle reetnud? Ei — nende lähenedes 
hakkas kalju tolmuks pudenema. Seinast tungis läbi pöörlev metallteravik, mis kiiresti 
laienes tohutuks kruviks. Alvin ja ta sõbrad taandusid, et oodata masina koopasse 
jõudmist. Kostis metalli kõrvulukustav kriiksumine vastu kivi — see pidi kindlasti 
kaikuma läbi Kristallmäe kõigi urgaste ning äratama kõik 

sealsed luupainajalikud asukad! —, subterraan murdis enesele tee läbi seina ja 
peatus nende kõrval. Avanes uks ja nähtavale ilmus Callistron, kes neile hüüdis, et 
nad kiirustaksid. («Miks Callistron?» imestas Alvin. «Mida tema siin teeb?») Hetk 
hiljem olid nad kindlas kohas ja masin sööstis paigast, alustades läbi mäesügavuse 
teekonda maapinna poole. 

Seiklus oli lõppenud. Varsti, nagu alati, olid nad kodus ning kõik imed, õudused ja 
ärevused jäid seljataha. Nad olid väsinud ja enesega rahul. 

Põranda kalde järgi sai Alvin aru, et subterraan suundus maa sisemusse. Arvatavasti 
teadis Callistron, mis ta tegi, ja just see tee viis koju. Ent ometi tundus olevat kahju ... 
«Callistron,» ütles ta äkki, «miks me ülespoole ei lähe? Mitte keegi ei tea, kuidas 
Kristallmägi tegelikult välja näeb. Kui tore oleks väljuda kusagil tema nõlval, näha 

taevast ja ümberringi kogu maad. Me oleme küllalt kaua maa all olnud.» 

Juba neid sõnu öeldes tajus ta, et need olid valed. Alystra karjatas surutult, 
subterraani sisemus lõi värelema nagu läbi vee vaadatav pilt ja end ümbritseva 
metallseina taga nägi Alvin jälle teist universumit. Kaks maailma näisid teineteisega 
võitlevat, algul oli ülekaalus üks, seejärel teine. Siis, üsna järsku, lõppes kõik. Toimus 
nagu mingi rebenemine või kärisemine — ja unenägu oli läbi. Alvin viibis jälle 
Diasparis, oma tuttavas toas, ja hõljus jala või kahe kõrgusel põranda kohal, kus 
gravitatsiooniväli teda kaitses toore mateeriaga kokkupuutumise eest. 

Ta oli jälle tema ise. See oli reaalsus ja ta teadis täpselt, mis nüüd juhtub. 

Esimesena ilmus Alystra. Ta oli rohkem häiritud kui pahane, sest ta oli Alvinisse 
väga armunud. 


«Oh, Alvin!» kaebles ta, vaadates alla Aivini poole seinalt, millel ta näis olevat 
materialiseerunud. «See oli nii põnev seiklus! Miks sa pidid selle ära rikkuma?» 

«Mul on kahju. See ei olnud ette kavatsetud — ma lihtsalt arvasin, et oleks hea mõte 
45 

Teda katkestas Callistroni ja Floranuse üheaegne ilmumine. 

«Kuule, Alvin,» alustas Callistron. «See oli kolmas kord, kus sa saaga katkestasid. 
Eile ajasid sa järjekorra segi sellega, et tahtsid Vikerkaarte. Orust välja ronida. Ja 
üleeile rikkus kõik ära see, et sa püüdsid jõuda sinna, kust 

algas ajarada, millel me parajasti liikusime. Kui sa reeglitest kinni ei pea, siis tuleb 
sul edaspidi üksi minna.» 

Ta kadus tulivihaselt ja võttis Floranuse kaasa. Narillian ei ilmunud üldse nähtavale; 
tõenäoliselt oli ta kogu sellest loost liiga nördinud. Järele jäi ainult Alystra kujutis, 
mis vaatas kurvalt alla Alvini poole. 

Alvin kallutas gravitatsioonivälja, tõusis jalule ja lähenes lauale, mille ta oli 
materialiseerinud. Sellele ilmus vaagnatäis eksootilisi puuvilju — mitte toit, mida ta 
oli soovinud, sest meelesegadus oli ta mõtted hajutanud. Tahtmata oma eksitust 
näidata, võttis ta pihku puuvilja, mis nägi välja kõige vähem ohtlik, ja hakkas seda 
ettevaatlikult imema. 

«Noh,» küsis Alystra lõpuks, «mida sa kavatsed ette võtta?» 

«Ma ei saa sinna midagi parata,» ütles Alvin veidi mossitades. «Ma arvan, et need 
reeglid on totrad. Ja kuidas ma saan neid mäletada, kui ma saagat läbi elan? Ma liht- 
salt käitun nii, nagu mulle tundub loomulik. Kas sina ei tahtnud mäge näha?» 

Alystra silmad läksid õudustundest pärani. 

«See oleks ju tähendanud väljaminekut!» hüüatas ta. 

Alvin teadis, et edasine vaidlus on kasutu. Siin oli barjäär, mis lahutas teda kõigist 
teistest tema maailma elanikest ja võis tema elu nurja ajada. Nii tegelikkuses kui ka 
unenägudes kippus ta kogu aeg linnast välja. Kõigi teiste diasparlaste jaoks aga oli 
väljas midagi õudset, millele nad ei suutnud vastu astuda. Nad ei rääkinud sellest 
kunagi, kui seda oli võimalik vältida; see oli midagi räpast ja halba. Isegi tema õpetaja 
Jeserac ei tahtnud talle öelda, miks see nii oli. 

Alystra jälgis teda ikka veel hämmeldunud, kuid õrna pilguga. «Sa oled õnnetu, 
Alvin,» ütles ta. «Mitte keegi ei peaks Diasparis õnnetu olema. Luba, et ma tulen ja 
räägin sinuga.» 

Alvin raputas ebaviisakalt pead. Ta teadis, kuhu see viis, ja esialgu tahtis ta üksi 
olla. Kahekordselt pettunud Alystra kadus vaateväljast. 

Linnas, kus elas kümme miljonit inimolendit, mõtles Alvin, ei olnud mitte kedagi, 
kellega ta oleks saanud tõeliselt rääkida. Eriston ja Etania armastasid teda omamoodi, 
ent nüüd, kui nende hooldaja-aeg oli lõppemas, ei olnud neil midagi selle vastu, et 
lasta tal enesel oma lõbustusi valida ja oma elu korraldada. Viimaseil aastail, mil tema 

erinevus standardskeemist oli muutunud üha märgatavamaks, oli ta sageli tundnud 
oma vanemate pahameelt. Nad ei olnud pahased temale — see oleks võib-olla olnud 
midagi niisugust, mille vastu ta oleks saanud võidelda —, vaid lihtsalt halvale õnnele, 
mis miljonitest linnaelanikest oli just neid valinud teda vastu võtma, kui ta kaksküm- 
mend aastat tagasi Loomehallist välja astus. 

Kakskümmend aastat. Ta mäletas esimest hetke ja esimesi sõnu, mis ta kuulis: 
«Tere tulemast, Alvin. Mina olen Eriston, sulle määratud 1sa. See on Etania, sinu 
ema.» Tookord ei tähendanud need sõnad midagi, kuid ta mälu jäädvustas need 
laitmatu täpsusega. Ta mäletas, kuidas ta heitis pilgu oma kehale; nüüd oli see toll või 


kaks pikem, kuid tema sünni hetkest peale vaevalt muutunud. Ta oli peaaegu 
täiskasvanuna ilmale tulnud ja teadis, et kui tuhande aasta pärast tuleb aeg maailmast 
lahkuda, on ta peale pikkuse juurdekasvu vähe muutnud. 

Enne seda esimest mälestust ei olnud midagi. Ühel päeval võis niisugune olematus 
uuesti saabuda, kuid see mõte oli nii kauge, et ei mõjustanud tema tundeid mingil 
määral. 

Ta pöördus mõttes tagasi oma sünni mõistatuse juurde. Talle ei tundunud 
kummaline, et jõud, mis materialiseeri-sid kõik teised tema igapäevase elu objektid, 
võisid üheainsa hetkega luua ka tema enese. Ei, mõistatus ei seisnenud selles. 
Probleem, mida ta kunagi ei olnud suutnud lahendada ja mida mitte keegi ei olnud 
talle seletanud, oli tema unikaalsus. 

Unikaalsus. See oli kummaline, kurb sõna — ja kummaline, kurb seisund. Kui teda 
nimetati unikaalseks — nagu sageli juhtus, kui arvati, et ta ise seda ei kuule —, siis 
tundus talle, et selles kõlasid pahaendelised alatoonid, mis ei ähvardanud ainuüksi 
tema enese õnne. 

Tema vanemad, tema õpetaja, kõik, keda ta tundis, püüdsid teda tõe eest kaitsta, just 
nagu oleksid nad tahtnud säilitada tema pika lapsepõlve süütust. Nüüd pidi see teesk- 
lus varsti lõppema; mõne päeva pärast sai temast Diaspari täieõiguslik kodanik ja 
mitte midagi, mida ta teada tahtis, ei olnud enam võimalik tema eest varjata. 

Mispärast näiteks ei sobinud ta saagadesse? Linna tuhandetest meelelahutustest olid 
just need kõige populaarsemad. See, kes astus saagasse, ei olnud passiivne pealtvaa- 
taja nagu muistse aja primitiivsetes ajaviidetes, mida Alvin oli mõnikord näinud. 
Saagades osaleti aktiivselt ja sellisel 

osalejal oli — või näis olevat — oma vaba tahe. Ammu unustatud kunstnikud võisid 
olla ette valmistanud sündmused ja stseenid, mis moodustasid seikluste toormaterjali, 
kuid küllaldane paindlikkus jättis ruumi ulatuslikeks variatsioonideks. Koos 
sõpradega nendesse viirastusmaa-ilmadesse siirdudes oli võimalik otsida põnevust, 
mida Diasparis ei leidunud — ja seni, kuni unenägu kestis, ei saanud teda mingil viisil 
tegelikkusest eristada. Tõepoolest, kes võis olla kindel, et ka Diaspar ise ei olnud une- 
nägu? 

Mitte keegi ei jõudnud läbi elada kõiki saagasid, mis olid linna rajamisest peale 
loodud ja salvestatud. Need saagad tekitasid kõikvõimalikke emotsioone ja varieeru- 
sid lõpmatult. Mõned neist — väga noorte hulgas populaarsed — kujutasid enesest 
lihtsaid seiklus- ja avastus-draamasid. Mõned olid puhtakujulised psühholoogiliste 
seisundite uuringud, mõnede puhul oli tegemist loogika-või 
matemaatikaprobleemidega, mis pakkusid ülisuurt mõnu arenenumale mõistusele. 

Ent kui tema kaaslasi näisid saagad rahuldavat, siis Alvinis tekitasid nad 
ebatäielikkuse tunde. Kogu nende värviküllusest ja põnevusest, varieeruvatest 
tegevuspaikadest ja teemadest hoolimata jäi neis midagi puudu. 

Ükski saaga, otsustas ta, ei jõudnud tegelikult kuhugi välja. Nad olid alati maalitud 
nii kitsale lõuendile. Polnud kaugeleulatuvaid vaateid ega avaraid maastikke, mida ta 
hing ihkas. Eelkõige aga puudusid igasugused vihjed tohutule ruumile, milles muistne 
inimene oli oma kangelastegusid sooritanud, — tähtede- ja planeetidevahelisele 
valevale tühjusele. Saagasid kavandanud kunstnikele oli iseloomulik sama kummaline 
foobia, mille all kannatasid kõik Diaspari kodanikud. Isegi nende näilised seiklused 
pidid toimuma õdusates siseruumides, maa-alustes koobastes või väikestes orgudes, 
mida ümbritsesid neid kogu muust maailmast eraldavad mäed. 

Seletus sai olla ainult üks. Kauges minevikus, võib-olla enne Diaspari rajamist, oli 
juhtunud midagi niisugust, mis oli mitte üksnes teinud lõpu inimese uudishimule ja 


auahnusele, vaid ka peletanud ta tähtedelt koju, Maa viimase linna pisitillukese 
suletud maailma kaitsvasse varju. Ta oli enese universumist lahti öelnud ja Diaspari 
tehislikku üska tõmbunud. Lõõmav, vastupandamatu sund, mis kunagi oli teda viinud 
Galaktikasse ja sellest väljaspool asuvatele udusaartele, oli täielikult kadunud. 
Mäletamatust 

ajast peale ei olnud ükski laev Päikesesüsteemi sisenenud; väljas tähtede keskel 
võisid inimese järeltulijad veel impeeriume rajada ja päikesi ümber kujundada — Maa 
ei teadnud ega hoolinud sellest midagi. Maa ei hoolinud, kuid Alvin hoolis. 


KAKS 


Ruum oli pime, välja arvatud helendav sein, millel Alvin oma unelmatega 
maadeldes tekitas värvuste tõusu ja mõõna. Osa kujutisest rahuldas teda; talle 
meeldisid merest välja kerkivate mägede kõrgusse sööstvad piirjooned. Nendes 
kaarjates joontes oli jõudu ja uhkust; ta silmitses neid kaua aega ja salvestas nad siis 
visualisaatori mällu, kus nad säilisid seni, kuni ta eksperimenteeris pildi ülejäänud 
osaga. Ent miski jäi talle kättesaamatuks, ehkki ta ei teadnud, mis see oli. Ikka ja jälle 
proovis ta tühje kohti täita ning aparaat luges tema muutuvaid mõttekujundeid ja 
materialiseeris need seinal. Mitte midagi ei tulnud välja. Jooned olid ähmased ja 
ebakindlad, värvused hägused ja tuhmid. Kui kunstnik ei teadnud oma eesmärki, ei 
saanud kõige imepärasemadki abivahendid seda tema jaoks leida. 

Alvin kustutas oma ebarahuldavad kritseldused ja jäi tusaselt põrnitsema 
kolmveerandi ulatuses tühja nelinurka, mida ta oli püüdnud iluga täita. Äkilisel ajel 
kahekordis-tas ta olemasoleva kujutise mõõtmed ja nihutas kujutise nelinurga keskele. 
Ei, see oli laiskusest tulenev väljapääsu-tee ja proportsioonid olid täiesti valed. Veel 
halvem — mastaabi muutus tõi esile tema konstruktsiooni puudused, pealtnäha 
kindlate joonte tegeliku ebakindluse. Kõike tuli uuesti otsast alustada. 

«Täielik kustutus,» tegi ta aparaadile korralduse. Mere-sina tuhmus, mäed haihtusid 
nagu udu ja järele jäi ainult tühi sein. Merd ja mägesid poleks just nagu kunagi olemas 
olnud — nagu oleksid nad kadunud samasse kolikambrisse, kuhu ammu enne Aivini 
sündi olid läinud kõik Maa mered ja mäed. 

Ruumi hoovas valgus ning helendav nelinurk, millele Alvin oli projekteerinud oma 
unelmaid, sulas ühte ülejäänud seinaga. Aga kas see oli üldse sein? Igaühele, kes 
varem polnud niisuguses kohas viibinud, oleks see ruum tundunud ülimalt 
kummaline. Ta oli igasuguste iseloomulike 

joonteta ja täiesti mööblita, nii et Alvin näis seisvat kera keskel. Mitte mingisugune 
nähtav piirjoon ei eraldanud seina' põrandast ja laest. Mitte millelegi polnud pilku 
koondada ja nägemismeel ei saanud öelda, kas Alvi-nit ümbritseva ruumi läbimõõt oli 
kümme jalga või kümme miili- Raske oleks olnud võitu saada kiusatusest sirutada 
käed välja ja astuda edasi, et määrata selle erakordse ruumi füüsilised piirid. 

Ent niisugused ruumid olid inimkonna ajaloo suurema osa vältel olnud enamiku 
inimeste «kodud». Alvinil tarvitses ainult formuleerida sellekohane mõte ja seinad 
muutusid akendeks, millest paistsid linnaosad, mida ta soovis. Uus mõte — ja 
masinad, mida ta polnud kunagi näinud, projekteerisid tuppa kõik mööbliesemed, mis 
olid talle vajalikud. Kas need olid «reaalsed» või mitte, see oli probleem, mille üle 
vähesed inimesed olid viimase miljardi aasta vältel pead murdnud. Kindlasti ei olnud 


nad vähem reaalsed kui teine petis — tahke aine — ja kui neid polnud enam tarvis, oli 
neid võimalik tagastada linna Mälu-pankade viirastusmaailma. Nagu kõik muu 
Diasparis, ei kulunud ka nemad kunagi ega muutunud, kui teadliku tahteaktiga ei 
muudetud nende salvestatud struktuuri. 

Alvin oli oma toa osaliselt ümber kujundanud, kui ta kõrvu kostis midagi pideva 
kellahelina taolist. Ta formuleeris mõttes sisselaskesignaali ja sein, millele ta oli äsja 
pilte maalinud, haihtus uuesti. Nagu ta oli oodanud, seisid seal ta vanemad ja nendest 
veidi tagapool Jeserac. Õpetaja juuresolek tähendas, et see polnud tavaline 
perekondlik kokkusaamine — aga seda ta juba teadis. 

Illusioon oli täielik ega kadunud ka siis, kui Eriston rääkima hakkas. Tegelikult, 
nagu Alvinile oli hästi teada, asusid Eriston, Etania ja Jeserac nii temast kui ka 
üksteisest miilide kaugusel, sest linna ehitajad olid ruumi alistanud niisama täielikult 
kui ajagi. Alvin.ei olnud isegi kindel, kus keset Diaspari arvukaid torne ja keerukaid 
labürinte ta vanemad elasid, sest pärast seda, kui ta nendega viimati oli füüsiliselt 
koos viibinud, olid mõlemad elukohta vahetanud. 

«Alvin,» alustas Eriston, «sellest ajast, kui su ema ja mina sinuga esimest korda 
kohtusime, on möödas täpselt kakskümmend aastat. Sa tead, mida see tähendab. 
Meie hooldaja-aeg on nüüd lõppenud ja sul on vabadus toimida nii, nagu sulle 
meeldib.» 

Eristoni hääles oli kurbuse jälg — kuid ainult jälg. 

Märksa rohkem oli seal kergendust, just nagu oleks Eriston olnud rõõmus selle üle, 
et juba mõnda aega tegelikult eksisteerinud olukord oli nüüd saanud ametliku tunnus- 
tuse. Vabadus oli Alvinil juba hulk aastaid käes olnud. 

«Saan aru,» vastas ta. «Ma tänan teid minu järele valvamise eest ja mäletan teid 
kõigis oma eludes.» See oli formaalne vastus; ta oli seda nii sageli kuulnud, et see oli 
kaotanud igasuguse mõtte — see oli ainult konkreetse tähenduseta häälikute jada. Ent 
ometi, kui järele mõelda, oli «kõigis oma eludes» üsna kummaline väljend. Ta teadis 
ähmaselt, mida see tähendas; nüüd oli saabunud aeg seda täpselt teada saada. 
Diasparis oli palju asju, mida ta ei mõistnud ja mida tal tuli õppida eelseisvatel 
sajanditel. 

Hetkeks näis, nagu tahaks Etania midagi öelda. Ta tõstis oma õhkõrna sillerdavat 
rüüd värelema pannes käe, kuid laskis selle uuesti langeda. Seejärel pöördus ta abitult 
Jeseraci poole ja alles nüüd sai Alvin aru, et ta vanemad olid mures. Ta laskis kiiresti 
mälust läbi viimase paari nädala sündmused. Ei, tema hiljutises elus polnud midagi, 
mis oleks võinud põhjustada seda kerge ebakindluse ja häirituse õhkkonda, mis näis 
Eristonit ja Etaniat ümbritsevat. 

Jeserac aga oli nähtavasti olukorra peremees. Ta heitis Eristonile ja Etaniale küsiva 
pilgu, veendus, et neil pole enam midagi öelda, ja alustas kõnet, mille pidamist ta oli 
palju aastaid oodanud. 

«Alvin,» ütles ta, «kakskümmend aastat olid sa mu õpilane ja ma tegin oma parima, 
et õpetada sulle linna eluviisi ja juhtida sind su pärandi juurde. Sa esitasid mulle palju 
küsimusi ja mitte kõigile polnud mul võimalik vastata. Mõnda asja ei olnud sa veel 
valmis õppima ja mõnda ei teadnud ma ise. Nüüd on su lapsepõlv möödas, noorukiiga 
aga on alles vaevu alanud. Mu kohus on sind ka edaspidi juhtida, kui sa vajad mu abi. 
Kahesaja aasta pärast, Alvin, tead sa võib-olla juba midagi sellest linnast ja tunned 
veidi tema ajalugu. Isegi mina, ehkki ma lähenen selle elu lõpule, olen näinud vähem 
kui veerandit Diasparist ja võib-olla vähem kui tuhandikku tema aaretest.» 

Seni polnud siin midagi niisugust, mida Alvin ei teadnud, kuid Jeseraci ei olnud 
võimalik kiirustada. Ta vaatas Alvinile üle sajandite kuristiku kindla pilguga otsa, 


tema sõnadele andis kaalu mõõtmatu tarkus, mis tulenes terve pika eluea kestnud 
kokkupuudetest inimeste ja masinatega. 

«Ütle mulle, Alvin,» lausus ta, «kas sa oled eneselt kunagi küsinud, ku s sa olid 
enne sündimist — enne seda, kui sa leidsid end Loomehalli juures Etania ja Eristoni 
vastas seisvat?» 

«Ma arvasin, et ei olnud kusagil, et ma polnud midagi muud kui ainult skeem linna 
mälus ja ootasin enese loomist — niimoodi.» 

Aivini kõrval ilmus ähmaselt nähtavale ja omandas reaalsed piirjooned madal 
kušett. Alvin istus sellele ja ootas, et Jeserac jätkaks. 

«Sul on muidugi õigus,» tuli vastus, «aga see on ainult osa tõde — ja väga väike 
osa. Seni oled sa kokku puutunud üksnes omavanuste lastega, kes tõde ei tea. Neile 
tuleb see varsti meelde, sinule aga mitte, seepärast peame sind ette valmistama 
faktidele silmavaatamiseks. 

Rohkem kui miljard aastat on inimkond elanud selles linnas. Pärast 
Galaktikaimpeeriumi kokkuvarisemist ja Sissetungijate tagasiminekut tähtedele on 
see moodustanud meie maailma. Väljaspool Diaspari müüre pole mitte midagi peale 
kõrbe, millest räägivad meie legendid. 

Oma ürgesivanematest teame vähe, välja arvatud see, et nende elu oli väga lühike ja 
kummalisel kombel suutsid nad ennast reprodutseerida mäluseadmete ja mateeria- 
organisaatorite abita. Keerukas ja nähtavasti mitte juhitav protsess säilitas 
inimolendite põhilised karakteristikud mikroskoopilistes rakustruktuurides, mis 
tekkisid organismis eneses. Kui see sind huvitab, siis võivad bioloogid sulle sellest 
rohkem rääkida, aga sellel meetodil pole olulist tähtsust, sest sellest loobuti juba 
ajaloo koidikul. 

Inimolendi nagu iga teisegi objekti määratleb tema struktuur. Inimese ja seda enam 
tema mõistuse struktuur on uskumatult keerukas. Ometi oli loodus suuteline 
mahutama seda struktuuri pisitillukesse, silmaga nähtamatusse rakku. 

Mida suudab loodus, sellega tuleb omal viisil toime ka inimene. Me ei tea, kui palju 
aega selleks kulus. Võibolla miljon aastat — aga mis tähtsus sellel on? Lõpuks 
õppisid meie esivanemad analüüsima ja salvestama informatsiooni, mis määratleb iga 
konkreetse inimolendi, ja kasutama seda informatsiooni originaali reprodutseerimi- 
seks, nagu sina praegu reprodutseerisid selle kušeti. 

Ma tean, et niisugused asjad huvitavad sind, Alvin, aga ma ei saa sulle täpselt öelda, 
kuidas seda tehakse. Informatsiooni salvestamise viisil pole mingit tähtsust; tähtis on 
ainult informatsioon ise. Tegemist võib olla paberile kir- 

jutatud sõnadega, varieeruvate magnetväljade või elektrilaengutega. Inimesed on 
rakendanud kõiki neid salvestusmeetodeid ja veel paljusid teisi. Piisab, kui öelda, et 
juba ammu õppisid nad salvestama iseennast — täpsemalt kehatut struktuuri, mille 
järgi neid on võimalik ellu tagasi tuua. 

Nii palju sa juba tead. Sel viisil andsid esivanemad meile praktilise surematuse, kuid 
vältisid surma likvideerimisest tulenevaid probleeme. Tuhandest aastast ühes ja samas 
kehas piisab igale inimesele; selle aja lõpul on ta mõttemaailm üle kuhjatud 
mälestustest ja ta ihkab ainult puhkust — või uut algust. 

Lähemal ajal, Alvin, valmistun ka mina sellest elust lahkuma. Ma vaatan läbi oma 
mälestused, redigeerin neid ja kustutan need, mida ma ei soovi säilitada. Siis astun ma 
Loomehalli, kuid kasutan selleks ust, mida sina pole kunagi näinud. See vana keha 
lakkab eksisteerimast nagu ka teadvus ise. Jeseracist ei jää järele mitte midagi peale 
kristalli sisemusse tardunud elektronide galaktika. 


Ma magan, Alvin, ja magan unenägudeta. Siis ühel päeval, võib-olla saja tuhande 
aasta pärast, leian enese uuest kehast ja kohtun nendega, kes on valitud mu 
hooldajateks. Nemad hoolitsevad mu eest, nagu Eriston ja Etania on valvanud sinu 
järele, sest algul ei tea ma Diasparist midagi ja mul pole mingeid mälestusi sellest, kes 
ma olin varem. Lapsepõlve lõpul taastuvad need mälestused pikkamööda ja ma 
tuginen neile oma uues elutsüklis. 

Niisugune on meie elu skeem, Alvin. Me kõik oleme juba palju-palju kordi siin 
viibinud, aga et mitteeksistee-rimise perioodide kestus varieerub nähtavasti juhus- 
likkuse seaduste järgi, siis ei kordu praegune rahvastik mitte kunagi. Uus Jeserac saab 
enesele uued ja teistsugused sõbrad ja huvid, kuid ka vana Jeserac — nii palju temast, 
kui ma tahan säilitada — jääb alles. 

Aga see pole veel kõik. Igal hetkel, Alvin, elab ja kõnnib Diaspari tänavatel ainult 
üks sajandik tema kodanikest. Rõhuv enamik uinub Mälupankades ja ootab signaali, 
mis nad järjekordselt ellu tagasi toob. Nõnda on meil järjepidevus, kuid ühtlasi 
muutlikkus — surematus, kuid mitte stagnatsioon. 

Ma tean, mille üle sa pead murrad, Alvin. Sa tahad teada, millal sinul hakkavad 
meenuma varasemate elude mälestused, nagu need su kaaslastel juba meenuvad. 

Selliseid mälestusi pole olemas, sest sa oled unikaalne. 

Me püüdsime seda sinu eest võimalikult kaua saladuses hoida, et su lapsepõlve 
miski ei varjutaks — ehkki ma arvan, et osaliselt oled sa tõde juba aimanud. Ka meile 
hakkas see selguma alles viis aastat tagasi, nüüd aga pole enam mingit kahtlust. 

Sina, Alvin, oled midagi niisugust, mis Diasparis on tema rajamisest peale juhtunud 
ainult käputäis kordi. Võibolla suikusid sa Mälupankades läbi kõigi aegade, võibolla 
tekitas su alles kakskümmend aastat tagasi mingi juhuslik permutatsioon. Su võisid 
juba alguses planeerida linna kavandajad, su ilmaletulek võib aga ka olla meie 
kaasaegne sihitu juhus. 

Me ei tea seda. Meile on teada ainult nii palju, et sina, Alvin, oled ainus inimene, 
kes pole kunagi varem elanud. Sa oled sõna otseses mõttes esimene laps, kes Maal on 
vähemalt kümne miljoni aasta jooksul sündinud.» 


KOLM 


Kui ta vanemad ja Jeserac olid vaateväljast kadunud, lamas Alvin pikka aega, 
püüdes mitte millelegi mõelda. Ta sulges enda ümber toa, et keegi ei saaks seda 
transisei-sundit häirida. 

Ta ei maganud; uni oli midagi niisugust, mida ta polnud kunagi kogenud, sest see 
kuulus öö ja päeva maailma, Diasparis aga valitses alati päev. Nii jõudis ta sellele 
unustatud seisundile kõige lähemale ja ehkki see polnud tema jaoks tõeliselt oluline, 
teadis ta, et see aitab tal meelt rahustada. 

Ta oli teada saanud vähe uut; peaaegu kõike Jeseracilt kuuldut oli ta juba aimanud. 
Ent üks asi oli midagi aimata, teine asi aimusele ümberlükkamatut kinnitust saada. 

Kuidas, kui üldse, mõjustas see tema elu? Ta ei olnud selles kindel ja ebakindlus oli 
tema jaoks uus tunne. Võibolla ei muutnud see mitte midagi; kui ta ei suutnud Dias- 
pariga täielikult kohaneda käesolevas elus, võis ta seda teha järgmises — või 
ülejärgmises. 

Ent juba seda mõtet formuleerides tõrjus Alvin* selle eemale. Kogu ülejäänud 
inimkonna jaoks võis Diaspar olla piisav, kuid temal ei olnud sellest küllalt. Ta ei 


kahelnud, et inimene võis veeta tuhat eluaega, ammendamata kõiki linna imesid ja 
saamata osa kõigist elamuste permutatsioonidest, 
17 


mida linn võis pakkuda. Kõike seda võis ta teha, aga kui tal ei olnud võimalik 
saavutada midagi rohkemat, ei saanud ta kunagi rahul olla. 

Kerkis üksainus probleem. Mida rohkemat oli tal saavutada? 

See vastuseta küsimus katkestas ta mõtiskelu. Niisuguses rahutus meeleolus ei 
saanud ta paigale jääda ja linnas leidus üksainus koht, mis võis talle meelerahu 
mõningal määral tagasi anda. 

Osa seinast väratas ja kadus, kui ta koridori astus, ning seina polariseeritud 
molekulid avaldasid talle vastupanu nagu näkku puhuv nõrk tuul. Oli olemas palju 
võimalusi vaevata sihtkohta jõuda, kuid ta eelistas kõndida. Ta tuba asus peaaegu 
linna põhitasandil ja lühike ühenduskäik viis ta spiraalse kaldtee kaudu tänavale. Ta 
jättis tähelepanuta tänava liikuva keskosa ja hoidus kitsale kõnniteele — see oli 
ekstsentriline teguviis, sest tal seisis ees mitme miili pikkune teekond. Ent Alvinile 
meeldis kehaline pingutus, sest see rahustas ta vaimu. Pealegi oli tee ääres nii palju 
näha, et tundus olevat kahju Diaspari uusimatest imedest mööda tormata, kui ees 
seisis terve igavik. 

Linna kunstnikud — ja Diasparis oli igaüks ühel või teisel ajal kunstnik — 
tavatsesid oma uusimat loomingut demonstreerida liikurteede ääres, kus möödujad 
said nende teoseid imetleda. Nõnda kulus kogu elanikkonnal tavaliselt vaid mõni päev 
kriitiliseks tutvumiseks iga tähelepanuväärse kunstiteosega ja ka arvamuse 
avaldamiseks selle kohta. Meistritöö saatuse otsustas üldhinnang, mille registreerisid 
arvamusi koguvad seadmed, mis töötasid automaatselt ja mida mitte kellelgi ei olnud 
kunagi õnnestunud mõjustada ega petta, ehkki seda oli küllalt proovitud. Kui hinnang 
osutus piisavalt positiivseks, salvestati teose maatriks linna mällu, nii et igaüks, kes 
soovis, sai igal tulevasel ajahetkel omandada koopia, mis oli originaalist täiesti 
eristamatu. 

Vähem edukad teosed läksid kogu selletaolise loomingu teed. Nad kas lagundati 
uuesti algelementideks või sattusid kunstnike sõprade kodudesse. 

Alvin nägi oma teekonnal ühtainsat kunstiteost, mis teda mingil määral köitis. See 
oli puhas valgusemäng, mis ebamääraselt meenutas avanevat lilleõit. Saanud alguse 
väikesest värvilisest südamikust, paisus see pikkamööda spiraalide ja kardinate 
kompleksiks, varises siis äkki kokku ja alustas uut tsüklit, ent seda mitte täpselt, sest 
ükski tsükkel 

ei olnud teistega identne. Alvin jälgis paarikümmend pulsatsiooni, kuid iga kord 
ilmnesid peened ja määratlematud erinevused, ehkki põhiskeem jäi samaks. 

Ta teadis, miks see mittekombitav skulptuur talle meeldis. Selle paisuv rütm jättis 
mulje avarusest — isegi vabanemisest. Just sellepärast võis arvata, et paljud tema 
kaaslinlased ei hinnanud seda teost. Alvin märkis kunstniku nime üles ja otsustas 
esimesel võimalusel temaga ühendusse astuda. 

Kõik, nii liikuvad kui ka paigalolevad teed lõppesid, kui nad jõudsid pargini, mis 
moodustas linna rohelise südame. Seal oli rohkem kui kolmemiilise läbimõõduga 
ringikujulisel maa-alal säilinud mälestus sellest, missugune oli Maa päevil, mil kõrb 
polnud veel neelanud kõike peale Diaspari. Park algas laia rohuvööndiga, sellele 
järgnesid madalad puud, mis muutusid üha tihedamaks, kui nende varjus edasi 
kõnniti. Ühtlasi laskus maapind laugelt allapoole, nii et kui kitsast metsaribast lõpuks 
välja jõuti, oli linn puudest varjatuna täielikult silmist kadunud. 


Laia veevoolu, mis Aivini ees avanes, nimetati lihtsalt Jõeks. Mitte mingit muud 
nime tal polnud ja ta ei vajanudki seda. Mõningate vahemaade tagant ületasid teda 
kitsad sillad ning ta tegi ümber pargi täieliku ringi, mida siin-seal sopistasid abajad. 
Asjaolu, et kiiresti voolav jõgi võis vähem kui kuue miili pikkuse teekonna järel 
uuesti iseenesega ühineda, ei olnud Alvinile kunagi paistnud ebatavaline; tegelikult ei 
oleks ta kaks korda järele mõelnud ka siis, kui Jõgi oleks kohati voolanud ülesmäge. 
Diasparis leidus palju kummalisemaidki asju. 

Ühes väikeses abajas ujus tosin noort inimest ja Alvin peatus, et neid jälgida. 
Enamikku neist tundis ta nägupidi, kui mitte nime järgi, ja hetkeks tekkis tal kiusatus 
nende mänguga ühineda. Siis aga pani tema saladus teda teisiti otsustama ja ta piirdus 
pealtvaataja osaga. 

Keha järgi ei olnud mingit võimalust öelda, kes nendest noortest kodanikest olid 
alles samal aastal Loomehallist välja astunud ja kes olid Diasparis elanud niisama 
kaua kui Alvin. Ehkki pikkuse ja kehakaalu kõikumised olid võrdlemisi suured, 
puudus neil korrelatsioon vanukjga. Inimesed lihtsalt sündisid niisugustena ja olgugi 
et üldiselt oli inimene seda vanem, mida pikem ta oli, polnud see reegel kuigi 
usaldusväärne, kui tegemist ei olnud sadade aastatega. 

Nägu oli kindlam tundemärk. Mõned vastsündinud olid Alvinist pikemad, kuid 
nende näoilme väljendas ebaküpsust, imestust ja üllatust maailma üle, millesse nad 
olid sattunud, ning see reetis nad otsekohe. Kummaline oli mõelda, et nende ajus 
uinusid puutumatult mälestused lõputust reast eludest, mis neile varsti meenusid. 
Alvin kadestas neid, ehkki ta polnud kindel, kas kadedus oli õigustatud. Esimene elu 
oli väärtuslik kingitus, mis ei kordunud enam kunagi. Imepärane oli elule esimest 
korda, just nagu koiduvärskuses vastu astuda. Kui ainult oleks leidunud teisi 
temataolisi, kellega mõtteid ja tundeid jagada! 

Kehaliselt aga oli ta valatud täpselt samasuguse vormi järgi nagu need vees 
mängivad lapsed. Inimkeha ei olnud Diaspari ehitamisest möödunud miljardi aasta 
jooksul üldse muutunud, sest tema põhistruktuur oli alatiseks linna Mälupankadesse 
salvestatud. Esialgse primitiivse vormiga võrreldes aga olid erinevused küllalt suured, 
ehkki enamikul juhtudel olid muutused sisemised, silmaga nähtamatud. Oma pika 
ajaloo vältel oli inimene ennast palju kordi ümber kujundanud, et vabaneda 
kunagistest pärilikest haigustest. 

Niisugused tarbetud lisandid nagu küüned ja hambad olid kadunud. Karvu leidus 
ainult peas; kehale polnud neist jäänud jälgegi. Kõige rohkem aga oleks Koidiku- 
ajastu inimest võib-olla üllatanud naba kadumine. Selle seletamatu puudumine oleks 
talle andnud palju ainet mõttemõlgutusteks ning esimesel pilgul oleks teda nõutuks 
teinud ka meeste ja naiste eristamise probleem. Tal oleks võib-olla isegi tekkinud 
kiusatus arvata, et mitte mingit erinevust pole enam olemas, kuid see oleks olnud ränk 
eksitus. Sobivates tingimustes ei tekitanud Diaspari ühegi meessoost elaniku 
mehelikkus mitte mingit kahtlust. Asi seisnes lihtsalt selles, et tema varustus, kui seda 
parajasti tarvis ei läinud, oli nüüd paremini pakitud; sisepaking oli märksa efektiivsem 
kui looduse esialgne maitselage ja lausa ohtlik süsteem. 

Oli tõsi, et soojätkamine ei olnud enam inimkeha mure, sest see oli liiga tähtis asi, et 
seda jätta kromosoomide kui täringutega mängitava õnnemängu hooleks. Ent ehkki 
rasedusest ja sünnitusest polnud enam jäänud mälestustki, oli seksuaalsus säilinud. 
Isegi muistsetel aegadel oli otsese soojätkamisega seoses vaevalt üks sajandik 
seksuaalsest aktiivsusest. Selle ühe protsendi kadumine muutis 

inimühiskonna struktuuri ning niisuguste sõnade nagu «isa» ja «ema» tähendust, 
kuid iha jäi, olgugi et nüüd polnud selle rahuldamisel kaalukamat eesmärki kui teistel 
naudingutel. 

Alvin jättis oma mänguhimulised eakaaslased sinnapaika ja jätkas teekonda pargi 
keskpunkti poole. Madalat põõsastikku läbisid risti-rästi vaevumärgatavad teerajad, 
mis vahetevahel sukeldusid suurte sammaldunud kivirahnude vahelistesse kitsastesse 
lõhendikesse. Kord sattus ta väikesele, inimpeast mitte suuremale hulktahulisele masi- 
nale, mis hõljus puuokste vahel. Mitte keegi ei teadnud, kui palju robotiliike Diasparis 
oli. Robotid hoidusid inimestest eemale ja tegid oma tööd nii efektiivselt, et nende 
nägemine oli üsna ebatavaline. 

Varsti hakkas maapind uuesti kerkima; Alvin lähenes väikesele künkale, mis 
paiknes täpselt pargi ja seega ka linna enese keskpunktis. Tõkkeid ja ringteid oli nüüd 
vähem ning ta nägi selgesti künka tippu ja sellel seisvat lihtsat ehitist. Eesmärgile 
jõudes oli ta veidi hingetu ning talle tegi heameelt võimalus puhata, nõjatudes vastu 
ühte ehitise roosadest sammastest ja vaadates tagasi läbikäidud teele. 

Leidub arhitektuurivorme, mis ei saa kunagi muutuda, sest nad on saavutanud 
täiuslikkuse. Yarlan Zey Mausoleumi oleksid võinud kavandada inimkonna esimeste 
tsivilisatsioonide templiehitajad, ehkki neil oleks olnud võimatu kujutleda selle 
ehitusmaterjali. Ehitisel puudus katus ja ainsa kambri põrand oli sillutatud suurte 
plaatidega, mis ainult esimesel pilgul meenutasid looduslikku kivi. Geoloogiliste 
ajastute vältel olid inimjalad sellel põrandal edasi-tagasi käinud, jätmata selle 
kujuteldamatult vastupidavale materjalile vähimaidki jälgi. 

Suure pargi rajaja — nagu mõned ütlesid, Diaspari enda 
ehitaja — istus, pilk veidi langetatud, nagu oleks ta sil- 
mitsenud oma põlvile laotatud plaane. Ta näol oli kum- 
maliselt raskesti tabatav ilme, mis oli paljude põlvkon- 
dade vältel kogu maailmale salapäraseks jäänud. Ühed 
pidasid seda ainult kunstniku juhusliku meeleolu avaldu- 
seks, teistele näis, et Yarlan Zey muigas mingi salajase 
nalja üle. 

Kogu ehitis oli mõistatuslik, sest linna ajalooürikutes ei leidunud selle kohta 
mingeid andmeid. Alvin polnud kindel isegi selles, mida sõna «mausoleum» tähendas; 
Jeserac oleks tõenäoliselt võinud seda öelda, sest talle meeldis 

tarvituselt kadunud sõnu koguda ja neid oma kõnesse puistata, et kuulajaid 
segadusse ajada. ' 

Sellest soodsast kesksest punktist avanes Alvinile üle 
pargi ja varjavate puude selge vaade linnale. Lähimad hooned paiknesid peaaegu kahe 
miili kaugusel ja moodustasid parki täielikult ümbritseva madala vööndi. Nende 
taga kerkisid aste-astmelt üha kõrgemale linna põhiosa tornid ja terrassid. Need 
laiusid miil miili järel, tõustes aeglaselt taevasse ning muutudes üha keerukamateks ja 
monumentaalselt mõjukamateks. Diaspar oli planeeritud tervikliku üksusena; ta 
kujutas enesest ühtainsat võimsat masinat. Ent tema välisilme peaaegu masendav 
komplitseeritus ainult vihjas sisemistele tehnoloogiaimedele, mil- 
leta kõik need suured ehitised oleksid olnud üksnes elutud hauakambrid. 

Alvin vaatas üksisilmi oma maailma ääre poole. Kümne-kahekümne miili kauguselt 
paistis ähmaselt linna välis-müür, millele näis toetuvat taevavõlv. Selle taga ei olnud 
mitte midagi — mitte midagi peale valutekitavalt tühja kõrbe, milles inimene kaotas 
varsti mõistuse. 


Aga miks see tühjus siis kutsus teda nagu mitte kedagi teist, kellega ta oli kunagi 
kokku puutunud? Alvin ei teadnud seda. Ta vaatas üle inimkonna kogu nüüdset 
valdust ümbritsevate värviliste tornide ja parapettide, just nagu oleks ta sealt oma 
küsimusele vastust otsinud. 

Ta ei leidnud seda. Ent sel hetkel, mil tema süda ihkas kättesaamatut, tegi ta otsuse. 

Nüüd teadis ta, mida oma eluga peale hakata. 


NELI 


Jeserac ei olnud kuigi abivalmis, ent ka mitte nii eemale-tõrjuv, nagu Alvin oli 
pooleldi oodanud. Pika õpetajakarjääri vältel oli talle ennegi niisuguseid küsimusi 
esitatud ja ta ei uskunud, et isegi Alvini-taoline Unikaal oleks suuteline talle palju 
üllatusi valmistama või lahendamatuid probleeme seadma. 

Oli tõsi, et Alvinil olid hakanud ilmnema mõned väikesed käitumise iseärasused, 
mis aja jooksul võisid vajada korrigeerimist. Ta ei sukeldunud küllalt täielikult linna 
uskumatult keerukasse ühiskondlikku ellu ega oma kaaslaste fantaasiamaailmadesse. 
Suurt huvi ei tundnud ta ka 

kõrgemate mõttesfääride vastu, ehkki tema vanuses oli see vaevalt üllatav. 
Tähelepanuväärsem oli tema korrapäratu armuelu; ehkki suhteliselt püsivate 
vahekordade loomist polnud temalt oodata vähemalt saja aasta jooksul, oli tema 
armulugude lühidus juba kuulus. Kuni need kestsid, olid need intensiivsed — kuid 
ükski neist ei kestnud üle mõne nädala. Näis, et Alvin oli suuteline põhjalikku huvi 
tundma korraga ainult ühe asja vastu. Oli aegu, mil ta täie innuga osales oma kaaslaste 
erootilistes mängudes või kadus valitud partneriga mitmeks päevaks. Selliste tujude 
möödumisele aga järgnesid pikad perioodid, mil näis, et see, mis tema vanuses oleks 
pidanud olema üks põhilisi ajaviiteid, ei paku talle vähimatki huvi. See mõjus talle 
tõenäoliselt halvasti ja kahtlemata mõjus see halvasti tema mahajäetud partneritele, 
kes uitasid kurvalt linnas ringi ja kulutasid ebatavaliselt palju aega mujalt lohutuse 
leidmiseks. Nagu Jeserac oli märganud, oli nüüd Alystra sellesse õnnetusse staadiumi 
jõudnud. 

Asi ei seisnenud Aivini südametuses või hoolimatuses. Näis, et nagu kõiges muus, 
nii ka armastuses otsis ta eesmärki, mida Diaspar ei suutnud talle pakkuda. 

Ükski nendest iseloomulikest joontest ei teinud Jesera-cile muret. Unikaalilt võis 
oodata niisugust käitumist ja aja jooksul pidi Alvin kohanema linna üldise elulaadiga. 
Ükski üksikisik, olgu ta nii ekstsentriline ja silmapaistev kui tahes, ei saanud 
mõjustada rohkem kui miljardi aasta vältel praktiliselt muutumatuks jäänud ühiskonna 
tohutut inertsi. Jeserac ei piirdunud stabiilsusse uskumisega; ta ei suutnud midagi 
muud üldse kujutleda. 

«Probleem, mis sind vaevab, on väga vana,» ütles ta Alvinile, «aga sind kindlasti 
üllatab, kui paljud inimesed peavad maailma nii enesestmõistetavaks, et see probleem 
ei tee neile mingit muret või isegi ei tule neile pähe. On õige, et kunagi oli inimkonna 
valduses sellest linnast mõõtmatult suurem ruum. Sa oled mingil määral näinud, mis- 
sugune oli Maa enne kõrbete tekkimist ja ookeanide kadumist. Need salvestused, 
mida sulle nii meeldib projekteerida, on varajasimad, mis meil on olemas; nad on 
ainsad, mis näitavad Maad sellisena, nagu ta oli enne Sissetungijate tulekut. Ma ei 
usu, et paljud inimesed on neid üldse näinud; need piiritud avarused on midagi 
niisugust, rinda me ei talu. 


Ja isegi Maa oli Galaktikaimpeeriumis muidugi ainult liivatera. Seda, missugused 
pidid olema tähtedevahelised 

koletud kuristikud, ei püüa ükski terve mõistusega inimene isegi mitte kujutleda. 
Meie esivanemad ületasid need kuristikud, kui nad ajaloo koidikul läksid Impeeriumi 
rajama. Viimast korda tegid nad seda siis, kui Sissetungijad ajasid nad tagasi Maale. 

Legend räägib — aga see on ainult legend —, et me sõlmisime Sissetungijatega 
lepingu. Nad võisid saada universumi, kui neile seda nii hädasti vaja oli, ja meie lep- 
pisime maailmaga, kus me olime sündinud. 

Me oleme sellest kokkuleppest kinni pidanud ja unustanud oma lapsepõlve tühised 
unelmad, nagu need unustad ka sina, Alvin. Inimesed, kes ehitasid selle linna ja 
kavandasid selle juurde kuuluva ühiskonna, olid nii mateeria kui ka vaimu valitsejad. 
Nad paigutasid linna müüride vahele kõik, mida inimkond võib vajada, — ja lõid siis 
tingimused, mis tagavad, et me kunagi nende müüride vahelt ei lahku. 

Oh, füüsilised tõkked on kõige vähem olulised. Võibolla on olemas linnast välja 
viivaid teid, aga ma ei usu, et sa läheksid neid mööda väga kaugele, isegi kui sa nad 
leiaksid. Ja kui see katse sul õnnestukski, siis mis kasu sellest oleks? Su keha ei peaks 
kõrbes kaua vastu, kui linn ei saaks enam teda kaitsta ja toita.» 

«Kui leidub linnast välja viiv tee,» küsis Alvin pikkamööda, «siis mis takistab mind 
lahkumast?» 

«See on rumal küsimus,» vastas Jeserac. «Ma arvan, et vastus on sulle juba teada.» 

Jeseracil oli õigus, kuid mitte sel viisil, nagu ta kujutles. Alvin teadis — või 
pigemini oletas. Vastuse olid talle andnud tema kaaslased nii oma ärkvelolekus kui ka 
seik-lusunenägudes, mida ta oli nendega jaganud. Nemad ei oleks kunagi olnud 
suutelised Diasparist lahkuma; asjaolu, mida Jeserac ei teadnud, oli see, et Aivini üle 
ei olnud nende elu mõjustaval sunnil mingit võimu. Ta ei teadnud, kas tema 
unikaalsus oli juhuslik või muistsel ajal ette kavatsetud, kuid see oli üks niisuguse 
unikaalsuse tagajärgi. Huviga mõtles ta, kui palju teisi tagajärgi võib veel ilmsiks 
tulla. 

Diasparis ei kiirustanud keegi mitte kunagi ja see oli reegel, mida isegi Alvin harva 
rikkus. Ta mõtles oma probleemi üle mitu nädalat põhjalikult järele ja veetis palju 
aega linna varajasimaid ajaloolisi mälestusi otsides. Ta lamas tundide kaupa 
antigravitatsioonivälja tajumatus rüpes ja laskis hüpnoprojektoril end minevikku 
kanda. 

Kui salvestuse esitamine oli lõpetatud, muutus aparaat ähmaseks ja kadus, Alvin aga 
lebas veel kaua ja vaatas tühjusse, enne kui ta läbi aegade reaalsusse tagasi jõudis. 
Vaimus nägi ta uuesti lõputut, maast enesest ulatuslikumat sinist vett, mille lained 
voogasid kuldsele rannale. Ta kõrvu kostis murdlainete kohin, mis oli miljard aastat 
tagasi vaibunud. Ta mäletas metsi ja preeriaid ning kummalisi loomi, kes kunagi olid 
inimesega maailma jaganud. 

Selliseid muistseid salvestusi oli väga vähe säilinud; valitses üldine arvamus, et 
kusagil Sissetungijate tuleku ja Diaspari ehitamise vahelisel ajal olid kõik ürgsete 
aegade mälestused mingil teadmata põhjusel kaotsi läinud. Kadu oli nii täielik, et seda 
oli raske pidada ainuüksi juhuse tagajärjeks. Inimkond oli ilma jäänud oma mine- 
vikust, välja arvatud mõned vähesed kroonikad, mis võisid täielikult rajaneda 
legendidel. Diasparile eelnes lihtsalt Koidikuajastu. Selles olid lahutamatult ühte 
sulanud esimesed tule taltsutajad ja esimesed tuumaenergia vabastajad, esimesed 
inimesed, kes õõnestasid puutüvest kanuu, ja esimesed kosmonaudid, kes jõudsid 
tähtedele. Ajakõrbe teisel serval olid nad kõik üksteise naabrid. 


Retke, mis tal nüüd ees seisis, kavatses Alvin järjekordselt üksi sooritada, kuid 
üksindus oli midagi niisugust, mida Diasparis ei olnud alati võimalik saavutada. 
Vaevalt oli ta oma toast väljunud, kui talle tuli vastu Alystra, kes ei püüdnudki 
teeselda, et tema sealviibimine on juhuslik. 

Alvinile ei olnud kunagi pähe tulnud, et Alystra on ilus, sest ta ei olnud näinud 
inimese inetust. Kui ilu on universaalne, siis kaob tema võime südant liigutada ja 
emotsionaalset efekti võib tekitada ainult tema puudumine. 

Hetke vältel pahandas see kohtumine Alvinit, sest see meenutas kirge, mida ta enam 
ei tundnud. Ta oli veel liiga noor ja enesekindel, et tunda vajadust mingi püsivama 
vahekorra järele, ja kui saabus aeg, võis tal tekkida raskusi niisuguse vahekorra 
loomisega. Isegi kõige intiimsematel hetkedel lahutas teda partneritest vahesein, mis 
tulenes tema unikaalsusest. Oma täielikult arenenud kehast hoolimata oli ta veel laps 
ja jäi selleks mitmeid aastakümneid, samal ajal kui ta kaaslased ükshaaval said tagasi 
oma möödunud elude mälestused ja jätsid ta kaugele seljataha. Ta oli juba varem 
näinud seda juhtuvat ja seetõttu hoidus ta täielikust avameelsusest iga teise inimese 
suhtes. Isegi Alystrast, kes näis olevat nii naiivne ja lihtne, pidi 

varsti saama tema kujutlusvõimet Ületav mälestuste ja talentide kompleks. 

Tema kerge pahameel kadus peaaegu otsekohe. Ei olnud mingit põhjust, miks 
Alystra soovi korral ei võinud temaga kaasa tulla. Ta ei olnud isekas ega tahtnud seda 
uut kogemust ihnuskoina enesele hoida. Tegelikult oli võimalik, et ta sai Alystra 
reaktsioonidest palju õppida. 

Ebatavalisel kombel ei esitanud Alystra mingeid küsimusi, kui ekspresstee nad 
rahvarohkest südalinnast välja viis. Kahekesi koos siirdusid nad tee suure kiirusega 
liikuvale keskosale, vaevumata heitma pilkugi oma jalge all olevale imele. Muistse 
maailma insener oleks pikkamööda hulluks läinud, püüdes mõista, kuidas näiliselt 
tahkest materjalist tee ääred said paigal seista, samal ajal kui keskosa suunas kasvas 
tee liikumiskiirus pidevalt. Alvinile ja Alystrale aga näis täiesti loomulik, et olid 
olemas mateeriavormid, millel ühes suunas olid tahke aine, teises suunas vedeliku 
omadused. 

Nende ümber kerkisid hooned üha kõrgemale, just nagu oleks linn tugevdanud teda 
välismaailmast eraldavat kaitsevalli. Oleks kummaline, mõtles Alvin, kui need kõrged 
seinad muutuksid läbipaistvaks nagu klaas ja teeksid nähtavaks elu, mida nad 
varjavad. Teda ümbritsev ruum oli täis sõpru, keda ta tundis, sõpru, kellega tutvumine 
seisis veel ees, ja võõraid, kellega ta ei saanud kunagi kokku — ehkki viimaseid võis 
olla ainult väga vähe, sest oma eluaja jooksul pidi ta kohtuma peaaegu kõigi Dias-pari 
elanikega. Enamik neist istus oma tubades, kuid nad ei olnud üksi. Neil tarvitses 
ainult soovida ja igas mõttes peale otsese füüsilise kokkupuute said nad suhelda kõi- 
giga, keda valisid. Nad ei tundnud igavust, sest neile oli kättesaadav kõik, mis linna 
ehitamise päevist peale oli nii fantaasia kui ka reaalsuse valdkonnas juhtunud. Selle- 
kohase vaimulaadiga inimeste jaoks oli see täiesti rahuldav elu. Et see oli ka täiesti 
tühine elu, seda ei taibanud veel isegi mitte Alvin. 

Sedamööda kuidas Alvin ja Alystra südalinnast eemaldusid, vähenes tänavatel 
aeglaselt inimeste arv, ja kui tee pika eredavärvilisest marmorist platvormi ees 
sujuvalt peatus, ei olnud näha mitte kedagi. Nad astusid üle tardunud mateeriakeerise, 
kust liikurtee aine voolas tagasi lähtepunkti, ja jõudsid müürini, mida läbisid eredasti 
valgustatud tunnelid. Alvin valis kõhklematult ühe tunneli ja sisenes sellesse, Alystra 
tihedalt kannul. Peristaltiline 

väli haaras nad otsekohe ja asus neid edasi kandma, sellal kui nad mugavasti lebasid 
ja ümbrust silmitsesid. 

Ei tundunud enam võimalik, et nad viibisid tunnelis, mis paiknes sügaval maa all. 
Kunstnikud, kes olid kogu Diasparit lõuendina kasutanud, olid tegutsenud ka siin, ja 
ülal näis taevas kõigile tuultele valla olevat. Ümberringi kõrgusid päikesevalguses 
kumavad linnatornid. See ei olnud linn, mida Alvin tundis, vaid palju varasem 
Diaspar. Ehkki enamik suuri hooneid olid tuttavad, lisasid peened erinevused 
vaatepildile huvitavust. Alvin oleks meelsasti viivitanud, kuid ta ei olnud kunagi 
leidnud mingit võimalust tunneli läbimist aeglustada. 

Liiga kiiresti pandi nad sujuvalt maha suures elliptilises kambris, mida igast küljest 
ümbritsesid aknad. Nende kaudu oli võimalik heita piinavalt põgusaid pilke aeda- 
desse, kus leegitsesid kirevad lilled. Diasparis leidus veel nüüdki aedu, siinsed aiad 
aga olid eksisteerinud ainult kunstniku mõttekujutuses. Niisuguseid lilli polnud maa- 
ilmas kindlasti mitte olemas. 

Alystra oli nende ilust vaimustatud ja arvas ilmselt, et just neid oligi Alvin ta 
vaatama toonud. Alvin jälgis mõnda aega, kuidas ta rõõmsalt jooksis ühe vaatepildi 
juurest teise juurde, ja nautis tema vaimustust iga uue avastuse üle. Diaspari perifeeria 
pooleldi mahajäetud ehitistes oli sadu selliseid kohti, mida nende järele valvavad 
varjatud jõud hoidsid täies korras. Ühel päeval võis elu hoovus jälle siia suunduda, 
seni aga oli see muistne aed ainult nende kahe saladus. 

«Me peame edasi minema,» ütles Alvin viimaks. «See on alles algus.» Ta astus läbi 
ühe akna ja illusioon kadus. Klaasi taga ei olnud aed, vaid ringikujulise ristlõikega 
koridor, mis kaardus järsult ülespoole. Ta nägi veel Alyst-rat, kes oli temast mõne jala 
kaugusel, kuid teadis, et Alystra teda ei näe. Ent Alystra ei kõhelnud ja seisis hetk 
hiljem tema kõrval koridoris. 

Põrand nende jalge all hakkas pikkamööda edasi nihkuma, nagu oleks tal olnud 
innukas soov neid sihtkohta toimetada. Nad astusid mõned sammud, kuid siis muutus 
põranda liikumiskiirus nii suureks, et edasised jõupingutused olid tarbetud. 

Koridor kaldus ikka veel ülespoole ja saja jala järel moodustas tema suund esialgse 
suunaga täisnurga. Kuid seda ütles ainult loogika; kõigi meelte jaoks näis kiire 
edasiliikumine toimuvat piki täiesti horisontaalset kori- 

dori. Asjaolu, et tegelikult tõusid nad üles mööda mitme tuhande jala sügavust 
vertikaalset šahti, ei tekitanud neis mingit ebakindlustunnet, sest polariseeriva välja 
mõju lakkamine oli mõeldamatu. 

Varsti hakkas koridor jälle «allapoole» laskuma ja jätkas seda uue täisnurgani. 
Põranda liikumine aeglustus märkamatult, kuni ta lõpuks peatus peeglitega ääristatud 
pika saali alguses, ja Alvin teadis, et siin polnud mingit võimalust Alystrat kiirustada. 
Asi ei seisnenud lihtsalt selles, et mõned naiselikud jooned olid Eeva ajast peale 
muutumatuks jäänud; mitte keegi poleks suutnud selle koha võlule vastu panna. Nii 
palju kui Alvin teadis, ei olnud kogu Diasparis midagi muud selletaolist. Kunstniku 
mingisuguse tuju tõttu näitasid ainult vähesed peeglid seda, mis tegelikult olemas oli 
— ja Alvin oli veendunud, et isegi need peeglid vahetasid pidevalt asukohta. Midagi 
näitasid muidugi ka kõik teised peeglid, kuid veidi kummaline oli näha ennast 
kõndimas üha muutuvas ja täiesti ebareaalses ümbruses. 

Mõnikord liikusid peeglitaguses maailmas siia-sinna inimesed ja rohkem kui üks 
kord oli Alvin seal märganud tuttavaid nägusid. Ta sai küllalt hästi aru, et ei olnud 
näinud sõpru, keda ta tundis selles elus. Tundmatu kunstniku tahtel oli ta heitnud 
pilgu minevikku ja silmitsenud praegu maailmas elavate inimeste varasemaid 
kehastusi. Teda kurvastas tema unikaalsust meenutav mõte, et ükskõik kui kaua ta 


nende muutuvate vaatepiltide ees ootab, ei õnnestu tal kunagi näha omaenese muistset 
kajastust. 

«Kas sa tead, kus me oleme?» küsis Alvin Alystralt, kui kõik peeglid olid läbi 
käidud. Alystra raputas pead. «Arvatavasti kusagil linna serva lähedal,» ütles ta 
muretult. «Meie tee näis olevat pikk, aga mul pole aimugi, kui kaugele me jõudsime.» 

«Me oleme Loranne'i tornis,» vastas Alvin. «See on üks Diaspari kõrgemaid punkte. 
Tule, ma näitan sulle.» Ta haaras Alystra käe ja juhtis tütarlapse saalist välja. Silmaga 
nähtavaid väljapääse ei olnud, kuid kohati osutas põranda muster külgkoridoridele. 
Kui mõnes niisuguses kohas peeglitele läheneti, näisid peegeldused moodustavat 
valgustatud võlvkäigu, mille kaudu oli võimalik koridori astuda. Alystra kaotas 
igasuguse ülevaate siksakkidest, mis nad tegid, ja lõpuks jõudsid nad pikka, täiesti 
sirgesse tunnelisse, kus püsivalt puhus külm tuul. Horisontaalne tunnel ulatus 
mõlemas suunas mitmesaja jala kaugusele 

ja tema kummastki otsast paistis pisitilluke valgussõõr 

«Mulle ei meeldi see koht,» kaebas Alystra. «Siin on külm.» Ta ei ole kogu oma 
elus arvatavasti veel tõelist külma tundnud, mõtles Alvin mõnevõrra süüdlaslikult. 
Teda oleks tulnud hoiatada, et ta võtaks kaasa mantli — ia sooja mantli, sest kõik 
Diaspari rõivad olid puhtal kujul dekoratiivsed ning keha kaitsjatena täiesti kasutud. 

Et Alystra ebamugavustunne oli täielikult Aivini süü, ulatas ta tütarlapsele sõnatult 
oma mantli. Selles polnud jälgegi rüütellikkusest; niisuguste tavade säilimiseks oli 
juba liiga kaua eksisteerinud sugupoolte täielik võrdsus. Kui olukord oleks olnud 
vastupidine, oleks Alystra andnud oma mantli Alvinile ja Alvin oleks selle niisama 
automaatselt vastu võtnud. 

Allatuult ei olnud ebameeldiv minna ja varsti jõudsid nad tunneli lõppu. Seal 
tõkestas edasiminekut suureava-line kivivõre — ja see oli väga hea, sest nad seisid 
tühjuse ees. Suure õhukanali suue paiknes püstloodses torni-seinas, mis laskus 
vähemalt tuhande jala sügavusse. Nad viibisid kõrgel linnamüüril ja Diaspar laius 
nende all sellisena, nagu vähesed nende maailma elanikud võisid teda kunagi näinud 
olla. 

Vaade oli vastupidine sellele, mis Alvinile oli avanenud pargi keskelt. Ta nägi 
kontsentrilisi kivi- ja metallilaineid, mis miilipikkustena voogasid alla kesklinna 
poole. Kaugelt eemalt paistsid rohumaad, puud ja igavesti ringlev jõgi, mida osaliselt 
varjasid vahepealsed tornid. Veel kaugemal kerkisid uuesti taevasse Diaspari teise 
serva bastionid. 

Aivini kõrval silmitses Alystra seda pilti naudinguga, kuid üllatuseta. Teistest, 
peaaegu niisama soodsatest — ja märksa mugavamatest — vaatepunktidest oli ta juba 
loendamatuid kordi linna näinud. 

«See on meie maailm — kogu maailm,» ütles Alvin. 

«Nüüd näitan ma sulle midagi muud.» Ta pööras võrele 
selja ja suundus tunneli teisest otsast paistva kauge val- 
gussõõri poole. Vastu ta kerges rõivas keha puhus külm 
tuul, kuid õhuvoolus edasi liikudes pani ta seda ebamuga- 
vust vaevalt tähele. = « 

Ta polnud veel jõudnud kuigi kaugele, kui märkas, et Alystra ei tee katsetki talle 
järgneda. Tütarlaps seisis ja vaatas talle järele, laenatud mantel tuules lehvimas, käsi 
pooleldi näo juurde tõstetud. Alvin nägi Alystra huulte 

liikumist, kuid sõnad ei jõudnud temani. Ta silmitses Alystrat algul imestusega, siis 
kannatamatusega, mis ei olnud päris vaba kaastundest. Jeseracil oli õigus. Tütarlaps ei 


saanud talle järgneda. Alystra oli taibanud, mida tähendas see kauge valgussõõr, mille 
kaudu tuul igavesti Dias-parisse puhus. Tema selja taga oli tuttav maailm, mis oli täis 
imesid, ent tühi üllatustest ning ujus särava, kuid tihedasti suletud mullina aja jões 
allavoolu. Ees, ainult mõne sammu kaugusel, seisis tühi metsik maa — kõrbe ja 
Sissetungijate maailm. 

Alvin läks tagasi Alystra juurde ja nägi üllatusega, et tütarlaps väriseb. «Miks sa 
kardad?» küsis ta. «Me oleme ju veel Diasparis, täielikus julgeolekus. Sellest aknast 
vaatasid sa välja — ilmselt võid ka teisest niisama hästi vaadata!» 

Alystra põrnitses Alvinit, nagu oleks tegemist mingi kummalise koletisega. Tema 
seisukohast oligi see nii. 

«Ma ei saa seda teha,» ütles ta lõpuks. «Isegi sellele mõtlemisest tunnen ma 
suuremat külma kui tuulest. Ära mine kaugemale, Alvin!» 

«Aga selles pole ju mingisugust loogikat!» käis Alvin halastamatult peale. «Mis 
kahju see võiks teha, kui sa läheksid tunneli lõppu ja vaataksid välja? Seal on kum- 
maline ja üksildane maa, aga mitte midagi hirmsat seal pole. Tegelikult mida kauem 
ma vaatan, seda ilusam ...» 

Alystra ei jäänud nende sõnade lõppu ootama. Ta pöördus kannal ringi ja põgenes 
mööda pikka kaldteed, mis oli nad tunnelisse toonud. Alvin ei teinud mingit katset 
teda peatada, sest oma tahte pealesurumine teisele inimesele oleks olnud ebaviisakas. 
Veenmisest aga, nagu ta nägi, poleks olnud vähimatki kasu. Ta teadis, et Alystra ei 
peatu enne oma kaaslaste juurde jõudmist. Puudus igasugune oht, et ta võiks linna 
labürintides eksida, sest tuldud teed tagasiminek ei tekitanud talle mingeid raskusi. 
Mstinktiivne oskus väljuda isegi kõige komplitseeritumatest keerdkäigustikest oli 
ainult üks paljudest võimetest, mis inimesed olid omandanud pärast linnadesse 
elamaasumist. Sedasama olid olnud sunnitud õppima ka ammu kadunud rotid, kui nad 
lahkusid põldudelt ja nurmedelt ning sidusid oma saatuse inimkonnaga. 

Alvin ootas hetke, just nagu pooleldi lootes, et Alystra tuleb tagasi. Teda ei 
üllatanud tütarlapse reaktsioon, vaid ainult selle ägedus ja irratsionaalsus. Ehkki tal oli 
Alystra 

äraminekust tõsiselt kahju, ei saanud ta jätta soovimata, et neiu oleks taibanud 
mantli temale jätta. 

Vastu tuult, mis vihises läbi linna kopsude, ei olnud ainuüksi külm, vaid ka 
vaevarikas liikuda. Alvinil tuli võidelda nii õhuvooluga kui ka tundmatu jõuga, mis 
seda tekitas. Lõdvaks sai ta enese lasta alles siis, kui ta jõudis kivivõreni ja põimis 
käsivarred selle ümber. Ruumi oli just nii palju, et tal oli võimalik pea avast välja 
pista, ja isegi siis jäi vaateväli veidi piiratuks, sest tunneli suue oli mõningal määral 
linnamüüri süvistatud. 

Ent siiski nägi ta küllalt palju. Tuhandeid jalgu allpool jättis päikesevalgus kõrbega 
hüvasti. Peaaegu rõhtsad kiired tungisid läbi võre ning tekitasid kaugel tunnelis kulla- 
karva valguse ja varjude kummalise mustri. Pimestava lõõsa eest silmi varjates vaatas 
Alvin allolevat maad, millele mäletamatutest aegadest peale ei olnud astunud ühegi 
inimese jalg. 

See, mida ta nägi, oleks võinud olla alatiseks tardunud meri. Miil miili järel 
lainetasid lääne suunas liivaluited, mille piirjooni kaldselt langev valgus tugevasti 
esile tõstis. Kohati olid tuule kapriisid tekitanud kummalisi keeriseid ja uurdeid ning 
mõnel juhul oli isegi raske uskuda, et ükski nendest skulptuuridest polnud mõistuslike 
olendite kätetöö. Väga suurest kaugusest — nii kaugelt, et seda linnast lahutavat 
vahemaad ei olnud võimalik hinnata — paistis laugete küngaste ahelik. Need künkad 


olid Alvinile pettumuse valmistanud; ta oleks andnud palju, et tegelikkuses näha 
muistsete salvestuste ja omaenese unelmate kõrgeid mägesid. 

Päike lamas otse küngaste kohal, valgus sadadest läbitud atmosfäärimiilidest 
taltsutatud ja punane. Tema kettalt paistis kaks suurt musta laiku. Oma õpingute järgi 
teadis Alvin, et niisugused asjad olid olemas, kuid teda üllatas, et need olid nii 
kergesti nähtavad. Nad sarnanesid peaaegu silmapaariga, mis talle vastu vaatas, kui ta 
oma üksildases vaatluspunktis küürutas, kõrvus tuule lakkamatu undamine. 

Videvikku ei olnud. Niipea kui Päike kadus, ühinesid midetevahelised varjulombid 
otsekohe suureks pimeduse-Järveks. Taevas tuhmusid värvused; soojad punased ja 
kuldsed toonid asendusid antarktilise sinaga, mis süvenes ööks. Alvin ootas 
hingematvat silmapilku, mida kogu inimkonnast ainult tema üksi tundis — esimese 
tähe värelevat nahtavaleilmumist. 

Tema viimasest siinviibimisest oli möödas hulk nädalaid ja ta teadis, et vahepeal 
pidi taeva muster olema muutunud. Ent esimeseks pilguks Seitsmele Päikesele ei 
olnud ta sellest hoolimata ette valmistatud. 

Ühtki teist nime ei saanud neil olla; see tuli iseenesest ta huulile. Need tähed 
moodustasid ehakumas väikese, väga kompaktse ja üllatavalt sümmeetrilise rühma. 
Kuus neist paiknes ringist vähe erineva, vaatesuuna suhtes veidi kaldu oleva ellipsina 
ja Alvin oli kindel, et tegelikult oli see täiuslik ring. Iga tähe värvus oli erisugune; 
Alvin nägi punast, sinist, kuldkollast ja rohelist tähte, ülejäänud vär-vustoone ei 
suutnud ta silm eristada. Täpselt formatsiooni keskpunktis paiknes üksik valge hiid — 
nähtava taevaosa heledaim täht. Kogu rühm nägi välja nagu juveliiri valmistatud ehe; 
tundus uskumatu, et loodus oli kõiki juhuslikkuse seadusi rikkudes suutnud luua nii 
täiusliku struktuuri. 

Kui Aivini silmad pikkamööda pimedusega harjusid, ilmus nähtavale suur udulinik, 
mida kunagi oli nimetatud Linnuteeks. See ulatus seniidist silmapiirini ja hõlmas oma 
voltidega Seitset Päikest. Nüüd olid taevas juba ka teised tähed ja nende juhuslikud 
rühmitused ainult rõhutasid Seitsme Päikese täiusliku sümmeetria mõistatust. Näis 
peaaegu, nagu oleks mingi jõud sihilikult eiranud universumi looduslikku 
korrapäratust ja pannud neile tähtedele oma pitseri. 

Sellest ajast, mil inimene esmakordselt Maale ilmus, oli Galaktika teinud ümber 
oma telje ainult kümme pööret. Tema enese mõõdupuu järgi oli see vaid silmapilk. 
Ent ometi oli ta selle lühikese aja vältel täielikult muutunud — palju rohkem, kui 
asjade loomulik käik oleks õigustanud. Suured tähed, mis kunagi olid oma nooruse- 
uhkuses nii pimestavalt säranud, läksid nüüd vastu surmale. Kuid Alvin ei olnud 
näinud taevast tema muistses hiilguses ega teadnud seetõttu kõike, mis oli kaotsi 
läinud. 

Üdini tungiv külm ajendas teda linna tagasi pöörduma. Ta vabastas käsivarred võre 
ümbert ja hõõrus jäsemetes vere käima. Tunneli teises otsas oli Diasparist hoovav 
valgus nii ere, et ta pidi hetkeks pilgu kõrvale pöörama. Väljaspool linna olid 
niisugused asjad nagu päev ja öö, linnas aga valitses igavene päev. Kui Päike 
madalale laskus, täitus taevas Diaspari kohal tehisliku valgusega ja mitte keegi ei 
pannud tähele, millal looduslik valgus kustus. Juba enne kui inimesed olid vabanenud 
vajadusest 

une järele, olid nad pimeduse oma linnadest eemale peletanud. Diaspari ainsad ööd 
olid harvad ja ennustamatud varjutused, mis vahetevahel toimusid pargis ning 
muutsid selle salapäraseks kohaks. 


Tagasiteel sammus Alvin pikkamööda läbi peeglisaali, rrõtted veel täis ööd ja tähti. 
Ta oli elevil ja ühtlasi rõhutud. Ei paistnud olevat mingit võimalust kunagi sellesse 
tohutusse tühjusse pääseda — ja sellel näis puuduvat ka ratsionaalne eesmärk. Jeserac 
oli öelnud, et kõrbes sureb inimene varsti, ja Alvin uskus seda täielikult. Ühel päeval 
võis ta avastada mingi tee Diasparist lahkumiseks, aga kui ta seda tegi, siis pidi ta 
varsti jälle tagasi tulema. Kõrbesse tungimine oli meelt lahutav mäng, mitte rohkem. 
See oli mäng, mida ta ei saanud kellegagi jagada, ja see ei viinud teda kuhugi. Siiski 
vääris see mängimist, kui see aitas kustutada tema hinge täitvat igatsust. 

Just nagu soovimata tuttavasse maailma tagasi pöörduda, viitis Alvin mineviku 
heiastuste keskel aega. Ta seisis ühe suure peegli ees ja jälgis stseene, mis ilmusid 
selle sügavusse ja uuesti kadusid. Neid kujutisi tekitava mehhanismi, ükskõik mida 
see enesest kujutas, pani tööle tema juuresolek ja teataval määral mõjustasid seda ka 
tema mõtted. Kui ta saali sisenes, olid peeglid alati tühjad, ent niipea kui ta hakkas 
nende vahel edasi liikuma, algas neis tegevus. 

Ta näis seisvat suurel lahtisel väljakul, mida ta ei olnud tegelikult kunagi näinud, 
kuid mis tõenäoliselt kusagil Diasparis veel eksisteeris. Väljak oli ebatavaliselt 
rahvast täis ja käimas näis olevat mingi rahvakoosolek. Poodiumil vaidlesid viisakalt 
kaks meest, keda nende ümber seisvad poolehoidjad aeg-ajalt toetasid 
vahelehüüetega. Vaatepildi võlu suurendas täielik vaikus, sest fantaasia ruttas otse- 
kohe puuduvaid helisid looma. Mille üle need mehed mõtteid vahetasid? Alvinit 
huvitas see. Võib-olla ei olnud tegemist reaalse minevikustseeniga, vaid puhtal kujul 
väljamõeldud episoodiga. Hoolikalt tasakaalustatud figuurid ja mõnevõrra formaalsed 
liigutused näisid tegeliku elu jaoks veidi liiga ilusad olevat. 

Alvin silmitses rahvahulka, otsides selle hulgast tuttavaid nägusid. Ühtki tuttavat ei 
leidunud, kuid võib-olla nägi ta sõpru, kellega kohtumine seisis tal ees alles mõne saja 
aasta pärast. Kui palju inimnäo võimalikke kujusid oli olemas? Nende arv oli tohutu, 
kuid siiski lõplik, eriti pärast kõigi ebaesteetiliste variantide kõrvaldamist. 

Peeglimaailma inimesed jätkasid oma ammuunustatud vaidlust, pööramata 
liikumatult nende hulgas seisvale Alvinile mingit tähelepanu. Ajuti oli väga raske 
uskuda, et ta tegelikult ei osalenud selles stseenis, sest illusioon oli laitmatu. Kui mõni 
peegli viirastuskuju näis astuvat Aivini selja taha, kadus ta samuti, nagu seda oleks 
teinud reaalne inimene; kui keegi tuli tema ette, oli tema see, kes varju jäi. 

Ta valmistus lahkuma, kui pani äkki tähele pearühmast veidi eemal seisvat veidras 
rõivastuses meest. Näis, et selle mehe liigutused, rõivad ja kogu olemus ei olnud väl- 
jakul viibiva seltskonnaga täielikus kooskõlas. Ta rikkus skeemi; nagu Alvin, nii 
kujutas ka tema enesest anakronismi. 

Tegelikult oli ta midagi palju rohkemat. Ta oli reaalne ja vaatas Alvinile veidi 
pilkavalt naeratades otsa. 


VIIS 


Oma lühikese eluaja jooksul oli Alvin kohtunud vähem kui ühe tuhandikuga 
Diaspari elanikest. Seetõttu ei üllatanud teda, et mees, keda ta nägi, oli talle võõras. 
Üllatav oli see, et ta siin, selles mahajäetud tornis, nii tundmatuse piiri lähedal üldse 
kedagi kohtas. 

Ta pööras peeglimaailmale selja ja vaatas sissetungijale otsa. Enne kui ta jõudis 
midagi öelda, pöördus too tema poole. 


«Ma usun, et sa oled Alvin. Kui ma avastasin, et keegi siia tuleb, oleksin otsekohe 
pidanud taipama, et see oled sina.» 

See märkus ei olnud ilmselt mõeldud solvamisena; see oli lihtsalt fakti 
konstateerimine ja Alvin võttiski seda niimoodi. Teda ei üllatanud, et ta ära tunti; kas 
see talle meeldis või mitte, kuid tema unikaalsus ja selles peituvad potentsiaalsed 
võimalused olid ta kõigile linnaelanikele tuntuks teinud. 

«Mina olen Khedron,» jätkas võõras, nagu seletaks see kõik. «Mind nimetatakse 
Narriks.» 

Aivini pilk väljendas arusaamatust ja Khedron kehitas resignatsiooni teeseldes õlgu. 

«Niisugune siis ongi kuulsus! Aga sa oled noor ja sinu 

ajal pole ühtki vempu tehtud. Su teadmatus on vabandatav. » 

Khedronis oli midagi värskendavalt ebatavalist. Alvin püüdis meelde tuletada 
kummalise sõna «Narr» tähendust; g6e äratas mingeid üliähmaseid mälestusi, kuid ta 
ei suutnud neid identifitseerida. Linna keerukas sotsiaalses struktuuris oli palju 
niisuguseid tiitleid ja kõigi nende tundmaõppimiseks kulus terve eluaeg. 

«Kas sa käid tihti siin?» küsis Alvin veidi kiivalt. Ta oli hakanud suhtuma Loranne'i 
torni kui isiklikku omandisse ja temas tekitas kerget pahameelt, et selle imed olid tun- 
tud veel kellelegi teisele. Aga huvitav, kas Khedron oli kunagi ka üle kõrbe vaadanud 
ja näinud tähti läänekaarde laskumas? 

«Ei,» lausus Khedron peaaegu nagu tema väljaütlemata mõtetele vastates. «Ma pole 
kunagi varem siin käinud. Aga mulle meeldib linnas toimuvatest ebatavalistest sünd- 
mustest teada saada ja sellest, mil keegi viimati Loranne'i tornis käis, on möödas väga 
palju aega.» 

Alvin mõtles korraks põgusa huviga, kuidas Khedron teadis tema varasematest 
siinkäikudest, kuid heitis kähku selle mõtte peast. Diaspar oli täis silmi ja kõrvu ning 
muid, tundlikumaid meeleelundeid, mille kaudu linn sai teada kõigest, mis temas 
juhtus. Igaühel, kes tundis piisavat huvi, oli kahtlemata võimalik leida mingi tee 
nende andmete hankimiseks. 

«Isegi kui on ebatavaline, et keegi siia tuleb,» küsis Alvin ikka veel sõnasõda 
pidades, «siis miks see sind huvitab?» 

«Sellepärast,» vastas Khedron, «et ebatavaline olla on Diasparis minu eelisõigus. 
Ma panin sind juba ammu tähele; ma teadsin, et ühel päeval me kohtume. Omamoodi 
olen ka mina unikaalne. Oh, mitte nii nagu sina; see pole mu esimene elu. Ma olen 
tuhat korda Loomehallist väljunud. Aga kunagi alguses valiti mind Narriks ja 
üheaegselt °n Diasparis üksainus Narr. Paljude arvates on seda ühe võrra rohkem kui 
tarvis.» 

Khedroni sõnadest kostis iroonia, mis tekitas Alvinis ikka veel segadust. Otseseid 
isiklikke küsimusi ei olnu* lust kõige viisakam esitada, kuid tegelikult oli ju Khedron 
Ise esimesena seda teemat puudutanud. 

«Vabanda mu teadmatust,» ütles Alvin, «aga mida kujutab enesest Narr ja mida ta 
teeb?» 

«Sa küsid «mida»,» vastas Khedron, «aga ma alustan 

sellest, et räägin sulle «milleks». Kuigi see on pikk lugu, arvan ma, et see huvitab 
sind.» 

«Mind huvitab kõik,» ütles Alvin üsna tõelevastavalt. 

«Väga hea. Inimestel — kui need olid inimesed, milles ma mõnikord kahtlen —, 
kes kavandasid Diaspari, tuli lahendada kirjeldamatult keerukas probleem. Nagu sa 


tead, ei ole Diaspar lihtsalt masin — ta on elusorganism ja seejuures surematu 
organism. Me oleme oma ühiskonnaga nii harjunud, et ei oska ette kujutada, kui 
kummaline ta pidi tunduma meie algesivanematele. Me elame pisitillukeses suletud 
maailmas, mis mitte kunagi ei muutu, väikesed detailid välja arvatud, kuid mis sellest 
hoolimata püsib ajast aega täiesti stabiilne. Tõenäoliselt on niisugune elu kestnud 
kauem kui inimkonna kogu ülejäänud ajalugu, selles ajaloos aga arvatakse olevat 
eksisteerinud loendamatud tuhanded omaette kultuurid ja tsivilisatsioonid, mis püsisid 
lühikest aega ja hukkusid siis. Kuidas saavutas Diaspar oma erakordse stabiilsuse?» 

Alvinit üllatas, et keegi võis esitada nii elementaarse küsimuse, ja tema lootus saada 
teada midagi uut hakkas kahanema. 

«Muidugi Mälupankade kaudu,» vastas ta. «Diasparis elavad alati ühed ja samad 
inimesed, ehkki nende tegelikud rühmitused muutuvad vastavalt nende kehade hävi- 
tamisele ja taasloomisele.» 

Khedron raputas pead. 

«See on ainult väga väike osa vastusest. Täpselt ühed ja samad inimesed võivad 
moodustada palju erisuguseid ühiskondi. Ma ei saa seda tõestada ja mul ei ole selle 
kohta mingeid otseseid tõendeid, aga ma usun, et see on nii. Linna kavandajad ei 
piirdunud tema elanikkonna fikseerimisega; nad fikseerisid ka selle elanikkonna 
käitumist määravad seadused. Me oleme nende seaduste olemasolust vaevalt 
teadlikud, aga me järgime neid. Diaspar on tardunud kultuur, mis väljaspool oma 
kitsaid piire ei saa muutuda. Mälupankadesse on peale meie kehade ja isiksuste 
struktuuri salvestatud veel palju muud. Neisse on salvestatud linna enese olemus ja 
nad hoiavad iga aatomit kõigi muutuste eest, mida võib tuua aeg. Vaata seda põranda- 
katet — see on maha pandud miljoneid aastaid tagasi ja sellel on kõndinud 
loendamatud jalad. Kas sa näed mingeid kulumise tundemärke? Kaitsmata aine, 
ükskõik kui vastupidav see ka oleks olnud, oleks juba väga ammu tolmuks 
hõõrdunud. Seni aga, kuni Mälupankade jaoks 

jätkub energiat ja neisse salvestatud maatriksid saavad linna kontrollida, ei muutu 
Diaspari füüsiline struktuur kunagi.» 

«Aga mõned muutused on ju toimunud,» protesteeris Alvin. «Paljud hooned on 
pärast linna rajamist lammutatud ja nende asemele on ehitatud uued.» 

«Muidugi, aga ainult Mälupankadesse salvestatud informatsiooni kustutamise ja 
uuega asendamise teel. Igal juhul mainisin ma seda üksnes kui näidet linna füüsilise 
enesesäilitamise viisi kohta. Mida ma rõhutada tahan, on see, et samalaadselt 
säilitavad Diaspari masinad ka meie sotsiaalset struktuuri. Nad jälgivad kõiki muutusi 
ja pidurdavad neid, enne kui need muutuvad liiga suureks. Kuidas nad seda teevad? 
Ma ei tea — võib-olla valides neid, kes Lcomehallist väljuvad. Võib-olla mõjustades 
meie isiksuse struktuuri; me võime arvata, et meil on vaba tahe, aga kas me saame 
selles kindlad olla? 

Igatahes on probleem lahendatud. Diaspar on püsima jäänud ja kindlalt purjetanud 
läbi aegade nagu suur laev, mis kannab endas kõike inimkonnast veel järelejäänut. 
See on tohutu saavutus sotsiaalse planeerimise alal, ehkki pn hoopis omaette küsimus, 
kas see ennast ära tasub. 

Stabiilsusest üksi aga veel ei piisa. See võib liiga kergesti kaasa tuua stagnatsiooni 
ja sealt edasi allakäigu. Selle vältimiseks rakendasid linna kavandajad keerukaid 
abinõusid, ehkki need mahajäetud hooned näitavad, et nad ei saavutanud täielikku 
edu. Mina, Narr Khedron, moodustan osa sellest plaanist. Võib-olla väga väikese osa. 
Mulle meeldib teisiti mõelda, aga ma ei saa selles kunagi kindel olla.» 


«Ja mis osa see siis on?» küsis Alvin, kes ikka veel kobas väga suurel määral 
pimeduses ja hakkas sellest mõningal määral tüdinema. 

«Ütleme nii, et ma tekitan linnas teataval ettearvestatud määral korratust. Kui ma 
oma toiminguid seletaksin, siis kaotaksid need mõjujõu. Otsusta minu üle mu tegude 
järgi, ehkki neid on vähe, mitte mu sõnade järgi, kuigi neid on palju.» 

Alvin ei olnud mitte kunagi varem kohanud kedagi Päris Khedroni-taolist. Narr oli 
tõeline isiksus, kes seisis Diaspari tüüpilisest ühtlasest tasemest pea ja õlgade jagu 
kõrgemal. Ehkki ei paistnud olevat lootust täpselt teada saada, mis olid tema 
ülesanded ja kuidas ta neid täitis, oli selle asjaolu tähtsus tühine. Ainus oluline asi, 
nagu Alvin 

tajus, oli see, et siin oli keegi, kellega ta sai rääkida — kui monoloogis tuli vaheaeg 
— ja kes võis tal aidata lahendada paljusid probleeme, mille üle ta oli nii kaua pead 
murdnud. 

Nad läksid koos läbi Loranne'i torni koridoride ja jõudsid mahajäetud liikurteeni. 
Alles siis, kui nad olid jälle linnatänaval, turgatas Alvinile pähe, et Khedron ei olnud 
temalt üldse küsinud, mida ta seal tundmatuse piiril tegi. Alvin kahtlustas, et Khedron 
teadis seda ning see huvitas, kuid ei üllatanud teda. Miski ütles Alvinile, et Khedronit 
oli väga raske üllatada. 

Nad vahetasid oma indeksinumbrid, mis andsid neile võimaluse soovi korral igal 
ajal teineteisega ühendusse astuda. Alvin oli väga huvitatud Narri lähemast tundma- 
õppimisest, ehkki ta kujutles, et liiga pikaajaline Khedroni seltskonnas viibimine võis 
olla väsitav. Enne järgmist kohtumist aga tahtis ta välja uurida kõik, mida sõbrad ja 
eriti Jeserac talle Khedroni kohta rääkida teadsid. 

«Järgmise kohtumiseni,» ütles Khedron ja kadus äkki, Alvin tundis mõningat 
nördimust. Kui kellegagi kohtuti ennast projekteerides, füüsiliselt kohal viibimata, siis 
nõudis hea toon, et see tehti algusest peale selgeks. Vastasel korral võis sellest faktist 
mitteteadlik partner mõnel juhul sattuda võrdlemisi ebasoodsasse olukorda. Khedron 
oli tõenäoliselt kogu aeg rahulikult kodus istunud — ükskõik kus see kodu asus. 
Number, mille ta oli Alvinile andnud, tagas iga teate jõudmise temani, kuid ei 
näidanud seda, kus ta elas. Vähemalt see vastas normaalsele tavale. 
Indeksinumbritega võidi võrdlemisi vabalt ümber käia, kuid oma tegelik aadress anti 
ainult lähedastele sõpradele. 

Tagasiteel kesklinna mõtiskles Alvin kõige üle, mida Khedron oli talle Diasparist ja 
selle sotsiaalsest organisatsioonist rääkinud. Oli kummaline, et ta ei olnud kohanud 
kedagi teist, kes kunagi oleks paistnud nende eluviisi suhtes rahulolematust tundvat. 
Diaspar ja selle elanikud olid kavandatud ühe kõikehõlmava plaani osadena; nende 
sümbioos oli täiuslik. Kogu oma pika elu vältel ei tundnud linnaelanikud kunagi 
igavust. Ehki nende maailm oli varasemate aegade mõõdupuu järgi pisitilluke, oli 
selle keerukus tohutu ning imede ja aarete rikkalikkus mõõtmatu. Siia oli inimene 
koondanud kõik oma geniaalsuse viljad, kõik mineviku hävingust päästetu, öeldi, et 
Diasparile oli midagi andnud iga linn, mis oli kunagi eksisteerinud; enne 
Sissetungijate tulekut oli tema nime tuntud kõigis 

maailmades, mis olid inimesele kaotsi läinud. Diaspari ehitamisel oli rakendatud 
Impeeriumi kõiki oskusi ja kogu jjuiistimeisterlikkust. Suurte päevade lõpu eel olid 
geeniu-sed linna ümber kujundanud ja varustanud ta masinatega, mis tegid ta 
surematuks. Kõik muu võis ununeda, Diaspar aga elas edasi ja kandis inimese 
järeltulijaid kindlalt mööda aja jõge allavoolu. 


Nad ei olnud saavutanud mitte midagi peale ellujäämise ja olid sellega rahul. Leidus 
miljon asja, mis täitsid nende elu alates tunnist, mil nad peaaegu täiskasvanuna 
väljusid Loomehallist, kuni tunnini, mil nad, ilma et nende keha oleks peaaegu üldse 
vananenud, pöördusid tagasi linna Mälupankadesse. Maailmas, kus kõigile meestele 
ja naistele oli omane intelligents, mida varem oleks peetud geniaalsuse tundemärgiks, 
ei saanud tekkida mingit igavuse tundmise ohtu. Ainuüksi vestluste ja mõttevahetuste 
naudingud ning sotsiaalse suhtlemise keerukad formaalsused hõlmasid olulise osa 
eluajast. Neile lisandusid suured formaalsed diskussioonid, mille puhul kogu linn 
kuulas võlutult, kuidas tema teravaimad mõistused lõid üksteisega lahinguid või 
püüdsid jõuda filosoofia mäetippudele, mida ei vallutata kunagi, kuid mille ahvatlus 
jääb alati püsima. 

Igal mehel ja naisel oli mingi kütkestav intellektuaalne huviala. Eriston näiteks 
kulutas suure osa oma ajast pikkadeks dialoogideks Keskarvutiga, mis praktiliselt 
juhtis linna, kuid millel sellest hoolimata piisas aega kümneteks üheaegseteks 
diskussioonideks kõigiga, kes soovisid oma mõistust talle vastu seada. Juba kolmsada 
aastat oli Eriston püüdnud välja mõelda arvuti jaoks lahendamatuid loogilisi 
paradokse. Tõsist edu ei lootnud ta saavutada enne, kui oli selleks kulutanud mõned 
eluajad. 

Etania huvid oli esteetilisemat laadi. Ta kavandas ja konstrueeris 
mateeriaorganisaatorite kaasabil kolmedimen-sioonilisi mustreid, mille ilu ja 
komplitseeritus oli selline, et nad tegelikult kujutasid enesest ülikeerukaid topoloo- 
giaprobleeme. Etania töid võis näha kogu Diasparis ja mõned tema mustrid olid 
põimitud põrandatesse suurtes koreograafiasaalides, kus neid kasutati uute 
balletistsoe-nide ja tantsumotiivide loomiseks. 

Nendele, kellel puudus intellekt niisuguste tegevusalade Peente nüansside 
hindamiseks, oleksid need võinud tunduda igavad. Diasparis aga ei leidunud inimest, 
kes ei taibanud midagi sellest, mida Eriston ja Etania püüdsid saavutada, 

ning kellel enesel ei olnud mõnda niisama kaasakiskuvat huvi. 

Esimestel elusajanditel aitasid meeldivalt aega veeta mitmesugused spordialad, 
millest paljud tegi võimalikuks ainult kontroll gravitatsiooni üle. Seikluste ja fantaasia 
vallas andsid saagad kõik, mida keegi oskas ihaldada. Nad kujutasid enesest 
vältimatut lõppstaadiumi, milleni oli viinud püüd realismi poole, mis sai alguse siis, 
kui inimesed hakkasid jäädvustama liikuvaid kujutisi ja salvestama helisid ning 
rakendama seda tehnikat tegeliku või kujutletava elu stseenide etendamiseks. 
Saagades oli illusioon täielik, sest kõik muljed sisestati otse ajusse ja igasugused 
häirivad aistingud juhiti kõrvale. Kuni seiklus kestis, oli võlutud pealtvaataja 
reaalsusest ära lõigatud; ta just nagu elas unenäos, kuid uskus, et on ärkvel. 

Ei olnud võib-olla üllatav, et korra ja stabiilsuse maailmas, mis üldjoontes oli 
miljardi aasta vältel muutumatuks jäänud, tunti suurt huvi õnnemängude vastu. 
IMimkonda oli alati lummanud täringute veeremise, mängukaartide jaotumise ja 
ruletiketta pöörlemise salapära. Oma madalaimal tasemel rajanes niisugune huvi 
lihtsalt ahnusel. — ja see oli tunne, millel ei saanud olla kohta maailmas, kus igaühel 
oli olemas kõik, mis rahuldas tema mõistlikke vajadusi. Ent isegi kui see ajend ära 
langes, jäi järele juhuse puhtakujuline intellektuaalne veetlus, mis ahvatles kõige 
arenenumaidki mõistusi. Masinad, mis funktsioneerisid täiesti juhuslikult, ja 
sündmused, mille tagajärgi ei olnud ühegi informatsioonihulga olemasolu korral või- 
malik ennustada, pakkusid võrdset naudingut nii filosoofidele kui ka mänguritele. 


Kõigi inimeste jaoks olid alles jäänud ka armastuse ja kunsti vastastikuses seoses 
olevad maailmad. Nende seos rajanes sellel, et armastus ilma kunstita on lihtsalt iha 
rahuldamine ja kunsti ei saa nautida, kui sellele lähenetakse armastuseta. 

Inimesed olid ilu otsinud paljudes vormides — helide järjestuses, paberile 
tõmmatud joontes, kivi pinnatekstuu-ris, inimkeha liigutustes, ruumis vahelduvates 
värvustes. Kõik need kunstivormid olid ka Diasparis püsima jäänud ja aegade jooksul 
oli neile lisatud teisi. Mitte keegi ei olnud veel kindel, kas kunsti kõik võimalused olid 
juba ammendatud ja kas väljaspool inimaju oli kunstil mingi tähendus. 

Sama kehtis ka armastuse kohta. 

KUUS 


jeserac istus liikumatult keset arvude keerist. Kahendsüsteemis, mida 
elektronarvutite leiutamisest peale oli kasutatud kõigiks aritmeetilisteks teheteks, 
möödusid tema eest järjekorras esimesed tuhat algarvu. Paraadsammul marssisid 
lõputud ühtede ja nullide rivid, mis tõid jeseraci pilgu alla üksteise järel kõik ainult 
iseenda ja ühega jaguvad arvud. Algarvude mõistatus oli alati inimest köitnud ja veel 
nüüdki paelusid need arvud tema kujutlusvõimet. 

Jeserac ei olnud matemaatik, ehkki mõnikord meeldis talle uskuda, et ta seda on. 
Kõik, mis ta sai teha, oli otsida algarvude lõputust jadast erilisi vahekordi ja reegleid, 
mis võimaldasid andekamatel meestel tuletada üldisi seadusi. Ta oli suuteline 
kindlaks tegema, kuidas arvud käituvad, kuid mitte seletama, miks see nii on. 
Teerajamine aritmee-ükadžunglis valmistas talle naudingut ja mõnikord avastas ta 
imesid, mis kogenumatel uurijatel olid kahe silma vahele jäänud. 

Ta laskis ekraanile ilmuda kõigi võimalike täisarvude maatriksi ja pani oma arvuti 
lükkima sellele algarve nagu helmeid võrgu sõlmedesse. Jeserac oli seda teinud juba 
sada korda, ilma et ta sellest oleks mingil määral targemaks saanud, kuid teda lummas 
viis, kuidas arvud, mida ta uuris, olid näiliselt ilma igasuguse seaduspärata puistatud 
üle kogu täisarvude spektri. Seniavastatud jaotussea-dused olid talle teada, kuid ta 
lootis alati, et tal õnnestub leida mõni uus seadus. 

Segamise üle oli tal vaevalt põhjust nuriseda. Kui ta oleks soovinud, et keegi teda ei 
häiri, oleks ta pidanud sellekohaselt seadistama oma anonssaatori. Kui ta kõrva kostis 
tasane helin, lõid seinal olevad arvud värelerna, ühed ja nullid sulasid kokku ning 
Jeserac pöördus tagasi tühise reaalsuse maailma. 

Khedroni tundis ta otsekohe ära ega rõõmustanud eriti. Jeseracile ei meeldinud 
miski, mis tema korrapärast eluviisi ohustas, ja Khedron esindas ennustamatut. Ent 
sellest hoolimata tervitas Jeserac külalist küllalt viisakalt ja varjas kõik oma kerge 
mure jäljed. 

Kui kaks inimest Diasparis esimest — või ka sajandat — korda kohtusid, tavatsesid 
nad umbes tund aega vahetada viisakusi ja alles siis asuda asja juurde, kui asja üldse 
oli. Khedron solvas Jeseraci mõnevõrra sellega, et kulutas 

nendeks formaalsusteks kõigest viisteist minutit ja ütles siis järsult: «Ma tahan 
sinuga Alvinist rääkida. Sa ju vist oled tema õpetaja.» 

«See on õigus,» vastas Jeserac. «Ma näen teda veel mitu korda nädalas — nii sageli, 
kui ta soovib.» «Ja kas sa ütleksid, et ta oli andekas õpilane?» Jeserac mõtles selle üle 
järele; see oli raske küsimus. Õpilase ja õpetaja vahekord oli äärmiselt tähtis ning 
kuulus tegelikult Diaspari elu põhialuste hulka. Igal aastal tuli linna keskmiselt 
kümme tuhat uut elanikku. Nende varasemad mälestused olid veel varjatud ning 


esimese kahekümne eluaasta vältel oli kõik nende ümber uudne ja võõras. Neid tuli 
õpetada kasutama arvutuid masinaid ja seadmeid, mis moodustasid igapäevase elu 
tausta, ning orienteeruma kõige keerukamas ühiskonnas, mille inimene oli kunagi 
rajanud. 

Osa sellest õpetusest tuli paaridelt, kes olid valitud uute kodanike vanemateks. 
Valimine toimus loosi teel ja kohustused ei olnud koormavad. Eriston ja Etania ei 
olnud Aivini kasvatamisele pühendanud üle kolmandiku oma ajast ning olid teinud 
kõik, mida nendelt oodati. 

Jeseraci kohustused piirdusid Aivini hariduse formaalsemate külgedega; vanemad 
pidid talle õpetama, kuidas seltskonnas käituda, ja tutvustama talle üha laienevat sõp- 
rade ringi. Nemad vastutasid Aivini iseloomu, Jeserac tema mõistuse eest. 

«Mulle tundub, et su küsimusele on võrdlemisi raske vastata,» lausus Jeserac. 
«Tema intelligents ei jäta kahtlemata mingil määral soovida, aga paljud asjad, mis 
peaksid teda huvitama, näivad talle olevat täiesti ükskõiksed. Teisest küljest äratavad 
temas haiglast uudishimu asjad, millest me tavaliselt ei räägi.» 

«Nagu näiteks Diasparist väljaspool olev maailm?» 

«Jah — aga kuidas sa teadsid?» 

Khedron kõhkles hetke, pidades aru, kui suurel määral oli otstarbekas Jeseraci 
usaldada. Ta teadis, et Jeserac oli lahke ja heasoovlik, kuid talle oli ka teada, et 
Jeseraci puhul pidid kehtima samad tabud, millele allusid kõik Diaspari elanikud — 
kõik peale Aivini. 

«Ma oletasin seda,» ütles ta lõpuks. 

Jeserac sättis enese mugavamalt tugitooli, mille ta oli just materialiseerinud. 
Situatsioon oli huvitav ja ta tahtis seda nii põhjalikult analüüsida kui võimalik. Ent 
ilma 

Khedroni kaasabita polnud tal lootust kuigi palju teada saada. 

Ta oleks pidanud aimama, et ühel päeval kohtub Alvin Narriga ja et sellel 
kohtumisel on ettenähtamatud tagajärjed. Khedron oli ainus teine linnaelanik, keda 
võis nimetada ekstsentriliseks — ja isegi tema ekstsentrilisus oli Diaspari kavandajate 
planeeritud. Juba ammu oli selgunud, et teatava hulga kuritegude või korratusteta 
muutus Utoopia varsti talumatult igavaks. Mis aga puutus kuritegudesse, siis ei olnud 
garanteeritud, et need jäid optimaalsele tasemele, mida nõudis sotsiaalne tasakaal. Kui 
nad olid lubatud ja reguleeritud, siis lakkasid nad olemast kuriteod. 

Esimesel pilgul naiivse, kuid tegelikult väga teravmeelse lahenduse andis Narri 
ametikoht, mille linna kavandajad olid loonud. Kogu Diaspari ajaloo vältel oli elanud 
vähem kui kakssada inimest, kes oma vaimse pärandi poolest olid sobivad seda 
kummalist ametit pidama. Neil olid teatavad privileegid, mis kaitsesid neid nende 
toimingute tagajärgede eest, ehkki leidus ka Narre, kes olid läinud liiga kaugele ja 
kelle suhtes oli rakendatud ainsat karistust, mida Diasparis tunti — tulevikku saatmist 
enne järjekordse eluaja lõppu. 

Ühel või teisel harval ja ettenähtamatul juhul pööras Narr linna pea peale mingi 
vembuga, mis ei tarvitsenud olla rohkem kui peenelt väljamõeldud vingerpuss, kuid 
võis ka kujutada enesest rünnakut ühele või teisele parajasti käibivale uskumusele või 
tavale. Kui kõiki asjaolusid arvesse võtta, oli nimetus «Narr» väga sobiv. Päevil, mil 
veel olid olemas õukonnad ja kuningad, tegutsesid mehed, kes täitsid väga 
analoogilisi kohustusi ja kellel olid samasugused privileegid. 

«Asjale tuleb kasuks,» ütles Jeserac, «kui me oleme teineteisega avameelsed. Me 
mõlemad teame, et Alvin on Unikaal ega ole kunagi varem Diasparis elanud. Võibolla 
oskad sa minust paremini aimata, mida see enesega kaasa toob. Ma kahtlen, kas linnas 


toimub midagi täiesti planeerimatut, ja seepärast peab tema sünnil olema mingi 
eesmärk. Ma ei tea, kas ta saavutab selle eesmärgi — ükskõik, mis see on. Ka ei tea 
ma, kas see on hea või halb. Ma ei oska arvata, mis see on.» 

«Võib-olla puutub see millessegi, mis asub linnast väljas?» 

Jeserac naeratas kannatlikult; nagu võis oodata, ei saanud Narr jätta tegemata oma 
väikest nalja. 

«Ma olen talle rääkinud, mis seal on; ta teab, et väljaspool Diasparit pole mitte 
midagi peale kõrbe. Vii ta sinna, kui saad; sina võib-olla tead teed. Kui ta näeb 
tegelikkust, siis ehk ravib see tema vaimse iseärasuse.» 

«Ma arvan, et ta on seda juba näinud,» ütles Khedron tasa. Kuid ta ütles seda 
iseenesele, mitte Jeseracile. 

«Ma ei usu, et Alvin on õnnelik,» jätkas Jeserac. «Tal pole tekkinud ühtki tõelist 
kiindumust ja raske on näha, kuidas need saaksidki tekkida, kuni ta kannatab selle 
kinnismõtte all. Aga lõppude lõpuks on ta ju veel väga noor. Võib-olla kasvab ta 
sellest staadiumist välja ja kohaneb linna elulaadiga.» 

Jeserac rääkis enese rahustamiseks; Khedron kahtles, kas ta ise oma sõnu tõeliselt 
uskus. 

«Ütle mulle, Jeserac,» küsis Khedron järsult, «kas Alvin teab, et ta pole esimene 
Unikaal?» 

Jeseraci ilme muutus kohkunuks ja seejärel veidi trotslikuks. 

«Ma oleksin võinud aimata,» ütles ta kahetsevalt; «et sina tead seda. Kui palju 
Unikaale on Diasparis kogu tema ajaloo vältel olnud? Kümmekond?» 

«Neliteist,» vastas Khedron kõhklematult. «Alvinit kaasa arvamata.» 

«Sinu informatsioon on minu omast parem,» lausus Jeserac hapult. «Võib-olla saad 
sa mulle öelda, mis nende Unikaalidega juhtus?» 

«Nad kadusid.» 

«Tänan sind: seda ma juba teadsin. Just sellepärast oleu ma rääkinud Alvinile tema 
eelkäijatest nii vähe kui võimalik; tema praeguses meeleolus oleks see vaevalt talle 
kasuks tulnud. Kas ma võin loota sinu toetusele?» 

«Praegusel silmapilgul küll. Ma tahan ise ka teda lähemalt tundma õppida. 
Mõistatused on mind alati huvitanud ja Diasparis on neid liiga vähe. Muuseas arvan 
ma, et saatus valmistab võib-olla ette vempu, mille kõrval kõik minu jõupingutused 
jätavad väga tagasihoidliku mulje. Sel juhul tahan ma olla kindel, et viibin kohal, kui 
sündmused haripunkti jõuavad.» 

«Sulle on liiga meeltmööda mõistatustes rääkimine,» kaebas Jeserac. «Mida nimelt 
sa ootad?» 

«Ma kahtlen, kas minu oletus on sinu omast parem. Aga ma usun, et sina, mina ega 
keegi teine Diasparis pole suuieline 

Alvinit peatama, kui ta on otsusele jõudnud, mida ta tahab teha. Meil seisavad ees 
mõned väga huvitavad sajandid.» 

Kui Khedroni kujutis oli vaateväljast kadunud, istus Jeserac pikka aega liikumatult, 
olles unustanud oma matemaatika. Teda rõhus raskelt eelaimus, milletaolist ta ei 
olnud kunagi varem tundnud. Põgusa hetke vältel pidas ta aru, kas tal ei tuleks 
Nõukogult audientsi paluda — aga kas see poleks tähendanud naeruväärse kära 
tegemist eimillegi üle? Võib-olla kujutas kogu see lugu enesest Khedroni mingisugust 
keerukat ja läbinähtamatut vempu, ehkki Jeserac ei osanud ette kujutada, miks just 
tema oli . selle objektiks valitud. 


Ta mõtles hoolikalt järele ja kaalutles probleemi igast küljest. Veidi rohkem kui 
tunni aja pärast tegi ta iseloomuliku otsuse. 
Ta ootab ära, mis sellest loost välja tuleb. 


Alvin asus aega viitmata välja uurima kõike, mida oli võimalik Khedroni kohta 
teada saada. Tema peamine informatsiooniallikas oli nagu tavaliselt Jeserac. Hoolikalt 
faktidega piirdudes jutustas vana õpetaja talle oma kohtumisest Narriga ja lisas selle 
vähese, mida ta teadis Khedroni elulaadist. Määral, mil niisugune asi oli Diasparis 
üldse võimalik, oli Khedron erak: mitte keegi ei teadnud, kus ta elas, ja mingeid 
andmeid polnud ka tema eluviisi kohta. Viimane vemp, mille ta oli korraldanud, oli 
võrdlemisi lapsik vingerpuss, mille puhul oli tegemist kõigi lii-kurteede täieliku 
peatumisega. See oli toimunud viiskümmend aastat tagasi; sajand varem oli ta lahti 
lasknud erakordselt vastiku draakoni, kes uitas momendi populaarseima skulptori 
teoseid süües mööda linna, õigustatud ärevust tundev kunstnik ise läks pakku, kui 
selle eluka range dieet ilmseks muutus, ega tulnud välja enne, kui koletis oli oma 
ilmumisega võrdselt salapärasel viisil uuesti kadunud. 

Üks asi ilmnes nendest lugudest selgesti. Khedron pidi täielikult tundma linna üle 
valitsevaid masinad ja jõude ning oskama neid nagu mitte keegi teine oma tahtele 
allutada. Arvatavasti oli aga olemas mingi kontrollsüsteem, mis ei lasknud ühel või 
teisel liiga auahnel Narril Diaspari keerukat struktuuri alatiseks korvamatult kahjus- 
tada. 

Alvin pani kogu selle informatsiooni tallele, kuid ei teinud mingit katset Khedroniga 
ühendusse astuda. Ehkki tal oli Narrilt palju küsida, nõudis tema tõrges iseseisvus — 
võib-olla tema tõeliselt unikaalseim iseloomujoon —, et ta püüaks võimalikult palju 
teada saada omaenese jõupingutuste kaudu, otsimata kelleltki abi. See ettevõte võis 
talle aastaiks tegevust anda, kuid seni, kuni ta tundis end eesmärgile lähenevat, oli ta 
õnnelik. 

Nagu tundmatut maad kaardistav vanaaja rändur alustas ta Diaspari süstemaatilist 
uurimist. Tema nädalad ja päevad kulusid uitamiseks linnaääre üksildastes tornides, 
kust ta lootis leida mõne tee välismaailma. Nende otsingute käigus sattus ta tosinatele 
suurtele õhulõõridele, mille suudmed paiknesid kõrgel kõrbe kohal, kuid kõik need 
olid varustatud võredega — ja isegi kui võresid poleks olnud, oleks piisava tõkke 
moodustanud peaaegu miilikõr-gune püstloodne sein. 

Ühtki teist väljapääsu ta ei leidnud, ehkki uuris läbi tuhat koridori ja kümme tuhat 
tühja kambrit. Kõik need olid täiuslikus ja laitmatus korras, mida Diaspari elanikud 
pidasid loomulikuks ja enesestmõistetavaks. Vahetevahel sattus Alvin kokku mõne 
ringiuitava, ilmselt kontrollkäigul oleva robotiga ega jätnud kunagi kasutamata juhust 
nende küsitlemiseks. Teada ei saanud ta mitte midagi, sest robotid, mis ta teele 
sattusid, ei olnud häälestatud inimkõnele ega -mõtetele reageerima. Nad olid küll 
tema juuresolekust teadlikud ja tõmbusid viisakalt kõrvale, et teda mööda lasta, kuid 
keeldusid temaga vestlemast. 

Oli aegu, mil Alvin ei näinud päevade kaupa ühtki teist inimolendit. Nälga tundes 
astus ta sisse mõnda eluruumi ja tellis eine. Imemasinad, mille olemasolu üle ta harva 
vaevus järele mõtlema, ärkasid oma pikaajalisest uinakust. Nende mällu salvestatud 
struktuurid välgatasid reaalsuse piiril, organiseerides ja suunates nende kontrolli all 
olevat mateeriat. Ja nõnda omandas uue eksistentsi meisterkoka sada miljonit aastat 
tagasi valmistatud eine, et maitsemõnu tekitada või lihtsalt isu kustutada. 

Selle mahajäetud maailma — elavat südalinna ümbritseva tühja kesta — üksildus ei 
rõhunud Alvinit. Üksildusega oli ta harjunud isegi siis, kui viibis nende hulgas, keda 


ta nimetas oma sõpradeks. Need kogu tema energiat ja huvi hõivavad innukad 
uuringud panid teda hetkeks unustama tema päritolu mõistatust ja teda kõigist kaasini- 
mestest eraldavat anomaaliat. 

Ta oli läbi uurinud vähem kui ühe sajandiku linnaäärest, kui jõudis otsusele, et see 
on aja raiskamine. See otsus ei tulenenud kannatamatusest, vaid lihtsalt tervest mõis- 
tusest. Vajaduse korral oli ta valmis tagasi tulema ja uuringud lõpule viima, isegi kui 
selleks oleks kulunud kogu tema ülejäänud elu. Ta oli aga näinud küllalt veendumaks, 
et kui mõni Diasparist välja viiv tee oli üldse olemas, siis polnud selle leidmine nii 
lihtne. Viljatuteks otsinguteks võis kuluda sajandeid, kui ta ei püüdnud saada abi 
targematelt meestelt. 

Jeserac oli talle kategooriliselt öelnud, et ei tea ühtegi teed, mis võiks Diasparist 
välja viia, ja kahtleb niisuguste teede olemasolus. Informatsioonimasinad, mida ta 
küsitles, tuhnisid asjatult oma peaaegu piiramatus mälus. Nad võisid talle teatada iga 
üksikasja, mis puutus linna ajalukku kuni teadaoleva aja alguseni — barjäärini, mis 
igaveseks ajaks oli varjanud Koidikuajastu. Nad ei suutnud aga vastata Aivini lihtsale 
küsimusele või oli mõni kõrgem võim selle keelanud. Tal oli tarvis uuesti Khedroniga 
kokku saada. 


SEITSE 


«Sul kulus üsna palju aega,» ütles Khedron, «aga ma teadsin, et varem või hiljem 
otsid sa mu üles.» 

Niisugune enesekindlus pahandas Alvinit; talle ei meeldinud, et tema käitumist oli 
võimalik nii täpselt ette aimata. Ta mõtles, et võib-olla oli Narr jälginud kõiki tema 
viljatuid otsinguid ja teadis täpselt, millega ta tegeles. 

«Ma püüan leida teed, mis viib linnast välja,» ütles ta järsult. «Niisugune tee peab 
olema ja ma arvan, et sina saad mind selle leidmisel aidata.» 

Khedron vaikis hetke. Kui ta soovis, oli tal veel aega pöörduda tagasi rajalt, mis 
tema ees avanes ja viis tulevikku, mille ennustamine käis täielikult üle ta jõu. Mitte 
keegi teine poleks kõhelnud; ükski teine linnaelanik, isegi kui tal oleks olnud 
niisugune võim, ei oleks söandanud häirida miljoneid sajandeid tagasi surnud aja 
vaime. Võibolla polnud mingit ohtu ja Diaspari püsivat muutumatust ei saanud miski 
häirida. Kui aga oli olemas risk, et maailma 

võib ilmuda midagi uut ja kummalist, siis võis olla tegemist selle ärahoidmise 
viimase Šansiga. 

Khedron oli valitseva korraga rahul. Tõsi küll, aeg-ajalt võis ta seda korda rikkuda, 
kuid ainult vähesel määral. Ta ei olnud revolutsionäär, vaid kriitik. Tüünelt voolaval 
ajajõel tahtis ta ainult väikest lainetust tekitada; selle jõe voolusängi ei söandanud ta 
muuta. Iha igasuguste seikluste järele, välja arvatud vaimsed seiklused, oli temas 
kustutatud niisama hoolikalt ja põhjalikult kui Diaspari kõigis teistes kodanikes. 

Ent siiski oli temas veel vaevu hõõguva sädemena säilinud uudishimu, mis kunagi 
oli olnud inimese suurim and. Ta oli veel valmis riskima. 

Ta vaatas Alvinit ja püüdis meenutada omaenese noorust, omaenese viissada aastat 
vanu unistusi. Selle mineviku iga hetk, mida ta soovis meenutada, oli veel selge ja 
teravajooneline, kui ta selle meelde tuletas. Käesolev ja kõik eelmised elud sirutusid 
läbi aegade minevikku nagu nöörile lükitud helmed; soovi korral võis ta igaühe neist 
haarata ja uuesti silmade eest läbi lasta. Enamik vanematest Khedronitest olid talle 
nüüd võõrad; nende põhiolemus võis olla sama, kuid kogemuste raskus oli nad temast 


igaveseks lahutanud. Kui ta soovis, võis ta oma mälu kõigist oma varasematest 
kehastustest täielikult vabastada, kui ta järgmine kord astus Loomehalli, et seal 
uinuda, kuni linn ta sealt uuesti välja kutsus. See oleks aga olnud midagi surmataolist 
ja selleks polnud ta veel valmis. Ta tahtis veel koguda kõike, mida elu oli suuteline 
pakkuma, ja talletada seda nagu nautilus, kes kannatlikult lisab üha uusi rakke oma 
pikkamööda kasvavale spiraalsele kojale. 

Nooruses ei erinenud ta mitte millegi poolest oma kaaslastest. Alles siis, kui ta sai 
täiskasvanuks ja tema mällu hoovasid varasemate elude varjatud mälestused, asus ta 
täitma ülesannet, mis oli talle ammusel ajal määratud. Vahetevahel tundis ta 
nördimust selle üle, et mõistused, mis olid nii lõpmatult osavasti loonud Diaspari, olid 
veel praegugi, pärast tohutu pikka aega suutelised panema teda nukuna oma näitelaval 
liikuma. Võib-oila avanes nüüd võimalus kauaoodatud kättemaksuks. Lavale oli 
ilmunud uus näitleja, kes võib-olla lõpetas näidendi, mille vaatuste arv oli juba 
kasvanud liiga suureks. 

Sümpaatia, mida tekitas inimene, kelle üksildus pidi tema omast isegi suurem 
olema; pikaajalistest kordumistest tulenev tüdimus; üleannetu huumorimeel — need 
olid 

üksteisest väga erinevad tegurid, mis ajendasid Khedronit tegevusse astuma. 

«Võib-olla saan ma sind aidata,» ütles ta Alvinile, «võibolla mitte. Ma ei taha 
mingeid tühje lootusi äratada. Saame poole tunni pärast kokku kolmanda raadiuse ja 
teise ringi ristumiskohas. Kui ma ei saa teha midagi muud, siis vähemalt võin sulle 
tõotada huvitava teekonna.» 

Ehkki kohtumispaik asus linna teises servas, jõudis Atvin sinna kümme minutit 
enne kokkulepitud aega. Ta ootas kannatamatult, jälgides liikurteid, mis temast pide- 
valt: möödusid, kandes vaikseid ja enesega rahulolevaid linnaelanikke sinna, kuhu 
nende tühised asjatoimetused neid viisid. Lõpuks ilmus kauguses nähtavale Khedroni 
pikakasvuline kogu ja hetk hiljem viibis Alvin esmakordselt Narri füüsilises 
läheduses. See ei olnud projekteeritud kujutis; kui nende peopesad iidses tervituses 
kokku puutusid, oli Khedron täiesti reaalne. 

Narr istus marmorbalustraadile ja silmitses Alvinit kummaliselt läbitungiva pilguga. 

«Huvitav,» ütles ta, «kas sa ise tead, mida sa nõuad. Ja huvitav on ka see, mida sa 
siis ette võtad, kui selle kätte saad. Kas sa tõesti arvad, et oled suuteline linnast lah- 
kuma, isegi kui leiad tee?» 

«Ma olen selles kindel,» vastas Alvin küllaltki vapralt, ehkki Khedron kuulis tema 
hääles ebakindlust. 

«Siis laba, et ma ütlen sulle midagi niisugust, mida sa võib-olla ei tea. Kas sa näed 
neid torne?» Khedron osutas Energiakeskusele ja Nõukoguhoonele, mis vaatasid 
teineteisele vastu üle miilisügavuse kuristiku. «Oletame, et ma panen nende kahe torni 
vahele plangu, mis on täiesti jäik, aga ainult kuus tolli lai. Kas sa oled võimeline 
mööda seda planku ühest tornist teise minema?» 

Alvin kõhkles. 

«Ma ei tea,» vastas ta. «Aga proovida küll ei tahaks.» 

«Olen täiesti kindel, et sa ei tule sellega mitte mingil juhul toime. Sul hakkab pea 
ringi käima ja sa kukud alla, enne kui oled tosin sammu astunud. Kui see plank aga 
oleks üsna maapinna lähedal, siis kõnniksid seda mööda igasuguste raskusteta.» 

«Ja mida see tõestab?» 

«Lihtsat asja, mida ma püüan sulle selgeks teha. Mõlema katse puhul, mida ma 
kirjeldasin, on plank täpselt üks ja sama. Ratastega robotid, mida sa vahetevahel näed, 
ületavad ta ühevõrra kergesti sõltumatult sellest, kas ta paikneb 

tornide vahel või maapinna lähedal. Meie ei suuda aeda, sest me kardame kõrgust. 
See kartus pole võib-olla loogiline, kuid on nii tugev, et me ei saa seda tähele pane- 
mata jätta. See on meile sisemiselt omane; meile on see kaasa sündinud. 

Samal viisil kardame ka ruumi. Näita mõnele Diaspari elanikule linnast välja viivat 
teed — see võib olla samasugune nagu praegu meie ees olev tee — ja ta ei suuda seda 
mööda kuigi kaugele minna. Ta on sunnitud tagasi pöörduma, nagu-seda teed ka sina, 
kui sa proovid mööda planku ühest tornist teise minna.» 

«Aga miks?» küsis Alvin. «Kunagi pidi olema aeg ...» 

«Ma tean, ma tean,» ütles Khedron. «Oli aeg, mil inimesed käisid läbi kogu 
maailma ja jõudsid isegi tähtedeni. Miski muutis neid ja sisestas neisse hirmu, mis on 
neile nüüd sünnipäraselt omane. Sina üksi kujutled, et ei tunne seda hirmu. Noh, 
varsti näeme. Ma viin su Nõukoguhoo-nesse.» 

Nõukoguhoone kuulus linna suurimate ehitiste hulka ja seda täitsid peaaegu 
täielikult masinad, mis olid linna tõelised valitsejad. Hoone ülaosas paiknes ruum, kus 
neil harvadel juhtudel, mil leidus mõni arutamist vajav asi, toimusid Nõukogu 
istungid. 

Lai sissekäik neelas nad endasse ja Khedron astus kuldses hämaruses edasi. Alvin ei 
olnud kunagi varem Nõu-koguhoones käinud; see ei olnud keelatud — Diasparis olid 
keelatud väga vähesed asjad —, aga nagu kõik teised, nii tundis ka tema selle koha 
vastu teatavat poolreligiooss.et aukartust. Maailmas, kus puudusid jumalad, oli 
Nõukoguhoone templile kõige lähedasem ehitis, 

Khedron ei kõhelnud kordagi, juhtides Alvinit mööda koridore ja kaldteid, mis olid 
ilmselt määratud ratastega masinate, mitte inimeste liikumiseks. Mõned neist kaldtee- 
dest olid siksakilised ja suundusid nii järsult sügavusse, et neil oleks olnud võimatu 
jalul püsida, kui nende kallet poleks kompenseerinud gravitatsioonivälja pööre. 

Lõpuks jõudsid nad suletud ukseni, mis nende lähenedes avanes hääletult ja tõkestas 
neil siis taganemistee. Ees oli teine uks, mis jäi suletuks, kui nad selleni jõudsid. 
Khedron ei teinud katset ust puudutada, vaid jäi selle ette liikumatult seisma. Pärast 
lühikest vaikust ütles rahulik hääl: 

«Palun teatage oma nimed.» 

«Mina olen Narr Khedron. Mu kaaslane on Alvin.» 

50 

«Ja teie tuleku eesmärk?» 

«Puhtakujuline uudishimu.» 

Aivini võrdlemisi suureks üllatuseks avanes uks otsekohe. Tema senised kogemused 
olid näidanud, et kui masinatele vastati naljatustega, siis sattusid nad alati segadusse 
ja kõigega tuli otsast peale hakata. Masin, mis küsitles Khedronit, pidi olema väga 
keerukas ja paiknema Keskarvuti hierarhias väga kõrgel kohal. 

Rohkem tõkkeid teel ei olnud, kuid Alvin oletas, et tegelikult tuli neil läbi teha palju 
katseid, millest neil polnud aimugi. Lühikesest koridorist väljudes jõudsid nad äkki 
tohutu suurde ringikujulisse kambrisse, mille süvistatud põrandal oli midagi nii 
üllatavat, et hetkeks täitis Alvinit imestus. Tema ees laius kogu Diaspar, mille 
kõrgeimad ehitised ulatusid talle vaevu õlani. 

Tal kulus nii palju aega tuttavate kohtade ülesotsimiseks ja ootamatute vaadete 
silmitsemiseks, et alles mõnevõrra hiljem koondus tema tähelepanu kambri ülejäänud 
osale. Kogu kambri sein oli kaetud mustadest ja valgetest ruutudest koosneva 
mikroskoopilise mustriga; see muster oli täiesti korrapäratu ja kui Alvin liigutas silmi, 
jäi talle mulje kiirest vilkumisest, ehkki muster püsis muutumatu. Lühikeste 


vahemaade tagant seisid kambri seina ääres mingid käsitsi juhitavad masinad, millest 
igaüks oli varustatud vaateekraaniga ja juhiistmega. 

Khedron laskis Alvinil oma isu täis vaadata. Siis osutas ta miniatuursele linnale ja 
küsis: «Kas sa tead, mis see on?» 

Alvinil oli kiusatus vastata: «Arvatavasti mingi mudel,» kuid see vastus oli nii 
ilmne, et pidi kindlasti olema vale. Sellepärast raputas ta pead ja jäi ootama, et 
Khedron annaks oma küsimusele ise vastuse. 

«Nagu sa mäletad,» ütles Narr, «rääkisin ma sulle kord linna olemusest — sellest, 
kuidas Mälupankades püsib igavesti muutumatuna tema struktuur, Mälupangad on 
siin, kõikjal meie ümber, ja nendes säiliv mõõtmatu informat-sioonihulk defineerib 
täielikult kogu linna tema praegusel kujul. Mingid unustatud jõud seovad Diaspari iga 
aatomit nendes seintes peituvate maatriksitega.» 

Ta osutas Diaspari täiuslikule, lõpmatult üksikasjalikule koopiale, mis laius nende 
ees. 

«See ei ole mudel; tegelikult pole teda olemas. See on uhtsalt Mälupankades säiliva 
struktuuri projektsioon ja °n seetõttu linnaga täiesti identne. Siinsed vaatemasinad 

võimaldavad teha iga soovitavat linnaosa elusuuruseks või suuremaks. Neid 
kasutatakse siis, kui on vaja midagi muuta, ehkki muudatusi on viimasel ajal harva 
tehtud. Kui sa tahad teada, mida Diaspar enesest kujutab, siis on siin koht, kuhu sa 
pead tulema. Mõne päevaga saad siin teada rohkem kui eluaeg tõelises linnas ringi 
käies.» 

«See on imepärane,» ütles Alvin. «Kui paljud inimesed teavad s<;iie koha 
olemasolust?» 

«Oh, üsna paljud, ehkki nad pööravad sellele harva tähelepata, Aeg-ajalt käib siin 
Nõukogu; linnas ei saa teha ühtegi muudatust, kui kõik Nõukogu liikmed siin ei viibi. 
Ja isegi sel juhul pole kavandatav muudatus võimalik, kui Keskarvuti seda heaks ei 
kiida. Ma kahtlen, kas selles ruumis käiakse rohkem kui kaks-kolm korda aastas.» 

Alvin tahtis teada, mis tagas Khedronile sissepääsu sellesse ruumi, kuid siis meenus 
talle, et Narri paljud keerukamad vembud pidid nõudma linna sisemehhanismidesse 
puutuvaid teadmisi, mida said anda ainult väga põhjalikud uuringud. Narri 
privileegide hulka pidi kuuluma ligipääs kõigele ja võimalus kõike tundma õppida. 
Mitte keegi ei saanud Alvinit paremini tutvustada Diaspari saladustega. 

«Seda, mida sa otsid, pole võib-olla olemas,» ütles Khedron, «aga kui on, siis leiad 
sa selle siit. Las ma näitan sulle, kuidas tuleb monitoridega ümber käia.» 

Järgmise tunni istus Alvin vaateekraani ees ja õppis regulaatoreid käsitsema. Ta 
võis soovi järgi valida linna suvalise punkti ja uurida seda ükskõik kui tugevasti suu- 
rendatult. Kui ta koordinaate muutis, vilkusid ekraanil tänavad, tornid, müürid ja 
liikurteed; talle tundus, et ta on kõikenägev kehatu vaim, kes igasuguste füüsiliste 
tõketeta ja jõupingutusteta on suuteline liikuma läbi kogu Diaspari. 

Ent tegelikult polnud see Diaspar, mida ta uuris. Ta liikus läbi mälurakkude ja 
vaatles linna mõttelist kujutist, mida tekitanud mõte oli suutnud tõelise Diaspari 
miljaidi aasta vältel ajast puutumatuks jätta. Ta nägi ainult linna seda osa, mis oli 
püsiv; tänavail liikuvad inimesed ei kuulunud sellesse tardunud pilti. Tema eesmärgi 
jaoks polnud sellel tähtsust. Teda huvitas praegu ainult kivist ja metallist looming, mis 
hoidis teda vangis, mitte need, kes — ükskõik kui meelsasti — tema vangipõlve 
jagasid. 

Ta asus otsima toranne'i torni, leidis selle varsti ning läbis kiiresti koridorid ja 
käigud, mida ta oli juba tege- 

likkuses tundma õppinud. Kivivõre kujutis, mis ta silmade ette ilmus, pani ta 
peaaegu tundma külma tuult, mis võibolla inimkonna poole ajaloo vältel oli läbi selle 
võre puhunud ja puhus ka nüüd. Ta jõudis võreni, vaatas välja — ega näinud midagi. 
Hetke vältel oli vapustus nii tugev, et ta peaaegu kahtles oma mälus; võib-olla ei 
olnud nähtud kõrb midagi muud kui ainult unelm? 

Siis taipas ta tõde. Kõrb ei olnud Diaspari osa ja seepärast puudus selle kujutis 
viirastusmaailmas, mida ta uuris. Tegelikult võis võre taga olla mis tahes; monitori- 
ekraan ei saanud seda mingil juhul näidata. 

Ometi oli see võimeline näitama talle midagi niisugust, mida ükski elav inimene ei 
olnud kunagi näinud. Alvin nihutas oma vaatepunkti läbi võre väljaspool linna valit- 
sevasse tühjusse. Seejärel muutis ta vaatesuuna vastupidiseks, nii et nüüd vaatas ta 
piki läbitud teed tagasi. Ja tema ees oli Diaspar niisugusena, nagu see paistis 
väljastpoolt. 

Arvutite, mäluseadmete ja arvukate linna kujutist tekitavate mehhanismide jaoks oli 
see lihtne perspektiiviprob-leem. Nad «teadsid» linna kuju; seepärast oli neil võimalik 
näidata linna väljastpoolt. Ent isegi sõltumatult sellest, et Alvin sai aru selle triki 
olemusest, jättis efekt talle tohutu mulje. Kui mitte tegelikkuses, siis vaimus pääses ta 
linna kütkest. Ta näis rippuvat vabas ruumis mõne jala kaugusel Loranne'i torni 
püstloodsest müürist. Hetke vältel vaatas ta üksisilmi enda ees laiuvat siledat halli 
seina, puudutas siis regulaatorit ja lähendas vaatepunkti maapinnale. 

Nüüd, mil ta teadis selle suurepärase seadme võimalusi, oli tema tegevusplaan 
selge. Ei olnud mingit vajadust kulutada kuid ja aastaid Diaspari uurimiseks 
seestpoolt, ruum ruumi ja koridor koridori järel. Seda uut abivahendit kasutades sai ta 
rännata ümber linna ning tal oli otsekohe võimalik näha kõiki kõrbesse ja 
välismaailma viivaid avasid. 

Võidutunne ülendas ta meelt ja tekitas soovi oma rõõmu jagada. Ta pöördus 
Khedroni poole, et Narri tänada kõige selle võimalikukstegemise eest. Khedron oli 
aga kadunud ja Alvinil kulus ainult hetk taipamiseks, miks see nii oli. 

Alvin oli võib-olla ainus Diaspari elanik, kes oli s«ute-line häirimatult vaatama 
kujutisi, mis nüüd üle ekraani libisesid. Khedron sai teda tema otsingutes abistada, 
kuid isegi Narr ei olnud vaba kummalisest hirmust universumi ees, mis oli inimkonna 
nii kauaks sulgenud tema väike- 

sesse maailma. Khedron oli lahkunud ja jätnud Aivini üksi oma otsinguid jätkama. 

Üksildustunne, millest Alvin oli lühikeseks ajaks vabanenud, hakkas teda uuesti 
rõhuma. Kuid aeg polnud melanhooliaks sobiv; tegemist oli liiga palju. Ta pöördus 
tagasi monitoriekraani ette, seadis linnamüüri kujutise aeglaselt üle selle libisema ja 
alustas oma otsinguid. 


Mõnel järgmisel nädalal oli Alvinit Diasparis vähe näha, ehkki tema puudumist 
panid tähele ainult vähesed inimesed. Kui Jeserac märkas, et tema endine õpilane ei 
uita-nud enam linna servas ringi, vaid veetis kogu oma aja Nõukoguhoones, tundis ta 
mõningat kergendust, sest arvas, et seal ei saa Alviniga mingit pahandust juhtuda. 
Eriston ja Etania püüdsid paar korda Alviniga ühendusse astuda, kuid leidsid, et ta 
polnud kodus, ega mõelnud sellest midagi erilist. Alystra oli veidi visam. 

Tema hingerahu seisukohast oli kahju, et ta oli armunud just Alvinisse, ehkki 
sobivamaid partnereid oli nii palju. Alystrale ei olnud partnerite leidmine kunagi min- 
geid raskusi tekitanud, kuid Alviniga võrreldes tundusid talle kõik teised tuttavad 


mehed olevat tühised, just nagu ühe ja sama ilmetu vormi järgi valatud. Ta ei tahtnud 
Alvinist võitluseta loobuda; Aivini eemaletõrjuvus ja ükskõiksus kujutas enesest 
väljakutset, mida Alystra ei saanud vastu võtmata jätta. 

Ent ometi polnud ta ajed võib-olla täiesti omakasupüüdlikud ja olid pigemini 
emalikud kui seksuaalsed. Ehkki sünnitamine oli unustatud, olid naiselikud kaitse- ja 
süm-paatiainstinktid alles jäänud. Alvin võis pealtnäha olla kangekaelne, enesekindel 
ja täis otsustavust oma tahe läbi viia, kuid Alystra tajus tema sisemist üksildust. 

Kui ta märkas, et Alvin on kadunud, küsis ta otsekohe Jeseracilt, mis Alviniga on 
juhtunud. Kõhelnud vaid hetke, ütles Jeserac talle seda. Kui Alvin ei soovinud 
seltskonda, oli vastus tema enese kätes. Õpetaja ei kiitnud ega laitnud seda vahekorda. 
Üldiselt meeldis Alystra talle võrdlemisi hästi ja ta lootis, et tütarlapse mõju aitab 
Alvinil Diaspari eluga kohaneda. 

Asjaolu, et Alvin veetis oma aja Nõukoguhoones, võis tähendada ainult seda, et tal 
oli käsil mingi uurimistöö, ja see teadmine summutas kõik kahtlused, mis Alystral 
oleksid võinud tekkida võimalike rivaalide suhtes. Ent armu- 

kadeduse asemel tärkas uudishimu. Vahetevahel tegi Alystra enesele etteheiteid, et 
ta oli Aivini jätnud Loranne'i torni, ehkki ta teadis, et kui niisugune olukord peaks 
korduma, toimiks ta jälle täpselt samuti. Ta ütles enesele, et tal ei ole mingit 
võimalust Alvinit mõista, kui fni ei õnnestu kindlaks teha, mida Alvin püüab 
saavutada. 

Ta astus sihikindlal sammul Nõukoguhoone peahalli, kus teda otsekohe pärast 
sisenemist ümbritses vaikus, mis jättis talle sügava mulje, kuid ei heidutanud teda. 
Ruumi tagaseina ääres seisid üksteise kõrval informatsioonimasinad ja ta valis huupi 
ühe neist. 

Niipea kui süttis tuvastussignaal, ütles ta: «Ma otsin Alvinit; ta on kusagil selles 
hoones. Kust ma ta leian?» 

Isegi terve eluaja jooksul ei olnud võimalik täielikult harjuda sellega, et tavalistele 
küsimustele vastasid infor-matsioonimasinad igasuguse viivituseta. Leidus inimesi, 
kes teadsid — või väitsid end teadvat —, kuidas seda tehti, ning rääkisid tarka juttu 
«pöördusajast» ja «mälumahust», kuid see ei vähendanud mingil määral lõpptulemuse 
ime-pärasust. Iga puhtfaktiline küsimus, mis ei väljunud linna tõeliselt tohutu 
informatsioonivaru piirest, võis vastuse saada otsekohe. Märgatav viivitus tekkis 
ainult siis, kui vastuse andmine nõudis keerukaid arvutusi. 

«Ta on monitoride juures,» kõlas vastus. Sellest polnud kuigi palju abi, sest sõna 
«monitor» ei öelnud Alystrale midagi. Ükski masin ei pakkunud kunagi vabatahtlikult 
rohkem informatsiooni, kui temalt küsiti, ja küsimuste õige formuleerimine oli kunst, 
mida paljudel tuli kaua õppida. 

«Kuidas ma tema juurde pääsen?» küsis Alystra. Seda, mis monitorid olid, võis ta 
teada saada pärast nendeni jõudmist. 

«Seda ei tohi ma sulle öelda, kui sul pole Nõukogu luba.» 

See oli väga ootamatu, isegi häiriv uudis. Diasparis leidus väga vähe kohti, mida 
soovi korral ei võinud külastada igaüks. Alystra oli päris kindel, et Alvin ei olnud 
Nõukogu luba hankinud, ja see võis ainult tähendada, et teda abistas mingi kõrgem 
võim. 

Nõukogu juhtis Diasparit, kuid allus omakorda Kesk-arvuti praktiliselt piiramatule 
intellektile, mis võis tema otsused tühistada. Keskarvutist oli raske mõelda teisiti kui 
ühes kindlas kohas viibivast elusolendist, kuid tegelikult kujutas ta enesest kõigi 
Diaspari masinate kogusummat. Ent ehkki ta ei olnud bioloogilises mõttes elusolend, 
oli 

55 


tema teadlikkus ja eneseteadvus kindlasti vähemalt võrdne inimolendi omaga. Ta 
pidi teadma, millega Alvin tegeleb, ja selle heaks kiitma, sest vastasel korral oleks ta 
Aivini peatanud või soovitanud tal Nõukogu poole pöörduda, nagu 
informatsioonimasin oli toiminud Alystraga. 

Sinnajäämisel polnud mingit mõtet. Alystra teadis, et iga katse Alvinit leida — isegi 
kui talle on täpselt teada, kus Alvin selles tohutus hoones viibib — on määratud 
läbikukkumisele. Uksed ei avane; kui ta astub liikurtee-dele, muudavad need oma 
liikumissuunda ega kanna teda edasi, vaid tagasi; tõstukväljad muutuvad 
mõistatuslikult jõuetuks ega vii teda ühelt korruselt teisele. Kui ta visalt otsinguid 
jätkab, toimetab mõni viisakas, kuid vankumatu iobot ta õrnalt ja leebelt tänavale või 
teda veetakse seni mööda Nõukoguhoonet ringi, kuni ta tüdineb ja omal vabal tahtel 
lahkub. 

Tänavale astudes oli ta halvas tujus. Ühtlasi tundis ta küllalt suurt hämmeldust ja 
tajus esmakordselt, et siin oli tegemist mingi mõistatusega, mille kõrval ta isiklikud 
soovid ja huvid tundusid väga tühised. See aga ei tähendanud, et need olid tema jaoks 
vähem tähtsad kui enne. Tal ei olnud aimu, mida järgmiseks ette võtta, kuid ühes asjas 
oli ta kindel. Alvin ei olnud Diasparis ainus inimene, kes oskas olla kangekaelne ja 
visa. 


KAHEKSA 


Monitoriekraan tuhmus, kui Alvin lülitas seadme välja ja tõstis käed juhtpuldilt. 
Hetke vältel istus ta täiesti liikumatult ja silmitses tühja nelinurka, millele nii paljude 
nädalate vältel olid olnud koondatud kõik tema teadlikud mõtted. Ta oli reisinud 
ümber oma maailma; üle selle ekraani oli käinud Diaspari välisseina iga ruutjalg. Ta 
tundis linna paremini kui ükski elav inimene, välja arvatud võib-olla ainult Khedron; 
ühtlasi teadis ta nüüd, et läbi seina ei vii ühtegi teed. 

Tunne, mida see temas tekitas, ei olnud masendus; ta ei olnud kunagi tõeliselt 
oodanud, et asi on nii lihtne ja ta leiab otsitava juba esimesel katsel. Tähtis oli see, et 
üks võimalus oli elimineeritud. Nüüd tuli käsile võtta teised. 

Ta tõusis ja astus peaaegu kogu kambrit täitva linnakujutise 

juurde. Sellest oli raske mõelda teisiti kui reaalsest mudelist, ehkki ta teadis, et 
tegelikult ei olnud see rohkem kui optiline projektsioon, mis kajastas mälu-rakkudesse 
salvestatud struktuuri, mida ta oli uurinud. Kui ta monitori reguleerides pani oma 
vaatepunkti läbi Diaspari liikuma, hakkas mööda selle koopia pinda rändama 
valgustäpp, nii et tal oli võimalik täpselt näha, kuhu ta parajasti läks. Esimestel 
päevadel oli see olnud kasulik teejuht, varsti aga oli ta õppinud nii osavasti 
koordinaate seadma, et see abivahend oli muutunud tarbetuks. 

Linn laius ta jalgade ees; ta vaatas sellele ülalt alla nagu jumal. Ometi nägi ta seda 
vaevalt, kaalutledes ükshaaval oma võimalikke edasisi samme. 

Kui kõik muu ebaõnnestus, leidus probleemil üks lahendus. Diaspari püsivat 
muutumatust tagasid igavikulülitu-sed, mis olid alatiseks tardunud vastavalt 
mälurakkudesse salvestatud struktuurile, kuid seda struktuuri ennast oli võimalik 
muuta ja koos sellega pidi muutuma ka linn. Kui välismüüri mingi osa planeeriti 
ümber, nii et temas sisalduks uks, ja see planeering söödeti monitoridesse, siis 
kujundas linn enese sellele uuele kontseptsioonile vastavaks. 


Alvin kahtlustas, et monitori juhtpuldi suured osad, mille otstarvet Khedron polnud 
talle seletanud, olid määratud just niisuguste muudatuste tegemiseks. Nendega 
eksperimenteerimine oleks aga olnud kasutu, sest regulaatorid, mis võisid muuta linna 
struktuuri, olid kindlalt lukustatud ning neid oli võimalik käsitseda ainult Nõukogu 
loal ja Keskarvuti nõusolekul. Oli väga vähe lootust, et Nõukogu ta soovi täidab, isegi 
kui ta oleks valmis seda aastakümneid või sajandeid kannatlikult paluma. See 
väljavaade ei ahvatlenud teda vähimalgi määral. 

Ta suunas oma mõtted taevasse. Unistustes, mida ta pooleldi häbenes meenutada, 
oli ta mõnikord kujutlenud, et tal oli õnnestunud uuesti saavutada valitsus õhu üle, 
millest inimene oli enese nii ammu lahti öelnud. Ta teadis, et kunagi oli Maa taevas 
olnud täis kummalise kujuga lennu-aparaate. Kosmilisest ruumist olid legendaarsesse 
Diaspari sadamasse saabunud suured, tundmatuid aardeid kai'vad laevad. Kuid sadam 
oli paiknenud väljaspool linna piiri; juba väga ammu oli ajuliiv selle enda alla 
matnud. Ta võis unistada, et kusagil Diaspari labürintides oli mõni lennuaparaat veel 
säilinud, kuid tõeliselt ta seda ei uskunud. Oli väga vähe tõenäoline, et isegi päevil, 
mil väike- 

sed personaallennukid olid üldiselt tarvitusel, lubati neid kasutada linna piires. 

Hetkeks sukeldus ta vanasse tuttavasse unistusse. Ta kujutles, et ta on taeva valitseja 
ja tema all laiub maailm, mis kutsub teda rändama, kuhu ta soovib. See ei olnud tema 
aja maailm, mida ta nägi, vaid Koidikuajastu kadunud maailm — mägede, järvede ja 
metsade rikkalik ja elav panoraam. Ta kadestas kibedalt oma tundmatuid 
esivanemaid, kes olid nii vabalt lennanud üle kogu Maa ja olid lasknud selle ilul surra. 

Niisugune vaimunüristav unistamine oli kasutu; ta rebis enese tagasi käesolevasse 
hetkesse ja lahendamist ootava probleemi juurde. Kui taevas oli suletud ja maapealne 
tee tõkestatud, mis jäi siis veel üle? 

Jälle oli ta jõudnud punkti, kus tal oli vaja abi, sest omaenese jõupingutused ei 
viinud teda enam edasi. Talle ei meeldinud seda fakti tunnistada, kuid selle eitamiseks 
oli ta liiga aus. Vältimatult pöördusid ta mõtted Khedroni juurde. 

Alvin ei olnud seni suutnud otsustada, kas Narr meeldis talle või mitte. Nende 
kohtumine rõõmustas teda väga ning ta oli tänulik abi ja toetuse eest, mida ta 
Khedronilt oli oma otsingutes saanud. Diasparis ei leidunud kedagi teist, kellega tal 
oleks olnud nii palju ühist, ent ometi oli Khedroni isiksuses midagi sellist, mis teda 
häiris. Võibolla oli see irooniline erapooletus, mis mõnikord jättis Alvinile mulje, et 
Khedron salamisi naerab tema üle, ehkki näib tegevat oma parima tema abistamiseks. 
Nii selle asjaolu kui ka oma loomuliku kangekaelsuse ja iseseisvuse tõttu suhtus Alvin 
Narri poole pöördumisse kui viimasesse abinõusse. 

Nad leppisid kokku, et kohtuvad väikeses ringikujulises õues Nõukoguhoone 
lähedal. Linnas oli palju selliseid varjulisi kohti, mis võisid paikneda mõne jardi 
kaugusel ühest või teisest elava liiklusega tänavast, kuid olla sellest täielikult 
eraldatud. Tavaliselt oli niisugustesse kohtadesse võimalik jõuda ainult jalgsi üsna 
pikka ringteed mööda; mõnel juhul paiknesid nad keset osavasti kavandatud labürinte, 
mis suurendasid nende isoleeritust. Khed-ronile oli võrdlemisi iseloomulik, et ta valis 
kohtumiseks just niisuguse paiga. 

Õue läbimõõt ei olnud palju suurem viiekümnest sammust ja ta asus tegelikult 
sügaval mingi suure hoone sisemuses. Ometi ei paistnud tal olevat mingeid kindlaid 

füüsilisi piire, sest teda ümbritses poolläbipaistvast sinakas-rohelisest materjalist 
sein, millest kumas nõrka sisemist valgust. Ent nähtavate piiride puudumisest 
hoolimata oli õu kujundatud nii, et temas ei saanud tekkida lõputus ruumis ekslemise 


tunnet. Madalad, allapoole vöökohta ulatuvad ja läbipääsuavadega varustatud müürid 
jätsid ohutu piiratuse mulje, milleta ükski Diaspari elanik ei saanud kunagi olla täiesti 
õnnelik. 

Kui Alvin kohale jõudis, silmitses Khedron parajasti üht neist müüridest. Seda kattis 
värvilistest kividest mosaiik, mis oli nii fantastiliselt keerukas, et Alvin ei teinud kat- 
setki seda lahti mõtestada. 

«Vaata seda mosaiiki, Alvin,» ütles Narr. «Kas sa paned selles tähele midagi 
iseäralikku?» 

«Ei,» tunnistas Alvin pärast lühiajalist uurimist. «Ta ei meeldi mulle — aga see teda 
küll iseäralikuks ei tee.» 

Khedron libistas sõrmedega üle värviliste kivide. «Väga tähelepanelik sa ei ole,» 
ütles ta. «Vaata neid servi — näed, kui ümarad ja pehmed nad on. See on midagi nii- 
sugust, Alvin, mida Diasparis on väga harva näha. See on kulumine, mateeria 
lagunemine aja survel. Ma mäletan, et ainult kaheksa tuhat aastat tagasi, minu 
eelmisel eluajal, oli see mosaiik uus. Kui ma tosin elu hiljem siia tagasi tulen, on need 
kivid täiesti kadunud.» 

«Ma ei näe selles midagi väga üllatavat,» vastas Alvin. «Linnas leidub teisigi 
kunstiteoseid, mis pole küllalt head mäluseadmetes säilitamiseks, aga ka mitte küllalt 
halvad viivitamatuks hävitamiseks. Ühel päeval tuleb arvatavasti mõni teine kunstnik 
ja teeb parema töö, millel enam ei lasta kuluda.» 

«Ma tundsin meest, kes kujundas selle müüri,» ütles Khedron, kelle sõrmed ikka 
veel kobasid mosaiigi pragusid. «Imelik, et seda ma mäletan, aga meest ennast mitte. 
Arvatavasti ei meeldinud ta mulle ja sellepärast olen ta oma mälust kustutanud.» Ta 
naeris lühidalt. «Võib-olla valmistasin ma mõnel oma kunstihuvi perioodil ise selle 
mosaiigi, ja kui linn keeldus seda igaveseks jäädvustamast, 
olin nii nördinud, et otsustasin kogu loo unustada. Ahaa — ma teadsin, et see tükk 
tuleb lahti!» 

Tal oli õnnestunud üks kullakarva kivike lahti urgitseda ja see väike sabotaaž näis 
teda väga rõõmustavat. Ta viskas kivitüki maha ja lisas: «Nüüd tuleb remondirobotitel 
selles suhtes midagi ette võtta!» 

Alvin taipas, et siin peitus tema jaoks mingi õppetund. 

Seda ütles talle intuitsiooniks nimetatav instinkt, mis näib käivat tavalise loogika 
jaoks kättesaamatuid otseteid. Ta silmitses oma jalge ees lebavat kuldset kivikildu, 
püüdes seda kuidagi seostada probleemiga, mis ta mõtteid köitis. 

Kui vastuse olemasolu oli kord juba teada, ei olnud vastust ennast enam raske leida. 

«Ma mõistan, mida sa püüad mulle öelda,» lausus Alvin. «Diasparis on objekte, mis 
pole salvestatud mäluseadmetesse ja mida ma sellepärast ei saa leida Nõukoguhoone 
monitoride kaudu. Kui ma läheksin sinna ja fookustaksiu monitori sellele õuele, siis 
poleks ekraanil mingit märki müürist, millel me istume.» 

«Ma arvan, et müüri sa võib-olla näeksid, aga mosaiiki sellel poleks.» 

«Jah, sellest saan ma aru,» ütles Alvin, kes nüüd oli juba liiga kannatamatu, et 
sellisele juuksekarva lõhestamisele tähelepanu pöörata. «Ja samuti võib linnas leiduda 
ka muud, mida ei ole kunagi salvestatud mäluseadmetesse, aga mis pole veel kulunud. 
Siiski ei näe ma päris hästi, kuidas see mind aitab. Ma tean, et välismüür on olemas 
— ja et selles pole ühtki läbikäiku.» 

«Võib-olla ei ole mingeid väljaviivaid teid olemas,» vastas Khedron. «Ma ei saa 
sulle midagi lubada. Aga ma arvan, et leidub veel väga palju, mida monitorid saavad 
meile õpetada — kui Keskarvuti lubab neil seda teha. Ja näib, et sa oled talle 
meeldima hakanud.» 


Teel Nõukoguhoonesse mõtiskles Alvin selle märkuse üle. Seni oli ta arvanud, et 
monitoride juurde oli tal võimaldanud pääseda ainult Khedroni mõju. Talle ei olnud 
pähegi tulnud, et sinna oli teda võinud viia tema enese mingi oluline omadus. 
Unikaali elul oli palju miinuseid; oli õiglane, et miski neid kompenseeris. 

Kambris, kus Alvin oli veetnud nii palju tunde, domineeris ikka veel muutumatu 
linnakujutis. Ta silmitses seda nüüd uue arusaamisega; kõik, mida ta siin nägi, oli 
olemas, kuid võib-olla ei kajastunud siin kogu Diaspar. Aga kõik erinevused pidid 
kahtlemata olema tühised ja, nii palju kui ta suutis näha, mitteavastatavad. 

«Ma proovisin seda palju aastaid tagasi,» ütles Khedron monitori juhtpuldi ette 
istudes, «aga siis olid regulaatorid minu jaoks lukustatud. Nüüd võib-olla kuulavad 
nad mu sõna.» 

Algul pikkamööda ja siis vastavalt ammuunustatud oskuse taastumisele üha 
kiiremini liikusid Khedroni sõrmeotsad 

üle puldi, peatudes hetkeks selles sisalduva tundliku võrgu sõlmpunktidel. 

«Ma arvan, et nii on õige,» ütles ta lõpuks. «Igatahes varsti näeme.» 

Ekraan hakkas helendama, kuid oodatud pildi asemel ilmus sellele mõnevõrra 
üllatav sõnum: 

REGRESS ALGAB OTSEKOHE, KUI TE OLETE MÄÄRANUD SELLE TEMPO 

«Rumal minust,» pomises Khedron. «Ma tegin kõik muu õigesti ja unustasin kõige 
tähtsama asja.» Ta laskis nüüd juba enesekindlalt sõrmedel üle puldi libiseda ning kui 
sõnum kadus ekraanilt, pöördus ta oma istmel ringi, et näha linna koopiat. 

«Pane nüüd hästi tähele, Alvin,» ütles ta. «Ma arvan, et me mõlemad saame 
Diaspari kohta teada midagi uut.» 

Alvin ootas kannatlikult, kuid mitte midagi ei juhtunud. Linna kujutis hõljus tema 
silmade ees kogu oma tuttavas imepärasuses ja ilus — ehkki nüüd ei pannud ta 
kumbagi tähele. Ta valmistus juba Khedronilt küsima, mida tal tuleks vaadata, kui 
tema tähelepanu köitis mingi järsk liigutus ja ta pööras kiiresti pead, et seda näha. See 
ei olnud midagi rohkemat kui pooleldi märgatud sähvatus või varatus ja ta ei jõudnud 
tähele panna, mis selle tekitas. Kõik oli muutumatuks jäänud; Diaspar oli ikka 
niisugune, nagu ta oli seda alati tundnud. Siis nägi ta, et Khedron jälgis teda 
sardooniliselt naeratades, ja ta vaatas uuesti linna poole. Seekord toimus muutus tema 
silma all. 

Pargi servalt kadus äkki üks hoone ja selle asemele ilmus silmapilkselt hoopis 
teistsugune ehitis. Üleminek oli nii järsk, et kui Alvin oleks silma pilgutanud, poleks 
ta seda märganud. Ta põrnitses hämmastunult veidi muutunud linna, kuid isegi 
esimeses imestushoos otsis ta mõistus lahendust. Talle meenusid monitoriekraanile 
ilmunud sõnad — REGRESS ALGAB —- ja ta teadis otsekohe, milles oli asi. 

«Niisugune oli linn tuhandeid aastaid tagasi,» ütles ta Khedronile. «Me liigume ajas 
tagasi.» 

«See on piltlik, aga vaevalt täpne väljend,» vastas IJfarr. «Tegelikult on asi seHes, 
et monitor meenutab linna varasemaid kujusid. Kui tehti mingeid muudatusi, ei 
kaasnenud sellega mälurakkude lihtne tühjendamine, vaid nendes sisaldunud 
informatsioon kanti üle abimäluplokki-desse, et teda oleks vajaduse korral alati 
võimalik sealt 

kätte saada. Ma panin monitori kiirusega tuhat aastat sekundis läbi nende plokkide 
liikuma. Praegu näeme Diasparit niisugusena, nagu ta oli pool miljonit aastat tagasi. 
Tõeliste muutusteni jõudmiseks tuleb meil minna palju kaugemale — ma suurendan 
kiirust.» 


Ta pöördus tagasi juhtpuldi ette ja just sel hetkel kadus üheainsa hoone asemel terve 
kvartal, mis asendus suure ovaalse amfiteatriga. 

«Ahaa, Areen!» ütles Khedron. «Ma mäletan, missugune kära tekkis, kui me 
otsustasime selle likvideerida. Seda kasutati vaevalt, aga paljudel inimestel olid 
sellega seoses sentimentaalsed tunded.» 

Monitor meenutas oma mälestusi nüüd palju suurema kiirusega; Diaspari kujutis 
taandus minevikku miljoneid aastaid minutis ja muutused toimusid nii kiiresti, et silm 
ei jõudnud nendega sammu pidada. Alvin pani tähele, et linna näis olevat muudetud 
tsükliliselt; pikaajalise muutumatuse perioodidele järgnesid ümberehituste puhangud 
ja nende järel tulid uued pausid. Näis peaaegu nii, nagu oleks Diaspar olnud 
elusorganism, mis pärast iga kasvu-sööstu pidi oma jõudu taastama. 

Linna põhiplaan jäi kõigi nende muutuste puhul endiseks. Ehitised tulid ja läksid, 
kuid tänavate võrk näis olevat igavene ja park moodustas endist viisi Diaspari rohelise 
südame. Alvin mõtles huviga, kui kaugele tagasi oli monitor suuteline minema. Kas ta 
suutis jõuda linna rajamiseni ja läbida eesriide, mis lahutas teadaolevat ajalugu 
Koidikuajastu müütidest ja legendidest? 

Juba olid nad viissada miljonit aastat minevikku liikunud. Väljaspool Diaspari 
müüre ja monitoride teadmiste piire pidi Maa nüüd olema teistsugune. Võib-olla olid 
seal ookeanid ja metsad ning isegi teised linnad, mida inimene oma pikal taandumisel 
lõplikku kodusse ei olnud veel maha jätnud. 

Minutid kandusid mööda ja igaüks neist moodustas monitoride väikeses maailmas 
terve igaviku. Varsti, mõtles Alvin, peame jõudma varajasimate salvestatud mäles- 
tusteni ja regress peab lõppema. Ent nii paeluv kui see õppetund ka oli, ei osanud ta 
kujutleda, kuidas see teda aitas olemasolevast linnast välja pääseda. 

Äkilise hääletu sööstuga kahanes Diaspar oma endiste mõõtmete murdosani. Park 
kadus; üksteisega ühendatud hiigeltornidest koosnev välismüür haihtus silmapilkselt. 
Nüüd oli linn maailmale avatud, sest igasuguste tõketeta 

sirutusid temast monitorikujutise piirini radiaalsed teed. Niisugune oli Diaspar enne 
seda, kui inimkond tegi läbi suure muutuse. 

«Kaugemale ei saa me minna,» ütles Khedron monitori-ekraanile osutades. Sellele 
olid ilmunud sõnad; REGRESSI LÕPP. «See on ilmselt linna varaseim kuju, mis on 
mälu-rakkudes säilinud. Enne seda vaevalt igavikulülitusi kasutati ja ehitistel lasti 
loomulikul viisil kuluda.» 

Alvin vaatas pikka aega üksisilmi seda muistse linna mudelit. Ta mõtles liiklusest, 
mis toimus nendel teedel, kui inimesed tulid ja läksid vabalt kõigisse maailma nurka- 
desse — ja ka teistesse maailmadesse. Need inimesed olid tema esivanemad; ta tundis 
nendega lähemat sugulust kui oma kaasaegsete linnaelanikega. Ta soovis, et tal oleks 
võimalik neid näha ja nende mõtteid jagada, kui nad miljard aastat tagasi Diaspari 
tänavail liikusid. Ent need mõtted ei saanud olla rõõmsad, sest neil pidi lasuma Sisse- 
tungijate vari. Mõni sajand hiljem pidid need inimesed loobuma aust ja kuulsusest, 
mille nad olid saavutanud, ning ehitama müüri, mis lahutas nad universumist. 

Khedron laskis monitoril tosin korda edasi-tagasi läbida lühikese ajalooperioodi, 
mille vältel oli toimunud üleminek. Väikese lahtise linna muutmine palju suuremaks 
kinniseks linnaks oli kestnud ainult veidi rohkem kui tuhat aastat. Just tol ajal pidi 
toimuma hiljem Diasparit nii truult teeninud masinate kavandamine ja ehitamine ning 
nende ülesannete täitmist võimaldavate teadmiste salvestamine mälurakkudesse. 
Mälurakkudesse pidi salvestatama ka kõigi praegu elavate inimeste põhistruktuurid, 
nii et kui õige impulss nad välja kutsus, võisid nad materiaalses kehastuses 
taassündinuna Loomehallist väljuda. Alvin sai aru, et teatavas mõttes pidi ka tema 


olema selles muistses maailmas eksisteerinud. Oli muidugi võimalik, et ta oli täiesti 
sünteetiline — et kogu ta isiksuse olid loonud kunstnik-tehnikud, kes pidasid silmas 
mingit selgesti nähtavat eesmärki ja kasutasid kujuteldamatult keerukaid tööriistu. Ent 
siiski oli tema arvates tõenäolisem, et ta oli kunagi Maal elanud ja liikunud inimeste 
koondkuju. 

Kui loodi uus Diaspar, jäi vanast linnast väga vähe järele; park hävitas ta peaaegu 
täielikult. Isegi enn'üle-minekut oli Diaspari keskel paiknenud väike rohuga kaetud 
väljak, mis ümbritses kõigi radiaaltänavate sõlmpunkti. Hiljem laienes see kümme 
korda ja pühkis oma teelt nii tänavad kui ka hooned. Varem kõigi tänavate 

kohtumispunktis seisnud väga suure ringikujulise ehitise asemele rajati tol perioodil 
Yarlan Zey Mausoleum, Alvin ei olnud kunagi tõeliselt uskunud selle mausoleumi 
vanusesse puutuvaid legende, kuid nüüd näis, et need vastasid tõele. 

«Ma arvan,» ütles Alvin äkilise mõtte ajel, «et me saame seda kujutist uurida täpselt 
samuti, nagu me uurisime tänapäeva Diaspari kujutist?» 

Khedroni sõrmed välkusid üle monitori juhtpuldi ja ekraan andis Alvini küsimusele 
vastuse. Vaatepunkti liikudes piki kummaliselt kitsaid tänavaid hakkas ammu- 
unustatud linn tema silmade ees avarduma. See mälestus kunagisest Diasparist oli 
veel niisama teravajooneline ja selge kui olemasoleva linna kujutis. Miljard aastat olid 
informatsioonilülitused hoidnud teda viirastuslikus pseudo-eksistentsis, oodates hetke, 
mil keegi ta välja kutsub. Ja see, mõtles Alvin, mida ta nüüd nägi, ei olnud lihtsalt 
mälestus. See oli midagi keerukamat — see oli mälu-seadme mälestus. . 

Ta ei teadnud, mida tal oli võimalik sellest õppida ja kas see sai teda tema 
otsingutes abistada. Ükskõik; igal juhul oli paeluv vaadata minevikku ja näha 
maailma, mis oli eksisteerinud päevil, mil inimesed veel uitasid ringi tähtede keskel. 
Ta osutas, linna keskpunktis paiknevale madalale ringikujulisele ehitisele. 

«Hakkame sealt peale,» ütles ta Khedronile. «See paistab olevat alguseks niisama 
hea koht kui iga teine.» 

Võib-olla oli see puhtakujuline õnn, võib-olla mingi muistne mälestus, võib-olla 
elementaarne loogika. Erilist tähtsust sel polnud, sest varem või hiljem oleks ta ikkagi 
jõudnud sellesse punkti, kuhu koondusid kõik linna radiaaltänavad. 

Tal kulus kümme minutit avastamiseks, et tänavad ei kohtunud seal ainuüksi 
sümmeetria huvides — kümme minutit teadasaamiseks, et tema pikaajalisi otsinguid 
oli krooninud edu. 


ÜHEKSA 


Alystral oli väga kerge Alvinile ja Khedronile nende teadmata järgneda. Nad näisid 
suuresti kiirustavat — juba see asjaolu iseenesest oli ülimalt ebatavaline — ega vaa- 
danud kordagi tagasi. Oli lõbus mäng neid liikurteedel 

jälitada ja end rahva hulgas varjata kuid pidevalt neid vaateväljas hoida. Lõpu eel 
oli nende eesmärk ilmne; kui nad tänavate võrgust lahkusid ja parki suundusid, sai 
neil olla üksainus sihtkoht — Yarlan Zey Mausoleum. Ühtki teist ehitist pargis polnud 
ja inimesed, kes ruttasid nii innukalt nagu Alvin ja Khedron, ei saanud olla huvitatud 
ainult maastiku nautimisest. 

Et viimasel mõnesajal jardil enne mausoleumi ei leidunud mingisuguseid enese 
varjamise võimalusi, ootas Alystra seni, kuni Khedron ja Alvin olid marmorhäma- 
russe kadunud. Niipea kui neid enam näha polnud, ruttas ta rohuga kaetud nõlvast 


üles. Ta oli võrdlemisi kindel, et tal on võimalik ennast mõne suure samba taga seni 
varjata, kuni tal õnnestub teada saada, mida Alvin ja Khedron teevad; pole oluline, kui 
nad ta pärast seda avastavad. 

Mausoleum koosnes kahest kontsentrilisest sammaste ringist, mis ümbritsesid 
sõõrjat siseõue. Välja arvatud üks sektor, varjasid sambad õue täielikult ja sellest 
avast eemale hoidudes sisenes Alystra mausoleumi küljelt. Ta läbis ettevaatlikult 
esimese sammaste ringi, nägi, et vaate-ulatuses ei olnud kedagi, ja astus kikivarvul 
teise ringi juurde. Sammaste vahelt paistis Yarlan Zey, kes vaatas läbi mausoleumi 
sissekäigu pargile, mille ta oli rajanud, ja selle taga olevale linnale, mille üle ta oli nii 
kaua valvanud. 

Ja kogu selles marmorüksilduses ei olnud mitte kedagi teist. Mausoleum oli tühi. 


Alvin ja Khedron viibisid sel hetkel saja jala sügavuses maa all väikeses 
karbitaolises ruumis, mille seinad näisid pidevalt ülespoole voolavat. See oli ainus 
liikumise tundemärk; vähimgi vibratsioon ei näidanud, et nad vajusid kiiresti 
maasügavusse, kus neid ootas midagi niisugust, millest kummalgi neist ei olnud veel 
täielikku ettekujutust. 

Kõik oli olnud absurdselt kerge, sest tee oli nende jaoks ette valmistatud. (Kes seda 
tegi? mõtles Alvin. Kas Kesk-arvuti? Või Yarlan Zey ise, kui ta linna ümber 
kujundas?) Monitoriekraan oli neile näidanud pikka vertikaalset Šahti, mis süüvis 
maasisemusse, kuid nad olid saanud ainult väikeses ulatuses selle kulgu jälgida, enne 
kui kujutis kadus. Nagu Alvin teadis, tähendas see, et nad 

nõudsid informatsiooni, mis monitoril puudus ja mida võib-olla polnud kunagi 
temasse sisestatud. 

Ta oli vaevalt selle mõtte formuleerinud, kui ekraan ärkas uuesti ellu. Lihtsustatud 
kirjas, mida masinad olid kasutanud inimestega suhtlemiseks juba sellest ajast peale, 
kui nad olid inimestega intellektuaalselt võrdväärseks saanud, ilmus sellele lühike 
sõnum: SEISA SEAL, KUHU VAATAB KUJU, JA PEA MEELES: DIASPAR 
POLE ALATI NIISUGUNE OLNUD 

Viimase viie sõna kiri oli suurem ja kogu sõnumi tähendus sai Alvinile otsekohe 
selgeks. Uste avamiseks ja masinate käivitamiseks oli juba väga pikka aega kasutatud 
mõttelisi koodsõnumeid. Mis puutub õpetusse «Seisa seal, kuhu vaatab kuju,» siis see 
oli juba liiga lihtne. 

«Huvitav, mitu inimest on seda sõnumit lugenud,» ütles Alvin mõtlikult. 

«Minu teada neliteist,» vastas Khedron. «Ja võib-olla veel mõned.» Ta ei seletanud 
seda võrdlemisi salapärast märkust lähemalt ja Alvin kiirustas liialt parki jõudmisega, 
et teda rohkem küsitleda. 

Nad ei saanud olla kindlad, kas mehhanismid reageerivad veel käivitusimpulsile. 
Jõudnud mausoleumi, leidsid nad otsekohe kõigi põrandaplaatide hulgast selle ainsa, 
millele oli suunatud Yarlan Zey pilk. Ainult esimesel hetkel näis, et kuju vaatab linna 
poole; otse tema ees seistes võis näha, et ta pilk on langetatud ja ta silmitseb põgusalt 
naeratades mausoleumi sissekäigu juures paiknevat punkti. Kui saladus oli kord juba 
avastatud, kadus igasugune kahtlus. Alvin astus järgmisele põrandaplaadile ja leidis, 
et enam ei vaata Yarlan Zey tema poole. 

Ta ühines uuesti Khedroniga ja kordas mõttes sõnu, mida Narr lausus kuuldavalt: 
«Diaspar pole alati niisugune olnud.» Ootavad masinad reageerisid silmapilkselt, 
nagu poleks nende viimasest töötamisest möödunud miljoneid aastaid üldse olemas 
olnud. Suur kiviplaat, millel Alvin ja Khedron seisid, hakkas neid sujuvalt sügavusse 
kandma. 


Nende pea kohalt kadus äkki sinine laik. Saht ei olnud enam lahti; polnud mingit 
ohtu, et keegi võiks kogemata sellesse sisse astuda. Alvin oletas hetkeks, et mingil 
viisil oli materialiseeritud teine kiviplaat, mis ülal asendas tema ja Khedroni jalgade 
all oleva plaadi, kuid siis loobus ta sellest mõttest. Esialgne plaat paiknes tõenäoliselt 
ikka 

veel mausoleumi põrandas; plaat, millel seisid nemad eksisteeris võib-olla ainult 
sekundi kaduvväikese murdosa vältel ja uuenes pidevalt üha suuremas maasügavu- 
ses, et tekitada neis sujuva laskumise illusiooni. 

Alvin ega Khedron ei lausunud sõnagi, kui seinad neist hääletult mööda voolasid. 
Khedron maadles jälle oma südametunnistusega ja pidas aru, kas ta pole seekord liiga 
kaugele läinud. Ta ei osanud kujutleda, kuhu see šaht võis viia, kui see üldse kuhugi 
viis. Esimest korda oma elus hakkas ta mõistma, mis on tõeline hirm. 

Alvin ei kartnud; selleks oli ta liiga erutatud. Tal oli samasugune tunne nagu 
Loranne'i tornis, kui ta vaatas üle puutumatu kõrbe ja nägi öötaevas süttivaid tähti. 
Tookord sai ta tundmatule ainult pilku heita; nüüd lähenes ta sellele. 

Mõistatuslikult liikuva ruumi seinte möödavool lakkas. Ühele neist ilmus 
valguslaik, helenes üha ja muutus äkki ukseks. Nad läbisid selle, astusid mõned 
sammud mööda selle taga olevat lühikest koridori — ja seisid suures ringikujulises 
kambris, mille kaarjad seinad ühinesid kolmesaja jala kõrgusel nende pea kohal. 

Sammas, mille sisemuses nad olid alla laskunud, näis olevat liiga sale toetamaks 
ülal lasuvaid miljoneid kalju-tonne; tegelikult ei paistnud ta üldse olevat kambri lahu- 
tamatu osa, vaid jättis mulje, et ta on püstitatud hiljem. Khedron, kes Aivini pilku 
järgis, jõudis samasugusele otsusele. 

«See sammas,» lausus ta mõnevõrra katkendlikult, just nagu otsides, mida öelda, 
«on ehitatud lihtsalt selleks, et mahutada Šahti, mida mööda me alla laskusime. Seda 
ei saanud mingil juhul läbida kogu liiklus, mis pidi siin toimuma siis, kui Diaspar oli 
veel maailmale avatud. Selleks olid need tunnelid seal; ma arvan, et sa tunned nad 
ära.» 

Alvin silmitses kambri seina, mis oli rohkem kui saja jardi kaugusel. Regulaarsete 
vahemaade tagant läbisid seda kaksteist suurt tunnelit, mis suundusid radiaalselt 
igasse külge, täpselt samuti nagu seda ülal veel nüüdki tegid liikurteed. Alvin nägi, et 
tunnelid kaldusid kergelt ülespoole, ja tundis nüüd ära ka liikurteede tuttava, halli 
pinna. Need olid suurte teede mahalõigatud otsad; neile kunagi elu andnud kummaline 
materjal oli liikumatuks tardunud. Pargi rajamise ajal oli liikurteede süsteemi 
sõlmpunkt maa alla maetud, kuid teda polnud hävitatud. 

Alvin suundus lähima tunneli poole. Ta oli aga astunud ainult mõned sammud, kui 
talle sai selgeks, et tema jalgade all toimus midagi kambri põrandaga. See hakkas 
muutuma läbipaistvaks. Veel mõni jard, ja ta näis seisvat õhus, kus tema jalgadel ei 
olnud mingit nähtavat toetuspinda. Ta peatus ja jäi üksisilmi vaatama enda all 
olevasse tühjusse. 

«Khedron!» hüüdis ta. «Tule siia ja vaata seda!» 

Narr ühines temaga ja koos silmitsesid nad oma jalgade all olevat imet. 
Määramatust sügavusest paistis ähmaselt tohutu suur kaart — keskšahti all olevasse 
punkti koonduvate joonte ulatuslik võrk. Hetke vältel vaatasid nad seda vaikides; siis 
küsis Khedron tasase häälega: «Kas sa saad aru, mis see on?» 

«Arvan, et saan,» vastas Alvin. «See on kogu transpordisüsteemi skeem ja need 
väikesed ringid peavad tähistama Maa teisi linnu. Ma näen, et nende juures on nimed, 
aga lugemiseks on need liiga ähmased.» 


«Kunagi pidid nad olema mingil viisil valgustatud,» ütles Khedron hajameelselt. Ta 
uuris oma jalgade all olevaid jooni ja jälgis pilguga nende kulgu kambri seina poole. 

«Seda ma arvasin!» hüüatas ta äkki. «Kas näed, kuidas kõik need radiaaljooned 
suunduvad väikestesse tunnelitesse?» 

Alvin oli juba varem märganud, et peale liikurteede suurte võlvkaarte viisid 
kambrist välja arvukad väiksemad tunnelid, mis ei kaldunud ülespoole, vaid allapoole. 

Khedron jätkas vastust ootamata: 

«Raske oleks kujutleda lihtsamat süsteemi. Inimesed tulid liikurteid mööda alla, 
valisid koha, mida nad soovisid külastada, ja järgisid siis vastavat kaardijoont.» 

«Ja mis juhtus nendega pärast seda?» küsis Alvin. Khedron vaikis, puurides pilguga 
laskuvate tunnelite mõistatust. Neid tunneleid oli kolmkümmend või nelikümmend ja 
nad kõik näisid olevat täiesti ühesugused. Ainult kaardile kantud nimed oleksid 
võimaldanud neid üksteisest eristada ja need nimed olid nüüd loetamatud. 

Alvin eemaldus Khedronist ja asus kesksamba ümber ringi tegema. Varsti kuulis 
Khedron ta häält, mis oli veidi summutatud ja kambri seinalt peegelduva kajaga segu- 
nenud. 

«Mis on?» hüüdis Khedron, kes ei tahtnud paigast liikuda, sest tal oh peaaegu 
õnnestunud lugeda ühte ebamääraselt paistvat täherühma. Kuid Aivini hääl oli tungiv 
ja sellepärast läks Khedron tema juurde. 

Sügaval nende all oli suure kaardi teine pool, mille ähmane joontevõrk sirutus 
igasse ilmakaarde. Kuid siin ei olnud kogu kaart selgeks nägemiseks liiga tuhm, sest 
üks joon — ainult üks — oli heledasti valgustatud. Ülejäänud süsteemiga ei paistnud 
sellel olevat mingit ühendust ja see märgistas kiirgava noolena ühte allapoole 
suunduvat tunnelit. Oma lõpu lähedal läbis joon kuldset valgussõõri, milles paiknes 
üksainus sõna: LYS. See oli kõik. 

Alvin ja Khedron seisid pikka aega seda hääletut sümbolit silmitsedes. Khedron 
teadis, et tema jaoks oli see väljakutse, mida ta ei saanud mingil juhul vastu võtta — 
ja mille puudumist ta oleks tegelikult eelistanud. Alvi-nile aga tähendas see kõigi 
unistuste täideminekut; ehkki sõnal «Lys» ei olnud tema jaoks mingit tähendust, vee- 
retas ta seda keelel ja nautis selle kõla nagu mingit eksootilist vürtsi. Veri tuikas ta 
soontes ja ta põsed õhe-tasid, nagu oleks tal palavik. Ta vaatas suures jaamahoones 
ringi ja püüdis kujutleda, kuidas see nägi välja muistsed päevil, mil õhutranspordile 
oli tulnud lõpp, kuid Maa linnad pidasid veel üksteisega ühendust. Ta mõtles 
miljonitele aastatele, mille vältel liiklus pidevalt vähenes ja suure kaardi tuled 
ükshaaval kustusid, kuni lõpuks jäi järele üksainus joon. Kui kaua helendas see oma 
kustunud kaaslaste hulgas ja ootas alatiseks tulemata jäävaid samme, enne kui Yarlan 
Zey sulges liikurteed ja isoleeris Diaspari maailmast? 

Ja see toimus miljard aastat tagasi. Juba siis pidi Lys kaotama kontakti Diaspariga. 
Näis võimatu, et ta oli tänaseni säilinud; võib-olla ei tähendanud kaart nüüd enam 
mitte midagi. 

Lõpuks katkestas Khedron Aivini mõtisklused. Ta näis olevat närviline ja tundvat 
ebamugavust, tema enesekindlusest ja iseteadlikkusest, mis alati oli ilmnenud linnas, 
polnud enam jälgegi. 

«Ma arvan, et praegu ei maksa meil kaugemale min.ia,» ütles ta. .«Võib-olla on see 
ohtlik, enne kui me... oleme paremini ette valmistatud.» 

Need olid targad sõnad, kuid Alvin tajus Khedroni häälest kostvat hirmu. Kui 
poleks olnud seda, oleks ta võib- 

olla toiminud mõistlikult, kuid liigne teadlikkus omaenese vaprusest koos 
põlgusega, mida tekitas Khedroni argus, ajendas teda edasi tormama. Näis olevat 
rumal tulla nii kaugele ja pöörduda tagasi, kui eesmärk võis juba olla käeulatuses. 

«Mina lähen sellesse tunnelisse,» ütles ta kangekaelselt, just nagu esitades 
väljakutse, et Khedron ta peataks. «Ma tahan näha, kuhu see viib.» Ta asus 
resoluutselt teele ja pärast hetkelist kõhklust järgnes Narr talle piki nende jalge all 
helendavat valgusnoolt. 

Astunud tunnelisse, tundsid nad otsekohe peristaltilise välja tuttavat tõmmet, mis 
asus neid maasügavusse kandma. Teekond kestis vaevalt minuti; kui väli nad 
vabastas, seisid nad pika ja kitsa poolsilindrilise kambri ühes otsas. Selle teises otsas 
suundusid lõpmatusse kaks ähmaselt valgustatud tunnelit. 

Peaaegu kõigi Koidikuajastust peale eksisteerinud tsivilisatsioonide esindajad 
oleksid end siin leidnud täiesti tuttavast ümbrusest, kuid Aivini ja Khedroni jaoks oli 
see pilk uude maailma. Suurtükimürsuna tunnelile suunatud pika voolujoonelise 
masina otstarve oli ilmne, kuid see ei teinud teda vähem uudseks. Tema seina ülaosa 
oli läbipaistev ja selle kaudu nägi Alvin luksuslike istmete ridu. Ustest polnud mingit 
märki ja kogu masin hõljus umbes ühe jala kõrgusel ainsast metallrööpast, mis suun- 
dus kaugusse ja kadus ühte tunnelitest. Mõni jard eemal paiknes teise tunnelisse 
sisenev rööbas, kuid selle kohal masinat ei olnud. Alvin teadis kindlalt, nagu oleks 
keegi talle seda öelnud, et teine masin ootas samasuguses kambris kusagil kauge ja 
tundmatu Lysi all. 

Khedron hakkas veidi kiirustades rääkima. 

«Missugune kummaline transpordisüsteem! See võis korraga edasi toimetada 
ainult sadakond inimest, niisiis ei saanud liiklus olla tihe. Ja miks nägid nad kogu seda 
vaeva enda maa alla matmisega, kui taevas oli veel lahti? Võib-olla ei lubanud 
Sissetungijad neil isegi mitte lennata, ehkki seda on minu arvates raske uskuda. Või 
rajati see süsteem üleminekuperioodil, kui inimesed veel reisi-sid, aga ei tahtnud, et 
miski neile kosmilist ruumi meelde tuletaks? Niimoodi oli neil võimalik ühest linnast 
teise jõuda, ilma et nad kunagi oleksid näinud taevast ja tähti.» Ta naeris närviliselt. 
«Ühes asjas olen ma kindel, Alvin. Kui Lys eksisteeris, oli ta väga sarnane 
Diaspariga. Kõik linnad pidid põhiliselt ühesugused olema. Pole ime, et lõpuks jäeti 
nad kõik maha ja liideti Diaspariga. Pole ime, et 

lõpuks jäeti nad maha ja liideti Diaspariga. Milleks oli vaja rohkem kui ühte linna?» 


Alvin kuulis vaevalt Khedroni sõnu. Ta oli süvenenud pika sõiduki uurimisse ja 
püüdis leida sissepääsuava. Kui selle masina käivitamiseks oli vajalik mingi mõtteline 
või suusõnaline kood, siis oli võimalik, et tal ei õnnestu seda enesele kuuletuma panna 
ja see jääb kogu tema elu vältel hullutavaks mõistatuseks. 

Ukse hääletu lahtirninek oli tema jaoks täiesti ootamatu. Ühegi helita ja igasuguse 
hoiatuseta kadus äkki osa seinast ja avas tema pilgule sõiduki kaunilt kujundatud sise- 
muse. 

See oli valiku tegemise hetk. Seni oli tal soovi korral olnud võimalik igal ajal tagasi 
pöörduda. Kui ta aga sellest kutsuvalt avatud uksest sisse astus, siis teadis ta küll seda, 
mis juhtub, kuid mitte seda, missugused võivad olla tagajärjed. Ta ei olnud siis enam 
oma saatuse peremees, vaid viibis tundmatute jõudude meelevallas. 

Ta ei kõhelnud peaaegu üldse. Ta kartis viivitada, sest tal oli hirm, et kui ta ootab 
liiga kaua, siis ei kordu see hetk võib-olla enam kunagi — või kui kordub, siis jääb 
tema julgus teadmishimust väiksemaks. Khedron avas suu murelikuks protestiks, kuid 
enne kui ta jõudis midagi öelda, oli Alvin juba uksest sisse astunud. Ta pöördus 


Khedroni poole, kes seisis ukseava vaevumärgatavast nelinurgast raamituna, ja hetke 
vältel valitses pingeline vaikus, sest kumbki ootas, et teine midagi ütleks. 

Otsus tehti nende eest. Läbipaistvus lõi värelema ja sõiduki sein sulgus uuesti. Alvin 
jõudis vaevalt hüvastijätuks käe tõsta, kui pikk silinder hakkas edasi nihkuma. Enne 
tunnelisse jõudmist liikus ta juba kiiremini kui jooksev inimene. 

Oli olnud aeg, mil miljonid inimesed olid iga päev põhiliselt samasuguste 
masinatega selletaolisi teekondi sooritanud, liikudes edasi-tagasi oma kodude ja 
üksluiste töökohtade vahel. Pärast seda kauget aega oli inimkond tundma õppinud 
universumit ja sealt Maale tagasi pöördunud — ta oli rajanud impeeriumi ja lasknud 
selle eneselt röövida. Nüüd võeti jälle ette niisugune teekond, kasutades selleks 
masinat, milles unustatud ja igas* juse seiklushimuta inimeste leegionid oleksid 
ennast täiesti kodus tundnud. 

Ja sellest pidi kujunema kõige kaalukam teekond, mille ükski inimolend oli miljardi 
aasta jooksul sooritanud. 

Alystra otsis mausoleumi tosin korda läbi, ehkki ühest korrast oleks täiesti piisanud, 
sest seal polnud ühtki kohta, kus keegi oleks saanud end varjata. Pärast esimest ülla- 
tust pidas ta aru, kas ta võib-olla ei olnud Aivini ja Khedroni enese asemel läbi pargi 
järgnenud nende projektsioonidele. Kuid see polnud usutav; projektsioone oli või- 
malik materialiseerida igas soovitavas punktis, nägemata vaeva isikliku 
kohaleilmumisega. Ükski terve mõistusega inimene poleks lasknud oma 
projektsioonil paar miili «kõndida» ja kulutada sihtkohta saabumiseks pool tundi, kui 
ta võis sinna jõuda silmapilkselt. Ei; need olid olnud tõeline Alvin ja tõeline Khedron, 
kelle kannul ta oli mausoleumi sisenenud. 

Järelikult pidi kusagil olema mingi salauks. Aivini ja Khedroni tagasitulekut oodates 
võis ta selle otsimisega aega viita. 

Õnnetuseks ei märganud ta Khedroni taasilmumist, sest ajal, mil too kuju ees Šahtist 
väljus, uuris ta parajasti kuju taga ühte sammast. Ta kuulis samme, pöördus Khedroni 
poole ja nägi otsekohe, et Narr on üksi. 

«Kus Alvin on?» hüüatas ta. 

Kulus veidi aega, enne kui Narr vastas. Ta näis olevat segaduses ja kohkvel ning 
Alystral tuli tema tähelepanu äratamiseks oma küsimust korrata. Paistis, et Alystra 
sealviibimine ei üllatanud teda vähimalgi määral. 

«Ma ei tea, kus ta on,» vastas ta lõpuks. «Ma saan sulle öelda ainult nii palju, et ta 
on teel Lysi. Nüüd tead sa niisama palju kui mina.» 

Kunagi ei olnud tark Khedroni sõnu puhta kullana võtta, kuid Alystra ei vajanud 
kinnitust, et seekord Narr oma osa ei mänginud. Ta rääkis tõtt — ükskõik mida see 
võis tähendada. 


KÜMME 


Kui uks tema järel sulgus, vajus Alvin lähimale istmele. Kogu jõud näis äkki olevat 
ta jalust kadunud; nüüd nagu ei kunagi varem tundis ta lõpuks sedasama hirmu tead- 
matuse ees, mis kummttas kõiki tema kaaslinlasi. Ta jäsemed värisesid ning pilk 
muutus ähmaseks ja ebakindlaks. Kui tal oleks olnud võimalik sellest kihutavast 
sõidukist 

põgeneda, oleks ta seda meelsasti teinud isegi kõigist oma unistustest loobumise 
hinnaga. 


Tegemist ei olnud ainult hirmuga, vaid ka kirjeldamatu üksildustundega. Kõik, mida 
ta tundis ja armastas oli jäänud Diasparisse; isegi kui tal ei seisnud ees mingeid 
hädaohte, võis juhtuda, et ta ei näe enam kunagi oma maailma. Ta mõistis, nagu väga 
pikka aega ei olnud enam mõistnud ükski inimene, mida tähendab igaveseks kodust 
lahkumine. Sel lohutamatu kurbuse hetkel tundus talle tähtsusetu, kas tee viis teda 
hädaohtu või julgeolekusse; oluline oli ainult see, et kodu jäi üha kaugemale. 

Pikkamööda see meeleolu haihtus; tumedad varjud kerkisid ta vaimult. Ta hakkas 
ümbrusele tähelepanu pöörama ja tal tekkis huvi selle vastu, mida talle võis õpetada 
uskumatult vana sõiduk, mis teda edasi kandis. Talle ei tundunud eriti kummaline ega 
imepärane, et pärast nii pikka aega funktsioneeris see maa-alune transpordisüsteem 
veel täiuslikult. Linna enese monitoride igavikulüli-tused seda ei säilitanud, kuid 
kusagil mujal pidid eksisteerima samasugused lülitused, mis kaitsesid seda muutumise 
ja lagunemise eest. 

Esmakordselt märkas ta tablood, mis moodustas osa sõiduki esiseinast. Sellel oli 
lühike, kuid julgustav teade: 

LYS 35 MINUTIT 

Tema silma all ilmus 35 asemele 34. See oli igal juhul kasulik informatsioon, ehkki 
see ei öelnud talle midagi teekonna pikkuse kohta, sest tal polnud aimugi sõiduki 
kiirusest. Tunneli sein moodustas pideva ähmjashaili pinna ja ainus liikumise 
tundemärk oli väga nõrk vibratsioon, mida ta poleks üldse tähele pannud, kui selle 
olemasolu ei oleks talle ette teada olnud. 

Diaspar pidi nüüd juba olema paljude miilide kaugusel ja tema pea kohal pidi 
laiuma kõrb oma rändavate liiva-luidetega. Võib-olla kihutas ta just sel hetkel läbi 
nende madalate küngaste alt, mida ta oli Loranne'i tornist nii sageli vaadelnud. 

Tema fantaasia ruttas Lysi poole, just nagu kannatamatult püüdes kehast ette jõuda. 
Kuidas võis see linn<fcälja näha? Ükskõik kui tugevasti ta pingutas, ikka suutis ta 
kujutleda ainult teist ja väiksemat Diasparit. Ta pidas aru, kas Lys oli veel olemas, ja 
rahustas ennast sellega, 

et vastasel korral ei oleks see sõiduk teda nii kiiresti läbi maapõue kandnud. 

Äkki tajus ta selgesti vibratsiooni muutumist oma jalgade all. Sõiduki kiirus 
vähenes — selles polnud mingit kahtlust. Aeg oli nähtavasti möödunud kiiremini, kui 
ta arvas; mõnevõrra üllatunult heitis Alvin pilgu tabloole. 

LYS 23 MINUTIT 

Tundes hämmeldust ja mõningat muret, surus ta näo vastu sõiduki külge. Kiirus 
sulatas tunneli seina ikka veel ilmetuks halliks massiks, ent nüüd silmas ta aeg-ajalt 
mingeid märgiseid, mis kadusid küll peaaegu niisama kiiresti, kui nad ilmusid, kuid 
näisid iga korraga veidi kauemaks tema vaatevälja jäävat. 

Siis eemaldus tunneli sein äkki ilma igasuguse hoiatuseta sõiduki mõlemast küljest. 
Sõiduk tormas ikka veel väga suure kiirusega läbi tohutu tühiku, mis oli palju suurem 
isegi liikurteede kambrist. 

Läbipaistev sõidukisein võimaldas imetleval Alvinil näha enda all üksteist risti-rästi 
ületavate ning mõlemal pool tunnelite labürintidesse kaduvate juhtrööbaste keerukat 
võrku. Kaarjast võlvlaest hoovas heledat sinakat valgust ja selle taustal suutis ta 
hädavaevu eristada suurte masinate siluette. Valgus oli nii ere, et silmadel hakkas 
valus, ja Alvin sai aru, et see koht ei olnud määratud inimeste jaoks. Hetk hiljem 
vilksatas tema sõiduk mööda ridadena liikumatult oma juhtrööbaste kohal seisvatest 
silindritest. Need olid tema omast palju suuremad ja ta oletas, et neid oli kasutatud 
kaubaveoks. Nende ümber seisid vaikselt ja liikumatult tundmatud paljude 
liigenditega mehhanismid. 


Peaaegu niisama kiiresti, kui ta oli ilmunud, kadus suur ja üksildane kamber uuesti. 
Sellest jäi järele aukartus-tunne; esimest korda sai Alvinile tõeliselt selgeks Dias-pari 
all nähtud suure valgustamata kaardi tähendus. Maailmas leidus rohkem imesid, kui ta 
oli kunagi unistanud. 

Alvin heitis jälle pilgu tabloole. Sellel ei olnud midagi muutunud; suure kambri 
läbimiseks oli kulunud vähem kui minut. Sõit kiirenes nüüd jälle; ehkki liikumist oli 
vähe tunda, voolas tunneli sein mõlemal pool mööda kiirusega, mille suurust Alvin ei 
osanud isegi oletada. 

Näis mööduvat igavik, enne kui vibratsioon uuesti vaevu tajutavalt muutus. Tabloo 
näitas nüüd: 

LYS 1 MINUT 

See minut oli Aivini elu pikim. Sõiduk liikus üha aeglasemalt; see ei olnud enam 
lihtsalt kiiruse vähendamine. Ees seisis peatumine. 

Sujuvalt ja hääletult libises silinder tunnelist kambrisse, mis oleks võinud olla 
Diaspari all paikneva kambri kaksikvend. Hetke vältel oli Alvin liiga erutatud, et 
midagi selgesti näha; uks oli juba mõnda aega lahti seisnud, enne kui ta taipas, et 
sõidukist on võimalik lahkuda. Välja rutates heitis ta viimase pilgu tabloole. Sellel oli 
nüüd uus ja lõpmatult julgustav teade: 

DIASPAR 35 MINUTIT 

Asudes otsima kambrist välja viivat teed, märkas Alvin esimest vihjet sellele, et siin 
võis tegemist olla tema omast erineva tsivilisatsiooniga. Maapinnale viis ilmselt 
kambri ühes otsas paiknev madal ja lai tunnel — ja selles tunnelis oli astmetega trepp. 
Diasparis olid niisugused asjad erakordselt haruldased; sealsed arhitektid kasutasid 
kõigi kõrguse erinevuste puhul kaldteid ja -koridore. See oli pärandus aegadest, mil 
enamik roboteid liikus ratastel ja astmed moodustasid nende jaoks seetõttu ületamatu 
tõkke. 

Trepp oli väga lühike ja lõppes uksega, mis Aivini lähenedes automaatselt avanes. 
Ta astus väikesesse ruumi, milletaoline oli teda Yarlan Zey Mausoleumi all mööda 
Šahti transportinud, ja ta ei üllatunud, kui uks mõne minuti pärast uuesti avanes ning 
ta nägi aeglaselt ülespoole tõusvat võlvlaega koridori, mille poolringjast otsast paistis 
taevas. Ta ei olnud tajunud mingit liikumist, kuid teadis, et tõusukõrgus pidi olema 
sadu jalgu. Ta ruttas mööda kaldset koridori päikesest valgustatud avause poole, olles 
unustanud kogu hirmu ja tundes ainult innukat soovi näha, mis ootab teda ees. 

Ta seisis madala künka veerul ja hetkeks näis talle, et ta viibib jälle Diaspari 
keskpargis. Ent kui see oli tõepoolest park, siis oli see tema mõistuse jaoks käsitama* 
ilt suur. Oodatud linna ei omud kusagil näha. Vaateulatuses polnud mitte midagi peale 
metsade ja rohumaade. 

Siis tõstis Alvin pilgu silmapiirile ja seal laius puude kohal kogu maailma hõlmava 
tohutu kaarena kivimüüristik, 

mille kõrval isegi Diaspari suurimad ehitised oleksid paistnud kääbused. See oli nii 
kaugel, et üksikasjad jäid ähmaseks, kuid selle piirjoontes oli midagi, mis Alvi-nit 
hämmeldas. Siis harjusid ta silmad lõpuks selle kolossaalse maastiku mastaabiga ja ta 
sai aru, et need kauged müürid ei olnud inimeste ehitatud. 

Aeg ei olnud veel võitnud kõike; Maal leidus veel mägesid, mille üle ta võis uhke 
olla. 

Pikka aega seisis Alvin tunneli suudmes, harjutades end pikkamööda selle 
kummalise maailmaga, millesse ta oli sattunud. Ta oli pooleldi uimane vapustusest, 
mille tekitas siinne suurus ja avarus; see uduste mägede ring oleks võinud ümbritseda 


tosinat Diaspari-suurust linna. Ent kui palju Alvin ka ei otsinud, ei suutnud ta leida 
mingit jälge inimelust. Künkast alla viiv tee näis siiski olevat heas korras; ta ei saanud 
teha midagi paremat kui selle kutsele järgneda. 

Künka jalamil kadus tee suurte puude vahele, mis peaaegu täielikult varjasid 
päikese. Kui Alvin jõudis nende puude alla, tervitas teda seal lõhnade ja helide 
kummaline segu. Tuule sahinat puulehtedes oli ta varemgi kuulnud, kuid sellest kostis 
läbi tuhat ebamäärast häälitsust, mis ei öelnud talle mitte midagi. Teda ründasid 
tundmatud lõhnad, mis olid kadunud isegi tema rassi mälust. Soojus, lõhnade ja 
värvuste ohtrus ning miljonite elusolendite nähtamatu juuresolek rabas teda peaaegu 
füüsilise jõuga. 

Igasuguse hoiatuseta jõudis ta järve äärde. Paremal pool lõppesid äkki puud ja tema 
ees laius avar, tillukestest saartest täpitud veeväli. Mitte kunagi oma elus ei olnud 
Alvin näinud nii palju vett; Diaspari suurimad tiigid olid sellega võrreldes vaevalt 
rohkem kui lombid. Ta astus pikkamööda järve randa, haaras kamaluga sooja vett ja 
laskis sellel sõrmede vahelt läbi niriseda. 

Suur hõbedane kala, kes äkki enesele läbi veealuse roo tee rajas, oli esimene 
inimesest erinev elusolend, keda Alvin oli kunagi näinud. Ta oleks pidanud olema 
täiesti võõras, kuid ometi oli temas midagi piinavalt ja kummitavalt tuttavat. Rippudes 
kahvaturohelises tühjuses ja liigutades uimi, nii et neist ei olnud näha muud kui 
ähmased laigud, näis ta olevat jõu ja kiiruse kehastus. Elusasse kehasse olid siin 
koondunud kunagi Maa taevast valitsenud suurte laevade graatsilised jooned. 
Evolutsioon 

ja teadus olid jõudnud ühesugustele tulemustele; looduse kätetöö oli kauem vastu 
pidanud. 

Lõpuks rebis Alvin enese järve lummusest lahti ja jätkas edasiminekut mööda 
looklevat teed. Mets tembus tema ümber jälle kokku, kuid ainult lühikeseks ajaks. 
Varsti lõppes tee suurel, poole miili laiusel ja kaks korda pikemal lagendikul — ning 
nüüd sai Alvin aru, miks ta varem ei olnud mingeid inimelu jälgi märganud. 

Lagendik oli täis madalaid kahekorruselisi hooneid, mille mahedatel värvitoonidel 
silm puhkas isegi täies päikeselõõsas. Enamik neid hooneid oli ehitatud lihtsa- 
jooneliselt, kuid mõne puhul ilmnes keerukas arhitektuuristiil, mis hõlmas 
kannelüüridega sambaid ja elegantseid kivinikerdisi. Nendes ehitistes, mis näisid väga 
vanad, oli rakendatud ka kirjeldamatult iidset teravkaart. 

Pikkamööda asula poole sammudes nägi Alvin veel ikka vaeva oma uue ümbruse 
mõistmisega. Siin ei olnud mitte midagi tuttavat; teistsugune oli isegi õhk, milles näis 
tukslevat tundmatu elu. Ja ka pikakasvulised kuld-juukseiised inimesed, kes nii 
alateadliku graatsiaga liikusid hoonete vahel, erinesid ilmselt Diaspari elanikest. 

Alvinile ei pööranud nad üldse tähelepanu ja see oli kummaline, sest tema rõivastus 
oli nende omast täiesti erinev. Et Diasparis püsis alati ühesugune temperatuur, siis oli 
rõivastus seal puhtal kujul dekoratiivne ja sageli väga keerukas. Siinne rõivastus näis 
olevat põhiliselt funktsionaalne, mõeldud rohkem tegelikuks kasutamiseks kui teistele 
näitamiseks, ja paljudel juhtudel oli tegemist üheainsa ümber keha mähitud 
riidetükiga. 

Alles siis, kui Alvin oli juba asulasse sisenenud, reageerisid Lysi elanikud tema 
kohalviibimisele, ja see reaktsioon oli mõnevõrra ootamatu. Ühest hoonest väljusid 
viis meest, kes hakkasid sihikindlalt tema poole sammuma — peaaegu nagu oleksid 
nad tema saabumist oodanud. Alvin tundis äkilist joovastavat erutust ja veri hakkas ta 
soontes tuikama. Ta mõtles kõigile saatuslikele kohtumistele, mis inimestel pidid 
kaugetes maailmades olema olnud võõraste rasside esindajatega. Need, kellega ta 


nüüd kohtus, kuulusid tema enese rassi — aga kui palju olid nad Diasparist lahus 
elatud tohutu aja vältel muutunud? 

Delegatsioon peatus Alvinist mõne jala kaugusel. Selle juht naeratas ja sirutas 
muistseks sõprusemärgiks käe. 

«Me arvasime, et kõige parem on sind siin vastu võtta,» ütles ta. «Meie kodu on 
Diasparist väga erinev ja jaamast 

siia kõndimine annab külalistele võimaluse... aklimatiseeruda.» 

Alvin võttis väljasirutatud käe vastu, kuid oli hetke vältel liiga üllatunud, et vastata. 
Nüüd sai ta aru, miks kõik teised kohalikud elanikud teda nii täielikult ignoreerisid. 

«Te siis teadsite, et ma tulen?» küsis ta lõpuks. 

«Muidugi. Me teame alati, kui sõidukid liikuma hakkavad. Ütle mulle, kuidas sa tee 
leidsid? Viimasest külaskäigust on möödas väga palju aega ja me kartsime, et saladus 
on kaotsi läinud.» Kõnelejat katkestas üks ta kaaslastest. «Ma arvan, et meil oleks 
parem oma uudishimu taltsutada, Gerane. Seranis ootab.» 

Seranise nimele eelnes sõna, mida Alvin ei tundnud, ja ta arvas selle olevat 
mingisuguse tiitli. Mingeid raskusi talle vestluskaaslaste mõistmine ei tekitanud ja 
talle ei tulnud pähegi, et selles võiks olla midagi üllatavat. Diaspari ja Lysi 
lingvistiline pärand oli ühesugune ja pärast seda, kui muistsel ajal oli leiutatud heli 
salvestamine, oli kõne tardunud muutumatusse vormi. 

Gerane kehitas resignatsiooni teeseldes õlgu. «Hea küll,» ütles ta. «Seranisel ei ole 
kuigi palju privileege — ma ei tohi temalt seda röövida.» 

Kui nad asula sisemusse suundusid, silmitses Alvin end ümbritsevaid inimesi. Nad 
näisid olevat lahked ja intelligentsed, kuid need olid voorused, mida Alvin oli kogu 
oma eluaja vältel enesestmõistetavaks pidanud, ja ta otsis tunnuseid, mis oleksid neid 
eristanud samasugusest Diaspari elanike rühmast. Erinevusi leidus, kuid neid oli raske 
määratleda. Siinsed inimesed olid kõik Alvinist mõnevõrra pikemad ja kahel neist olid 
ilmsed füüsilise vanaduse tundemärgid. Nende nahk oli väga pruun ning kõigist nende 
liigutustest näis kiirguvat elujõudu ja energiat, mis Alvinile tundus värskendav, kuid 
ühtlasi ka veidi hämmeldav. Ta muigas, meenutades Khedroni ennustust, et kui ta 
kunagi jõuab Lysi, siis leiab ta selle olevat täpselt Diaspari sarnase. 

Nüüd jälgisid asula elanikud siira uudishimuga, kuidas Alvin oma teejuhtidele 
järgnes; enam ei teeselnud keegi, et tema kohalviibimist peetakse 
enesestmõistetavaks. Äkki kostsid paremalt poolt puude vahelt kõrgehäälsed kiledad 
hüüatused ja metsast tormas välja rühm väikesi erutatud olendeid, kes kogunesid 
Aivini ümber. Ta peatus 

78 

täielikus hämmastuses, suutmata oma silmi uskuda. Siin oh midagi niisugust, mille 
tema maailm oli kaotanud juba nii ammu, et see kuulus mütoloogia valda. Nii oli elu 
kunagi alanud; need veetlevad kärarikkad olendid olid lapsed. 

Alvin silmitses neid imetleva uskumatusega — ja veel mingi tundega, mis tärkas ta 
südames, kuid mida ta veel ei osanud identifitseerida. Ükski teine vaatepilt poleks 
suutnud talle nii elavalt näidata, kui kaugel ta viibis oma tuttavast maailmast. Diaspar 
oli oma surematuse eest maksnud — ja maksnud täit hinda. 

Seltskond peatus suurima hoone ees, mida Alvin oli seni Lysis näinud. See seisis 
keset asulat ja tema väikese ümmarguse tormi tipus oli varras, mis kandis tuules leh- 
vivat rohelist vimplit. 

Kõik peale Gerane'i jäid temast maha, kui ta hoonesse sisenes. Seal oli vaikne ja 
jahe; poolläbipaistvate seinte kaudu hoovas igasse nurka päikesevalguse mahe ja 
rahulik kuma. Põrand oli sile ja vetruv, kaunistatud peene mosaiigiga. Seintele oli 


väga võimekas ja jõuline kunstnik maalinud rea metsastseene. Need maalid 
vaheldusid freskodega, mis ei öelnud Alvinile midagi, kuid jätsid kütkestava ja 
meeldiva mulje. Ühes seinas paiknes nelinurkne ekraan, mida täitis muutlike värvuste 
rägastik. See oli arvatavasti visifonivastuvõtja, ehkki võrdlemisi väike. 

Nad läksid kahekesi üles lühikesest keerdtrepist, mis viis nad hoone lamedale 
katusele. Sealt paistis kogu asula ja Alvin nägi, et selles oli sadakond ehitist. Eemal 
ümbritsesid puud suuri aasu, millel sõid rohtu mitut liiki loomad. Alvin ei osanud 
kujutleda, kes need olid; enamik neist olid neljajalgsed, kuid mõnel näis olevat ka 
kuus ja isegi kaheksa jalga. 

Seranis ootas teda torni varjus. Alvin pidas aru, kui vana see naine võis olla; tema 
pikkades kuldsetes juustes oli halli, mis Aivini oletuse järgi pidi mingil määral 
näitama suhteliselt suurt vanust. Laste olemasolu koos kõigi sellest tulenevate 
järeldustega oli Aivini tublisti segadusse viinud. Kui inimesed sündisid, siis pidid nad 
kindlasti ka surema ja nende eluea pikkus võis Lysis olla hoopis teistsugune kui 
Diasparis. Alvin ei osanud öeWa, kas Seranis oli viiskümmend, viissada või viis tuhat 
aastat vana, kuid tema silmadest paistis samasugune tarkus ja kogemuste sügavus, 
mida Alvin oli mõnikord tajunud Jeseraciga koos viibides. 

Seranis osutas väikesele istmele, ent kuigi ta silmad ütlesid naeratades tere tulemast, 
ei lausunud ta sõnagi, enne kui Alvin oli enese mugavasti sisse seadnud — vähemalt 
nii mugavasti, kui ta selle sõbraliku, kuid teraselt uuriva pilgu all suutis. Siis ohkas 
Seranis ja pöördus tasase leebe häälega Aivini poole. 

«Niisuguseid juhtumeid tuleb üsna harva ette, seepärast pead mind vabandama, kui 
ma ei tea, kuidas sellisel puhul on õige käituda. Aga külalisel on teatavad õigused ka 
siis, kui ta tuleb ootamatult. Enne kui me rääkima hakkame, pean sind ühes suhtes 
hoiatama. Ma olen suuteline su mõtteid lugema.» 

Ta naeratas Aivini ilmse jahmatuse üle ja lisas kiiresti: «Sul ei ole mingit põhjust 
selle pärast muretseda. Ühtki õigust ei respekteerita suuremal määral kui vaimse üksi- 
oleku õigust. Ma tungin su mõtetesse ainult siis, kui sa ise mind sinna kutsud. Seda 
asjaolu poleks aga aus varjata ja see seletab, miks meie kõne on mõnevõrra aeglane ja 
kohmakas. Me kõneleme võrdlemisi harva.» 

See uudis, ehkki veidi häiriv, ei üllatanud Alvinit. Kunagi oli see võime olnud nii 
inimestel kui ka masinatel ja muutumatuks jäänud masinad olid veel nüüdki suute- 
lised oma peremeeste mõttelisi korraldusi mõistma. Inimesed ise aga olid Diasparis 
kaotanud oskuse, mida nad kunagi olid oma teenritega jaganud. 

«Ma ei tea, mis tõi sind sinu maailmast meie omasse,» jätkas Seranis, «aga kui sa 
otsid elu, siis on su otsingud lõppenud. Peale Diaspari on meie mägede taga ainult 
kõrb.» 

Oli kummaline, et Alvin, kes varem oli kehtivatesse tõekspidamistesse nii sageli 
umbusklikult suhtunud, ei kahelnud Seranise sõnades. Tema ainus reaktsioon oli 
kurbus selle üle, et kõik, mida talle oli õpetatud, oli tõele nii lähedal. 

«Räägi mulle Lysist,» palus ta. «Miks olete te nii kaua olnud Diasparist ära 
lõigatud, ehkki te näite meist teadvat nii palju?» 

Seranis naeratas tema innu üle. 

«Varsti,» ütles ta. «Kõigepealt aga tahaksin üht-teist teada saada sinu kohta. Ütle 
mulle, kuidas sa siia tee leidsid ja miks sa tulid.» 

Algul kõheldes ja seejärel üha enesekindlamalt jutustas Alvin oma 100. Ta ei olnud 
kunagi varem nii vabalt rääkinud; siin oli lõpuks ometi keegi, kes ei naernud 

tema unistuste üle, sest teadis, et need unistused vastasid tõele. Paar korda katkestas 
Seranis teda kiirete küsimustega, kui ta mainis Diaspari elu mõnda külge, mis ei olnud 
Seranisele tuttav. Alvinil oli raske mõista, et asjad, mis moodustasid osa tema 
igapäevasest elust, võisid olla igasuguse tähenduseta inimesele, kes ei olnud kunagi 
elanud Diasparis ega teadnud midagi selle keerukast kultuurist ja sotsiaalsest 
organisatsioonist. Seranis kuulas nii mõistvalt, et Alvin pidas tema täielikku 
arusaamist loomulikuks; alles palju hiljem taipas ta, et peale Seranise jälgisid tema 
sõnu veel paljud teised inimesed. 

Kui ta oli lõpetanud, valitses mõnda aega vaikus. Siis vaatas Seranis talle otsa ja 
küsis rahulikult: «Miks sa tulid Lysi?» 

Alvin vastas üllatunult Seranise pilgule. 

«Ma rääkisin sulle,» ütles ta. «Ma tahtsin maailma tundma õppida. Kõik ütlesid 
mulle, et väljaspool linna on ainult kõrb, aga ma tahtsin seda oma silmaga näha.» 

«Ja kas see oli ainus põhjus?» 

Alvin kõhkles. Kui ta lõpuks vastas, ei teinud seda uljas maadeuurija, vaid eksinud 
laps, kes oli sündinud võõrasse maailma. 

«Ei,» ütles ta tasase häälega, «see polnud ainus põhjus — ehkki ma saan sellest alles 
nüüd aru. Ma tundsin üksildust.» 

«Üksildust? Diasparis?» Seranise huulil oli naeratus, kuid ta pilgust paistis 
kaastunne ja Alvin sai aru, et pikemat vastust ei olnud tarvis. 

Olles jutustanud oma 100, ootas ta nüüd, et Seranis täidaks oma osa kokkuleppest. 
Varsti tõusis Seranis jalule ja hakkas katusel edasi-tagasi kõndima. 

«Ma tean küsimusi, mida sa tahad mulle esitada,» ütles ta. «Mõnedele neist saan ma 
vastata, aga tüütav oleks seda teha suusõnaliselt. Kui sa avaksid mulle oma mõtte- 
maailma, siis räägiksin sulle, mida sul on tarvis teada. Sa võid mind usaldada: ilma 
sinu loata ei võta ma sinult midagi.» 

«Mida ma pean tegema?» küsis Alvin ettevaatlikult. 

«Kasi ennast minu abi vastu võtta — vaata mulle silma — ja unusta kõik,» õpetas 
Seranis. 

Alvin ei olnud hiljem kunagi päris kindel, mis siis juhtus. Kõik ta meeled 
tumestusid täielikult ja ehkki ta ei mäletanud teadmiste omandamist, olid need tema 
ajus, kui ta neid sealt otsis. 

Ta nägi minevikku, olgugi mitte selgesti, vaid nagu inimene, kes seisab kõrgel mäel 
ja vaatab üle uduse tasandiku. Ta sai aru, et inimesed ei olnud alati elanud linnades ja 
et sellest ajast peale, mil masinad olid inimese vabastanud raskest tööst, oli alati 
eksisteerinud kaks teineteisega võistlevat tsivilisatsioonitüüpi. Koidiku-ajastul ulatus 
linnade arv tuhandetesse, kuid suur osa inimkonnast eelistas elada suhteliselt 
väikestes kogukondades. Universaalne transport ja silmapilkne side tagasid neile 
kogukondadele vajaliku kontakti välismaailmaga ja nende liikmed ei tundnud mingit 
vajadust elada tihedasti koos miljonite kaasinimestega. 

Lys erines noil varaseil päevil vähe sadadest teistest kogukondadest, kuid aegade 
jooksul kujunes temas järkjärgult iseseisev kultuur — üks kõrgemaid, mida inimkond 
oli kunagi tundnud. See kultuur rajanes suurel määral vaimujõu otsesel kasutamisel, 
samal ajal kui inimühiskonna ülejäänud osa pani üha suuremad lootused masinatele. 

Pikaajaline arenemine eri teid mööda laiendas Lysi ja linnade vahelist kuristikku. 
Sellele kuristikule rajati sillad ainult suurte kriiside silmapilkudel. Kui Kuu ähvardas 
Maale langeda, hävitasid ta Lysi teadlased; nemad etendasid peaosa ka Maa 
kaitsmises Sissetungijate vastu, kes löödi tagasi otsustavas Shalmirane'i lahingus. 


See raske katsumus kurnas inimkonna; linnad surid üksteise järel välja ja kõrb 
mattis nad enda alla. Rahvaarvu vähenedes algas migratsioon, mis tegi Diasparist 
kõigi aegade viimase ja suurima linna. 

Lys jäi enamikust muutustest puutumata, kuid oma võitlus oli ka temal — võitlus 
kõrbega. Looduslik tõke, mille moodustasid mäed, ei olnud piisav ja kulus väga palju 
aega, enne kui suurele oaasile õnnestus kindlustada julgeolek. Selles kohas oli pilt 
ähmane, võib-olla sihilikult ähmastatud. Alvin ei näinud, mida võeti ette, et anda ka 
Lysile praktiline igipüsivus, mille oli saavutanud Diaspar. 

Seranise hääl näis kostvat suurest kaugusest — ja ühtlasi polnud see ainult tema 
hääl, sest see sulas sõnade sümfooniasse, nagu oleksid temaga unisoonis poollaulvalt 
kõnelnud veel paljud keeled. 

«Niisugune on väga lühidalt meie ajalugu. Nagu sa näed, oli meil isegi 
Koidikuajastul linnadega vähe kokkupuuteid, ehkki nende elanikud käisid sageli meie 
maal. 

Me ei teinud neile inimestele takistusi, sest paljud meie suurvaimud tulid 
väljastpoolt, aga kui algas linnade väljasuremine, ei tahtnud me lasta end nende 
langusse kaasa tõmmata. Kui õhutransport lakkas, jäi Lysi pääsemiseks üksainus tee 
— Diaspari ja Lysi vaheline transpordisüsteem. Selle tee teiepoolne ots suleti pargi 
rajamise ajal — ja te unustasite meid, ehkki meie pole teid kunagi unustanud. 

Diaspar üllatas meid. Me ootasime, et ta läheb kõigi linnade teed, aga selle asemel 
on ta saavutanud stabiilse kultuuri, mis võib püsida niisama kaua kui Maa. See pole 
kultuur, mida me imetleme, ent ometi oleme rõõmsad, et neil, kes on soovinud sellest 
põgeneda, on olnud võimalik seda teha. Selle teekonna on sooritanud rohkem inimesi, 
kui sa võib-olla arvad, ja peaaegu alati on need olnud silmapaistvad isikud, kes on 
Lysi tulles kaasa toonud midagi väärtuslikku.» 

Hääl vaibus; meelte paralüüs kadus ja Alvin tundis end jälle olevat tema ise. 
Imestusega nägi ta, et päike oli veerenud madalale puude taha ja idataevasse hakkasid 
juba kerkima õhtuvarjud. Kusagilt kostsid suure kella kaikuvad ja kumisevad löögid, 
mis aeglaselt pulseerisid vaikuses, täites õhu salapärasusega ja pineva eelaimusega. 
Alvin tundis oma kehas tasast värinat, kuid seda ei põhjustanud õhtu jaheduse 
esimene puhang, vaid aukartus ja imetlus kõige selle suhtes, mida ta oli teada saanud. 
Aeg oli väga hiline ja ta viibis kodust kaugel. Ta tundis äkki vajadust näha enese 
ümber jälle oma sõpru ning Diaspari tuttavaid vaatepilte. 

«Ma pean tagasi minema,» ütles ta. «Khedron... mu vanemad. .. nad ootavad 
mind.» 

See ei olnud päris õige; Khedronit kindlasti huvitas, mis temast oli saanud, ent nii 
palju kui Alvin teadis, ei olnud kellelgi teisel aimu, et ta oli Diasparist lahkunud. Ta ei 
oleks osanud seletada selle väikese pettuse põhjust ja tundis otsekohe mõningat häbi, 
kui oli need sõnad lausunud. 

Seranis vaatas talle mõtlikult otsa. 

«Ma kardan, et see pole nii kerge,» ütles ta. 

«Mida sa sellega rnõtled?» küsis Alvin. «Kas sõ'uk, mis mu siia tõi, ei vff mind 
enam tagasi?» Ta keeldus ikka veel näkku vaatamast mõttele, et teda võidaks Lysis 
vastu tema tahtmist kinni pidada, ehkki see mõte oli tal põgusalt peast läbi käinud. 

Esmakordselt näis Seranis tundvat mõningat ebamugavust. 

«Me rääkisime sinust,» ütles ta, jättes seletamata, kes need «meie» olid ja kuidas see 
kõnelus toimus. «Kui sa Diasparisse tagasi lähed, saab kogu linn meie olemasolust 


teada. Isegi kui sa lubad, et ei räägi mitte midagi, pole sul võimafik meie saladust 
hoida.» 

«Miks te soovite selle hoidmist?» küsis Alvin. «Mõlemale rahvale oleks ju hea, kui 
nad uuesti kohtuksid.» Seranise näole ilmus rahulolematus. «Meie seda ei arva,» ütles 
ta. «Kui me avaksime väravad, ujutaksid meie maa üle logelevad uudishimulikud ja 
sensatsiooniotsijad. Praeguses olukorras on meieni jõudnud ainult teie parimad 
inimesed.» 

Selles vastuses kõlas nii palju alateadlikku üleoleku-tunnet ja see rajanes nii valedel 
eeldustel, et Alvin tundis oma mure täielikult jäävat nördimuse varju. 

«See pole õige,» ütles ta järsult. «Ma ei usu, et sa leiaksid Diasparist veel mõne 
inimese, kes oleks suuteline linnast lahkuma, isegi kui ta seda tahaks — isegi kui ta 
teaks, et tal on kuhugi minna. Kui sa lased mind tagasi, ei muuda see Lysi jaoks mitte 
midagi.» 

«See pole minu otsus,» seletas Seranis, «ja sa alahindad inimese vaimujõudu, kui sa 
arvad, et tõkkeid, mis hoiavad sinu rahvast linnas, ei ole kunagi võimalik purustada. 
Me ei taha sind siin vastu su tahtmist kinni pidada, aga kui sa Diasparisse tagasi 
pöördud, oleme sunnitud kustutama kõik su mälestused Lysist.» Ta kõhkles hetke. 
«Kunagi varem pole seda probleemi tekkinud; kõik su eelkäijad tulid siia selleks, et 
jääda.» 

See oli valik, mida Alvin ei olnud nõus tegema. Ta tahtis Lysi tundma õppida, kõiki 
selle saladusi teada saada ja kindlaks teha, mille poolest see erines tema kodulinnast, 
kuid niisama kindel oli ka tema otsus pöörduda tagasi Diasparisse ja tõestada oma 
sõpradele, et ta ei olnud tühipaljas unistaja. Ta ei suutnud mõista niisuguse 
salatsemise ajendeid; ent isegi kui ta oleks seda suutnud, poleks see tema käitumist 
muutnud. 

Ta sai aru, ettal on tarvis aega võita või veenda Sera-nist talle esitatud nõudmise 
ebareaalsuses. 

«Khedron teab, kus ma olen,» ütles ta. «Tema mälestusi ei saa te kustutada.» 

Seranis naeratas. See oli meeldiv naeratus ja igas teises olukorras oleks see olnud 
küllalt sõbralik. Alvin aga nägi 

selle taga esmakordselt vastupandamatult võimsat ja kõrvalekaldumatut jõudu. 

«Sa alahindad meid, Alvin,» vastas Seranis «See on väga kerge. Ma jõuan 
Diasparisse kiiremini kui hvsi ühest servast teise. Siia on ennegi inimesi tulnud ja 
mõned neist on oma sõpradele öelnud, kuhu nad lähevad. Ometi on sõbrad neid 
unustanud ja nad on Diaspari ajaloost kadunud.» 

Alvin oli olnud küllalt rumal selle võimaluse ignoreerimiseks, ehkki see oli 
silmanähtav, kui Seranis sellele tähelepanu juhtis. Ta mõtles huviga, kui palju kordi 
olid Lysi elanikud kahe kultuuri lahusoleku miljonite aastate vältel Diasparisse läinud, 
et oma kiivalt hoitud saladust säilitada. Ja kui ulatuslik oli see vaimujõud, mida rteed 
kummalised inimesed valdasid ning kõhklematult kasutasid? 

Kas ühtede või teiste plaanide tegemine oli üldse ohutu? Seranis oli lubanud, et 
tema mõtteid ei loeta tema enese nõusolekuta, aga kas ei võinud eksisteerida olukordi, 
kus seda lubadust ei täidetud? 

«Kindlasti ei oota te, et ma otsekohe otsustan,» ütles ta. «Kas ma enne valiku 
tegemist ei või veidi teie maad tundma õppida?» 

«Muidugi,» vastas Seranis. «Sa võid siia jääda nii kauaks kui soovid ja 
meelemuutuse korral lõpuks ikkagi Diasparisse tagasi pöörduda. Aga palju kergem 
oleks, kui sa saaksid otsusele jõuda mõne lähema päeva jooksul. Sa ju ei taha oma 


sõpradele muret teha ja mida kauemaks sa ära jääd, seda raskem on meil vajalikke 
abinõusid rakendada.» 

Sellest sai Alvin aru; ta oleks meelsasti teada tahtnud, mida need «abinõud» enesest 
kujutavad. Arvatavasti astub mõni Lysi elanik Khedroniga ühendusse — ilma et Narr 
ise oleks sellest üldse teadlik — ja võltsib tema mälu. Aivini kadumise fakti ei saa 
varjata, kuid informatsiooni, mida Khedron koos temaga hankis, on võimalik 
kustutada. Aja jooksul ühineb Aivini nimi teiste salapärasel kombel jäljetult kadunud 
ja gtejärel unustatud Unikaalide nimedega. 

Siin oli palju mõistatusi ja Alvinile näis, et ta ei c nud nende lahendamisele lähemal 
kMi enne. Kas Lysi ja Diaspari vahelistel kummalistel ühepoolsetel suhetel oli mingi 
kindel otstarve või oli tegemist ainult ajaloolise juhusega? Kes ja mis olid Unikaalid, 
ja kui Lysi elanikud olid 

suutelised Diasparisse sisenema, siis miks ei olnud nad» linna mälust kustutanud 
andmeid Unikaalide olemasolu kohta? See oli vöib-olla ainus küsimus, millele Alvin 
oskas usutavalt vastata. Keskarvuti võis osutuda liiga visaks vastaseks, kes ei allunud 
ka kõige tugevamatele vaimsetele mõjustusvahenditele. 

Ta lükkas nende probleemide üle arupidamise edasi; kunagi, kui ta oli märksa 
rohkem teada saanud, avanes vahest ehk mingi võimalus neid lahendada. Mõttetu oli 
teadmatuse pinnale oletuste püramiide ehitada. 

«Väga hea,» ütles ta, ehkki mitte just eriti malbelt, sest teda pahandas ikka veel 
ootamatu tõke, mis oli tema teele seatud. «Ma annan teile vastuse nii ruttu kui saan, 
kui te näitate mulle oma maad.» 

«Hästi,» ütles Seranis ja seekord polnud ta naeratuses mingit varjatud ähvardust. 
«Me oleme Lysi üle uhked ja näitame sulle meelsasti, kuidas inimesed saavad elada 
linnade abita. Seni aga pole sul tarvis muretseda — sinu sõprades ei tekita su äraolek 
ärevust. Me hoolitseme selle eest, olgugi ainult omaenese kaitseks.» 

See oli esimene kord, mil Seranis andis lubaduse, mida ta ei suutnud täita. 


ÜKSTEIST 


Nii palju kui Alystra ka vaeva nägi, ei suutnud ta Khedronilt rohkem informatsiooni 
välja pigistada. Narr toibus kiiresti esialgsest vapustusest ja paanikast, mis pärast 
sügaval mausoleumi all üksijäämist oli sundinud teda tagasi maapinnale põgenema. 
Ühtlasi tundis ta häbi oma argpüksliku käitumise üle ja pidas aru, kas tal jätkub veel 
kunagi julgust minna tagasi Üikurteede kambrisse ja sellest lähtuvasse 
ülemaailmsesse tunnelite võrku. Ehkki Alvin oli tema arvates toiminud kärsitult, kui 
mitte lausa hulljulgelt, ei uskunud ta tõeliselt, et Alvinit ähvardab mingi oht. Ta oli 
kindel, et varem või hiljem tuleb Alvin tagasi. Vähemalt peaaegu kindel; kahtlust oli 
justnii palju, et ta tundis vajadust olla ettevaatlik. Ta otsustas, et tark on öelda esialgu 
nii vähe kui võimalik ja pöörata kogu lugu naljaks. 

Selle plaani täideviimist takistas õnnetuseks asjaolu, et maapinnale jõudes ei olnud 
ta suutnud Alystra eest oma 

tundeid varjata. Alystra oli tema silmades näinud ilmset hirmu ja oli seda otsekohe 
tõlgitsenud kui tõendit, et Alvin viibib hädaohus. Kõik Khedroni kinnitused jäid 
asjatuks ja Alystra sai tema peale üha pahasemaks, kui nad koos läbi pargi linna poole 
sammusid. Algul oli Alystra tahtnud jääda mausoleumi ja oodata, et Alvin tuleks 
samasugusel salapärasel viisil tagasi, nagu. ta oli kadunud. Khedron, kellel oli 


õnnestunud tütarlast veenda, et see oleks ajaraiskamine, tundis kergendust, kui 
Alystra koos temaga linna tuli. Oli võimalik, et Alvin peaaegu otsekohe tagasi tuli, ja 
Khedron ei tahtnud, et keegi teine Yarlan Zey saladuse avastaks. 

Selleks ajaks, kui nad linna jõudsid, oli Khedronile juba ilmne, et põikiemistaktika 
oli täielikult läbi kukkunud ja olukord tõsisel kombel kontrolli alt väljunud. Esimest 
korda oma elus oli ta kimbatuses ja tundis, et ei suuda tema ees seisva probleemiga 
toime tulla. Tema vahetu ja irratsionaalne hirm asendus pikkamööda tõsisema ja 
kindlamal alusel rajaneva murega. Seni oli ta vähe mõelnud oma toimingute 
tagajärgedele. Kogu tema tegevuse piisavad ajendid olid olnud tema enese huvid ja 
mõõdukas, kuid ehtne sümpaatiatunne Aivini vastu. Ehkki ta oli Alvinit julgustanud 
ja abistanud, ei olnud ta kunagi uskunud, et tegelikult võiks juhtuda midagi niisugust. 

Hoolimata aastate ja kogemuste kuristikust, mis neid lahutas, oli Aivini tahe alati 
fSma omast tugevam olnud. Nüüd oli liiga hilja selles suhtes midagi ette võtta; Khed- 
ron sai aru, et sündmused kandsid teda haripunkti poole, mis ei allunud mingil määral 
tema kontrollile. 

Seoses kõige sellega oli mõnevõrra ebaõiglane, et Alystra pidas teda Aivini pahaks 
vaimuks ja kaldus kõiges juhtunus süüdistama just teda. Alystra ei kandnud tõelist 
viha, kuid oli nördinud, ja osa sellest nördimusest koondus Khedronile. Kui tema 
mingi toiming tekitas Khedronile pahandust, oli tema viimane inimene, kes selle üle 
kurvastas. 

Jõudnud parki ümbritsevale suurele ringteele, lahkusid nad teineteisest jäigas 
vaikuses. Khedron vaatas kaugusse kaduvale Alystrale järele ja pidas väsinult aru, mis 
plaane see tütarlaps võis haududa. 

Oli ainult üks asi, milles ta võis nüüd päris kindel olla. Tüdimus ei tekitanud üsna 
pika aja jooksul enam mingit tõsist probleemi. 

Alystra tegutses kiiresti ja intelligentselt. Ta ei vaevanud Eristoni ja Etaniaga 
ühendusse astuma; Aivini vanemad olid meeldivad, kuid tähtsusetud inimesed, kelle 
suhtes ta tundis mõningat kiindumust, kuid mitte lugupidamist. Nad oleksid ainult 
kasutute arutlustega aega raisanud ja siis toiminud täpselt samuti kui Alystra. 

Jeserac kuulas Alystra loo pealtnäha külmavereliselt ära. Kui see teda erutas või 
üllatas, varjas ta oma tundeid hästi — nii hästi, et Alystra oli mõnevõrra pettunud. 
Alystrale näis, et mitte kunagi ei olnud juhtunud midagi nii erakordset ja tähtsat, ning 
Jeseraci asjalik käitumine võttis tal tuule purjedest. Kui ta oli lõpetanud, küsitles 
Jeserac teda võrdlemisi põhjalikult ja vihjas, seda otse välja ütlemata, et tegemist võis 
olla eksitusega. Mis alust oli oletada, et Alvin oli tõeliselt linnast lahkunud? Võibolla 
tehti Alystra kulul nalja; et Khedron oli asjasse segatud, siis näis see väga tõenäoline. 
Võib-olla oli Alvin enese kusagil Diasparis ära peitnud ja naeris just sel hetkel Alystra 
üle. 

Ainus positiivne reaktsioon, mille Alystra saavutas, oli see, et Jeserac lubas teha 
järelepärimisi ja temaga päeva jooksul uuesti ühendusse astuda. Vahepeal ei maksnud 
Alystral muretseda ja kõige parem oli ka, kui ta kogu loost mitte kellelegi teisele 
midagi ei rääkinud. Ei olnud vajadust häirekella lüüa vahejuhtumi üle, mis sai tõenäo- 
liselt juba mõne tunni jooksul selgeks. 

Alystra lahkus Jeseracist mõninga pettumustundega. Tema rahulolu oleks olnud 
suurem, kui ta oleks näinud, kuidas Jeserac käitus otsekohe pärast tema lahkumist. 

Jeseracil oli Nõukogus sõpru; oma pika elu jooksul oli ta ka ise Nõukogu liige olnud 
ja kui tal ei vedanud, võis ta jälle selleks saada. Ta astus ühendusse kolme kõige 
mõjukama kolleegiga ja pühendas need ettevaatlikult asjasse. Aivini õpetajana oli ta 


hästi teadlik omaenese ebakindlast positsioonist ja tahtis seda võimalust mööda 
kindlustada. Esialgu oli seda parem, mida vähem inimesi teadis, mis oli juhtunud. 

Otsekohe lepiti kokku, et kõigepealt tuleb Khedron üles otsida ja temalt seletust 
nõuda. Sellel suurepärasel plaanil oli üksainus viga. Khedron oli seda ette näinud ja 
teda polnud kusagilt leida. 

Kui Aivini seisundis oli midagi ebaselget, siis hoidusid tema võõrustajad väga 
hoolikalt seda talle meelde tuletamast. Ta võis minna kõikjale kuhu soovis kogu 
Airlees väikeses asulas, mille üle valitses Seranis — ehkki see oli liiga kaalukas sõna 
Seranise positsiooni kirjeldamiseks. Ajuti, näis Alvinile, et Seranis on heatahtlik 
diktaator, mõnikord aga jäi mulje, et tal pole üldse mingisugust võimu. Seni ei olnud 
Alvinil õnnestunud täielikult mõista Lysi sotsiaalset süsteemi, sest see oli kas liiga 
lihtne või nii komplitseeritud, et ta ei suutnud selle keerdkäike jälgida. Kõik, mis tal 
oli õnnestunud kindlalt selgitada, oli see, et Lys jagunes loendamatuteks väikesteks 
asulateks, mille üsna tüüpiline esindaja oli Airlee. Teatavas mõttes aga ei olnud 
tüüpilisi esindajaid üldse olemas, sest Alvinile oli räägitud, et iga asula püüdis oma 
naabritest võimalikult palju erineda. Kõik see oli äärmiselt segadusttekitav. 

Ehkki Airlee oli väga väike ja temas elas vähem kui tuhat inimest, oli ta täis üllatusi. 
Peaaegu kõigi oma külgede poolest erines sealne elu Diaspari omast. Erinevused 
ilmnesid isegi niisugustes põhilistes asjades nagu kõne. Häält kasutasid tavaliseks 
suhtlemiseks ainult lapsed; täiskasvanud rääkisid väga harva ja mõne aja pärast jõudis 
Alvin otsusele, et nad tegid seda üksnes viisakusest tema vastu. Kummaliselt 
masendav oli tunda ennast mähituna kuuldamatute ja tabamatute sõnade suurde 
võrku, kuid aja jooksul harjus Alvin sellega. Näis üllatav, et suuline kõne oli üldse 
säilinud, sest selle järele ei olnud enam vajadust, kuid hiljem sai Alvin teada, et Lysi 
elanikele meeldis laulmine ja üldse igasugune muusika. Selle ajendita oleksid nad 
tõenäoliselt juba ammu muutunud täiesti tummaks. 

Nad olid pidevalt tegevuses ning ülesanded ja probleemid, mille lahendamisega nad 
tegelesid, olid enamasti Alvinile arusaamatud. Kui ta suutis mõista, mida nad tegid, 
näis nende töö suurel määral olevat tarbetu. Näiteks kasvatasid nad olulise osa oma 
toidust ega sünteesi-nud seda ammuloodud skeemide järgi. Kui Alvin selle üle 
imestust avaldas, seletati talle kannatlikult, et Lvsi elanikele meeldib taimede 
kasvamist jälgida, keerukaid geneetikaeksperimente sooritada ning üha hõrgemaid 
maitseid ja lõhnu luua. Airlee oli kuulus oma puuviljade poolest, aga kui Alvin mõned 

mille tekitamiseks ta Diasparis poleks tarvitsenud näha rohkem vaeva, kui seda 
oleks kulunud sõrme ülestõstmiseks. 

Algul arvas ta, et jõud ja masinad, mida ta pidas enesestmõistetavaks ja millel 
rajanes kogu Diaspari elu, olid Lysis võib-olla unustusse vajunud või neid polnud seal 
kunagi tuntud. Varsti aga ilmnes, et asi polnud nii. Vahendid ja teadmised olid 
olemas, kuid neid kasutati ainult siis, kui see oli oluline. Kõige silmatorkavama näite 
moodustas transpordisüsteem, kui see üldse vääris niisugust nimetust. Lühikesi maid 
käisid inimesed jalgsi ja see näis neile meeldivat. Kui neil oli kiire või tekkis vajadus 
edasi toimetada väikesi koormaid, kasutasid nad loomi, kes ilmselt olid selleks 
otstarbeks aretatud. Need koormakandjad olid madalakasvulised, kuuejalgsed, väga 
kuulekad ja tugevad, kuid mitte just eriti taibukad. Võidusõiduloomad olid hoopis 
teist tõugu. Tavaliselt kõndisid nad neljal jalal, tõeliselt kiireks jooksuks aga kasutasid 
ainult tugevalihaselisi taga-jäsemeid. Nad olid suutelised mõne tunniga Lysi ühest 
servast teise jõudma ja sõitjat kandsid nad oma seljale kinnitatud pöördistmel. Mitte 


miski kogu maailmas poleks Alvinit suutnud ahvatleda niisuguse sõiduga riskima, 
Lysi noormeeste hulgas aga oli see spordiala väga populaarne. Nende puhtatõulised 
ratsud olid loomariigi aristokraadid ja teadsid seda ise väga hästi. Neil loomadel oli 
võrdlemisi ulatuslik sõnavara ja Alvin kuulis sageli, kuidas nad üksteisega kõnelesid, 
kiideldes oma saavutatud ja tulevikus saavutatavate võitudega. Kui ta püüdis 
sõbralikke suhteid luua ja vestlusega ühineda, teesklesid nad, et ei saa temast aru, ning 
kui ta edasise pealekäimisega nende väärikust solvas, sörkisid nad eemale. 

Neid kaht liiki loomadest piisas kõigi tavaliste vajaduste rahuldamiseks ja omanikel 
oli neist palju rõõmu, mida ei oleks suutnud valmistada mitte mingisugused 
mehaanilised vahendid. Kui aga tekkis vajadus väga suure kiiruse järele või oli tarvis 
vedada raskeid koormaid, siis olid selleks olemas masinad ja neid kasutati 
kõhklematult. 

Ent kuigi Lysi loomariik avas Alvinile terve uue huvide- ja üllatusterohke maailma, 
köitsid teda kõige rohkem sealse inimelanikkonna kaks äärmust. Niihästi väga noored 
kui ka väga vanad inimesed olid tema jaoks võrdsel määral kummalised ja 
hämmastavad. Airlee vanim 

elanik oli vaevalt jõudnud oma teise elusajandisse ja tal oli veel elada jäänud ainult 
mõni aasta. Kui mina olen jõudnud sellesse vanusesse, mõtles Alvin, on mu keha 
vaevalt muutunud, samal ajal kui see vana mees, kellel kompensatsiooniks ei ole 
oodata tulevaste elude ahelat, on oma füüsilise jõu peaaegu ammendanud. Rauga 
juuksed olid täiesti valged ning nägu kattis kirjeldamatult keerukas kortsude võrk. 
Suurema osa oma ajast näis ta veetvat päikesepaistel istudes või pikkamööda asulas 
ringi kõndides ja kõigi vastutulijatega hääletuid tervitusi vahetades. Nii palju kui 
Alvin aru sai, oli ta enesega täiesti rahul, ei nõudnud elult enam mitte midagi ega kur- 
vastanud selle läheneva lõpu üle. 

Siinne mõttelaad erines nii suuresti Diaspari omast, et jäi Alvinile täiesti 
arusaamatuks. Miks pidid inimesed leppima surmaga, kui see oli nii tarbetu ning 
võimalik oli elada tuhat aastat ja siis aastatuhandeid vahele jättes uuesti alustada 
omaenese kaasabil kujundatud maailmas? See oli mõistatus, mille ta otsustas 
lahendada, niipea kui tal tekkis võimalus sellest avameelselt rääkida. Tal oli väga 
raske uskuda, et Lys oli vabatahtlikult teinud niisuguse valiku, kui olemasolev 
alternatiiv oli teada. 

Osalise vastuse andsid talle lapsed, need väikesed olendid, kes olid tema jaoks 
niisama kummalised kui küffic Lysi loomad. Ta veetis suure osa oma ajast nende 
hulgas ja jälgis nende mänge ning lõpuks hakkasid nad temassse suhtuma kui 
sõbrasse. Mõnikord näis talle, et nad ei olnud üldse inimesed, sest nende 
tegutsemisajendid, loogika ja isegi keel olid nii võõrad. Sellisel juhul silmitses ta 
uskumatult täiskasvanuid ja küsis eneselt, kuidas oli võimalik, et nad olid arenenud 
nendest iseäralikest olenditest, kes näisid suurema osa oma elust veetvat mingis 
omaenese salamaailmas. 

Ent hoolimata hämmeldusest, mida nad tekitasid, äratasid nad tema südames tunde, 
mis seni oli talle olnud täiesti võõras. Kui nende silmist — mitte tihti, kuid 
vahetevahel siiski — purskusid täieliku lootusetuse või meeleheite pisarad, näis talle, 
et nende pisitillukesed pettumused olid traagilisemad kui inimkonna pikk taandumine 
pärast Galaktikaimpeeriumi langust. See oli midagi nii suurt ja kauget, et ulatus üle 
mõistuse, lapse nutt aga tungis otse südamesse. 

Diasparis oli Alvin kokku puutunud armastusega, siin 

aga õppis ta tundma midagi niisama väärtuslikku, milleta armastus ei saanud kunagi 
olla täiuslik, vaid jäi alaü poolikuks. Ta õppis tundma õrnust. 


Kui Alvin uuris Lysi, siis Lys uuris samal ajal teda ja jäi tulemustega enam-vähem 
rahule. Ta oli kolm päeva Airlees viibinud, kui Seranis vihjas, et talle meeldiks võib- 
olla asulast välja minna ja lähemalt maaga tutvuda. See cli ettepanek, mille ta 
otsekohe vastu võttis — tingimusel, et temalt ei oodata ratsutamist mõne kohaliku 
kõrgesti hinnatud võidusõidulooma seljas. 

«Ma võin sulle kinnitada,» ütles Seranis harukordse huumorivälgatusega, «et ühelgi 
siinsel elanikul ei tule pähe oma väärtusliku loomaga riskida. Et see on erakorraline 
juhtum, siis korraldan ma transpordi, millega sa oled rohkem harjunud. Hilvar tuleb 
sulle teejuhiks, aga muidugi võid sa minna kõikjale, kuhu soovid.» 

Alvin kahtles, kas see oli päris õige. Ta kujutles, et kui ta oleks teinud katset 
pöörduda tagasi väikesele künkale, mille tipust ta oli Lysi sisenenud, siis oleks seda 
mingil viisil takistatud. Esialgu aga ei muretsenud ta selle üle, sest tal polnud 
Diasparisse naasmisega mingit kiiret ja pärast esimest kohtumist Seranisega oli ta 
selle probleemi üle vähe pead murdnud. Siinne elu oli veel nii huvitav ja uudne, et 
olevik rahuldas teda täielikult. 

Ta oskas hinnata žesti, mille tegi Seranis, pakkudes talle teejuhiks oma poja, ehkki 
Hilvarile oli kahtlemata antud põhjalikud juhtnöörid, et ta ei laseks Alvinil mingit 
pahandust teha. Hilvariga harjumine oli Alvinilt nõudnud mõningat aega, kusjuures 
selle põhjust poleks ta saanud seletada Hilvarit solvamata. Diasparis oli füüsiline 
täiuslikkus nii universaalne, et isiklik ilu oli kaotanud igasuguse väärtuse; inimesed ei 
pööranud sellele rohkem tähelepanu kui õhule, mida nad hingasid. Lysis oli olukord 
teistsugune ja kõige meelitavam omadussõna, mida Hiivan välimuse kohta sai 
kasutada, oli «jämedajoone-line». Aivini mõõdupuu järgi oli ta lihtsalt inetu ja mõnda 
aega hoidus Alvin temast sihilikult eemale. Kui Hilvar seda mõistis, ei andnud ta 
sellest mingit märku ja varsti murdis tema heasüdamlik sõbralikkus nendevahelise 
tõkke. Eel seisis aeg, mil Alvin harjus Hilvari laia kõvera naeratusega, tema tugevuse 
ja õrnusega niivõrd, et suutis vaevalt uskuda tema kunagist ebameeldivaks pidamist 

ega oleks mingi hinna eest tahtnud teda teistsugusena näha. 

Nad lahkusid Airleest varsti pärast koitu väikese sõiduriistaga, mida Hilvar nimetas 
maaliikuriks ja mis ilmselt töötas samasugusel põhimõttel nagu sõiduk, mis oli Alvini 
Diasparist kohale toonud. See hõljus maapinnast mõne tolli kõrgusel, ja ehkki Alvin 
ei näinud mingit märki juht-rööpast, seletas Hilvar talle, et maaliikurid saavad sõita 
ainult ettenähtud marsruutidel. Kõik asulad olid niimoodi üksteisega ühendatud, kuid 
kogu oma Lysis viibimise aja kestel ei näinud Alvin kordagi kasutatavat ühtki teist 
maaliikurit. 

Hilvar oli selle ekspeditsiooni korraldamiseks teinud suuri jõupingutusi ja pani 
sellele ilmselt niisama suuri lootusi kui Alvin. Marsruudi kavandamisel oli ta silmas 
pidanud omaenese huve, sest tema kõikehõlmav kirg oli loodusteadus ja ta lootis, et 
Lysi suhteliselt hõredasti asustatud piirkondadest, mida nad külastavad, õnnestub tal 
leida mõningaid uusi putukaliike. Ta kavatses sõita nii kaugele lõunasse, kui 
maaliikur seda võimaldas, ja ülejäänud tee käia jalgsi. Kujutamata täielikult ette, mi” 
see tähendas, ei vaielnud Alvin sellele vastu. 

Neil oli ka reisikaaslane — Krif, silmatorkavaim Hilvari paljudest lemmikutest. Kui 
Krif puhkas, olid ta kuus õhkõrna tiiba volditud piki keha, mis sädeles läbi nende 
nagu vääriskividega kaetud valitsuskepp. Kui miski teda häiris, tõusis ta sillerdava 
välgatusega ja nähtamatute tiibade tasase surinaga õhku. Ehkki see suur putukas tuli, 


kui teda kutsuti, ja täitis — mõnikord — lihtsaid käske, puudus tal peaaegu täielikult 
igasugune arukus. Sellest hoolimata oli tal omaenese kindel isiksus ja mingil põhjusel 
suhtus ta kahtlustavalt Alvinisse, kelle sporaadilised katsed tema usaldust võita 
lõppesid alati ebaõnnestumisega. 

Kogu see teekond läbi Lysi oli Aivini jaoks unenäolikult ebareaalne. Hääletult nagu 
viirastus libises maaliikur üle lainjate tasandike ja lookles läbi metsade, kaldumata 
kordagi kõrvale oma nähtamatult rajalt. Ta liikus võib-olla kümme korda kiiremini, 
kui inimene oli suuteline mugavasti kõndima; suuremat kiirust vajasid Lysi elanikud 
väga harva. 

Nad sõitsid läbi paljude asulate, millest mõned olid suuremad kui Airlee, kuid mis 
ehituslaadilt olid enamasti sellega väga sarnased. Alvin pani huviga tähele rõivastuse 

ja isegi inimeste välimuse peeni, kuid olulisi erinevusi, mis ilmnesid, kui nad ühest 
kogukonnast teise.siirdusid. Lysi tsivilisatsioon koosnes sadadest omaette kul- 
tuuridest, millest igaüks andis terviku moodustamiseks mingi erilise talendi. 
Maaliikuris oli tubli tagavara Airlee kuulsaimat saadust, väikesi kollaseid virsikuid, 
mis võeti kõikjal tänulikult vastu, kui Hilvar neid maitsta pakkus. Ta peatus sageli, et 
vestelda sõpradega ja tutvustada Alvinit, kes ei väsinud imetlemast" lihtsat viisakust, 
millega kõik otsekohe võtsid kasutusele kuuldava kõne, niipea kui nad said teada, kes 
Alvin on. Kahtlemata oli see neile sageli väga tüütav, aga nii palju kui Alvin suutis 
otsustada, said nad alati võitu telepaatiale ülemineku kiusatusest ja ta ei tundnud end 
kunagi nende vestlusest kõrvalejäetuna. 

Pikima peatuse tegid nad pisitillukeses asulas, mida peaaegu täielikult varjas kõrge 
kuldkollase rohu meri, mis ulatus tublisti üle nende pea ja voogas just nagu elusana 
mahedas tuules. Kui nad sellest rohumerest läbi sõitsid, veeresid neist pidevalt üle 
lained, mida tekitas loendamatute rohulehtede üheaegne allapoole kaldumine. Algul 
häiris see Alvinit mõningal määral, sest. tal tekkis rumal ettekujutus, et rohi 
kummardub teda vaatama, kuid mõne aja pärast leidis ta, et see pidev liikumine on 
üsna rahustav. 

Peatumise põhjus sai Alvinile varsti selgeks. Juba enne sõiduki asulasse libisemist 
kokkutulnud väikeses rahvahulgas oli arglik tumedanahaline tütarlaps, keda Hilvar 
tutvustas kui Nyarat. Jällenägemine rõõmustas neid ilmselt väga ja Alvin kadestas 
silmanähtavat õnnetunnet, mida see lühike kokkusaamine neis tekitas. Oli näha, et 
Hilvarit kiskus ühele poole teejuhikohustus, teisele poole soov Nyaraga kahekesi olla, 
ja Alvin päästis ta varsti sellest kimbatusest, siirdudes üksi uurimisretkele. Väikeses 
asulas ei olnud kuigi palju vaadata, kuid ta ei kiirustanud tagasitulekuga. 

Kui nad asusid oma teekonda jätkama, oli Alvinil Hil-varile palju pakilisi küsimusi. 
Ta ei osanud kujutleda, missugune on telepaatilises ühiskonnas armastus, ja oodanud 
diskreetselt mõne aja, tegi ta sellest juttu. Hilvar oli küllaltki meelsasti valmis seletusi 
andma, ehkki Alvin kahtlustas, et ta oli oma sõpra sundinud pikka ja õrna vaimset 
hüvastijättu katkestama. 

Näis, et Lysis algas kogu armastus vaimse kontaktiga 

ja mööduda võis kuid või aastaid, enne kui paar tegelikult kohtus. Nagu Hilvar 
seletas, ei saanud niimoodi tekkida mingeid valesid muljeid ja välistatud olid 
mõlemapoolsed pettused. Kahel inimesel, kelle mõttemaailm oli teineteisele avatud, ei 
olnud võimalik varjata mingeid saladusi. Kui üks seda proovis, teadis teine otsekohe, 
et midagi püütakse salajas hoida. 

Niisugust ausust said enesele lubada ainult väga küpsed ja tasakaalukad inimesed; 
sellele võis vastu panna ainult absoluutsel omakasupüüdmatusel rajanev armastus. 


Alvin mõistis hästi, et selline armastus oli sügavam ja rikkam kõigest, mida suutsid 
tunda tema kaaslinlased; tegelikult võis see olla nii täiuslik, et tal oli raske uskuda 
selle olemasolu võimalikkust. 

Ometi kinnitas Hilvar talle, et see oli olemas, ja sukeldus särasilmil omaenese 
unelmaisse, kui Alvin nõudis lähemat seletust. Oli asju, mida ei saanud seletada; neid 
kas teati või ei teatud. Alvin jõudis kurvalt otsusele, et temal ei õnnestu kunagi 
saavutada niisugust teineteisemõistmist, millest need õnnelikud inimesed olid teinud 
kogu oma elu aluse. 

Kui maaliikur väljus savannist, mis lõppes nii järsku, nagu oleks tema äärde 
tõmmatud piir, millest kaugemal rohi ei tohtinud kasvada, kerkis nende ette tiheda 
metsaga kaetud madalate mägede ahelik. Nagu Hilvar seletas, oli see Lysi põhilise 
kaitsevalli eelpost. Tõelised mäed olid kaugemal, kuid Aivini jaoks moodustasid isegi 
need künkad mõjuka ja aukartust äratava vaatepildi. 

Sõiduk peatus kitsas varjulises orus, mis oli veel täis laskuva Päikese soojust ja 
valgust. Hilvar vaatas Alvinile otsa avasilmse siirusega, milles, nagu Alvin oleks 
võinud vanduda, puudus täielikult igasugune salakavalus. 

«Siit läheme jalgsi edasi,» ütles ta rõõmsameelselt, asudes maaliikurist varustust 
välja loopima. «Kaugemale me sõita ei saa.» 

Alvin heitis pilgu ümbritsevatele mägedele ja siis mugavale istmele, millel ta oli 
seni sõitnud. 

«Kas ringi minna ei saa?» küsis ta mitte eriti lootusrikkalt. 

«Muidugi saab,» vastas Hilvar, «aga me ei lähe ringi. Me ronime mäetipule, see on 
palju huvitavam. Ma sean liikuri automaatjuhtimisele, nii et ta ootab meid, kui me 
teisel pool alla laskume.» 

Täis otsustavust mitte võitluseta alla anda, tegi Alvin viimase jõupingutuse. 

«Varsti läheb pimedaks,» protesteeris ta. «Enne päikeseloojakut ei jõua me mingil 
juhul kogu seda teed, ära käia.» 

«Täpselt,» ütles Hilvar uskumatu kiirusega varustuse-pakke sorteerides. «Me 
veedame öö ülal ja lõpetame teekonna hommikul.» 

Sedakorda teadis Alvin, et ta on löödud. Koormad, mida neil tuli kanda, nägid välja 
väga hirmuäratavad, kuid ei kaalunud oma kogukusest hoolimata praktiliselt mitte 
midagi. Kõik oli pakitud gravitatsioonivälja polariseerivatesse mahutitesse, mis 
neutraliseerisid kaalu ja jätsid kandja hooleks ainult inertsi ületamise. Kuni Alvin 
liikus sirgjooneliselt, ei tundnud ta üldse, et kannab mingit koormat. Nende 
mahutitega ümberkäimine nõudis aga mõningat vilumust, sest niipea kui ta püüdis 
järsult suunda muuta, näis kandam muutuvat kangekaelseks ja tegevat oma parima, et 
endist suunda säilitada, kuni Alvin oli tema inertsijõust võitu saanud. 

Kui Hilvar oli kõik rihmad parajaks seadnud ja kõige korrasolekus veendunud, 
alustasid nad pikaldast tõusu mööda oruveeru. Alvin heitis üle õla igatseva pilgu maa- 
liikurile, mis pöördus tuldud teed tagasi ja kadus silmist; huviga mõtles ta, kui palju 
tunde pidi mööda minema, enne kui tal oli uuesti võimalik end selles mugavas sõi- 
dukis lõdvaks lasta. 

Ent kõigest hoolimata oli väga meeldiv ülespoole ronida, tunda seljal mahedat 
päikesesoojust ja näha ümberringi avanemas üha uusi vaateid. Nende jalge all oli 
osaliselt kustunud rada, mis ajuti kadus, kuid mida Hilvar näis olevat suuteline 
järgima isegi siis, kui Alvin ei näinud sellest jälgegi. Ta küsis Hilvarilt, kes oli selle 
raja tallanud, ja sai kuulda, et selles eelmäestikus oli palju väikesi loomi, kellest 
mõned elasid üksikult ja mõned moodustasid algelisi kogukondi, mis kajastasid pal- 
jusid inimtsivilisatsiooni iseloomulikke jooni. Mõned neist olid isegi õppinud või 


õpetatud kasutama tööriistu ja tuld. Alvinile ei tulnud pähegi, et niisugused olendid 
võiksid olla midagi muud kui sõbralikud; nad mõlemad Hilvariga pidasid seda 
enesestmõistetavaks, sest väga pikka aega ei olnud Maal mitte keegi inimese 
ülevõimule 

väljakutset esitanud. Nad olid roninud pool tundi, kui Alvin pani esmakordselt 

tähele nõrka kaikuvat kohinat, mis tema ümber õhku täitis. Ta ei suutnud kindlaks 
teha selle allikat, sest see ei paistnud tulevat ühestki kindlast suunast. See ei lakanud 
hetkekski ja valjenes üha, kui maastik nende ümber avardus. Ta oleks Hilvarilt 
küsinud, mis see on, kuid tal oli tekkinud vajadus hoida hingeõhku tähtsamaks otstar- 
beks. 

Aivini tervis oli suurepärane; tegelikult polnud ta kogu oma elu vältel tundigi haige 
olnud. Kuid kehalisest heaolust, ükskõik kui tähtis ja vajalik see ka oli, ei piisanud 
selle ülesande täitmiseks, mis nüüd ta ees seisis. Tal oli keha, ent puudus osavus. 
Kerged sammud, mis viisid Hilvar i näiliselt igasuguse jõupingutuseta üles kõigist 
nõlvadest, tekitasid Alvinis kadedust — ja otsustavust mitte järele anda, kuni ta veel 
suudab ühte jalga teise ette tõsta. Ta teadis väga hästi, et Hilvar proovib tema või- 
meid, ja ta ei pannud seda pahaks. See oli heatahtlik mäng ja ta tegi seda innukalt 
kaasa, ehkki mööda tema jalgu levis aeglaselt väsimus. 

Kui kaks kolmandikku tõusust oli seljataga, halastas Hilvar talle ja nad puhkasid 
mõnda aega, nõjatudes vastu ühte lääne poole suunatud järsakut ja lastes mahedal päi- 
kesevalgusel oma kehasse imbuda. Kohinast oli nüüd saanud tugev mürin, ent kuigi 
Alvin Hilvarit küsitles, keeldus too seda seletamast. Ta ütles, et kui Alvin teab, mida 
teekonna lõpul oodata, siis rikub see üllatuse. 

Nüüd tuli neil juba Päikesega võidu joosta, kuid tõusu lõpposa oli õnneks sile ja 
lauge. Puud, mis allpool mäenõlva katsid, hõrenesid ülal, just nagu oleksid ka nemad 
väsinud gravitatsiooni vastu võitlemisest, ja viimasel mõnesajal jardil kattis vaibana 
maad lühike traatjas rohi, millel oli väga meeldiv kõndida. Kui mäetipp nähtavale 
ilmus, tegi Hilvar äkilise sööstu ja tormas jooksuga nõlvast üles. Alvin otsustas seda 
väljakutset ignoreerida; tegelikult polnudki tal mingit valikut. Ta leppis visa 
edasirühkimisega ja pärast Hilvarile järelejõudmist kurnatuna, kuid rahulolevana tema 
kõrvale varisemisega. 

Alles pärast hingetõmbamist oli ta suuteline vääriliselt hindama enda ees laiuvat 
vaadet ja nägema ka seda, kust oli pärit lõputu mürin, mis nüüd õhku täitis. Mäe teis- 
poolne nõlv langes järsult — tegelikult nii järsult, et varsti muutus ta peaaegu 
püstloodseks kaljuseinaks. Ja sellest seinast paiskus kaugele välja võimas veevool, 
mis kaardus läbi tühjuse ning langes tuhat jalga allpool ole- 

97 

vatele kaljudele. Seal mattus ta helklevate pritsmete udupilve ja sügavusest kostis 
just nagu lakkamatu trummipõrin, mis kajas õõnsalt vastu mõlemapoolsetelt mäenõl- 
vadelt. 

Enamik joast oli nüüd varjus, kuid mäest mööda hoovav päikesevalgus langes veel 
allolevale maale ja lisas vaatepildile lõpliku maagilise võlu, sest kiiresti kaduvas ilus 
väreles joa langemispaiga kohal Maa viimane vikerkaar. 

Hilvar tegi käeviipe, mis haaras kogu silmapiiri. «Siit,» ütles ta, tõstes häält, et seda 
läbi joa mürina kuuldavaks teha, «saad sa vaadata üle terve Lysi.» 

Alvin ei kahelnud selles. Põhja pool laius miil miili järel mets, mida siin-seal 
katkestasid aasad ja põllud ning sadakonna jõe looklevad niidid. Kusagil selles 
ulatuslikus panoraamis oli varjul Airlee, kuid selle leidmise katse oli lootusetu. 
Alvinile tundus, et korraks nägi ta vilksamisi järve, millest möödus Lysi sissepääsu 


juurde viiv tee, kuid lõpuks jõudis ta otsusele, et silmad petsid teda. Veel kaugemal 
põhja pool sulasid puud ja lagendikud lapiliseks roheliseks vaibaks, mida siin-seal 
kurrutasid küngaste ahelikud. Ja selle taga, päris vaatevälja serval, lasusid kauge 
pilvemüürina mäed, mis eraldasid Lysi kõrbest. 

Idas ja läänes oli pilt sellest vähe erinev, lõunas aga näisid mäed olevat ainult mõne 
miili kaugusel. Alvin nägi neid väga selgesti ja sai aru, et need olid palju kõrgemad 
kui see väike tipp, millel ta seisis. Neid lahutas temast maa, mis oli palju metsikum 
kui äsja läbitud maastik. Mingil määratlematul viisil näis, et see oli tühi ja mahajäe- 
tud, just nagu ei oleks inimesed seal väga paljude aastate 

vältel elanud. 

Hilvar vastas Aivini väljaütlemata küsimusele. 

«Kunagi oli see Lysi osa asustatud,» ütles ta. «Ma ei tea, miks see maha jäeti, ja 
ühel päeval tuleme võib-olla jälle siia. Praegu elavad siin ainult loomad.» 

Tõepoolest ei paistnud kusagilt mingeid inimelu märke — ühtki raiesmikku ega 
hästi reguleeritud jõge, mis oleks kõnelnud inimese juuresolekust. Ainult ühes kohas 
oli näha jälg sellest, et seal oli kunagi elatud, sest paljude miilide kaugusel kõrgus 
metsa kohal mingi üksildane valge hoonevare nagu murdunud kihv. Kõikjal mujal oli 
džungel uuesti oma Õigustesse astunud. 

Päike oli veeremas Lysi läänemüüri taha. Ühe hingematva hetke vältel näisid 
kaugetel mägedel loitvat kuldsed 

leegid; siis mattus nende mägede kaitse all olev maa kiiresti varjudesse ja öö oli 
käes. 

«Seda oleks tulnud juba varem teha,» ütles Hilvar, praktiline nagu alati, asudes 
kandamit seljast võtma! «Viie minuti pärast on kottpime — ja külm ka.» 

Rohule ilmus kummaline aparaat. Saledast kolmjalast sirutus välja vertikaalne 
varras, mille ülaotsas oli pirni-kujuline moodustis. Hilvar pikendas varrast, kuni pirn 
oli nende peast veidi kõrgemal, ja andis mingi mõttelise signaali, mida Alvinil ei 
õnnestunud kinni püüda. Otsekohe hoovas üle nende väikese laagriplatsi valgus ja 
pimedus taandus eemale. Lisaks valgusele andis pirn ka sooja, sest Alvin tundis 
mahedat, hellitavat hõõgust, mis näis tungivat läbi kogu keha. 

Hoides kolmjalga ühes ja oma kandamtt teises käes, suundus Hilvar nõlvast alla 
ning Alvin ruttas talle järele, tehes oma parima, et valgussõõris püsida. Lõpuks peatus 
Hilvar väikeses lohus, mis paiknes mõnisada jardi mäeharjast allpool, ja asus seal 
ülejäänud varustust töökorda seadma. 

Ta alustas suure jäigast ja peaaegu nähtamatust materjalist poolkeraga, mis 
ümbritses nad täielikult ja kaitses neid mäenõlval puhuma hakanud jaheda tuule eest. 
Selle kupli näis tekitavat väike nelinurkne kast, mille Hilvar pani maha ja jättis pärast 
seda igasuguse tähelepanuta; ta ignoreeris seda nii täielikult, et isegi kuhjas sellele 
muud kraami. Sama kast projekteeris võib-olla ka mugavad poolläbipaistvad kušetid, 
mis andsid Alvinile nii meeldiva võimaluse ennast lõdvestada. See oli esimene kord, 
mil ta Lysis nägi mööbli materialiseerimist. Kõik sealsed majad tundusid olevat 
hirmsasti üle koormatud alaliste mööbliesemetega, mille palju paremaks ja kindla- 
maks asukohaks oleksid olnud Mälupangad. 

Ka toit, mille Hilvar õhtueineks valmistas ühe oma mahuti abil, oli esimene täiesti 
sünteetiline toit, mida Alvin oli pärast Lysi saabumist söönud. Kuplis oli mingi ava, 
mida läbis pidev õhuvool, kui mateeriamuundur haaras enesele toormaterjali ja tegi 
oma igapäevast imet. Üldiselt meeldis puhtsünteetiline toit Alvinile palju rohkem. 
Naturaalse toidu valmistamise viis tundus talle kohutavalt ebahügieeniline; 
mateeriamuundurite puhul teadis ta vähemasti täpselt, mida sõi. 


Einestamise ajal süvenes nende ümber öö ja taevasse ilmusid tähed. Kui nad 
lõpetasid, oli väljaspool nende 

valgussõõri täiesti pime ja selle sõõri serval nägi Alvin oma peiduurgastest väljunud 
metsaelanike ebamääraseid liikuvaid kogusid. Aeg-ajalt paistsid sealt peegeldunud 
valguse välgatused, kui kahvatud silmad tema poole vaatasid, kuid ükskõik mis 
loomad seal väljas ka olid, lähemale nad ei tulnud ja selgemini ta neid näha ei saanud. 

Oli väga vaikne ja rahulik ning Alvin tundis ülimat rahulolu. Mõnda aega lamasid 
nad oma kušettidel ning vestlesid kõigest nähtust, neid ümbritsevast salapärast ja 
nende kultuuride paljudest erinevustest. Hilvarit paelusid imepärased igavikulülitused, 
mis olid seadnud Diaspari väljaspoole aega, ja Alvin leidis, et mõnele tema küsimu- 
sele oli väga raske vastata. 

«Mida ma ei taipa,» ütles Hilvar, «on see, kuidas Diaspari kavandajad said olla 
kindlad, et mäluseadmetega kunagi mitte midagi ei juhtu. Sa räägid mulle, et linna ja 
kõiki selle elanikke määratlev informatsioon on elektrilaengutena kristalhdesse 
salvestatud. Hea küll, kristallid püsivad igavesti — aga kuidas on lugu luhtustega, mis 
on nendega ühenduses? Kas mitte kunagi ei teki mingisuguseid rikkeid?» 

«Ma küsisin Khedronilt sedasama ja ta ütles mulle, et Mälupankasid on tegelikult 
kolm. Igaüks neist on suuteline linna funktsioneerimist tagama ja kui ühega midagi 
juhtub, parandavad teised kaks automaatselt vea. Korvamatu kahju tekib ainult siis, 
kui üks ja sama rike ilmneb üheaegselt kahes pangas — ja selle tõenäosus on tühiselt 
väike.» 

«Aga mis ühendab mäluseadmetesse salvestatut ja linna tegelikku struktuuri? Nii- 
öelda plaani ja seda, mida plaan kirjeldab?» 

Sellele vastamine käis Alvinil täielikult üle jõu. Ta teadis, et tegemist oli 
tehnoloogiaga, mis rajanes ruumi enesega manipuleerimisel — aga kuidas oli 
võimalik hoida aatomit jäigalt mingis kohas, mille määrasid kuhugi mujale 
salvestatud andmed, selle seletamist ei osanud ta isegi alustada. 

Äkilise inspiratsiooni ajel osutas ta nähtamatule kuplile, mis varjas neid öö eest. 

«Seleta mulle, kuidas see kast, millel sa istud, tekitab katuse, mis on meie pea kohal, 
siis seletan mina sulle, kuidas töötavad igavikulülitused.» 

Hilvar puhkes naerma. 

«Ma arvan, et see on õige võrdlus. Kui sa seda teada 

tahad tuleb sul küsida mõnelt meie väljateooriaspetsialistilt, Mina seda sulle küll 
öelda ei oska.» 

Šee vastus tegi Aivini väga mõtlikuks. Lysis oli niisiis veel inimesi, kes said aru, 
kuidas nende masinad töötavad; Diaspari kohta seda öelda ei saanud. 

Nõnda vestlesid ja arutlesid nad seni, kuni Hilvar ütles: «Mina olen väsinud. Kuidas 
sinuga on — kas heidad ka magama?» 

Alvin hõõrus oma ikka veel roidunud jäsemeid, «Tahaksin küll,» tunnistas ta, «aga 
ei tea, kas uni tuleb. Mulle näib ikka veel, et see on veider komme.» 

«See on palju rohkem kui komme,» naeratas Hilvar. «Mulle on räägitud, et kunagi 
oli see igale inimolendile hädavajalik. Meile meeldib veel praegugi vähemalt kord 
päevas magada, ehkki me ei maga rohkem kui mõni tund. Keha värskendab end selle 
aja jooksul ja vaim samuti. Kas Diasparis ei maga mitte keegi üldse kunagi?» 

«Ainult väga harvadel juhtudel,» ütles Alvin. «Mu õpetaja Jeserac on seda paar 
korda teinud pärast erakordseid vaimseid pingutusi. Hästi kavandatud kehal ei ole 
niisuguseid puhkeperioode tarvis; me loobusime neist miljoneid aastaid tagasi.» 


Ent juba nende võrdlemisi hooplevate sõnade ajal tõendasid tema teod vastupidist. 
Ta tundis seniolematut väsimust; see näis säärtest ja reitest ülespoole kerkivat ning 
kogu kehas laiali valguvat. Selles tundes ei olnud midagi ebameeldivat — pigemini 
vastupidi. Hilvar jälgis teda muiates ja Alvinil jätkus veel taipu kahtlustamiseks, kas 
tema kaaslane ei proovinud võib-olla tema kallal oma vaimujõudu. Kui nii, siis 
polnud tal selle vastu vähimatki. 

Ülal metallpirnist hoovav valgus tuhmus nõrgaks hõõguseks, kuid soojuse 
kiirgumine jätkus endist viisi. Viimases valguskumas registreeris Aivini unine aju 
kummalise asjolu, mille üle ta otsustas hommikul järelepärimisi teha. 

Hilvar oli rõivad seljast võtnud ja Alvin nägi nüüd esmakordselt, kui suuresti olid 
inimkonna kaks haru teineteisest lahku läinud. Ühed erinevused piirdusid ainult rõhu- 
ja proportsioonimuutustega, teised, nagu näiceks välisgenitaalide, hammaste, küünte 
ja kehakarvade olemasolu, olid fundamentaalsemad. Kõige rohkem aga hämmastas 
Alvinit kummaline väike süvend keset Hilvari kõhtu. 

Kui see mõni päev hiljem talle äkki meelde tuli, nõudis see üsna pikka ja põhjalikku 
seletust. Selleks ajaks, kui Hilvar oli naba funktsiooni Alvinile päris selgeks teinud, 
oli ta rääkinud tuhandeid sõnu ja joonistanud pool tosinat diagrammi. 

Ja mõlemad olid astunud suure sammu teineteise kultuuri põhialuste mõistmise 
poole. 

valgussõõri täiesti pime ja selle sõõri serval nägi Alvin oma peiduurgastest väljunud 
metsaelanike ebamääraseid liikuvaid kogusid. Aeg-ajalt paistsid sealt peegeldunud 
valguse välgatused, kui kahvatud silmad tema poole vaatasid, kuid ükskõik mis 
loomad seal väljas ka olid, lähemale nad ei tulnud ja selgemini ta neid näha ei saanud. 

Oli väga vaikne ja rahulik ning Alvin tundis ülimat rahulolu. Mõnda aega lamasid 
nad oma kušettidel ning vestlesid kõigest nähtust, neid ümbritsevast salapärast ja 
nende kultuuride paljudest erinevustest. Hilvarit paelusid imepärased igavikulülitused, 
mis olid seadnud Diaspari väljaspoole aega, ja Alvin leidis, et mõnele tema küsimu- 
sele oli väga raske vastata. 

«Mida ma ei taipa,» ütles Hilvar, «on see, kuidas Diaspari kavandajad said olla 
kindlad, et mäluseadmetega kunagi mitte midagi ei juhtu. Sa räägid mulle, et linna ja 
kõiki selle elanikke määratlev informatsioon on elektrilaengutena kristalhdesse 
salvestatud. Hea küll, kristallid püsivad igavesti — aga kuidas on lugu luhtustega, mis 
on nendega ühenduses? Kas mitte kunagi ei teki mingisuguseid rikkeid?» 

«Ma küsisin Khedronilt sedasama ja ta ütles mulle, et Mälupankasid on tegelikult 
kolm. Igaüks neist on suuteline linna funktsioneerimist tagama ja kui ühega midagi 
juhtub, parandavad teised kaks automaatselt vea. Korvamatu kahju tekib ainult siis, 
kui üks ja sama rike ilmneb üheaegselt kahes pangas — ja selle tõenäosus on tühiselt 
väike.» 

«Aga mis ühendab mäluseadmetesse salvestatut ja linna tegelikku struktuuri? Nii- 
öelda plaani ja seda, mida plaan kirjeldab?» 

Sellele vastamine käis Alvinil täielikult üle jõu. Ta teadis, et tegemist oli 
tehnoloogiaga, mis rajanes ruumi enesega manipuleerimisel — aga kuidas oli 
võimalik hoida aatomit jäigalt mingis kohas, mille määrasid kuhugi mujale 
salvestatud andmed, selle seletamist ei osanud ta isegi alustada. 

Äkilise inspiratsiooni ajel osutas ta nähtamatule kuplile, mis varjas neid öö eest. 

«Seleta mulle, kuidas see kast, millel sa istud, tekitab katuse, mis on meie pea kohal, 
siis seletan mina sulle, kuidas töötavad igavikulülitused.» 

Hilvar puhkes naerma. 

«Ma arvan, et see on õige võrdlus. Kui sa seda teada 

tahad tuleb sul küsida mõnelt meie väljateooriaspetsialistilt. Mina seda sulle küll 
öelda ei oska.» 

See vastus tegi Aivini väga mõtlikuks. Lysis oli niisiis veel inimesi, kes said aru, 
kuidas nende masinad töötavad; Diaspari kohta seda öelda ei saanud. 

Nõnda vestlesid ja arutlesid nad seni, kuni Hilvar ütles: «Mina olen väsinud. Kuidas 
sinuga on — kas heidad ka magama?» 

Alvin hõõrus oma ikka veel roidunud jäsemeid, «Tahaksin küll,» tunnistas ta, «aga 
ei tea, kas uni tuleb. Mulle näib ikka veel, et see on veider komme.» 

«See on palju rohkem kui komme,» naeratas Hilvar. «Mulle on räägitud, et kunagi 
oli see igale inimolendile hädavajalik. Meile meeldib veel praegugi vähemalt kord 
päevas magada, ehkki me ei maga rohkem kui mõni tund. Keha värskendab end selle 
aja jooksul ja vaim samuti. Kas Diasparis ei maga mitte keegi üldse kunagi?» 

«Ainult väga harvadel juhtudel,» ütles Alvin. «Mu õpetaja Jeserac on seda paar 
korda teinud pärast erakordseid vaimseid pingutusi. Hästi kavandatud kehal ei ole 
niisuguseid puhkeperioode tarvis; me loobusime neist miljoneid aastaid tagasi.» 

Ent juba nende võrdlemisi hooplevate sõnade ajal tõendasid tema teod vastupidist. 
Ta tundis seniolematut väsimust; see näis säärtest ja reitest ülespoole kerkivat ning 
kogu kehas laiali valguvat. Selles tundes ei olnud midagi ebameeldivat — pigemini 
vastupidi. Hilvar jälgis teda muiates ja Alvinil jätkus veel taipu kahtlustamiseks, kas 
tema kaaslane ei proovinud võib-olla tema kallal oma vaimujõudu. Kui nii, siis 
polnud tal selle vastu vähimatki. 

Ülal metallpirnist hoovav valgus tuhmus nõrgaks hõõguseks, kuid soojuse 
kiirgumine jätkus endist viisi. Viimases valguskumas registreeris Aivini unine aju 
kummalise asjolu, mille üle ta otsustas hommikul järelepärimisi teha. 

Hilvar oli rõivad seljast võtnud ja Alvin nägi nüüd esmakordselt, kui suuresti olid 
inimkonna kaks haru teineteisest lahku läinud. Ühed erinevused piirdusid ainult rõhu- 
ja proportsioonimuutustega, teised, nagu näiceks välisgenitaalide, hammaste, küünte 
ja kehakarvade olemasolu, olid fundamentaalsemad. Kõige rohkem aga hämmastas 
Alvinit kummaline väike süvend keset Hilvari kõhtu. 

Kui see mõni päev hiljem talle äkki meelde tuli, nõudis see üsna pikka ja põhjalikku 
seletust. Selleks ajaks, kui Hilvar oli naba funktsiooni Alvinile päris selgeks teinud, 
oli ta rääkinud tuhandeid sõnu ja joonistanud pool tosinat diagrammi. 

Ja mõlemad olid astunud suure sammu teineteise kultuuri põhialuste mõistmise 
poole. 


KAKSTEIST 


Oli sügavaim öö, kui Alvin ärkas. Miski oli teda häirinud — mingi tasane heli, mis 
joa lakkamatust mürinast hoolimata oli tema teadvusse tunginud. Ta tõusis pimeduses 
istukile, püüdis silmi pingutades vaadata üle varjatud maa ja kuulatas hinge kinni 
pidades vee trummipõrinat ning ööelanike vaiksemaid ja põgusamaid häälitsusi. 

Näha ei olnud mitte midagi. Nõrk tähevalgus ei suutnud sadu jalgu allpool miil miili 
järel laiuvat maad esile tuua; lõunapoolse silmapiiri mägedest kõneles ainult tähti 
varjava pimedama öö sakiline piirjoon. Enese kõrval pimeduses kuulis Alvin oma 
kaaslast külge pööravat ja istukile tõusvat. 

«Mis on?» kostis sosin. 

«Ma arvasin, et kuulsin mingit häält.» 

«Missugust häält?» 

«Ma ei tea; võib-olla oli see lihtsalt ettekujutus.» Tekkis vaikus ja kaks silmapaari 
vaatasid salapärasesse öösse. Siis äkki haaras Hilvar Aivini käsivarrest kinni. 


«Vaata!» sosistas ta. 

Kaugel lõunas helendas üksildane valgustäpp, mis paiknes nii madalal, et ei saanud 
olla täht. See oli violetja varjundiga säravvalge ja nende silma all suurenes selle 
heledus, kuni seda ei olnud enam võimalik vaadata. Siis see plahvatas — ja näis, nagu 
oleks maailma ääre taga sähvatanud välk. Hetke vältel olid mäed ja nendest ümb- 
ritsetud maa just nagu tulega ööpimeduse taustale söövitatud. Hulk aega hiljem kostis 
kauge plahvatuse viirastuslik kõmin ja all metsas õõtsutas puulatvu äkiline tuule- 
puhang. See vaibus kiiresti ja taevasse ilmusid üksteise järel tagasi seal kustunud 
tähed. 

Teist korda oma elus tundis Alvin hirmu. See ei olnud nu personaalne ja vahetult 
ähvardav kui liikurteede kambris, kus ta tegi otsuse, mis tõi ta Lysi. Võib-olla ei 
olnud see niivõrd hirm kui aukartus; tema ees seisis tundmatus ja ta näis juba olevat 
mõistnud, et seal mägede taga oli midagi niisugust, millele tal tuli vastu minna. «Mis 
see oli?» sosistas ta lõpuks. Vaikus kestis nii kaua, et ta kordas oma küsimust. «Ma 
püüan välja uurida,» vastas Hilvar ja jäi uuesti vait. Alvin taipas, mida Hilvar tegi, ega 
seganud oma sõbra hääletuid järelepärimisi. 

Varsti tõi Hilvar kuuldavale tasase pettumusohke. «Kõik magavad,» ütles ta. 
«Kelleltki ei ole küsida. Me peame hommikuni ootama, kui ma ei taha mõnda sõpra 
üles äratada. Ja seda ma eelistan mitte teha, kui tegemist pole tõeliselt tähtsa asjaga.» 

Huvitav, mõtles Alvin, mida Hilvar peab tõeliselt tähtsaks asjaks. Ta oli juba valmis 
mõnevõrra sarkastiliselt märkima, et see juhtum võiks vahest ehk küll olla väärt 
kellegi une häirimist, kuid enne kui ta jõudis seda välja öelda, hakkas Hilvar uuesti 
rääkima. 

«Mulle tuli just praegu meelde,» lausus ta vabandavalt. «Ma ei ole siin enam ammu 
käinud ega orienteeru siin päris hästi, aga see peab olema Shalmirane.» «Shalmirane! 
Kas see on siis veel olemas?» «Jah; ma olin peaaegu unustanud. Seranis rääkis mulle 
kunagi, et kindlus asub nendes mägedes. Ta on muidugi juba ammusest ajast 
varemeis, aga võib-olla elab seal veel keegi.» 

Shalmirane! Neile mõlemale, ehkki nad põlvnesid teineteisest kultuuri ja ajaloo 
poolest nii erinevatest rassidest, oli see tõeliselt maagiline nimi. Maa kogu pikas 
ajaloos ei leidunud eepilisemat sündmust kui Shalmirane'i kaitsmine kogu universumi 
vallutanud Sissetungijate vastu. Ehkki tegelikud faktid olid täielikult mattunud 
Koidiku-ajastu ümber kogunenud tihedasse uttu, ei olnud legende kunagi unustatud ja 
need jäid püsima, kuni elas inimene. Pimedusest kostis uuesti Hilvari hääl. «Maa 
lõunaosa elanikud teavad meile rohkem rääkida. Mul on seal sõpru; hommikul astun 
nendega ühendu' ;e.» 

Alvin kuulis vaevalt neid sõnu; ta oli vajunud sügavale omaenese mõtetesse ja 
püüdis meenutada kõike, mida ta oli kunagi kuulnud Shalmirane'ist. Seda oli küllaltki 
vähe; pärast tohutu ajavahemiku möödumist ei osanud keegi 

enam tõde legendidest eristada. Kindel oli ainult see, et Shalmirane'i lahing tähistas 
inimkonna vallutuste lõppu ,ja tema pikaajalise allakäigu algust. 

Nendes mägedes, mõtles Alvin, võib peituda kõigi teda nii palju aastaid vaevanud 
probleemide lahendus. 

«Kui palju aega,» küsis ta Hilvarilt, «kuluks meil kindlusse jõudmiseks?» 

«Ma ei ole kunagi seal käinud, aga see on palju kaugemal, kui ma kavatsesin minna. 
Kahtlane, kas ühest 

päevast piisaks.» 

«Kas maaliikurit ei oleks võimalik kasutada?» 


«Ei; tee läheb läbi mägede ja sinna ei pääse ükski liikur.» 

Alvin mõtles selle üle järele. Ta oli väsinud, ta jalad olid haiged ja reielihased 
valutasid veel harjumatust jõupingutusest. Väga ahvatlev oleks olnud jätta see 
ettevõte teiseks korraks. Aga teist korda võib-olla enam ei tulnud. 

Nõrgas valguses, mida heitsid tuhmuvad tähed, millest nii mõnedki olid 
Shalmirane'i ehitamisest möödunud aja jooksul kustunud, maadles Alvin oma 
mõtetega ja jõudis lõpuks otsusele. Mitte midagi ei olnud muutunud; endist viisi 
valvasid mäed magava maa üle, kuid ajaloo pöördepunkt oli tulnud ja läinud ning 
inimkond oli alustanud liikumist uue, tundmatu tuleviku poole. 

Alvin ja Hilvar ei maganud sel ööl enam ning asusid juba esimeses koidukumas 
teele. Mäenõlv oli kastest märg ja Alvin imetles säravaid juveele, mis rippusid iga 
rohulible küljes. Teda paelus sahin, mida tekitas märg rohi, kui ta sellest läbi kahlas, 
ning pöördudes ja nõlvast üles vaadates nägi ta oma rada, mis tumeda triibuna lõikas 
sädelevat maapinda. 

Päike oli just Lysi idamüüri kohale kerkinud, kui nad jõudsid metsaserva. Seal oli 
loodus uuesti oma õigustesse astunud. Näis, et isegi Hilvar tundis end mõnevõrra 
eksinuna keset neid hiigelpuid, mis tõkestasid päikesevalgust ja heitsid džunglialusele 
maapinnale varjulaike. Õnneks voolas joast moodustunud jõgi nii sirges joones lõuna 
poole, et see ei saanud olla päris looduslik, ja jõekaldale hoidudes oli neil võimalik 
vältida tihedamat alusmetsa. Suur osa Hilvari ajast kulus vahetevahel džunglisse 
kaduva või vee kohale liugleva Krifi järele valvamiseks. Isegi Alvin, kellele kõik oli 
veel nii uus, sai aru, et sellel metsal oli võlu, mis Lysi põhjaosa väiksematel ja kulti- 
veeritumatel saludel puudus. Vähe leidus üksteisega 

sarnaseid puid; enamik neist viibis mitmesugustes devolutsioonistaadiumides ja 
mõned olid aegade jooksul peaaegu taastanud oma esialgse loodusliku kuju. Paljud ei 
pärinenud nähtavasti üldse Maalt — ja tõenäoliselt isegi mitte Päikesesüsteemist. 
Tunnimeestena valvasid väiksemate puude üle hiiglaslikud, kolme-neljasaja jala 
kõrgused sekvoiad. Kunagi oli neid nimetatud Maa vanimateks taimedeks; ka nüüd 
olid nad inimesest veidi vanemad. 

Jõgi laienes; aeg-ajalt läbis ta väikesi järvi, milles seisid ankrus pisitillukesed 
saared. Veepinna kohal lendlesid siia-sinna kirevavärvilised putukad. Kord sööstis 
Krif Hilvari keelust hoolimata järvele, et oma kaugete sugulastega ühineda. Otsekohe 
kadus ta sädelevate tiibade-pilve ja kaldale kostis vihane sumin. Hetk hiljem pilv 
lagunes ja Krif tuli üle vee tagasi, lennates peaaegu kiiremini, kui silm suutis jälgida. 
Pärast seda hoidus ta Hilvarile väga lähedale ega uitanud enam ringi. 

Õhtu eel hakkasid aeg-ajalt avanema põgusad vaated eespool olevatele mägedele. 
Jõgi, mis oli neile olnud nii usaldusväärne teejuht, voolas nüüd aeglaselt, nagu oleks 
ka tema lähenemas oma teekonna lõpule. Oli aga ilmne, et enne öö saabumist nad 
mägedesse ei Jõua; juba mõni aeg enne päikeseloojakut oli metsas nii pime, et edasi- 
liikumine muutus võimatuks. Suuri puid ümbritsesid varjud ja lehtedes puhus külm 
tuul. Alvin ja Hilvar jäid öölaagrisse tohutu mammutipuu alla, mille ülemised oksad 
lõõmasid veel päikesevalguses. 

Kui nähtamatu Päike lõpuks loojus, jäi virvendavale jõeveele veel mõneks ajaks 
püsima valgus. Kaks maadeuurijat — kelleks nad end nüüd pidasid ja kes nad ka 
tõepoolest olid — lamasid tihenevas pimeduses, vaatasid jõge ja mõtlesid kõigest, 
mida nad olid näinud. Varsti tajus Alvin jälle, kuidas teda valdas sulnis unerammes- 
tus, mida ta oli esmakordselt tunda saanud eelmisel ööl, ja ta valmistus meelsasti 
uinuma. Diaspari jõupingutusteta elus polnud und võib-olla tarvis, siin aga oli see 


teretulnud. Viimasel hetkel enne teadvusetusse vajumist leidis ta ennast mõtlemas, kes 
oli viimati seda teed käinud ja kui palju aega oli sellest möödunud. 

Päike oli kõrgel, kui nad lõpuks metsast väljusid ja Lysi mäemüüri ees seisid. 
Eespool kerkis maapind paljaste kaljulainetena järsult taevasse. Jõgi lõppes siin nii- 
sama efektselt, kui ta oli alanud, sest tema ees avanes maapind ja ta kadus mürinal 
silmist. Huvitav, mõtles 

Alvin, mis temast saab ja missuguseid maa-aluseid koopaid tal tuleb läbida, enne 
kui ta uuesti päevavalgele ilmub. Võib-olla on Maa kadunud ookeanid sügaval iga- 
veses pimeduses säilinud ja see muistne jõgi tunneb veel kutset, mis tõmbab teda 
mere poole. 

Hilvar seisis hetke veekeerist ja eesolevat mägismaad silmitsedes. Siis osutas ta 
ühele mägedevahelisele lõhele. 

«Shalmirane asub selles suunas,» ütles ta enesekindlalt. Alvin ei küsinud, kust ta 
seda teab; võis arvata, et Hilvar oli korraldanud lühikese vaimse kohtumise mõne 
paljude miilide kaugusel viibiva sõbraga ja vajalik informatsioon oli talle hääletult 
edasi antud. 

Mäelõheni jõudmiseks ei kulunud palju aega ja kui nad olid selle läbinud, kõrgus 
nende ees kummaline laugete nõlvadega platoo. Nüüd ei tundnud Alvin enam mingit 
väsimust ega ka mingit hirmu — ainult pingelist ootust ja läheneva seikluse 
eelaimust. Tal ei olnud mingit ettekujutust, mis avastus tal ees seisab. Et ta midagi 
avastab, selles ei kahelnud ta üldse. 

Kui nad mööda nõlva platoole lähenesid, muutus järsult maapinna laad. Nõlva 
alumine osa oli koosnenud poorsetest vulkaanilistest kivimitest, mis kohati moodus- 
tasid suuri räbukuhjatisi. Siin aga oli pind kõva ja klaasjas, sile ja reetlik, nagu oleksid 
sulad kivimid kunagi jõgedena mäest alla voolanud. 

Platoo serv oli nüüd peaaegu nende jalgade ees. Hilvar saabus sinna esimesena ning 
mõni sekund hiljem jõudis Alvin talle järele ja jäi keeletult tema kõrvale seisma. 
Nende ees ei laiunud platoo, mida nad olid oodanud, vaid tohutu suur, poole miili 
sügavune ja kolmemiilise läbimõõduga nõgu. Maapind laskus nende ees järsult alla, 
muutus nõo põhjas pikkamööda rõhtsaks ning hakkas teisel pool jälle üha järsemalt 
tõusma. Nõo sügavaimas osas paiknes ümmargune järv, mille pind väreles pidevalt, 
nagu oleksid seda häirinud lakkamatud lained. 

Täiest päikeselõõsast hoolimata oli kogu selle kraatri pind must nagu eebenipuit. 
Alvin ja Hilvar ei osanud isegi oletada, mis materjal see võis olla, kuid selle mustus 
jättis mulje, nagu olnuks see pärit maailmast, mis ei olnud kunagi näinud Päikest. Ja 
see polnud veel kõik, sest nende jalge all oli katkematult kogu kraatrit ümbritsev 
mõnesaja jala laiune metallrõngas, mis oli mõõtmatust ajast tuhmunud, kuid millel 
puudusid vähimadki korrosiooni jäljed. 

Kui nende silmad olid selle ebamaise vaatepildiga harjunud, said Alvin ja Hilvar 
aru, et kraatri mustus ei olnud nii absoluutne, kui nad algul olid arvanud. Siin-seal väli 
gatasid eebenmustal seinal väikesed valgussähvatused, mis olid nii põgusad, et 
otseselt polnud neid võimalik näha. Nad ilmusid juhuslikult ja kadusid otsekohe 
pärast tekkimist nagu tähtede peegeldused lainetaval merepinnal. 

«See on imepärane!» hüüatas Alvin. «Aga mis see on?» «Näeb välja nagu mingi 
reflektor.» «Ta on ju nii must!» 

«Pea meeles, et ainult meie silmadele. Me ei tea, missuguse kiirguse jaoks te oh 
määratud.» 

«Aga kindlasti peab siin midagi veel olema! Kus siis kindlus on?» 


Hilvar osutas järvele. 

«Vaata hoolega,» ütles ta. 

Alvin suunas ainitise pilgu värelevale veepinnale, püüdes tungida järvesügavuses 
peituvatesse saladustesse. Algul ei näinud ta midagi; siis märkas ta kaldalähedases 
madalas vees valguse ja varjude ebamäärast vaheldumist. Tal õnnestus jälgida seda 
mustrit järve keskosa suunas, kuni sügavnev vesi varjas kõik üksikasjad. 

Tume järv oli kindluse endasse neelanud. SeaPall olid kunagiste võimsate, nüüd 
ajahambast puretud ehitiste varemed. Ent mitte kõik need ei olnud üle ujutatud, sest 
kraatripõhja teises servas märkas Alvin kivihunnikuid ja suuri plokke, nähtavasti 
omaaegsete massiivsete müüride osi. Vesi loksus nende ümber, kuid ei olnud veel 
täieliku võidu saavutamiseks küllalt kõrgele tõusnud. 

«Lähme ümber järve,» ütles Hilvar tasase häälega, nagu oleks see majesteetlik 
mahajäetus tema hinges aukartust tekitanud. «Võib-olla õnnestub meil sealt 
varemetest midagi leida.» 

Esimese mõnesaja jardi ulatuses oli kraatrisein nii järsk ja sile, et jalulpüsimine 
tekitas raskusi, kuid varsti jõudsid nad laugemale nõlvale, kus oli kerge kõndida. 
Järvekalda lähedal kattis siledat eebenmusta pinda õhuke mullakiht, mille nähtavasti 
olid aja jooksul sinna kandnud Lysi tuuled. 

Veerand miili eemal lasusid üksteisel titaanlikud kivi-plokid nagu hiigellapse 
mahajäetud mänguasjad. Siin oli veel võimalik ära tunda massiivse müüri lõiku; seal 
tähistasid kaks nikerdatud obeliski kunagist võimsat väravat. 

107 

Kõikjal kasvasid samblad, ronitaimed ja väikesed kidurad puud. Isegi tuult polnud. 

Nõnda jõudsid Alvin ja Hilvar Shalmirane'i varemetesse. Neid müüre ja nendega 
ümbritsetud energiat olid leekide ja mürinaga rünnanud jõud, mis oleksid olnud 
suutelised maailma tolmuks pihustama, kuid olid siin täielikult lüüa saanud. Kunagi 
oli selles rahulikus taevas loitnud päikeste südamest rebitud tuli ja Lysi mäed olid 
selle tule peremeeste raevu all värisenud nagu elusolendid. 

Mitte keegi ei olnud kunagi Shalmirane'i vallutanud. Nüüd aga oli see võitmatu 
kindlus lõpuks langenud. Selle olid alistanud ja hävitanud luuderohu kannatlikud köit- 
raod, pimesi uuristavate usside põlvkonnad ja pikkamööda kerkivad järveveed. 

Alvin ja Hilvar vaikisid kolossaalsete rusude majesteetlikkusest vapustatuna. Nad 
jõudsid lagunenud müüri varju ja sisenesid lõhestunud kivimägede vahelisse kan- 
jonisse. Nende ees avanes järv ja varsti seisid nad loksuva tumeda vee ääres. Kitsale 
rannale veeresid vahetpidamata väikesed, mitte rohkem kui mõne tolli kõrgused 
lained. 

Esimesena katkestas vaikuse Hilvar ja tema häälest kostis ebakindlus, mis pani 
Aivini talle äkilise üllatusega otsa vaatama. 

«Siin on midagi niisugust, millest ma ei saa aru,» ütles ta pikkamööda. «Tuult pole, 
aga mis siis tekitab seda lainetust? Veepind peaks olema täiesti sile.» 

Enne kui Alvin jõudis mõelda mingile vastusele, laskus Hilvar põlvili, kallutas pead 
ja pistis parema kõrva vette. Alvin ei saanud algul aru, mida ta kaaslane niisuguses 
naeruväärses poosis loodab avastada; siis taipas ta, et Hilvar kuulatab. Tundes 
mõningat vastumeelsust — sest tume vesi näis olevat erakordselt ebaahvatlev —, 
järgnes ta Hilvari eeskujule. 

Esialgne külmatunne kestis ainult sekundi; kui see möödus, kuulis ta nõrka, kuid 
selget rütmilist tuiklemist. Jäi mulje, nagu oleks kaugel järvesügavuses tuksunud 

mingi suur süda. 

Nad raputasid juustest vee ja vaatasid sõnatult aru pidades teineteisele otsa. Kumbki 
ei tahtnud välja öelda, mida ta mõtles — et järves on mingi elusolend. 


«Kõige parem oleks,» lausus Hilvar lõpuks, «kui me otsiksime varemed läbi ja 
hoiduksime järvest eemale.» 

«Kas sa arvad, et seal all on keegi?» küsis Alvin, osutades mõistatuslikele lainetele, 
mis veel ikka tema jalgade ette veeresid. «Kas ta võib olla ohtlik?» 

«Ükski mõistuslik olend ei ole ohtlik,» vastas Hilvar, (Kas see on ikka õige? mõtles 
Alvin. Aga Sissetungijad?) «Ma ei suuda kinni püüda mingeid mõtteid, aga ma ei usu, 
et me oleme siin üksi. See on väga kummaline.» 

Pikkamööda siirdusid nad tagasi kindlusevaremetesse, mõlemal meeles mõlkumas 
kuuldud ühetooniline summutatud pulseeriv heli. Alvinile näis, et üks mõistatus kuh- 
jus teisele ja kõigist oma Jõupingutustest hoolimata kaugenes ta üha tõe mõistmisest, 
mida ta püüdis saavutada. 

Näis, et varemetest polnud neil võimalik midagi teada saada, kuid nad otsisid 
rusukuhjätised ja suured kivihunnikud hoolikalt läbi. Siia olid võib-olla maetud masi- 
nad, mis nii ammu olid oma töö teinud. Nüüd oleksid nad kasutud, mõtles Alvin, kui 
Sissetungijad tagasi tuleksid. Miks pole nad tagasi tulnud? Aga see oli veel üks mõis- 
tatus; neid oli tal juba küllalt ja uusi otsida polnud mingit vajadust. 

Järvest mõne jardi kaugusel leidsid nad rusude hulgast väikese lageda platsi. Seda 
oli katnud umbrohi, mis nüüd oli tohutust kuumusest mustaks tõmbunud ja söestunud 
ning pudenes Aivini ja Hilvari lähenedes tuhaks, jättes nende jalgadele musti triipe. 
Platsi keskel seisis metall-kolmjalg, mis oli tugevasti maasse ankurdatud ja kandis 
rõngast, mille kaldne telg oli suunatud taeva poolde kõrgusse. Esimesel pilgul paistis, 
et rõngas ei ümbritse mitte midagi; hoolikamalt vaadates aga nägi Alvin selles nõrka 
vinet, mis silma vaevates väreles nähtava spektri piiril. Sellest õhkus energiat ja Alvin 
ei kahelnud, et just see mehhanism oli tekitanud plahvatuse, mis oli nad Shalmi-rane'i 
ahvatlenud. 

Nad ei läinud lähemale, vaid seisid ja silmitsesid seadet ohutust kaugusest. Me 
oleme õigel teel, mõtles Alvin; nüüd jääb ainult kindlaks teha, kes või mis on selle 
aparaadi siia paigutanud ja missugune on selle otstarve. See kaldne rõngas on ilmselt 
suunatud kosmilisse ruumi. Kas nähtud valgussähvatus oli mingi signaal? Sellest 
mõttest tulenesid hinge kinni panevad järeldused. 

«Alvin,» ütles Hilvar äkki rahuliku, kuid tungiva häälega, «meil on külaline.» 

Alvin pöördus kandadel ringi ja nägi ainult laugudeta silmade kolmnurka. 
Niisugune vähemalt oli tema esimene 

mulje, sest silmade tagant paistsid tegelikult mingi väikese, kuid keeruka masina 
piirjooned. See masin rippus mõne jala kõrgusel õhus ega sarnanenud ühegi robotiga, 
mida Alvin oli kunagi näinud. 

Niipea kui esialgne üllatus oli haihtunud, tundis ta ennast olukorra täieliku 
peremehena. Kogu oma elu vältel oli ta masinatele käske andnud ja asjaolul, et see 
masin oli võõras, polnud mingit tähtsust. Tegelikult ei olnud ta kunagi näinud rohkem 
kui mõnda protsenti robotitest, mi» Diasparis tema igapäevaseid vajadusi rahuldasid. 
«Kas sa rääkida oskad?» küsis ta. 

Vaikus. 

«Kas keegi juhib sind?» 

Ikka vaikus. 


«Mine ära. Tule siia. Tõuse. Lasku.» 

Ükski tavaline suunav mõte ei tekitanud mingit efekti. Masin jäi põlglikult 
liikumatuks. See vihjas kahele võimalusele. Robot oli kas liiga ebaintelligentne, et 
Alvinit mõista, või väga intelligentne, omaenese valikuvõime ja tahtega. Viimasel 
juhul tuli teda kohelda kui võrdset. Isegi siis võis Alvin teda alahinnata, kuid ei olnud 
karta, et ta seda pahaks paneb, sest eneseuhkus oli pahe, mille all robotid just eriti 
sageli ei kannatanud. 

Hilvar ei saanud Aivini ilmse kimbatuse üle naermata jätta. Ta kavatses just ennast 
pakkuda robotiga kontakti loomise ülesannet enda peale võtma, kui sõnad surid ta 
huulile. Shalmirane'i vaikust häiris pahaendeline ja täiesti ühemõtteline heli — solin, 
mida sai tekitada ainult veest tõusev väga suur keha. 

Teist korda pärast Diasparist lahkumist soovis Alvin, et ta oleks jälle kodus. Siis aga 
taipas ta, et see ei ole õiga vaim, millega seiklusele vastu minna, ning ta hakkas 
pikkamööda, kuid sihikindlalt järve poole sammuma. 

Olend, kes tumedast veest välja kerkis, näis olevat neid ikka veel hääletult 
silmitseva roboti koletislik elusainest paroodia. Silmade samasugune võrdkülgkolm- 
nurkne paigutus ei saanud olla kokkusattumus; jämedajooneliselt langes ühte isegi 
kombitsate ja väikeste liige-seliste jäsemete süsteem. Sellega aga sarnasus piirdus. 
Robotil ei olnud tema jaoks ilmselt tarbetuid õrnu sulg-jaid kobijaid, mis ümbritsesid 
narmastikuna eluka keha ja liigutasid rütmiliselt vett, arvukaid töntse jalgu, mille abil 
loom kaldale ronis, ega hingamisavasid — kui tege- 

mist oli nendega millest hõre õhk katkendliku vilinaga läbi voolas. Enamik olendi 
kehast jäi vette; keskkonda mis ilmalt oli talle võõras, tõstis ta ainult oma esimesed 
kümme jalga. Kogu elukas oli ligikaudu viiskümmend jalgal pikk ja isegi igasuguste 
bioloogiaalaste teadmisteta inimene võis aru saada, et miski temas oli väga vale. Ta 
jättis erakordse mulje improvisatsioonist ja hooletust kavandamisest, just nagu oleksid 
tema koostisosad pikema ettemõtlemiseta valmis tehtud ja vajaduse tekkimisel 
ligikaudselt kokku pandud. 

Olendi suurusest ja oma esialgsetest kahtlustest hoolimata ei tundnud Alvin ja 
Hilvar enam vähimatki närvilisust, kui nad olid järveelanikust selge ülevaate saanud. 
Sellele elukale oli iseloomulik sümpaatne kohmakus, mistõttu temasse oli võimatu 
suhtuda kui tõsisesse õhusse, isegi kui teda üldse oli põhjust ohtlikuks pidada. Inim- 
kond oli juba ammu kaotanud oma lapsepõlveaegse hirmu kõige ees, mille välimus oli 
võõras. Pärast esimesi kohtumisi sõbralike Maa-väliste rassidega ei saanud see hirm 
püsima jääda. 

«Las mina võtan selle asja käsile,» ütles Hilvar tasase häälega. «Ma olen harjunud 
loomadega ümber käima.» 

«Aga see pole loom,» sosistas Alvin vastuseks. «Ma olen kindel, et ta on 
intelligentne ja robot kuulub temale.» 

«Võib-olla kuulub tema robotile. Igal juhul peab tema vaimulaad olema väga 
võõras. Ma ei suuda avastada mingeid mõtete jälgi. Ohoo — mis siis nüüd lahti 
läheb?» 

Koletis ei olnud liikunud oma veeäärsest poolpüstjast asendist, mille säilitamisega 
tal näis olevat üsna suuri raskusi. Tema silmade kolmnurga keskele aga oli moo- 
dustunud poolläbipaistev membraan, mis pulseeris ja vibreeris ning hakkas varsti 
tekitama kuuldavaid helisid. Need olid madalatoonilised kaikuvad kõminad, mis ei 
moodustanud mingeid arusaadavaid sõnu, ehkki oli ilmne, et elukas püüab nendega 
rääkida. 


Valus oli jälgida seda meeleheitlikku püüdu ennast arusaadavaks teha. Mitu minutit 
nägi olend asjatult vaeva; siis näis ta äkki oma viga taipavat. Võnkuva membraani 
mõõtmed vähenesid ja tekitatavate lülide sagedus suurenes mitme oktaavi võrra, kuni 
see jõudis tavalise inimkõne helispektrisse. Otsekohe hakkasid moodustuma 
äratuntavad sõnad, ehkki need olid veel segatud mõttetustega. Näis, nagu meenutaks 
olend järk-järgult 

sõnavara, mida ta oli kunagi ammu tundnud, kuid mille kasutamiseks tal polnud 
enam palju aastaid juhust olnud. Hilvar püüdis kaasa aidata, nii palju kui suutis. 
«Nüüd mõistame sind,» ütles ta sõnu aeglaselt ja selgelt hääldades. «Kas me saame 
sind aidata? Me nägime valgust, mille sa tekitasid. See tõi meid Lysist siia.» 

Kuuldes sõna «Lys», näis olend norgu vajuvat, nagu oleks talle osaks saanud mingi 
kibe pettumus. 

«Lysist,» kordas ta; s-tähe hääldamine ei tulnud tal kuigi hästi välja ja «Lys» kõlas 
nagu «Lyd». «Alati Lysist. Mitte keegi teine ei tule kunagi. Me kutsume Suuri, aga 
nad ei kuule.» 

«Kes on Suured?» küsis Alvin innukalt ettepoole kummardudes. Pidevalt liikuvad 
õrnad kobijad viipasid lühidalt taeva poole. 

«Suured,» ütles olend. «Igavese päeva planeetidelt. Nad tulevad. Meister lubas 
meile.» 

See ei paistnud asja mingil määral selgemaks tegevat. Enne kui Alvin jõudis edasisi 
küsimusi esitada, võttis Hilvar jutujärje uuesti enda kätte. Tema küsitlus oli nii 
kannatlik ja osavõtlik ning seejuures ometi nii terava-mõistuslik, et Alvin taipas oma 
agarusest hoolimata mitte vahele segada. Alvinile ei meeldinud tunnistada, et Hil-vari 
intelligents ületas tema oma, kuid polnud kahtlust, et Hilvari oskus loomadega ümber 
käia hõlmas isegi seda fantastilist elukat. Igatahes näis see Hilvariga suhtlemisele 
soodsalt reageerivat. Vestluse jätkudes muutus tema kõne selgemaks ning kui algul 
olid ta väljendid olnud peaaegu ebaviisakuseni järsud, siis varsti hakkas ta pikemaid 
vastuseid andma ning vabatahtlikult lisainformatsiooni pakkuma. 

Alvin kaotas igasuguse ettekujutuse ajast, mis Hilvaril kulus eluka uskumatu loo 
tükkhaaval kokkukorjamiseks. Neil ei õnnestunud teada saada kogu tõde; lõpmatult 
palju jäi ruumi oletusteks ja arutlusteks. Kui olend hakkas Hilvari küsimustele üha 
meelsamini vastama, muutus tema välimus. Ta tõmbus tagasi järve ning teda toetanud 
töntsid jalad näisid kehaga ühte sulavat. Varsti toimus veelgi erakordsem muutus: 
kolm tohutut silma sulgusid pikkamööda, kahanesid nõelaotsa suuruseks ja kadusid 
täielikult. Jäi mulje, et elukas oli näinud kõik, mis ta esialgu soovis, ja seepärast 
polnud tal silmi enam tarvis. 

Pidevalt jätkusid ka teised, väiksemad muutused ja lõpuks ei jäänud veepinna 
kohale peaaegu mitte midagi 

peale vibreeriva diafragma, mille kaudu olend rääkis. Polnud kahtlust, et kui selle 
järele enam vajadust ei olnud Siis muutus ka see uuesti esialgseks amorfseks 
protoplas-maks. 

Alvinil oli raske uskuda, et intelligents sai eksisteerida nii ebastabiilses kehas, kuid 
suurim üllatus seisis tal veel ees. Ehkki näis ilmne, et see olend ei olnud pärit Maalt, 
kulus isegi Hilvaril tema suurematest bioloogiaalastest teadmistest hoolimata tükk 
aega taipamiseks, mis tüüpi organismiga neil oli tegemist. See ei olnud üksikolend; 
kõneluses ütles ta enda kohta alati «meie». Tegelikult ei olnud see midagi muud kui 
iseseisvate olendite koloonia, mida organiseerisid ja juhtisid mingid tundmatud jõud. 


Ligikaudselt samasugust tüüpi loomad — näiteks meduusid — olid kunagi elanud 
Maa muistsetes ookeanides. Mõned neist olid olnud väga suured ning hõlmanud oma 
poolläbipaistvate kehadega ja kõrvetavate kombitsate metsadega viiskümmend või 
sada jalga vett, kuid ükski neist ei olnud kunagi saavutanud vähimatki intelli- 
gentsisädet, mis oleks ületanud lihtsatele ärritustele reageerimise võimet. 

Siin aga oli kahtlemata tegemist intelligentsiga, ehkki see oli hääbuv, degenereeruv 
intelligents. Alvinile jäi alatiseks meelde see ebamaine kohtumine, mille vältel Hilvar 
pikkamööda kogus kokku loo Meistrist, sellal kui muutliku kujuga polüüp kobamisi 
otsis võõraid sõnu, Shalmirane'i varemete jalamil loksus tume järvevesi ja 
kolmesilmaline robot jälgis neid ainitise pilguga. 


KOLMTEIST 


Meister saabus Maale Uleminekusajandite kaoses, mil Galaktikaimpeerium oli 
kokku varisemas, kuid tähtede-vaheline ühendus ei olnud veel täielikult katkenud. 
Päritolult oli ta inimene, ehkki tema kodu asus planeedil, mis tiirles Seitsme Päikese 
hulka kuuluva tähe ümber. Noore mehena oli ta sunnitud oma maailmast lahkuma ja 
mälestus sellest kummitas teda kogu tema elu vältel. Oma pagenduses süüdistas ta 
kättemaksuhimulisi vaenlasi, kuid tegelikult põdes ta parandamatut haigust, mis 
universumi kõigist mõistuslikest rassidest näis ründavat ainult Homo sapiensi. See 
haigus oli usumaania. 

Oma ajaloo varasema osa vältel oli inimkond sünnitanud lõputu rea prohveteid, 
messiaid ja evangeliste, kes olid iseennast ja oma järelkäijaid veennud, et universumi 
saladused on avatud ainult neile. Ühtedel neist õnnestus .rajada religioonid, mis jäid 
püsima paljudeks põlvkondadeks ja mõjustasid miljardeid inimesi; teised unustati 
juba enne nende surma. 

Teadus, mis monotoonse järjekindlusega lükkas ümber kõik prohvetite 
kosmoloogilised õpetused ja tegi neiie üle jõu käivaid imesid, hävitas lõpuks kõik 
need usud. Ta ei suutnud hävitada aukartust ja alandlikkust, mida tundsid kõik 
mõistuslikud olendid, mõeldes end ümbritsevale tohutule universumile, kuid tal 
õnnestus nõrgendada ja lõpuks likvideerida loendamatuid religioone, millest igaüks 
uskumatu jultumusega väitis, et just tema on ainus tõe varaait ning kõik tema miljonid 
rivaalid ja eelkäijad eksivad. 

Ent ehkki neil ei olnud kunagi enam tõelist jõudu, kui inimkond oli kord juba 
saavutanud teatava väga elementaarse tsivilisatsioonitaseme, ilmusid aegade vältel 
üha uued isoleeritud kultused, millel sõltumatult sellest, kui fantastilised olid nende 
tõekspidamised, õnnestus alati leida mõningaid pooldajaid. Eriti õilmitsesid nad sega- 
duste ja korratuste perioodidel ning polnud üllatav, et suur irratsionaalsuse puhang 
kaasnes Üleminekusajandi-tega. Kui tegelikkus oli masendav, püüdsid inimesed end 
lohutada müütidega. 

Hoolimata sellest, et Meister aeti tema maailmast välja, ei lahkunud ta tühjade 
kätega. Seitse Päikest moodustasid Galaktika võimu- ja teaduskeskuse ning nähtavasti 
oli tal mõjukaid sõpru. Ta sai enda käsutusse väikese laeva, mis väideti olevat kõigist 
ehitatuist üks kiiremaid. Pagendusse võttis ta kaasa veel ühe Galaktika teadussaavu- 
tuse — roboti, mis nüüd Alvinile ja Hilvarile otsa vaatas. 

Mitte keegi ei olnud kunagi täielikult teada saanud kõiki selle masina oskusi ja 
funktsioone. Mõningal määral oli temast tegelikult kujunenud Meistri teine mina; 
ilma temata oleks Suurte religioon pärast Meistri surma tõenäoliselt kokku varisenud. 


Koos rändasid nad mööda siksakilist teed läbi tähepilvede ning jõudsid lõpuks — 
kindlasti mitte juhuslikult — maailma, kust olid pärit Meistri esivanemad. 

Selle saaga kohta oli kirjutatud terveid raamatukogusid, mille iga teos oli esile 
kutsunud suure hulga 

kommentaare, kuni esialgsed köited olid teatavat laadi ahelreaktsiooni tagajärjel 
mattunud tõlgenduste ja seletavate märkuste mägede alla. Meister oli peatunud 
paljudes maailmades ja leidnud endale järelkäijaid paljude rasside hulgast. Et tal 
õnnestus võrdsel määral kaasa tõmmata nii inimesi kui ka mitteinimesi, pidi tal olema 
tohutult jõuline isiksus, ja polnud kahtlust, et nii laia kõlapinnaga religioonis pidi 
olema palju puhast ja õilsat. Tõenäoliselt oli Meister inimkonna kõigist messiaist 
kõige edukam — nagu ta oli ka viimane. Ükski ta eelkäija ei suutnud võita nii palju 
poolehoidjaid ega levitada oma õpetust üle nii suurte aja- ja ruumikuristike. 

Mida see õpetus enesest kujutas, ei õnnestunud Alvinil ja Hilvaril kuigi täpselt teada 
saada. Suur polüüp tegi meeleheitlikke jõupingutusi, et seda neile edasi anda, kuid 
paljud sõnad, mida ta kasutas, olid arusaamatud ning tal oli komme lauseid ja terveid 
kõnesid kiiresti ja mehaaniliselt maha vuristada, nii et neid oli väga raske jälgida. 
Mõne aja pärast tegi Hilvar oma parima, et vestlust nendest mõttetutest 
teoloogiamülgastest eemale suunata ja tuvastatavatele faktidele koondada. 

Meister ja salkkond tema kõige ustavamaid järelkäijaid saabusid Maale päevil, mil 
linnad ei olnud veel välja surnud ja Diaspari sadam oli tähtedele avatud. Nähtavasti 
tulid nad väga mitut liiki laevadega; polüüpide laev oli näiteks täis merevett, mis 
moodustas nende loomuliku elukeskkonna. Ei olnud kindel, kas see liikumine võeti 
Maal hästi vastu või mitte; igal juhul aga ei osutatud sellele ägedat vastupanu ning 
pärast edasisi eksirännakuid jäid selle lõplikuks pelgupaigaks Lysi metsad ja mäed. 

Kui Meistri pikk elu hakkas lõppema, pöördusid tema mõtted uuesti koduplaneedile, 
kust ta oli pagendatud, ja ta palus oma sõpru, et need kannaksid ta lageda taeva alla, 
kus tal oleks võimalik näha tähti. Oma kahanevat jõudu pingutades ootas ta ära 
Seitsme Päikese kulminatsiooni ning pomises lõpu eel palju sõnu, mille tõlgendused 
täitsid hiljem uusi raamatukogusid. Ikka ja jälle rääkis ta «Suurtest», kes on sellest 
aegruumiuniversumist lahkunud, kuid tulevad ühel päeval kindlasti jälle tMiasi, ning ta 
tegi oma järelkäijatele ülesandeks neid vastu võtta, kui nad saabuvad. Need olid tema 
viimased ratsionaalsed sõnad. Pärast seda ei olnud ta enam oma ümbrusest teadlik, 
kuid päris lõpus ütles ta lause, mis hil- 

jem läbi aegade kummitas kõiki, kes seda kuulsid: «Ilus on igavese valguse 
planeetidel värvilisi varje vaadata.» 

Pärast Meistri surma läksid paljud tema järelkäijad laiali, kuid mõned jäid tema 
õpetusele truuks ja arendasid seda aja jooksul pikkamööda edasi. Algul uskusid nad, 
et Suured, kes nad ka poleks, tulevad varsti, kuid sajandite möödudes see lootus 
haihtus. Siin muutus lugu väga segaseks ning tõde ja legendid näisid olevat 
lahtiharutamatult kokku põimunud. Alvin sai ainult ähmase ettekujutuse fanaatikute 
põlvkondadest, kes ootasid, et mingil teadmatul tulevasel ajal toimub mingi neile 
arusaamatu suur sündmus. 

Tegelikult ei tulnud Suured kunagi. Aegamööda vähendasid pettumus ja pooldajate 
surm liikumise jõudu. Esimestena kadusid lühiealised inimsoost usklikud ja midagi 
ülimalt iroonilist peitus faktis, et inimeste hulgast pärineva prohveti viimane jünger 
oli inimesest täielikult erinev olend. 

Suurest polüübist sai Meistri viimane järelkäija väga lihtsal põhjusel. Ta oli 
surematu. Tema keha miljardid üksikrakud surid, kuid enne seda reprodutseerisid nad 


iseennast. Pikkade ajavahemike tagant lagunes koletis müriaadideks rakkudeks, mis 
läksid igaüks oma teed ja soodsas keskkonnas paljunesid pooldumise teel. Selles faa- 
sis ei olnud polüüpi kui eneseteadvuslikku intelligentset tervikut olemas — see 
meenutas Alvinile vastupandamatu jõuga neid tegevusetuid aastatuhandeid, mida 
Diaspari elanikud veetsid linna Mälupankades. 

Kui saabus aeg, tõi mingi salapärane bioloogiline jõud laialipillatud komponendid 
uuesti kokku ja polüüp alustas järjekordset elutsüklit. Ta omandas uuesti teadlikkuse 
ja mäletas oma varasemaid elusid, ehkki mitte alati täielikult, sest juhused võisid 
kahjustada õrnu mälustruk-tuure kandvaid rakke. 

Võib olla, et mitte ükski teine eluvorm poleks suutnud nii kaua säilitada 
veendumusi, mis üldiselt olid juba miljard aastat tagasi unustusse vajunud. Teatavas 
mõttes oli see suur polüüp oma bioloogilise loomuse abitu ohver. Oma surematuse 
tõttu ei saanud ta muutuda, vaid oli sunnitud igavesti ühte muutumatut skeemi 
kordama. 

Oma hilisemates staadiumides samastus Suurte religioon Seitsme Päikese 
austamisega. Kui Suured kangekaelselt keeldusid ilmumast, siis tehti katset nende 
kaugesse kodusse signaale saata. Juba ammu oli see 

signaliseerimine muutunud mõttetuks rituaaliks millega nüüd tegelesid loom, kes oli 
unustanud, kuidas õppida, ja robot, mis ei olnud kunagi teadnud, kuidas unustada 

Kui mõõtmatult muistne hääl vaikses õhus vaibus haaras Alvinit kaastundepuhang. 
Teenimatu andumus, päikeste ja planeetide hääbumisest sõltumatult püsima jäänud 
kasutu lojaalsus — see oli midagi niisugust, mida ta poleks kunagi uskunud, kui 
tõendid ei oleks silmaga näha olnud. Rohkem kui kunagi varem kurvastas teda tema 
teadmatuse määr. Lühikeseks ajaks oli mineviku pisitillukesele osale valgust 
heidetud, kuid nüüd oli see jälle pimedusse kadunud. 

Universumi ajalugu pidi olema täis niisuguseid seosetuid niite ja mitte keegi ei 
saanud öelda, missugused neist olid tähtsad, missugused tühised. Meistri ja Suurte 
fantastiline lugu näis olevat üks loendamatutest legendidest, mis mingil viisil olid 
Koidikuajastu tsivilisatsioonidest püsima jäänud. Kuid suure polüübi ja hääletult 
valvava roboti olemasolu tõttu ei saanud Alvin kogu sellesse loosse suhtuda nagu 
hullumeelsusel rajanevast enesepettest tulenevasse väljamõeldisse. 

Missugune, mõtles ta, on nende kahe teineteisest nii erineva, kuid nii pikka aega 
oma kummalist partnerlust säilitanud indiviidi vahekord? Millegipärast oli ta kindel, 
et robot on neist kahest märksa tähtsam. See masin oli olnud Meistri usaldusalune ja 
pidi veel nüüdki teadma kõiki tema saladusi. 

Alvin vaatas salapärast masinat, mis teda endist viisi nii ainiti silmitses. Miks see ei 
rääkinud? Mis mõtted liikusid selle keerukas ja võib-olla võõrapärases ajus? Aga kui 
ta oli määratud Meistrit teenima, siis ei saanud tema aju ju olla täiesti võõrapärane ja 
ta pidi reageerima inimese käskudele. 

Mõeldes kõigile saladustele, mida see kangekaelselt tumm masin pidi teadma, 
tundis Alvin uudishimu, mis oli nii suur, et sarnanes ahnusega. Näis ebaõiglane, et 
niisugused teadmised olid määratud kaotsi minema ja maailma eest varjule jääma; siin 
pidi olema tegemist imedega, millest ei olnud teadlik isegi Diaspari Keskarvuti. 

«Miks teie robot meiega ei räägi?» küsis ta polüübi't, kui Hilvari küsimuste tagavara 
hetkeks lõppes. Vastus kõlas nii, nagu ta pooleldi ootas. 

«Meister ei soovinud, et robot räägiks mingi muu kui tema enda häälega ja tema 
hääl on nüüd vaikinud.» 

«Aga robot täidab teie käske?» 

«Jah; Meister andis ta meie hoole alla. Me näeme läbi tema silmade, ükskõik kuhu 
ta läheb. Ta valvab masinaid, mis säilitavad seda järve ja hoiavad vee puhtust. Aga 
õigem oleks teda nimetada mitte meie teenriks, vaid partneriks.» 

Alvin mõtles selle üle järele. Tema peas hakkas kujunema esialgu veel ebamäärane 
ja poolik idee. Võib-olla inspireeris seda puhtakujuline teadmishimu ja võimuiha; kui 
ta hiljem seda hetke meenutas, ei suutnud ta kunagi olla päris kindel, missugused just 
täpselt olid tema ajendid. Need võisid olla suurelt osalt isekad, kuid neis sisaldus ka 
mingi osa kaastunnet. Kui see oli võimalik, siis tahtis ta katkestada mõttetu ahela ja 
päästa need olendid nende fantastilisest saatusest. Ta ei olnud kindel, kas ta sai midagi 
teha polüübi heaks, kuid võib-olla läks korda roboti kõnevõimet taastada ja ühtlasi 
tema hindamatuid mälestusi vabastada. 

«Kas te olete kindlad,» lausus ta aeglaselt, pöördudes polüübi poole, kuid 
adresseerides oma sõnad robotile, «et kui te siia jääte, siis täidate tõeliselt Meistri 
soovi? Ta tahtis, et kogu maailm saaks teada tema õpetusest, aga sellal kui teie olete 
ennast siin Shalmirane'is varjanud, on see kaotsi läinud. Meie avastasime teid üksnes 
juhuslikult ja võib-olla leidub veel palju teisi, kes tahaksid Suurte õpetusest osa 
saada.» 

Hilvar, kellele tema kavatsused ei olnud nähtavasti päris selged, vaatas talle 
läbitungiva pilguga otsa. Polüüp näis erutuvat ja tema hingamissüsteemi püsiv 
pulseeri-mine katkes mõneks sekundiks. Siis vastas ta mitte päris täielikult kontrolli 
all oleva häälega: «Me oleme palju aastaid seda probleemi arutanud, aga me ei saa 
Shalmira-ne'ist lahkuda ja maailm peab tulema meie juurde, ükskõik kui palju aega 
selleks kulub.» 

«Mul on parem idee,» ütles Alvin innukalt. «Võib-olla on õige, et teie peate siia 
järve jääma, aga pole mingit põhjust, miks teie partner ei võiks meiega kaasa tulla. 
Igal ajal, kui ta soovib või te teda vajate, võib ta jälle siia naasta. Pärast Meistri surma 
on paljud asjad muutunud; teil on tarvis neid teada, aga siia jäädes ei suuda te neid 
iialgi mõista.» 

Robot ei liigutanud ennast, kuid polüüp laskus kõhkluse agoonias täielikult 
järvepinna alla ja jäi sinna mitmeks minutiks. Võib-olla pidas ta oma kolleegiga 
hääletult 

nõu; mitu korda pidi ta peaaegu välja ilmuma, kuid mõtles ümber ja laskus vette 
tagasi. Hilvar kasutas juhust Alviniga mõne sõna vahetamiseks. 

«Huvitav oleks teada, mida sa püüad saavutada,» ütles ta tasase, poolpilkava- 
pooltõsise häälega. «Või ei tea sa seda isegi?» 

«Sinul on ju ka kindlasti neist vaestest olenditest kahju,» vastas Alvin. «Kas sa ei 
leia, et nende päästmine oleks heategu?» 

«Leian küll, aga sind juba küllalt hästi tundes olen võrdlemisi kindel, et altruism ei 
kuulu sinu põhiliste tunnete hulka. Sul peab olema mingi muu kaalutlus.» 

Alvin naeratas nukralt. Isegi kui Hilvar ei lugenud tema mõtteid — seda ei olnud 
mingit põhjust arvata —, tundis ta kahtlemata tema iseloomu. 

«Teie inimestel on silmapaistvad vaimsed võimed,» vastas ta, püüdes juttu ohtlikult 
pinnalt kõrvale juhtida. «Ma arvan, et kui mitte selle looma, siis roboti heaks saavad 
nad võib-olla midagi teha.» Ta rääkis väga tasase häälega, et teda ei kuuldaks. See 
ettevaatus oli võib-olla tarbetu, aga kui robot nendest märkustest aru saigi, ei 
reageerinud ta neile millegagi. 


Enne kui Hilvar jõudis oma küsitlust jätkata, ilmus polüüp õnneks uuesti järvest 
nähtavale. Mõne viimase minuti vältel oli ta muutunud märksa väiksemaks ja tema 
liigutused olid nüüd korrapäratumad kui enne. Aivini silma all eraldus tema keerukast 
poolläbipaistvast kehast tükk, mis jagunes suureks hulgaks väiksemateks osadeks ja 
hajus kiiresti. Olend lagunes silmanähtavalt. 

Kui ta uuesti rääkima hakkas, oli tema hääl väga ebakindel ja raskesti mõistetav. 

«Järgmine tsükkel algab,» surus ta endast välja kõikuva sosina. «Ei oodanud nii 
ruttu... ainult mõni minut jäänud .. . stimulatsioon liiga tugev... ei suuda enam kaua 
koos püsida.» 

Alvin ja Hilvar silmitsesid koletist õudustundest lummatult. Ehkki protsess, mida 
nad jälgisid, oli looduslik, polnud meeldiv mõistusliku olendi ilmset surmaagooniat 
pealt vaadata. Neid vaevas ka ebamäärane süütunne; see ei olnud põhjendatud, sest 
ajal, mil algas polüübi järjekordne tsükkel, polnud olulist tähtsust, kuid nad =aid aru, 
et selle enneaegse metamorfoosi oli esile kutsunud nende kohalolekust tingitud 
ebatavaline jõupingutus ja erutus. 

Alvin taipas, et kui ta ei tegutse kiiresti, siis kaotab ta oma võimaluse — võib-olla 
ainult mõneks aastaks, võibolla sajanditeks. 

«Mida te otsustasite?» küsis ta innukalt. «Kas robot tuleb meiega kaasa?» 

Tekkis piinarikas paus, mille vältel polüüp püüdis lagunevat keha oma tahtele 
allutada. Kõnediafragma võnkus, kuid ei tekitanud ühtki kuuldavat heli. Siis lehvitas 
olend just nagu meeleheitlikku hüvastijätužesti tehes jõuetult oma õrnu kobijaid ja 
langetas need uuesti vette, kus need otsekohe eraldusid kehast ja ujusid eemale. Mõne 
minuti pärast oli transformatsioon lõppenud. Olendist ei olnud 
järel ühtki rohkem kui tollise läbimõõduga tükki. Vesi oli täis väikesi rohekaid täppe, 
millel näis olevat omaenese elu ja liikuvus ning mis kiiresti kadusid järveavarusse. 


Veepinna lainetus oli nüüd täielikult vaibunud ja Alvin teadis, et varem 
veesügavusest kostnud regulaarsed pulsi-löögid olid lakanud. Järv oli surnud — või 
näis seda olevat. Aga see oli illusioon; polnud kahtlust, et tundmatud jõud, mis 
minevikus ei olnud kunagi jätnud oma ülesannet täitmata, avaldavad end ühel päeval 
jälle ja polüüp sünnib uuesti. See oli kummaline ja imepärane nähtus, aga kas see oli 
palju kummalisem kui inimkeha moodustumine suurest hulgast iseseisvatest 
elusrakkudest? 

Alvin ei vaevanud ennast eriti selliste mõttemõlgutustega. Teda rõhus 
nurjumistunne, ehkki ta algusest peale polnud selgesti kujutlenud eesmärki, mida ta 
taotles. Hiilgav võimalus oli käest libisenud ja võib-olla ei kordunud see enam kunagi. 
Ta vaatas kurvalt üle järve, ja kulus mõni aeg, enne kui tema teadvusse jõudsid sõnad, 
mis Hilvar talle kõrva sosistas. 

Alvin pöördus kähku kandadel ringi. Robot, mis seni oli osavõtmatult hõljunud 
neist vähemalt kahekümne jala kaugusel, oli hääletult lähenenud ja seisis nüüd jardi 
kõrgusel Aivini pea kohal. Tema liikumatud laia vaatenurgaga silmad ei andnud 
mingit märku sellest, kuhu oli suunatud tema huvi. Tõenäoliselt nägi ta ühesuguse 
selgusega kogu enese ees olevat poolkera, kuid Alvin ei kahelnud peaaegu üldse, et 
roboti tähelepanu oli nüüd koondunud temale. 

Robot ootas tema järgmist sammu. Vähemalt mingil määral oli see masin nüüd tema 
kontrolli all. Võib olla järgnes see talle Lysi, võib olla isegi Diasparisse — kui see 
meelt ei muutnud. Seni oli ta selle ajutine peremees. 


NELITEIST 


Teekond Airleesse kestis peaaegu kolm päeva — osalt selle tõttu, et Alvin 
omaenese huvides ei rutanud tagasinõudmisega. Lysi füüsilise uurimise oli nüüd 
tagaplaanile tõrjunud tähtsam ja põnevam ettevõte; tal hakkas pikkamööda kujunema 
kontakt selle kummalise piinatud intellektiga, kellest oli saanud tema kaaslane. 

Ta kahtlustas, et robot püüdis teda kasutada oma eesmärkide saavutamiseks, ja see 
ei olnud muud kui ainult õiglane. Ta ei saanud selle masina tegutsemisajendites olla 
päris kindel, sest see keeldus kangekaelselt temaga rääkimast. Mingitel omaenese 
kaalutlustel — võib-olla kartusest, et robot reedab liiga palju tema saladusi — oli 
Meister nähtavasti väga efektiivselt blokeerinud seadme kõnelülitused ja Aivini 
katsed neid vabastada jäid täiesti edutuks. Isegi niisugused kaudsed küsimused nagu 
«Kui sa midagi ei ütle, siis eeldan ma, et sa mõtled «jah»» ei andnud midagi; robot oli 
liiga intelligentne, et selliste lihtsate trikkide ohvriks langeda. 

Muudes suhetes aga oli ta rohkem koostöövalmis. Ta täitis kõiki korraldusi, mis ei 
nõudnud rääkimist või informatsiooni avaldamist. Mõne aja pärast leidis Alvin, et 
nagu Diaspari roboteid, nii ka seda seadet oli võimalik juhtida mõtete abil. See oli 
suur samm edasi ning veidi hiljem vähendas see olend — temast oli raske mõelda kui 
ainult masinast — oma valvsust veelgi ja laskis Alvinil vaadata oma silmade läbi. 
Selliste passiivsete suhtlemisvormide vastu ei olnud tal ilmselt midagi, kuid igasugu- 
sed intiimsemate suhete loomise katsed tõrjus ta kindlalt tagasi. 

Hilvari olemasolu ignoreeris ta täielikult; ta ei täitnud ühtki Hilvari korraldust ega 
lasknud Hilvaril oma mõtetesse tungida. Algul oli Alvin selle üle mõnevõrr 1 pet- 
tunud, sest ta oli lootnud, et Hilvari suuremad vaimsed võimed aitavad seda varjatud 
mälestuste varalaegast avada. Alles hiljem taipas ta, missuguseid eeliseid andis 

teener, kes ei allunud mitte kellelegi teisele kogu maailmas. 

Ekspeditsiooniliige, kes robotit üldse ei sallinud, oli Krif. Võib-olla kujutles ta, et 
oli enesele saanud rivaali, võib-olla ei meeldinud talle põhimõtteliselt ükski tiibadeta 
lendav olend. Kui keegi ei näinud, ründas ta robotit mitu korda ja vihastas veelgi 
rohkem selle üle, et robot ei osutanud nendele rünnakutele vähimatki tähelepanu. 
Lõpuks õnnestus Hilvaril teda rahustada ja maaliikuri koduteel näis ta olevat 
olukorraga leppinud. Kui sõiduk hääletult läbi metsade ja põldude libises, saatsid 
robot ja putukas teda, hoidudes kumbki oma peremehe kõrvale ja teeseldes, et rivaali 
pole üldse olemas. 

Seranis ootas neid juba, kui liikur Airi eesse hõljus. Alvin mõtles, et neid inimesi on 
võimatu üllatada. Oma ühendatud mõttemaailmade kaudu olid nad teadlikud kõigest, 
mis nende maal juhtus. Alvinit huvitas, kuidas nad suhtusid tema seiklustesse 
Shalmirane'is, millest nüüd arvatavasti juba teadsid kõik Lysi elanikud. 

Seranis näis olevat murelikum ja kõhklevam, kui Alvin oli teda kunagi näinud, ja 
Alvinile meenus valik, mis nüüd tema ees seisis. Viimaste päevade elevuses oli ta 
selle peaaegu unustanud; talle ei meeldinud kulutada energiat tulevaste probleemide 
üle muretsemiseks. Nüüd aga oli tulevikust saanud olevik; ta pidi otsustama, kummas 
maailmas ta tahtis elada. 

Seranise hääl oli rahutu, kui ta rääkima hakkas, ja Alvinile jäi äkki mulje, et 
plaanidega, mida Lys oli tema suhtes teinud, oli midagi viltu läinud. Mis oli tema ära- 
olekul juhtunud? Kas saadikud olid siirdunud Diasparisse Khedroni mõtteid segama 
ega olnud oma ülesandega toime tulnud? 


«Alvin,» alustas Seranis, «on palju asju, millest ma sulle varem ei rääkinud, aga 
mida sa pead nüüd teada saama, et sa mõistaksid meie toiminguid. 

Sa tead meie rasside teineteisest eraldatuse üht põhjust. Hirm Sissetungijate ees, see 
iga inimvaimu sügavuse tume vari, pani teie inimesi maailmale selga pöörama ja 
omaenese unelmaisse süüvima. Siin, Lysis, ei olnud hirm kunagi nii suur, ehkki meie 
kanda jäi lõpliku rünnaku tagasilöömise raskus. Meie toimingud olid põhjendatumad 
ja mida me tegime, seda tegime lahtiste silmadega. 

Ammusel ajal, Alvin, taotlesid inimesed surematust ja lõpuks saavutasidki selle. 
Nad unustasid, et maailm, mis 

vabaneb surmast, peab kaotama ka elu. Võimalus elu lõpmatult pikendada võib 
rahuldada üksikisikut, kSd tekitab rassi stagnatsiooni. Meie ohverdasime juba väga 
kauges minevikus oma surematuse, Diaspar aga elab edasi oma võltsis unelmas. 
Sellepärast läksid meie teed lahku — ega tohi enam kunagi kohtuda.» 

Ehkki need sõnad olid rohkem kui pooleldi oodatud, ei tundunud hoop selle tõttu 
nõrgem. Ent Alvin keeldus tunnustamast kõigi oma plaanide nurjumist — olgugi et 
need plaanid olid üksnes pooleldi välja kujunenud — ja Seranise kuulamisega tegeles 
ainult osa tema ajust. Ta mõistis ja registreeris kõiki Seranise sõnu, kuid tema tead- 
likud mõtted järgisid tagasiteed Diasparisse ja püüdsid kujutleda kõiki tõkkeid, mida 
võidi tema teele seada. 

Seranis oli ilmselt õnnetu. Ta hääl oli peaaegu paluv ja Alvin teadis, et naine ei 
rääkinud ainuüksi temaga, vaid ka oma pojaga. Ta pidi olema teadlik teineteise- 
mõistmisest ja kiindumusest, mis Aivini ja Hilvari vahel oli koos veedetud päevadel 
tekkinud. Hilvar jälgis teraselt oma ema ja Alvinile näis, et tema pilk ei väljendanud 
ainuüksi muret, vaid ka märgatavat hukkamõistu. 

«Me ei taha sind sundida midagi vastu tahtmist tegema, aga sa saad kindlasti aru, 
mida see tähendaks, kui meie inimesed uuesti kohtuksid. Meie ja teie kultuuri lahutab 
teineteisest kuristik, millest suuremat ei olnud isegi Maa ja tema muistsete kolooniate 
vahel. Mõtle järele kas või üheainsa fakti üle. Praegu olete te Hilvariga ligikaudu 
ühevanused — aga kui tema ja mina oleme juba sajandeid surnud, oled sina ikka veel 
noor. Ja see on alles esimene sinu lõputust elude reast.» 

Ruumis oli väga vaikne, nii vaikne, et asulast väljaspool olevatelt aasadelt kostsid 
Aivini kõrvu tundmatute loomade kummalised kaeblikud häälitsused. Varsti küsis ta 
peaaegu sosinal: «Mida te tahate, et ma teeksin?» 

«Me lootsime, et saame sulle anda võimaluse valida siiajäämise ja Diasparisse 
tagasipöördumise vahel, aga nüüd on see võimatu. Nii palju on juhtunud, et me ei saa 
otsuse tegemist sinu kätesse jätta. Isegi selle lühikese aja jooksul, mis sa oled siin 
viibinud, on sinu mõju Inud väga häiriv. E1, ma ei tee sulle etteheiteid; ma olen kindel, 
et sa ei kavatsenud midagi halba. Aga oleks olnud parem, kui sa Shalmirane'is 
kohatud olendid oleksid jätnud nende eneste saatuse hooleks. 

Ja mis puutub Diasparisse,» Seranis tegi pahameelt väljendava liigutuse, «siis 
teavad liiga paljud sealsed elanikud, kuhu sa läksid; me ei tegutsenud õigel ajal. 
Kõige tõsisem asjaolu on see, et mees, kes aitas sul Lyši avastada, on kadunud; teda ei 
suuda leida teie Nõukogu ega meie agendid ja seetõttu kujutab ta enesest potentsiaal- 
set ohtu meie julgeolekule. Võib-olla üllatab sind, et ma seda kõike sulle räägin, aga 
ma võin seda üsna julgesti teha. Ma kardan, et meil on üksainus võimalus; me peame 
sind võltsitud mälestustega Diasparisse tagasi saatma. Need mälestused on hoolikalt 
konstrueeritud ja koju jõudes ei tea sa meist enam mitte midagi. Sa usud, et sul olid 
mõned võrdlemisi tüütud ja ohtlikud seiklused süngetes maa-alustes koobastes, kus 


lagi varises alatasa su selja taga alla ja sul õnnestus ennast elus hoida ainult vastikuid 
taimi süües ja juhuslikest allikatest v'tt juues. Kogu oma ülejäänud elu vältel pead sa 
seda tõeks ja kõik Diaspari elanikud usuvad seda lugu. Sel juhul pole mingit 
mõistatust, mis võiks ahvatleda mõnda tulevast maadeuurijat; nad arvavad, et teavad 
Lysist kõik, mis sellest teada on.» 

Seranis peatus ja vaatas Alvinile mureliku pilguga otsa, «Meil on väga kahju, et see 
on vajalik, ja me palume, et sa meile andestaksid, kuni sa meid veel mäletad. Võib» 
olla ei nõustu««a meie otsusega, aga meile on teada paljud sinu eest varjatud faktid. 
Vähemalt ei hakka sind vaevama kahetsus, sest sa usud, et oled avastanud kõik, 

mida avastada on.» 

Alvin kahtles, kas see oli õige. Ta ei olnud kindel, et ta oli suuteline Diaspari 
elurutiiniga leppima isegi siis, kui ta oli ennast veennud, et väljaspool linnamüüri ei 
leidu midagi väärtuslikku. Pealegi ei olnud tal mingit kavatsust kontrollida, kuidas asi 
tegelikult oli. «Millal te tahate mind ... töödelda?» küsis ta. «Otsekohe. Me oleme 
selleks valmis. Ava mulle oma mõttemaailm, nagu sa seda tegid varem, ja sa ei tea 
enam mitte midagi, enne kui leiad enese jälle Diasparist.» 

Alvin vaikis veidi aega. Siis ütles ta tasase häälegai «Ma tahaksin Hilvariga hüvasti 
jätta.» Seranis noogutas. 

«Saan aru. Ma jätan su mõneks ajaks siia ja tulen tagasi, kui sa oled valmis.» Ta 
astus maja sisemusse viivale trepile ning jättis Aivini ja Hilvari kahekesi katusele. 

Möödus mõni aeg, enne kui Alvin oma sõbra poole pöördus; ta tundis suurt kurbust, 
kuid ühtlasi ka kõigutamatut otsustavust mitte lasta kõigil oma lootustel luhtuda. Ta 
heitis veel kord pilgu asulale, milles ta oli olnud mõningal määral õnnelik ja mida ta 
võib-olla enam kunagi ei näinud, kui need, kelle ülesandel Seranis tegutses, said oma 
tahtmist. Maaliikur seisis veel ühe laiavõralise puu all ja kannatlik robot rippus selle 
kohal õhus. Mõned lapsed olid kogunenud seda kummalist uustulnukat uudistama, 
kuid täiskasvanuile ei paistnud see vähimatki huvi pakkuvat. 

«Hilvar,» ütles Alvin järsult, «mul on sellest väga kahju.» 

«Minul ka,» vastas Hilvar meeleliigutusest ebakindla häälega. «Ma lootsin, et sa 
saad siia jääda.» 

«Kas sa arvad, et see, mida Seranis teha tahab, on õige?» 

«Ära süüdista mu ema. Ta teeb ainult seda, mida temalt nõutakse,» vastas Hilvar. 
Ehkki Alvin ei saanud vastust oma küsimusele, ei olnud tal südant seda korrata. Eba- 
õiglane oleks olnud sõbra lojaalsust niimoodi proovile panna. 

«Siis ütle mulle,» küsis Alvin, «kuidas teie inimesed mind peatavad, kui ma teen 
katset siit puutumatute mälestustega lahkuda?» 

«See on kerge. Kui sa püüad põgeneda, siis võtame su aju kontrolli alla ja sunnime 
sind tagasi tulema.» 

Alvin oli seda oodanud ega heitunud sellest. Ta oleks meelsasti usaldanud Hilvarit, 
keda nende eelseisev lahkuminek ilmselt kurvastas, kuid ta ei söandanud oma plaa- 
nide nurjaminekuga riskida. Väga hoolikalt, kontrollides iga üksikasja, mõtles ta läbi 
ainsa tee, mis võis ta viia Diasparisse nii, nagu tema seda soovis. 

Eksisteeris üksainus risk, mille vastu ta ei saanud end mingil viisil kaitsta. Kui 
Seranis murdis oma lubaduse ja tungis tema mõtetesse, siia võisid kõik tema hoolikad 
ettevalmistused asjatuteks osutuda. 

Ta sirutas Hilvarile käe ja Hilvar haaras selle tugevasti pihku, kuid näis olevat 
võimetu midagi lausuma. 

«Lähme alla Seranise juurde,» ütles Alvin. «Ma tahaksin enne minekut mõningaid 
siinseid elanikke näha.» 


Hilvar järgnes talle sõnatult hoone rahulikku jahedusse ning seejärel eeskoja kaudu 
värvilise rohu ringile, mis ehitist ümbritses. Seranis ootas neid seal külmaverelisena 

ja otsusekindlana. Ta teadis, et Alvin püüab tema eest midagi varjata, ja mõtles kõik 
rakendatud ettevaatusabinõud uuesti läbi. Nagu enne suurt jõupingutust lihaseid 
lõdvestades tuletas ta meelde sunnivõtteid, mida tal võib-olla tuli kasutada. 

«Kas sa oled valmis, Alvin?» küsis ta. 

«Täiesti valmis,» vastas Alvin ja tema hääletoonis oli midagi niisugust, mis pani 
Seranise talle teraselt otsa vaatama. 

«Siis on kõige parem, kui sa tühjendad oma aju mõtetest nagu varemgi. Pärast seda 
ei tunne ega tea sa enam midagi, enne kui leiad enese jälle Diasparist.» 

Alvin pöördus Hilvari poole ja ütles kiire sosinaga, mida Seranis ei kuulnud: 
«Nägemiseni, Hilvar. Ära muretse — ma tulen tagasi.» Siis vaatas ta jälle 
Seranisele näkku. 

«Ma ei pane seda pahaks, mida sa teha püüad,» ütles ta. «Kahtlemata pead sa seda 
kõige paremaks, aga ma arvan, et sa eksid. Diaspar ja Lys ei tohi igavesti teineteisest 
eraldatuks jääda; ühel päeval võib neil teineteist hädasti tarvis minna. Sellepärast 
lähen ma koju koos kõigi oma teadmistega — ja ma ei usu, et sa saad mind takistada.» 

Kauem ta ei oodanud ja tegi õigesti. Seranis ei liigutanud end, kuid Alvin tundis 
otsekohe, kuidas tema kontroll oma keha üle hakkas kaduma. Jõud, mis tema tahte 
kõrvale tõrjus, oli isegi tugevam, kui ta oli oodanud, ja ta taipas, et Seranist pidid 
toetama paljud varjatud mõistused. Abitult suundus ta tagasi maja poole ja ühe hirmsa 
hetke vältel tundus talle, et tema plaan oli nurjunud. 

Siis välgatasid teras ja kristall ning tema ümber põimusid kiiresti metallkäed. Ta 
keha võitles nende vastu, nagu ta oli ette näinud, kuid see võitlus oli kasutu. Maapind 
taandus ta all ja tal Õnnestus heita põgus pilk Hilvarile, kes seisis üllatusest tardunult, 
rumal naeratus näol. 

Robot kandis teda tosina jala kõrgusel maapinna kohal ja liikus edasi palju kiiremini 
kui jooksev inimene. Seranisel kulus Alvini riuka taipamiseks ainult hetk ja ta nõr- 
gendas oma mõjujõudu, nii et Alvinil ei olnud enam tarvis selle vastu võidelda. Kuid 
Seranis ei olnud veel löödud ja otsekohe juhtus see, mida Alvin oli kartnud ja millele 
vastutoime avaldamiseks ta oli teinud oma parima. 

Temas võitlesid nüüd teineteisega kaks eri isikut ja üks neist palus robotit, et see ta 
maha paneks. Tõeline 

Alvin ootas hinge kinni pidades ja avaldas ainult vähesel maaral vastupanu 
jõududele, mille kohta ta teadis et tal pole lootust nendega võidelda. Ta oli kõik 
pannud ühele kaardile; ei olnud mingit võimalust ette arvata, kas ebakindel liitlane 
täidab temalt saadud keerukat korraldust. Ta oli robotile öelnud, et too ei tohi mitte 
mingil juhul kuulda võtta ühtki tema edasist käsku, enne kui ta on ohutult Diasparisse 
jõudnud. Niisugune oli tema korraldus. Kui seda täideti, oli ta oma saatuse seadnud 
väljapoole inimeste võimaliku vahelesegamise ulatust. 

Kordagi kõhklemata ruttas masin mööda teed, mida Alvin oli talle nii hoolikalt 
kirjeldanud. Osa Alvinist nõudis ikka veel pahaselt, et teda vabastataks, kuid nüüd 
teadis ta, et teda ei ohusta enam miski. Ja varsti mõistis seda nähtavasti ka Seranis, 
sest Aivini ajus lakkas vastandlike jõudude võitlus. Tema hinges valitses nüüd jälle 
rahu, nagu seda ammusel ajal oli tundnud üks varasem rändur, kui ta oma laeva masti 
külge seotuna oli kuulnud sireenide laulu vaibumist veintumeda mere kohal. 


VIISTEIST 


Alvin ei lasknud end enne lõdvaks, kui teda jälle ümbritses liikurteede kamber. Oli 
eksisteerinud oht, et Lysi elanikud on suutelised peatama sõidukit, milles ta viibib, või 
isegi pöörama seda ümber ja tooma teda abituna tagasi lähtepunkti. Kuid kojusõit 
kujutas enesest varasema teekonna sündmusvaest kordust; nelikümmend minutit 
pärast Lysist lahkumist oli Alvin Yarlan Zey Mausoleumis. 

Teda ootasid Nõukogu ametnikud, seljas formaalsed mustad rüüd, mida nad ei 
olnud enam sajandeid kandnud. Alvinit ei üllatanud ja häiris ainult vähesel määral 
selle vastuvõtukomitee kohalviibimine. Ta oli nüüd ületanud nii palju takistusi, et üks 
rohkem ei muutnud enam peaaegu midagi. Ta oli pärast Diasparist lahkumist väga 
palju teada saanud ja need teadmised olid enesega kaasa toonud upsakusele läheneva 
enesekindluse. Pealegi oli tal nüüd võimas, ehkki ebakindel liitlane. Lysi parimatel f 
aadel polnud õnnestunud tema plaane segada; mingil põhjusel uskus ta, et sellega ei 
tule toime ka Diaspar. 

Sellel veendumusel oli ratsionaalne alus, kuid osalt rajanes see millelgi mõistusest 
väljaspool oleval — usul 

oma saatusse, mis pikkamööda oli hakanud Alvinis maad võtma. Tema päritolu 
mõistatus, edu selles, millega ükski varasem inimene ei olnud kunagi toime tulnud, 
viis, kuidas tema ees olid avanenud uued perspektiivid ja kuidas takistustel polnud 
õnnestunud teda peatada — kõik see andis lisa tema eneseusaldusele. Usk oma 
saatusse oli üks väärtuslikumaid kingitusi, mida jumalad said inimesele teha, kuid 
Alvin ei teadnud, kui paljusid inimesi see oli täielikku hukatusse viinud. 

«Alvin,» ütles linna korravalvurite peamees, «meil on käsk saata sind igal pool, 
kuhu sa lähed, kuni Nõukogu on sinu asja arutanud ja otsuse langetanud.» 

«Mis kuriteos mind süüdistatakse?» küsis Alvin. Ta oli veel rõõmsas ärevuses ja 
ülevas meeleolus Lysist pääsemise tõttu ega suutnud seda uut sündmust esialgu eriti 
tõsiselt võtta. Arvatavasti ei olnud Khedron suud pidanud; ta tundis põgusat 
pahameelt selle üle, et Narr oli tema saladuse reetnud. 

«Mitte mingit süüdistust ei ole esitatud,» tuli vastus. «Vajaduse korral sõnastatakse 
see pärast sinu ärakuulamist.» 

«Ja millal see toimub?» 

«Ma arvan, et üsna varsti.» Valvur tundis ilmset ebamugavust ega olnud kindel, 
kuidas seda vastumeelset ülesannet täita. Kord kohtles ta Alvinit nagu kaaskodanikku, 
kord meenusid talle tema kohustused ja ta võttis liialdatult eemaletõrjuva poosi. 

«See robot,» ütles ta järsult, osutades Aivini kaaslasele. «Kust see pärit on? Kas see 
on mõni meie omadest?» 

«Ei,» vastas Alvin. «Ma leidsin selle Lysist, maalt, kus ma käisin. Ma tõin ta siia, et 
ta kohtuks Keskarvutiga.» 

See külmavereline avaldus tekitas võrdlemisi suurt ärevust. Küllalt raske oli omaks 
võtta juba üksnes fakti, et väljaspool Diasparit leidus mingi maa, veel halvem aga oli 
see, et Alvin oli ühe sealse elaniku kaasa toonud ja kavatses seda linna ajule esitleda. 
Valvurid vaatasid üksteisele nii abitu hirmuga otsa, et Alvin suutis vaevu hoiduda 
nende üle naermast. 

Kui nad läbi pargi linna poole läksid, hoidusid saatjad diskreetselt Aivini selja taha 
ja sosistasid erutatult omavahel, Alvin aga pidas aru oma järgmise sammu üle. 
Kõigepealt tuli tal täpselt kindlaks teha, mis oli juhtunud tema äraoleku ajal. Nagu 
Seranis oli talle öelnud, oli Khedron kadunud. Diasparis leidus loendamatuid kohti, 

kus inimene sai ennast varjata, ja, et Narr tundis linna paremini kui keegi teine, siis 
ei olnud tõenäoline et ta leitakse enne, kui ta ise arvab heaks välja ilmuda." Võibolla, 
mõtles Alvin, on võimalik jätta teade mõnesse kohta, kus Khedron seda näeb, ja 
korraldada kokkusaamine. Valvurite juuresolek aga võis selle võimatuks teha. 

Ta pidi tunnistama, et valve oli väga diskreetne. Koju-jõudmise ajaks oli ta valvurite 
olemasolu peaaegu unustanud. Ta kujutles, et nad ei takista tema liikumist, kui ta ei 
tee katset Diasparist lahkuda, ja seda kavatsust tal esialgu polnud. Tegelikult oli ta 
võrdlemisi kindel, et varem kasutatud teed mööda oli nüüd võimatu Lysi tagasi 
pöörduda. Seranis ja ta kolleegid olid selle aja peale kindlasti maa-aluse 
transpordisüsteemi kasutuskõlbmatuks teinud. 

Valvurid ei järgnenud Alvinile tema tuppa; nad teadsid, et ruumil oli üksainus 
väljapääs, ja võtsid aset selle taga. Et nad roboti kohta polnud saanud mingeid juht- 
nööre, lasksid nad sellel Alviniga kaasa minna. See oli masin, millega neil polnud 
soovi tegemist teha, sest selle võõrapärane konstruktsioon oli ilmne. Roboti käitumise 
järgi ei suutnud nad otsustada, kas see oli Aivini passiivne teener või tegutses 
omaenese tahtel. Sellise ebakindluse tõttu eelistasid nad masina täielikult rahule jätta. 

Niipea kui sein oli tema taga sulgunud, materialiseeris Alvin oma lemmikkušeti ja 
heitis sellele pikali. Tuttavas ümbruses mõnuledes kutsus ta mäluseadmest välja oma 
viimased maalikunsti- ja skulptuurialased saavutused ning silmitses neid kriitilise 
pilguga. Kui need juba varem ei olnud teda päriselt rahuldanud, siis nüüd meeldisid 
need täile kaks korda vähem ja ta ei saanud enam nende üle uhke olla. Inimest, kes oli 
need loonud, ei olnud enam olemas. Alvinile näis, et mõnesse Diasparist eemal viibi- 
tud päeva oli ta mahutanud terve eluaja kogemused. 

Ta ei vaevunud oma noorukiea teoseid Mälupankadesse tagastama, vaid kustutas 
need igaveseks. Tuba oli nüüd jälle tühi, välja arvatud ainult kušett, millel ta lamas, ja 
robot, mis ikka veel vaatas teda oma suurte mõistatuslike silmadega. Huvitav, mida 
arvab robot Diasparist? r Mles Alvin. Siis meenus talle, et robot ei olnud siin võõras, 
vaid oli linna tundnud selle tähtedele avatuse viimaseil päevil. 

Oma sõpradega ei asunud Alvin ühendust otsima enne, 

kui oli end kodus uuesti täielikult sisse elanud. Ta alustas Eristoni ja Etaniaga, ehkki 
tegi seda pigemini kohusetundest kui tõelisest soovist neid näha ja nendega rääkida. 
Tal ei olnud kahju, kui nende kommunikaatorid talle teatasid, et nendega ei olnud 
võimalik ühendust saada, kuid ta jättis mõlemale lühikese sõnumi, mis informeeris 
neid tema tagasisaabumisest. Tegelikult oli see üsna tarbetu, sest selle aja peale teadis 
kindlasti juba kogu linn, et ta on tagasi. Ta lootis aga, et Eriston ja Etania oskavad 
hinnata tema tähelepanelikkust; ta oli hakanud õppima hoolivust, ehkki polnud veel 
jõudnud arusaamisele, et nagu enamikul võõrustel, nii ei ole ka sellel kuigi suurt väär- 
tust, kui see pole spontaanne ja alateadlik. 

Siis valis ta äkilise aje sunnil numbri, mille Khedron oli talle nii ammu andnud 
Loranne'i tornis. Ta ei oodanud muidugi vastust, kuid igal juhul oli olemas võimalus, 
et Khedron oli jätnud talle mingi teate. 

Tema oletus oli õige, kuid teade ise oli vapustavalt ootamatu. 

Sein haihtus ja Khedron seisis tema ees. Narr nägi välja väsinud ja närviline, temas 
ei olnud enam midagi sellest enesekindlast ja veidi küünilisest mehest, kes oli 
Alvinile kätte näidanud Lysi viiva tee. Tema silmis oli tagakiusatu pilk ja ta rääkis nii, 
nagu oleks tal väga vähe aega. 

«Alvin,» alustas ta, «see on salvestus. Ainult sina saad selle vastu võtta, aga sa võid 
seda kasutada nii, nagu soovid. Minu jaoks pole sellel enam tähtsust. 


Kui ma Yarlan Zey Mausoleumi tagasi jõudsin, siis leidsin, et Alystra oli meile 
järgnenud. Nähtavasti teatas ta Nõukogule, et sa lahkusid Diasparist ja mina abistasin 
sind. Üsna varsti hakkasid linnavalvurid mind otsima ja ma otsustasin peitu minna. 
Ma olen sellega harjunud — olen seda varemgi teinud, kui mõnda mu vempu pole 
osatud hinnata.» (Siin, mõtles Alvin, on tunda vana Khedronit.) «Nemad ei oleks 
suutnud mind tuhande aasta jooksul leida, aga keegi teine peaaegu suutis. Alvin, 
Diaspa-ris on võõrad; nad saavad pärit olla ainult Lysist ja nad otsivad mind. Ma ei 
tea, mida see tähendab, aga see ei meeldi mulle. Asjaolust, et nad said mu peaaegu 
kätte, ehkki viibivad linnas, mis peab neile olema võõras, võib järeldada, et neil on 
telepaatilised võimed. Nõukoguga võiksin ma võidelda, aga see on tundmatu oht, 
millele ma ei taha vastu minna. 

Sellepärast astun ma sammu, mille Nõukogu mulle arvatavasti niikuinii peale 
sunnib, sest sellega on mind varemgi ähvardatud. Ma lähen sinna, kuhu mitte keegi ei 
saa mulle järgneda ja kus ma pääsen igasugustest muutustest, mis nüüd võivad 
Diasparis toimuda. Võib-olla olen ma rumal, et niimoodi toimin; see on midagi nii- 
sugust, mida saab näidata ainult aeg. Ühel päeval saan ma vastuse teada. 

Selle aja peale oled sa juba taibanud, et ma lähen tagasi Loomehalli, Mälupankade 
julgeolekusse. Ükskõik mis juhtub, igal juhul usaldan ma Keskarvutit ja jõude, mida 
ta Diaspari huvides käsutab. Kui midagi juhtub Keskarvutiga, oleme kõik kadunud. 
Kui mitte, pole mul midagi karta. 

Minu jaoks näib olevat möödunud ainult hetk, kui ma viiekümne või saja tuhande 
aasta pärast jälle Diasparisse astun. Huvitav, missuguse linna ma siis eest leian? Oleks 
kummaline, kui sina seal oleksid; ühel päeval me arvatavasti kohtume. Ma ei oska 
öelda, kas ma ootan või kardan seda kohtumist. 

Ma ei ole sinust kunagi aru saanud, Alvin, ehkki kord oli aeg, mil ma omas 
edevuses arvasin sind mõistvat. Ainult Keskarvuti teab tõde, nagu ta teab tõde ka 
teistest Unikaalidest, kes aegade jooksul on vahetevahel ilmunud ja keda siis pole 
enam keegi näinud. Kas sa oled teada saanud, mis nendega juhtus? 

Üks põhjus, miks ma tulevikku põgenen, on arvatavasti see, et ma olen 
kannatamatu. Ma tahan näha sinu algatuse tulemusi, aga eelistan mööda minna 
vahepealsetest staadiumidest, mis minu arvates võivad olla ebameeldivad. Huvitav on 
näha, kas maailmas, mis mind juba näilise aja mõne minuti pärast ümbritseb, 
mäletatakse sind kui loojat või kui hävitajat — või kas sind üldse mäletatakse. 

Hüvasti, Alvin. Ma mõtlesin anda sulle mõningat nõu, aga vaevalt sa seda kuulda 
võtaksid. Sa lähed omaenese teed, nagu sa oled seda ikka teinud, ja sõbrad on sulle 
tööriistad, mida sa vajaduse järgi kasutad või kõrvale heidad. 

See on kõik. Rohkem ei tule mul midagi meelde, mida öelda.» 

Hetke vältel vaatas Khedron — Khedron, kes eksisteeris nüüd veel ainult 
elektrilaengutena linna mälurakkudes— 

Alvinile resigneerunult ja nähtavasti kurvalt otsa. Siis oli ekraan jälle tühi. 

Pärast Khedroni kujutise kadumist lamas Alvin kaua aega liikumatult. Ta süüvis 
oma hinge, nagu ta seda varem oli kogu oma elu jooksul harva teinud, sest ta ei 
saanud eitada, et Khedroni sõnades oli palju tõtt. Millal oli ta kõigis oma plaanitsustes 
ja seiklustes peatunud, et järele mõelda selle üle, missugust mõju võis tema tegevus 
avaldada tema sõpradele? Ta oli neile valmistanud muret ja võis neile varsti tuua 
veelgi halvemat — kõike seda ainult oma täitmatust uudishimust ja tungist omandada 
keelatud teadmisi. 


Khedron ei olnud talle kunagi meeldinud; Narri seltsimatu isiksus oleks võimatuks 
teinud igasugused lähedased suhted, isegi kui Alvin oleks neid soovinud. Ent nüüd, 
kui ta mõtles Khedroni lahkumissõnadele, vapustas teda kahetsus. Tema tegevuse 
tõttu oli Narr käesolevast ajast tundmatusse tulevikku põgenenud. 

Aga kindlasti ei tarvitsenud ta selles ennast süüdistada. See tõestas ainult asjaolu, 
mida ta oli ennegi teadnud — et Khedron oli argpüks. Võib-olla ei olnud ta suurem 
argpüks kui kõik teised Diaspari elanikud, kuid õnnetuseks oli tal lisaks sellele tugev 
kujutlusvõime. Alvin võis vastutuse tema saatuse eest enda peale võtta ainult osaliselt, 
mitte mingil juhul täielikult. 

Kellele teisele Diasparis oli ta kahju või kurvastust tekitanud? Ta mõtles Jeseracile, 
õpetajale, kes oli kannatlikult kasvatanud oma nähtavasti kõige raskema iseloomuga 
õpilast. Ta meenutas kõiki väikesi teeneid, mida vanemad olid talle aastate jooksul 
osutanud, ja nüüd, mil ta neile tagasi vaatas, oli neid rohkem, kui ta oli kujutlenud. 

Ja ta mõtles ka Alystrale. Alystra oli teda armastanud, tema aga oli seda armastust 
oma tuju järgi võtnud või jätnud. Ent mida muud oleks ta pidanud tegema? Kas 
Alystra oleks olnud õnnelikum, kui Alvin ei oleks temast üldse välja teinud? 

Nüüd sai ta aru, miks ta ei olnud kunagi armastanud Alystrat ega ühtki teist naist, 
keda ta oli Diasparis tundnud. See oli veel üks õppetund, mille Lys oli talle andnud. 
Diaspar oli unustanud palju asju ja nende hulgas oli ka armastuse tõeline tähendus. 
Airlees oli ta jälginud oma lapsi põlvel kiigutavaid emasid ja oli ka ise tundnud kõiki 
väikesi ja abituid olendeid kaitsma kutsuvat õrnust, 

armastuse omakasupüüdmatut kaksikõde. Diasparis aga ei olnud ühtki naist, kes 
oleks midagi teadnud või hoolinud atmastuse kunagisest lõppeesmärgist. 

Selles surematus linnas puudusid tõelised tunded ia suured kired. Niisugused asjad 
õilmitsesid võib-olla just oma üürikesuse tõttu, selle tõttu, et nad ei saanud kesta 
igavesti ja neil lasus pidevalt vari, mille Diaspar oli hajutanud. 

See oli silmapilk — kui niisugune silmapilk oli üldse olemas —, mil Alvin mõistis, 
missugune pidi olema tema saatus. Seni oli ta olnud omaenese ajede ebateadlik jär- 
gija. Kui ta oleks tundnud nii muistset analoogiat, siis oleks ta võinud ennast võrrelda 
ratsanikuga, kelle hobune oli perutama hakanud. See oli teda viinud paljudesse 
kummalistesse kohtadesse ja võis seda ka edaspidi teha, kuid metsikult galopeerides 
oli see talle näidanud oma jõudu ning teinud talle selgeks, kuhu ta tõeliselt tahtis 
minna. 

Aivini mõtisklused katkestas järsult seinaekraani kellahelin. Selle kõla ütles talle 
otsekohe, et tegemist ei olnud projektsiooniga, vaid keegi oli isiklikult kohale 
ilmunud. Ta andis sisselaskesignaali ja hetk hiljem seisis tema ees Jeserac. 

Õpetaja näis olevat tõsine, kuid mitte vaenulik. «Mind paluti, et ma viiksin su 
Nõukogusse, Alvin,» ütles ta. «Nõukogu ootab ja on valmis sind ära kuulama.» Siis 
nägi Jeserac robotit ja silmitses seda uudishimulikult. «Ah see siis ongi sinu 
reisikaaslane. Ma arvan, et on parem, kui ta meiega koos tuleb.» 

See sobis Alvinile väga hästi. Robot oli ta juba ühest ohtlikust olukorrast päästnud 
ja niisugust abi võis veel tarvis minna. Ta mõtles huviga, mida see masin võis arvata 
seiklustest ja rahutustest, millesse Alvin oli teda seganud, ning soovis tuhandendat 
korda, et ta suudaks mõista, mis toimub roboti tihedalt varjatud mõistuses. Tal oli 
mulje, et esialgu oli robot otsustanud jälgida, analüüsida ja omaenese järeldusi teha, 
võtmata vabatahtlikult midagi ette, enne kui ta oli leidnud, et aeg on küps. Siis, võib- 
olla päris äkki, võis ta otsusele jõuda ja tegevusse astuda ning tema tegevus võis 
Aivini plaanidega vastuolus olla. Ainsat olemasolevat liitlast ühendasid Alviniga 


isikliku huvi kõige ebakindlamad sidemed ja ta võis Aivini iga hetk maha jätta. 
Tänavale viival kaldteel ootas neid Alystra. Isegi kui 

Alvin oleks tahtnud tütarlast süüdistada osas, mida too oli etendanud tema saladuse 
paljastamises, ei oleks tal jätkunud südant seda teha. Alystra ahastus oli liiga ilmne ja 
ta silmad olid täis pisaraid, kui ta Alvinile vastu jooksis. 

«Oh, Alvin!» hüüatas ta. «Mida nad kavatsevad sinuga teha?» 

Alvin haaras ta käed pihku õrnusega, mis üllatas neid mõlemat. 

«Ära muretse, Alystra,» ütles ta. «Kõik läheb hästi. Lõppude lõpuks saab Nõukogu 
mind kõige halvemal juhul ainult saata tagasi Mälupankadesse — ja millegipärast 
arvan ma, et seda ei juhtu.» 

Alystra ilu ja õnnetu ilme oli nii köitev, et isegi nüüd tundis Alvin, kuidas tema keha 
vana viisi reageeris Alystra juuresolekule. Kuid see oli ainult kehaline veetlus; ta ei 
põlastanud seda, ent see polnud enam piisav. Õrnalt vabastas ta oma käed ja pöördus, 
et järgneda Nõu-koguhoone poole suunduvale Jeseracile. 

Alystra süda tundis üksildust, kuid mitte enam kibedust, kui ta Alvinile järele 
vaatas, Nüüd teadis ta, et ei olnud Alvinit kaotanud, sest Alvin ei olnud kunagi temale 
kuulunud. Ja seda teadmist omaks võttes hakkas ta asjatust kahetsusest üle saama. 

Alvin märkas vaevalt kaaskodanike uudishimulikke või õudust väljendavaid pilke, 
kui ta koos oma saatjaskonnaga tuttavaid tänavaid läbis. Ta mõtles läbi argumente, 
mida tal võib-olla tuli kasutada, ja püüdis oma loole leida esituslaadi, mis oli talle 
kõige soodsam. Aeg-ajalt kinnitas ta endale, et ta ei tunne vähimatki hirmu ja on ikka 
veel olukorra peremees. 

Eesruumis tuli neil ainult mõni minut oodata, kuid Alvi-nil piisas sellest 
imestamiseks, miks tal, kui ta midagi ei kartnud, oli jalgades nii kummaline 
nõrkustunne. Niisugune tunne oli tal olnud ka siis, kui ta mööda viimast nõlva rühkis 
tollele kaugele Lysi mäele, mille tipult Hil-var näitas talle juga ja kust nad nägid 
valgussähvatust, mis meelitas nad Shalmirane'i. Ta mõtles, mida Hilvar praegu teeb ja 
kas nad kohtuvad veel kunagi. Nende kohtumine tundus talle äkki väga tähtis. 

Suur uks avanes ja ta järgnes Jeseracile Nõukogusaali. Nõukogu kakskümmend 
liiget istusid juba oma kaarja laua ümber ja Alvin tundis ennast meelitatuna, kui ta 
pani tähele, et tühje kohti ei olnud. See oli nähtavasti 

paljude sajandite vältel esimene kord mil terve Nõukogu oli ainsagi puudujata 
kokku tulnud. Tavaliselt olid Nõukogu harvad istungid täiesti formaalsed, sest kõigi 
igapäevaste asjade korraldamiseks piisas mõnest visifoni kõnest ning vajaduse puhul 
Nõukogu esimehe ja Kesk-arvuti omavahelisest jutuajamisest. 

Alvin tundis enamikku Nõukogu liikmeid välimuse järgi ja sai nii paljude tuttavate 
nägude juuresolekust julgustust. Nagu Jeserac, nii ei paistnud ka Nõukogu liikmed 
olevat vaenulikud, vaid ainult murelikud ja hämmeldunud. Lõppude lõpuks olid nad 
ju arukad inimesed. Neid võis pahandada, et keegi oli tõestanud nende eksituse, kuid 
Alvin ei uskunud, et nad tema peale viha kannavad. Kunagi oleks see olnud väga 
ennatlik oletus, kuid mõnes suhtes oli inimloomus paranenud. 

Võis oodata, et Nõukogu liikmed Aivini asja erapooletult arutavad, kuid nende 
arvamusel polnud otsustavat tähtsust. Kohtunik, kes pidi Aivini üle otsuse langetama, 
ei olnud Nõukogu, vaid Keskarvuti. 


KUUSTEIST 


Mitte mingeid formaalsusi ei olnud. Esimees kuulutas 


istungi avatuks ja pöördus siis Aivini poole. «Alvin,» ütles ta küllaltki lahkelt, 
«me tahaksime kuulda, mis sinuga juhtus pärast seda, kui sa kümme päeva tagasi 
kadusid.» 

Sõna «kadusid», mõtles Alvin, oli väga tähendusrikas. Isegi nüüd ei tahtnud 
Nõukogu tunnustada, et ta tõepoolest oli Diasparist väljunud. Teda huvitas, kas 
Nõukogu liikmed teadsid, et linnas olid käinud võõrad, ja ta kahtles selles. Sel juhul 
oleks nende ärevus olnud märksa suurem. 

Ta jutustas oma loo selgelt ja igasuguse dramaatikata. See oli tema kuulajate 
kõrvade jaoks niigi küllalt kummaline ja uskumatu ega vajanud mingit ilustamist. 
Ainult ühes kohas kaldus ta rangest täpsusest kõrvale, sest ta ei rääkinud midagi 
sellest, kuidas ta Lysist põgenes. Näis rohkem kui tõenäoline, et seda meetodit võis tal 
ka edaspidi tarvis minna. 

Paeluv oli jälgida, kuidas Nõukogu liikmete asjasse-suhtumine Aivini jutustuse 
kuulamise vältel muutus. 

135 

Algul olid nad skeptilised ning keeldusid tunnustamast fakte, mis rääkisid vastu 
kõigele sellele, mida nad olid uskunud, ja kõigutasid nende sügavasti juurdunud eel- 
arvamusi. Kui Alvin rääkis neile oma kirglikust soovist õppida tundma linnast 
väljaspool olevat maailma ja mõistusevastasest veendumusest, et niisugune maailm on 
olemas, vaatasid nad teda kui mingit kummalist ja arusaamatut looma. Ja nende 
seisukohast oligi ta seda. Lõpuks aga olid nad sunnitud möönma, et temal oli õigus ja 
nemad eksisid. Aivini loo hargnedes haihtusid pikkamööda kõik nende varasemad 
kahtlused. See, mida Alvin rääkis, ei tarvitsenud neile meeldida, kuid nad ei saanud 
enam eitada selle õigsust. Kui neil tekkis kiusatus seda teha, tarvitses neil ainult heita 
pilk Aivini hääletule kaaslasele. 

Nördimust tekitas ainult Aivini loo üks külg — ja see nördimus ei olnud suunatud 
tema vastu. Saali läbis paha-meelesumin, kui Alvin jutustas Lysi kartusest, et Diaspar 
võib teda rüvetada, ja sammudest, mida Seranis oli astunud niisuguse katastroofi 
vältimiseks. Linn oli oma kultuuri üle uhke, ja seda täiesti põhjendatult. Et keegi võis 
neid pidada alaväärtuslikeks, see oli rohkem, kui Nõukogu liikmed suutsid taluda. 

Alvin vältis väga hoolikalt igasuguseid sol va vaid sõnu; võimalust mööda tahtis ta 
Nõukogu enda poole võita. Kogu oma jutustuses püüdis ta jätta muljet, et ta ei näinud 
oma tegevuses midagi väära ning ootas oma avastuste eest pigemini kiitust kui laitust. 
See oli kõigist võimalikest käitumisviisidest parim, sest see võttis enamikul 
potentsiaalsetel kritiseerijatel juba ette relvad käest. Ühtlasi — ehkki Alvin seda ei 
kavatsenud — veeretas see kogu süü kadunud Khedronile. Kuulajatele oli selge, et 
Alvin ise oli liiga noor nägemaks oma tegevuses mingit ohtu. Narrile aga pidi see 
kahtlemata selgem olema ja ta toimis täiesti vastutustundetult. Nõukogu liikmed ei 
teadnud veel, kui täielikult Khedron ise nendega nõus oli. 

Mõningat hukkamõistu vääris ka Jeserac, Aivini õpetaja, ning aeg-ajalt heitsid 
mõned nõunikud talle mõtlikke pilke. Ta ei paistnud seda tähele panevat, kuid teadis 
väga hästi, mida nad mõtlesid. Teataval määral oli auasi, et ta oli arendanud kõige 
originaalsemat mõistust, mis Koidikuajastust peale oli Diasparisse ilmunud, ja seda au 
ei saanud temalt miski röövida. 

136 

Alles siis, kui Alvin oli lõpetanud faktilise aruande oma seiklustest, tegi ta mõninga 
katse rakendada oma veenmismeetotit. Mingil viisil tuli tal neile meestele selgeks teha 
tõed, mis olid talle Lysis teatavaks saanud, aga kuidas oli tal võimalik panna neid 
tõeliselt mõistma midagi niisugust, mida nad ei olnud kunagi näinud ja suutsid vaevalt 
kujutleda? 


«Näib olevat väga traagiline,» ütles ta, «et inimkonna kaks säilinud haru on nii 
tohutult pikaks ajaks teineteisest lahku läinud. Ühel päeval saame võib-olla teada, 
kuidas see juhtus, aga praegu on tähtsam nendevaheline lõhe likvideerida — ja vältida 
selle taastekkimist. Lysis viibides protesteerisin ma selle vastu, et nad peavad end 
meist paremaks; neil võib olla palju, mida meile õpetada, aga ka meil on palju õpetada 
neile. Kui kumbki meist usub, et tal pole teiselt midagi õppida, kas pole siis ilmne, et 
me mõlemad eksime?» 

Ta silmitses ootusrikkalt enda ees olevat nägude rida ja sai julgustust 
edasirääkimiseks. 

«Meie esivanemad,» jätkas ta, «rajasid impeeriumi, mis ulatus tähtedeni. Inimesed 
tulid ja läksid oma soovi järgi kõigis nendes maailmades — ja nüüd ei söanda nende 
järeltulijad väljuda oma linna müüride vahelt. Kas ma ütlen teile, miks?» Ta peatus; 
suures lagedas ruumis ei liigutanud ennast keegi. 

«Sellepärast, et me kardame — kardame midagi, mis juhtus ajaloo koidikul. Lysis 
sain ma teada tõe, ehkki olin seda juba ammu aimanud. Kas me peame igavesti nagu 
argpüksid varjama end Diasparis ja teesklema, et mitte midagi muud pole olemas — 
ainult sellepärast, et miljard aastat tagasi tõrjusid Sissetungijad meid tähtedelt 
Maale?» 

Ta oli neile kätte näidanud nende salahirmu — hirmu, mida tema polnud kunagi 
jaganud ja mille jõudu ta ei olnud seetõttu osanud täielikult mõista. Nüüd võisid nad 
toimida nagu soovisid; tema oli rääkinud seda, mida ta pidas tõeks. 

Esimees vaatas talle tõsiselt otsa. 

«Kas sul on veel midagi öelda,» küsis ta, «enne kui me otsustame, mida tuleb ette 
võtta?» 

«Ainult üks asi. Ma tahaksin selle roboti Keskavuti juurde viia.» 

«Aga milleks? Sa ju tead, et Arvuti on juba teadlik kõigest siin ruumis toimunust.» 

«Ma sooviksin siiski sinna minna,» vastas Alvin viisakalt, kuid kangekaelselt. «Ma 
palun selleks nii Nõukogu kui ka Arvuti luba.» 

Enne kui esimees jõudis midagi öelda, kõlas läbi saali selge rahulik hääl. Alvin ei 
olnud seda oma elus kunagi varem kuulnud, kuid taipas otsekohe, kust see pärines. 
Inimestega olid suutelised rääkima ka informatsioonimasi-nad, mis ei olnud midagi 
muud kui selle suure mõistuse kauged ääreosad, kuid neil puudus niisugune ilmne 
tarkust ja autoriteeti väljendav aktsent. 

«Las ta tuleb minu juurde,» ütles Keskarvuti. Alvin vaatas esimehe poole. Talle tegi 
au, et ta ei püüdnud oma võitu ära kasutada. Ta küsis ainult: «Kas te 

lubate mul lahkuda?» 

Esimees vaatas Nõukogusaalis ringi, ei näinud mingeid vastuvaidluse märke ja 
vastas mõnevõrra abitult: «Väga hea. Linnavalvurid saadavad sind ja toovad su siia 
tagasi, kui me oleme oma nõupidamise lõpetanud.» 

Alvin tegi kerge tänukummarduse, suur uks avanes tema ees ja ta väljus aeglasel 
sammul saalist. Jeserac läks temaga kaasa ja kui uks oli uuesti sulgunud, pöördus 
Alvin oma õpetaja poole. 

«Mis sa arvad, mida Nõukogu nüüd ette võtab?» küsis ta ärevalt. Jeserac naeratas. 

«Kannatamatu nagu ikka?» ütles ta. «Ma ei tea, kui palju mu oletus väärt on, aga ma 
kujutlen, et nad otsustavad sulgeda Yarlan Zey Mausoleumi, nii et mitte kellelgi ei ole 
enam võimalik sinu teekonda korrata. Siis saab Diaspar oma välismaailmast 
häirimatut elu jätkata.» 

«Seda ma kardangi,» lausus Alvin kibedalt. «Ja sa loodad ikka veel seda takistada?» 
Alvin ei vastanud otsekohe; ta teadis, et Jeserac oli tema kavatsusi taibanud, kuid 


tema plaane ei saanud õpetaja ette näha, sest neid tal polnud. Ta oli jõudnud staa- 
diumi, kus ta sai ainult improviseerida ja astuda igale uuele olukorrale vastu siis, kui 
see tekkis. 

«Kas sa süüdistad mind?» küsis ta mõne aja pärast ja Jeseraci üllatas uus toon tema 
hääles. Selles oli õige veidi alandlikkust ja nõrk vihje sellele, et esmakordselt taotles 
Alvin kaasinimese heakskiitu. See liigutas Jeseraci, kuid ta oli liiga tark, et seda väga 
tõsiselt võtta. Alvin viibis võrdlemisi suure pinge all ja ennatu oleks olnud eeldada, et 
ta iseloom oli alatiseks paranenud. 

«Sellele küsimusele on väga raske vastata,» ütles Jeserac pikkamööda. «Mul on 
kiusatus öelda, et kõik teadmised on väärtuslikud, ja ei saa eitada, et sa oled meie 
teadmistele palju lisa toonud. Aga palju lisa oled sa toonud ka meie ohtudele ja kumb 
on lõppkokkuvõttes tähtsam? Kui sageli oled sa peatunud ja selle üle järele 
mõelnud?» 

Hetke vältel silmitsesid õpetaja ja õpilane mõtlikult teineteist ning kumbki nägi 
võib-olla teise vaatekohta selgemini kui kunagi varem oma elus. Siis pöördusid nad 
just nagu ühise aje sunnil Nõukogusaali juurest eemale viivasse pikka koridori. 
Saatjaskond järgnes neile ikka veel kannatlikult. 


See maailm, mõistis Alvin, ei olnud loodud inimese jaoks. Pimestavas sinises 
valguslõõmas, mis oli nii ere, et silmadel hakkas valus, näisid pikad ja laiad koridorid 
lõpmatusse suunduvat. Mööda neid suuri käike liikusid nähtavasti oma lõputu elu 
kestel edasi-tagasi Diaspari robotid, inimsammude kaja aga ei kostnud neis isegi mitte 
kord sajandite vältel. 

Siin oli masinate maa-alune linn, milleta Diaspar ei saanud eksisteerida. Alvin 
teadis, et mõnesaja jardi järel suubub koridor ringikujulisse kambrisse, mille läbimõõt 
on rohkem kui üks miil ja mille lage toetavad suured sambad, mis peavad ühtlasi 
kandma Energiakeskuse kujuteldamatut raskust. Nähtud linnaplaanide järgi mõtiskleb 
seal Keskarvuti igavesti Diaspari saatuse üle. 

Kamber oli olemas ja ta oli isegi avaram, kui Alvin oli söandanud kujutleda — aga 
kus oli Arvuti? Millegipärast oli Alvin arvanud nägevat ühtainsat tohutu suurt masi- 
nat, ehkki ta teadis, kui naiivne see ettekujutus oli. Hiiglaslik, kuid arusaamatu 
panoraam, mis tema ees avanes, pani ta imestuse ja ebakindlustundega peatuma. 

Koridor, mida mööda nad olid kohale saabunud, lõppes kõrgel kambri seinas — see 
kamber oli kahtlemata suurim õõnsus, mille inimene oli kunagi maapõue rajanud — 
ja mõlemalt poolt viisid pikad kaldteed kaugel all olevale põrandale. Kogu seda 
säravalt valgustatud avarat pinda katsid sajad suured valged ehitised, mis oli< nii 
ootamatud, et hetkeks arvas Alvin enda ees nägevat maaalust linna. See mulje oli nii 
vapustavalt elav, et täielikult ei vabanenud ta sellest kunagi. Mitte kusagil ei olnud 
näha seda, mida ta oli oodanud — tuttavat metalliläiget, 

mida inimene juba aegade algusest peale oli harjunud oma teenritega seostama. 

Siin oli lõpule jõudnud evolutsioon, mis oli olnud peaaegu niisama pikk kui inimese 
oma. Selle algus oli mattunud Koidikuajastu uttu, kus inimkond oli esmakordselt 
õppinud kasutama energiat ja saatnud oma kärarikkad masinad üle maailma laiali. 
Aur, vesi, tuul — kõiki neid oli lühikest aega rakendatud ja kõigist neist oli seejärel 
loobutud. Sajandeid oli maailma vajadusi rahuldanud mateerias peituv energia, kuni 
ka see oli kõrvale tõrjutud, kusjuures iga muutusega oli kaasnenud vanade masinate 
unustamine ja uutega asendamine. Väga pikkamööda, tuhandete aastate vältel, oli 


lähenetud täiusliku masina ideaalile, mis kunagi oli olnud unistus, siis kauge 
perspektiiv ja lõpuks reaalsus: 

Ühelgi masinal ei tohi olla ühtki liikuvat osa. Siin võis näha selle ideaali lõplikku 
väljendust. Selle saavutamiseks oli inimesel võib-olla kulunud sada miljonit aastat ja 
oma triumfi hetkel oli ta masinale alatiseks selja pööranud. Masina areng oli lõpule 
jõudnud ja sellest peale oli ta suuteline inimest teenides ennast igavesti ise säilitama. 

Alvin ei küsinud enam eneselt, missugune neist hääletutest valgetest kogudest oli 
Keskarvuti. Ta teadis, et Arvuti koosneb neist kõigist ning hõlmab sellest kambrist 
kaugele välja ulatudes kõik Diaspari teised loendamatud, nii liikuvad kui ka 
liikumatud masinad. Nagu tema enese aju moodustavad miljardid rakud täitsid 
mõnetollise läbimõõduga ruumiosa, nii täitsid Keskarvuti füüsilised elemendid kogu 
Diasparit. Selles kambris ei olnud võib-olla midagi peale lülitussüsteemi, mille kaudu 
kõik need üksteisest lahutatud üksused omavahel sidet pidasid. 

Teadmata, kuhu edasi minna, silmitses Alvin suuri kaarjaid kaldteid ja all laiuvat 
hääletut areeni. Keskarvuti pidi teadma, et Alvin seal viibis, nagu ta teadis kõike, mis 
Diasparis toimus. Alvin ei saanud teha muud, kui tema juhtnööre oodata. 

Nüüd juba tuttav, kuid ikkagi aukartust äratav hääl oli nii tasane ja kostis nii 
lähedalt, et Alvin kahtles, kas tema saatjad seda kuulsid. «Mine vasakpoolset kaldteed 
mööda alla,» ütles hääl. «Seal juhatan ma sind edasi.» 

Ta sammus pikkamööda kallakust alla, robot pea kohal hõljumas. Jeserac ja 
valvurid ei järgnenud talle; ta mõtles huviga, kas nad olid saanud korralduse paigale 
jääda 

140 

või olid otsustanud, et ülal oli soodne vaatepunkt, kust nad said teda jälgida, 
tarvitsemata vaeva näha pika laskumisega. Võis ka olla, et nad olid jõudnud Diaspari 
kesksele pühamule nii lähedale, kui nad söandasid minna. 

Kaldtee lõpul andis vaikne hääl Alvinile uusi juhtnööre ja ta jätkas teekonda mööda 
vahekäiku, mida ääristasid uinuvad titaanlikud kogud. Hääl rääkis temaga veel kolm 
korda, enne kui ta lõpuks sai aru, et oli jõudnud sihtkohta. 

Masin, mille ees ta seisis, oli enamikust oma kaaslastest väiksem, kuid ometi tundis 
ta end sellega võrreldes kääbusena. Viis hoogsate horisontaaljoontega astangulist 
korrust jätsid mulje hüppevalmilt kükitavast loomast ja pöörates pilgu sellelt masinalt 
oma robotile, leidis Alvin olevat raske uskuda, et mõlemad olid ühe ja sama evo- 
lutsiooni saadused, mida tähistas üks ja sama sõna. 

Umbes kolme jala kõrgusel põrandast paiknes kogu seadme pikkuses lai läbipaistev 
paneel. Alvin surus lauba vastu siledat, kummaliselt sooja materjali ja püüdis masi- 
nasse sisse vaadata. Algul ei näinud ta midagi; siis, käega silmi varjates, õnnestus tal 
eristada tuhandeid nõrku valgustäppe, mis rippusid tühjuses. Üksteise kõrval paikne- 
des moodustasid need kolmedimensioonilise võrestiku, mis oli Aivini jaoks niisama 
kummaline ja mõttetu, nagu muistse inimese jaoks pidid olema tähed. Ehkki ta 
unustas aja kulgemise ja jälgis neid värvilisi tulukesi palju minuteid, ei vahetanud 
need kordagi asukohta ja nende heledus ei muutunud. 

Alvin sai aru, et kui tal oleks olnud võimalik vaadata omaenese ajusse, siis oleks 
selle tähendus tema jaoks olnud niisama väike. Masin näis inertne ja liikumatu selle- 
pärast, et Alvin ei saanud näha tema mõtteid. 

Esimest korda hakkas tal tekkima mingi ähmane ettekujutus jõududest, mis 
säilitasid linna. Kogu oma elu vältel oli ta enesestmõistetavaks pidanud imepäraseid 
süntesaatoreid, mis lõputu vooluna valmistasid kõike, mida Diaspar vajas. Tuhandeid 
kordi oli ta ühte või teist selletaolist loomeakti jälginud, mõeldes seejuures harva, et 
kusagil pidi eksisteerima loodava eseme prototüüp. 


Nagu inimaju oli suuteline lühikest aega peatuma ühelainsal mõttel, nii võis 
mõõtmatult suurem aju, mis fr. >o-dustas ainult osa Keskarvutist, haarata ja igavesti 
säilitada kõige keerukamaid ideesid. Sellesse igavesse ajusse oli jäädvustatud kõigi 
loodud asjade struktuurid, mille 

reaalseks muutmiseks oli vajalik ainult inimtahte avaldus. 

Maailm oli tõepoolest jõudnud kaugele võrreldes ajaga, mil esimesed 
koopainimesed olid kangekaelsest kivist kannatlikult tund tunni järel kilde lahti lüües 
oma noole-otsi ja nuge valmistanud. 

Alvin ootas, söandamata rääkida, enne kui talle oli mingit edasist märku antud. Teda 
huvitas, kuidas Keskarvuti oli teadlik tema juuresolekust ning nägi teda ja kuulis tema 
häält. Mitte kusagil polnud mingit märki meeleorga-nitest; puudusid igasugused 
võrestikud, ekraanid ja tardunud kristallsilmad, mille kaudu robotid tavaliselt end 
ümbritseva maailma kohta informatsiooni hankisid. 

«Sõnasta oma probleem,» ütles tasane hääl talle kõrva. Näis kummaline, et selline 
tohutu seadmestik oli suuteline nii vaikselt oma mõtteid väljendama. Siis sai Alvin 
aru, et ta meelitas ennast; temaga ei tegelnud võib-olla isegi mitte miljondik 
Keskarvuti ajust. Ta oli lihtsalt üks loendamatutest vahejuhtumitest, millele 
üheaegselt oli suunatud Diaspari üle valvava Arvuti tähelepanu. 

Raske oli rääkida millegi sellisega, mis täitis kogu ümbritsevat ruumi. Aivini sõnad 
näisid hajuvat tühja õhku, niipea kui ta oli need välja öelnud. «Kes ma olen?» küsis ta. 

Kui ta oleks selle küsimuse esitanud mõnele linna infor-matsioonimasinale, siis 
oleks vastus talle teada olnud. Tegelikult oligi ta seda sageli küsinud ja masinad olid 
alati vastanud: «Sa oled inimene.» Nüüd aga oli tal tegemist hoopis teist laadi 
intelligentsiga ja piinlik semantiline täpsus polnud vajalik. Keskarvuti sai aru, mida 
Alvin mõtles, kuid see ei tähendanud, et ta oli valmis vastama. Tegelikult olidki tema 
sõnad täpselt niisugused, nagu Alvin oli kartnud. 

«Sellele küsimusele ei saa ma vastata. Kui ma seda teeksin, siis saaks mu ehitajate 
kavatsus teatavaks ja jookseks tühja.» 

«Nii et osa, mida ma pean täitma, planeeriti juba linna rajamise ajal?» 

«Seda võib öelda kõigi inimeste kohta.» See vastus pani Aivini peatuma. Selles oli 
üsna palju tõtt; kõik Diaspari elanikud olid kavandatud niisama hoolikalt kui tema 
masinad. Asjaolu, et Alvin oli Unikaal, tegi ta haruldaseks, kuid see ei tarvitsenud olla 
mingi VOOrus. 

Ta mõistis, et oma päritolu kohta ei olnud tal siin võinalik midagi rohkemat teada 
saada. Asjatu oleks püüda seda kõrgetasemelist mõistust petta või loota, et see teeb 
teatavaks informatsiooni, mida tal oli kästud varjata. Alvin ei olnud ülemäära 
pettunud; ta tundis, et tal hakkas tõest juba mingi aimus kujunema, ja pealegi ei olnud 
see tema külaskäigu põhieesmärk. 

Ta heitis pilgu Lysist kaasatoodud robotile ja pidas aru, kuidas astuda järgmine 
samm. Tema plaanist teadasaamine võis esile kutsuda roboti ägeda reageeringu; see- 
pärast oli oluline, et robot ei kuuleks, mida ta kavatses Keskarvutile öelda. 

«Kas sa saad tekitada vaikustsooni?» küsis ta. Otsekohe tajus ta eksimatult 
äratuntavat «surnud» olekut, kõigi helide täielikku summutatust, mis oli iseloomulik 
niisugusele tsoonile. Arvuti kummaliselt lame ja õudne hääl lausus: «Nüüd ei kuule 
meid mitte keegi. Ütle, mida sa soovid.» 

Alvin vaatas roboti poole; see ei olnud paigast liikunud. Võib-olla ei kahtlustanud ta 
midagi ja Alvin eksis täielikult, kujutledes, et tal olid mingid omaenese plaanid. Võib- 


olla järgnes ta Aivinile Diasparisse truu ja usaldava teenrina ning see, mida Alvin 
nüüd kavatses, oli eriti alatu trikk. 

«Sa kuulsid, kuidas ma selle robotiga kohtusin,» alustas Alvin. «Tema valduses 
peavad olema hindamatud teadmised minevikust, mis ulatub aega, mil linna, nagu me 
seda praegu tunneme, ei olnud veel olemas. Võibolla saaks ta meile isegi rääkida 
maailmadest, mis asuvad väljaspool Maad, sest ta tegi kaasa Meistri rännakud. 
Õnnetuseks on tema kõnelülitused blokeeritud. Ma ei tea, kui tugev see blokeering on, 
aga ma palun, et sa selle kõrvaldaksid.» 

Tema hääl kõlas surnult ja õõnsalt, sest vaikustsoon neelas iga sõna, enne kui see 
jõudis kaja tekitada. Ta ootas selles nähtamatus ja kaikumatus tühjuses oma palve 
kuuldavõtmist või tagasilükkamist. 

«Sellega, mida sa taotled, on seoses kaks probleemi,» vastas Arvuti, «Üks neist on 
moraalne, teine tehniline. See robot on kavandatud ühe kindla inimese käske täitma. 
Mis õigus on minul talle oma tahet peale sundida, isegi kui ma seda suudan?» 

See oli küsimus, mida Alvin oli oodanud ja millele tal oli varuks mitu vastust. 

«Me ei tea täpselt, missugune oli Meistri keeld,» ütles ta; «Kui sa saad robotiga 
rääkida, siis võib-olla õnnestub sul teda veenda, et pärast blokeeringu rakendamist on 
olukord muutunud.» 

See oli muidugi silmanähtav lähenemisviis. Alvin ise oli seda juba edutult 
proovinud, kuid ta lootis, et mõõtmatult suuremate vaimsete võimetega Keskarvutil 
õnnestub see, millega tema toime ei tulnud. 

«See oleneb täielikult blokeeringu laadist,» tuli vastus. «Blokeering võib olla 
niisugune, et kui seda püütakse kõrvaldada, siis kustub mälurakkudesse salvestatu. 
Minu arvates on siiski ebatõenäoline, et Meistril jätkus oskust sellise blokeeringu 
rakendamiseks; see nõuab mõnevõrra spetsiaalset tehnikat. Ma küsin sinu masinalt, 
kas tema mällu on paigutatud kustutuslülitus.» 

«Aga mis saab siis,» küsis Alvin äkilise ärevusega, «kui kustutuse põhjustab juba 
ainuüksi küsimus, kas kustutuslülitus on olemas?» 

«Niisugusteks juhtudeks on olemas standardprotseduur, mida ma rakendan. Ma teen 
sekundaarse korralduse, et sellise olukorra puhul masin ignoreeriks mu küsimust. Siis 
on lihtne tekitada loogilist paradoksi, mille korral nii vastamine kui ka vastamisest 
keeldumine tähendab käsu täitmata jätmist. Sellisel juhul toimivad kõik robotid 
omaenese kaitseks ühteviisi. Nad tühjendavad oma sisendlülitused ja teevad nii, nagu 
poleks mingit küsimust esitatud.» 

Alvinil oli mõnevõrra kahju, et ta oli selle probleemi tõstatanud, ning pärast 
hetkelist iseenesega võitlemist otsustas ta rakendada sama taktikat ja teeselda, et ta ei 
olnud kunagi seda küsimust esitanud. Vähemalt ühes suhtes võis ta julge olla — 
Keskarvuti oli täiesti valmis toime tulema kõigi lõksudega, mis võisid roboti mälus 
eksisteerida. Alvinil ei olnud mingit tahtmist näha masina asemel vanarauahunnikut; 
pigemini oleks ta olnud nõus roboti koos tema saladustega Shalmirane'i tagasi saatma. 

Ta ootas nii kannatlikult kui suutis kahe intellekti hääletu, tajumatu kohtumise 
tulemusi. Mõlemad intellektid oli loonud inimgeenius oma suurimate saavutuste 
ammukadunud kuldsel ajastul ja nüüd ei suutnud neid kumbagi täielikult mõista ükski 
elav inimene. Palju minuteid hiljem kostis uuesti Keskarvuti õõnes, 

kajatu hääl. 

«Mul õnnestus luua osaline kontakt,» ütles ta. «Vähemalt 

on mulle nüüd teada blokeeringu laad ja ma arvan teadvat ka blokeeringu 
rakendamise põhjust. Kõrvaldada saab seda ühelainsal viisil. See robot ei hakka 
rääkima enne, kui Suured on Maale saabunud.» 

«Aga see on ju rumalus!» protesteeris Alvin. «Ka Meistri teine jünger uskus 
Suurtesse ja püüdis meile seletada, kuidas nad välja näevad. Enamik tema jutust oli 
mõttetus. Suuri pole kunagi olnud ega ole ka tulevikus.» 

Ummik näis olevat täielik ja Alvin tundis kibedat, abitut pettumust. Teda lahutas 
tõest miljard aastat tagasi surnud hullumeelse soov. 

«Sul võib olla õigus,» ütles Keskarvuti, «et Suuri pole kunagi olnud. Aga see ei 
tähenda, et neid ei või tulevikus olla.» 

Tekkis uus pikk vaikus, mille vältel Alvin mõtles järele nende sõnade tähenduse üle 
ning kahe roboti mõistused lõid uuesti oma delikaatse kontakti. Ja siis leidis Alvin 
enese ilma igasuguse hoiatuseta Shalmirane'ist. 


SEITSETEIST 


See oli täpselt samasugune, nagu Alvin oli teda viimati näinud. Suur eebenmust 
kraater neelas päikesevalgust, peegeldamata sellest vähimatki osa. Alvin seisis 
kindluse-varemetes ja vaatas üle järve, mille liikumatu vesi näitas, et hiigelpolüüp ei 
olnud nüüd enam kompaktne aisti-misvõimeline olend, vaid mikroskoopiliste 
organismide hõre pilv. 

Robot viibis Aivini kõrval, kuid Hilvarist polnud mingit märki. Alvinil polnud aega 
selle asjaolu tähenduse üle aru pidada ega sõbra puudumise pärast muret tunda, sest 
peaaegu otsekohe toimus midagi nii fantastilist, et see tõrjus kõik teised mõtted tema 
peast välja. 

Taevas hakkas kaheks lõhenema. Horisondist seniidini ulatuv kitsas pimeduskiil 
laienes pikkamööda, nagu oleks universumisse sisse murdnud öö ja kaos. Kiil paisus 
järjekindlalt, kuni ta hõlmas veerandi taevast. Kõigist oma tegelikesse 
astronoomiafaktidesse puutuvatest teadmistest hoolimata ei suutnud Alvin maha 
suruda vastupandamatut tunnet, et tema ja ta maailm asusid suure sinise kupli 
all ning et miski tungis nüüd väljastpoolt sellesse kuplisse. 

Öökiil ei laienenud enam. Jõud, mis olid selle tekitanud, silmitsesid avastatud 
mänguuniversumit ja pidasid võib-olla omavahel aru, kas see vääris nende tähelepanu. 
Alvin ei tundnud selle kosmilise pilgu all mingit ärevust ega õudust. Ta teadis, et ta 
seisis vastamisi jõu ja tarkusega, mis võis inimeses tekitada aukartust, kuid mitte 
hirmu. 

Ja nüüd olid nad otsustanud, et kulutavad mõned igaviku murdosad Maale ja selle 
elanikele. Nad tulid läbi akna, mille nad olid taevasse murdnud. 

Nad langesid Maale nagu taevase sepikoja sädemed. Nende vool tihenes üha, kuni 
taevast hoovas alla tule-kosk, millest maapinnal tekkisid vedela valguse lombid. Alvin 
ei vajanud sõnu, mis kõlasid ta kõrvus nagu õnnistus: 

«Suured on tulnud.» 

Tuli jõudis temani ja see ei põletanud. See oli kõikjal ja täitis oma kuldse hõõgusega 
Shalmirane'i suurt kraatrit. Imetleva pilguga nägi Alvin, et valgusvoog ei olnud 
ühtlane, vaid sel oli oma kuju ja struktuur. See hakkas jagunema selgesti 
eristatavateks osadeks ja koonduma üksikuteks tulekeeristeks. Nende pöörlemine 
kiirenes üha ja nende keskosad kerkisid sammasteks, milles Alvin nägi mingeid 
salapäraseid põgusaid varje. Nendest ergavatest tootemisammastest kostsid tasased, 
ülikauged ja kummitavalt kaunid muusikahelid. «Suured on tulnud.» 


Seekord järgnes vastus. Kuuldes sõnu: «Meistri teenrid tervitavad teid. Me ootasime 
teie tulekut,» mõistis Alvin, et tõke oli murtud. Ja sel hetkel kadus Shalmirane koos 
oma kummaliste külalistega ning ta seisis jälle Diaspari sügavuses Keskarvuti ees. 

Kõik see oli illusioon, niisama ebareaalne kui saagade fantaasiamaailm, milles ta oli 
veetnud nii palju oma noorpõlve tunde. Aga kuidas see tekitati; kust olid pärit need 
kummalised pildid, mida ta oli näinud? 

«See oli ebatavaline probleem,» ütles Keskarvuti rahulik hääl. «Ma teadsin, et 
robotil peab olema Suurtest mingi visuaalne ettekujutus ja et kui mul õnnestub temas 
tekitada muljeid, mida ta peab selle ettekujutusega ühtelangevaks, siis on kõik muu 
lihtne.» 

«Ja kuidas sa seda tegid?» 

«Põhiliselt sel teel, et küsisin robotilt, missugused on Suured, ja püüdsin kinni 
struktuuri, mille ta oma mõtetes 

kujundas. See struktuur oli väga ebatäielik ja mul tuli . Üsna palju improviseerida. 
Paar korda kaldus pilt, mille ma lõin, roboti ettekujutusest suurel määral kõrvale, aga 
kui see juhtus, tajusin ma tema kasvavat hämmeldust ja muutsin kujutist, enne kui ta 
hakkas midagi kahtlustama. Nagu sa taipad, olid minu käsutuses sajad lülitused, samal 
ajal kui tema sai kasutada ainult ühte, ja mul oli võimalik kujutisi nii kiiresti vahetada, 
et üleminekud ei olnud märgatavad. See oli teatavat laadi mustkunstnikutrikk; mul 
õnnestus roboti aistimislülitusi küllastada ja tema kriitikameelt maha suruda. Sina 
nägid ainult lõplikku, korrigeeritud kujutist, mis oli Meistri ilmutusega kõige paremas 
kooskõlas. See oli jämeda jooneline, aga sellest piisas. Robot uskus selle ehtsust 
blokeeringu kõrvaldamiseks vajaliku aja vältel ja mul õnnestus temaga luua täielik 
vaimne kontakt. Ta ei ole enam blokeeritud ja vastab igale küsimusele, mida sa 
soovid esitada.» 

Alvin oli veel hämmastusest juhm; tema vaimus ergas veel selle võltsitud 
apokalüpsise järelkuma ja ta ei püüdnud isegi teeselda täielikku arusaamist Keskarvuti 
seletusest. See polnud oluline; korda oli saadetud teraapiaime ja tema ees olid avatud 
teadmiste uksed. 

Siis meenusid talle Keskarvuti varasemad sõnad ja ta küsis murelikult: «Aga kuidas 
on lugu moraalse vastuväitega, mis sul oli Meistri keelust üleastumise suhtes?» 

«Ma sain teada selle keelu põhjuse. Kui sa Meistri elulugu üksikasjalikult tundma 
õpid, nagu see on sul nüüd võimalik, siis näed,- et ta väitis end olevat teinud palju 
imesid. Tema järelkäijad uskusid teda ja nende veendumus andis lisa tema võimule. 
Tegelikult aga oli kõigil neil imedel muidugi üks või teine lihtne seletus — kui nad 
üldse toimusid. Mind üllatab, et muus suhtes intelligentsed inimesed lasksid ennast 
niimoodi petta.» «Nii et Meister oli siis petis?» 

«Ei; nii lihtne see asi pole. Kui ta oleks olnud ainult petis, siis poleks ta mingil juhul 
saavutanud sellist edu ja tema liikumine ei oleks kestnud nii kaua. Ta oli hea inimene 
ning suur osa tema õpetusest oli õige ja tark. Lõpuks hakkas ta ka ise oma imesid 
uskuma, aga ta teadis, et oli olemas üks tunnistaja, kes võis need ürpber lükata. 
Robotile olid teada kõik tema saladused; see masin oli tema häälekandja ja kolleeg, 
aga kui seda kunagi liiga üksikasjalikult küsitleti, võis see hävitada tema võimu 
alused. Sellepärast andis ta robotile käsu mitte avaldada 

oma teadmisi enne universumi viimset päeva, mil tulevad Suured. Raske on uskuda, 
et ühes ja samas inimeses võis eksisteerida selline pettuse ja siiruse segu, aga nii see 
lugu oli.» 


Alvinit huvitas, missugused olid roboti tunded sellest muistsest orjaikkest pääsemise 
puhul. See masin oli kahtlemata piisavalt keerukas tundmaks selliseid emotsioone 
nagu pahameel. Ta võis olla pahane Meistrile, kes oli ta orjastanud, — ja niisama 
hästi ka Alvinile ja Keskarvutile, kes olid talle pettusega kõnevõime tagasi andnud. 

Vaikustsoon oli likvideeritud; salatsemiseks polnud nüüd enam mingit põhjust. 
Hetk, mida Alvin oli oodanud, oli lõpuks kätte jõudnud. Ta pöördus roboti poole ja 
esitas küsimuse, mis oli teda kummitanud juba sellest ajast peale, kui ta oli Meistri 
saagast kuulda saanud. 

Ja robot vastas. 


Jeserac ja valvurid ootasid ikka veel kannatlikult, kui Alvin nende juurde tagasi 
jõudis. Kaldtee lõpul, enne koridori sisenemist, heitis Alvin viimase pilgu kambrisse 
ja nüüd oli illusioon veel tugevam kui enne. Tema all laius surnud linn, mille 
kummalised hooned oli heledaks pleegitanud ere valgus, mis ei olnud määratud 
inimsilmade jaoks. Ent kuigi see linn võis olla surnud, sest ta polnud kunagi elanud, 
pulseeris temas energia, mis oli võimsam igasugusest orgaanilise aine energiast. Kuni 
püsis maailm, seisid need hääletud masinad seal, kaldumata hetkekski kõrvale 
mõtetest, mis geniaalsed inimesed olid neisse ammusel ajal sisestanud. 

Ehkki Jeserac püüdis tagasiteel Nõukogusaali Alvinit küsitleda, ei õnnestunud tal 
Keskarvutiga toimunud jutuajamise kohta midagi teada saada. See ei tulenenud ainu- 
üksi Aivini diskreetsusest; ta oli veel liiga täis imetlust kõige nähtu üle ja liiga 
joobunud edust, et midagi sidusat rääkida. Jeseracil ei jäänud üle muud kui varuda 
kannatust ja loota, et varsti väljub Alvin oma transist. 

Diaspari tänavate valgus tundus pärast masinate linna pimestavat eredust nõrk ja 
kahvatu. Kuid Alvin nägi vaevalt neid tänavaid; ta ei pannud tähele möödalibisevate 
suurte tornide tuttavat ilu ega kaaskodanike uudishimulikke pilke. Talle tundus 
kummaline, kuidas kõik, mis temaga oli juhtunud, oli seda silmapilku ette 
valmistanud. Alates tema kohtumisest Khedroniga näisid sündmused 

olevat automaatselt liikunud ettemääratud sihi poole. Monitoride juures — Lysis — 
Shalmirane'is — kõikjal oleks ta võinud nägematute silmadega kõrvale pöörduda, 
kuid miski oli teda ajendanud edasi minema. Kas see olenes temast endast või oli ta 
saatuse eriline lemmik? Võibolla oli tegemist lihtsalt tõenäosusega, juhuslikkuse sea- 
duste kehtivuse ilminguga. Iga inimene oleks võinud leida tema käidud tee ja 
möödunud aegadel pidid teised olema loendamatuid kordi jõudnud peaaegu niisama 
kaugele. Näiteks varasemad Unikaalid — mis oli juhtunud nendega? Võib-olla oli 
tema lihtsalt esimene, kellel oli õnne. 

Kogu tagasiteel mööda Diaspari tänavaid tihenes üha Aivini kontakt masinaga, 
mille ta oli vabastanud pikaajalisest orjapõlvest. Ka varem oli robot olnud suuteline 
Aivini mõtteid vastu võtma, kuid Alvin ei olnud kunagi ette teadnud, kas robot täidab 
tema korraldusi või mitte. Nüüd enam niisugust ebakindlust polnud; ta sai robotiga 
rääkida nagu teise inimolendiga, ehkki ta oma kaaslaste juuresoleku tõttu andis 
robotile käsu mitte kasutada sõnalist kõnet, vaid piirduda niisuguste lihtsate 
'mõttekujun-ditega, millest ta oli suuteline aru saama. Ajuti pahandas teda asjaolu, et 
robotid said telepaatilisel tasemel vabalt omavahel vestelda, samal ajal kui inimesed ei 
suutnud seda — välja arvatud ainult Lysi elanikud. See oli üks võimetest, mis 
Diasparis oli kaotatud või millest seal oli sihilikult loobutud. 

Ajal, mil nad Nõukogusaali eesruumis ootasid, jätkas Alvin seda hääletut ja 
mõnevõrra ühepoolset vestlust. Tema praegust olukorda oli võimatu jätta võrdlemata 
olukorraga, milles ta oli viibinud Lysis, kui Seranis ja ta kolleegid olid püüdnud teda 


oma tahtele allutada. Ta lootis, et uut kokkupõrget ei tule, aga kui midagi niisugust 
siiski juhtus, oli ta nüüd selleks palju paremini ette valmistatud. 

Juba esimesest pilgust Nõukogu liikmete nägudele taipas Alvin, missuguse otsuse 
nad olid teinud. See ei üllatanud teda ega valmistanud talle erilist pettumust ja esi- 
mehe kokkuvõtet kuulates ei ilmutanud ta mingeid tundeid, mida nõunikud oleksid 
võinud oodata. 

«Alvin,» alustas esimees, «me arutasime väga põhjalikult sinu avastusest tulenenud 
olukorda ja jõu Isime üksmeelsele otsusele. Et mitte keegi ei soovi meie eluviisi 
muuta ja et ainult kord paljude miljonite aastate 

tagant sünnib keegi, kes on suuteline Diasparist lahkuma, isegr kui see on võimalik, 
siis on Diasparit Lysiga ühendav tunnelisüsteem tarbetu ja võib-olla ohtlik. Sissepääs 
liikurteede kambrisse on seetõttu suletud. 

Ühtlasi korraldatakse monitoride abil teiste võimalike linnast välja viivate teede 
otsingud. Neid on juba alustatud. 

Me arutasime ka seda, missuguseid — kui üldse mingeid — abinõusid tuleks 
rakendada sinu suhtes. Avaldati arvamust, et sinu nooruse ja su päritoluga seotud 
iseäralike asjaolude tõttu ei saa sind su tegevuse pärast hukka mõista. Tehes avalikuks 
meie eluviisi ähvardava potentsiaalse ohu, osutasid sa tegelikult linrtale teene ja selle 
eest avaldame sulle tunnustust.» 

Kostis heakskiidupomin ja nõunike nägudel valgus laiali rahulolu väljendav ilme. 
Raskest olukorrast oli kiiresti välja tuldud, Alvinile noomituse tegemise vajadus oli 
välditud ja nüüd võisid nad jälle igaüks oma teed minna, tundes, et nad olid Diaspari 
juhtivate kodanikena oma kohust täitnud. Kui neil vähegi vedas, võis mööduda 
sajandeid, enne kui jälle tekkis niisugune vajadus. 

Esimees vaatas ootavalt Aivini poole; võib-olla lootis ta, et Alvin väljendab end 
samas toonis ja tänab Nõukogu oma kerge pääsemise eest. Talle sai osaks pettumus. 

«Kas ma tohin esitada ühe küsimuse?» ütles Alvin viisakalt. 

«Muidugi.» 

«Nagu ma aru saan, kiitis Keskarvuti teie otsuse heaks?» Tavalises olukorras olnuks 
see kohatu küsimus. Nõukogul ei olnud tarvis oma otsuseid õigustada ega nendeni 
jõudmise teid seletada. Alvinist aga oli mingil kummalisel põhjusel saanud 
Keskarvuti usaldusalune. Ta viibis privilegeeritud seisundis. 

Küsimus tekitas ilmselt mõningat kimbatust ja vastust 

ei antud kuigi meelsasti. 

«Muidugi pidasime me Keskarvutiga nõu. Ta ütles, et me toimiksime oma 
äranägemise järgi.» 

Seda oli Alvin oodanud. Nõukoguga rääkis Keskarvuti muidugi samal ajal, kui ta 
vestles Alviniga — ja tegelikult ka samal ajal, kui ta täitis Diasparis miljonit teist 
ülesannet. Ta teadis nagu Alvingi, et ühelgi otsusel, mille Nõukogu nüüd tegi, polnud 
mingit tähtsust. Tulevik oli täielikult Nõukogu kontrolli alt väljunud just sel hetkel, 

mil ta oma õnnelikus teadmatuses oli otsustanud, et kriis oli õnnelikult välditud. 

Alvin ei tundnud mingit üleolekut ega oodatava triumfi magusat eelaimust, kui ta 
silmitses neid rumalaid vanu mehi, kes pidasid end Diaspari valitsejateks. Ta oli näi- 
nud linna tõelist valitsejat ja sellega tema särava varjatud maailma hauavaikuses 
rääkinud. See kohtumine oli tema hingest enamiku eneseusaldust välja põletanud, 
kuid seda oli veel piisavalt säilinud lõplikuks ettevõtteks, mis pidi ületama kõik, mida 
ta oli seni korda saatnud. 


Nõukogust lahkudes tundis ta huvi, kas nõunikke üllatas tema rahulik leplikkus ja 
asjaolu, et ta ei avaldanud mingit nördimust Lysi viiva tee sulgemise üle. Valvurid ei 
saatnud teda nüüd enam; ta ei olnud enam valve all, vähemalt mitte nii avalikult. 
Ainult Jeserac järgnes talle Nöukogusaalist värviküllastele rahvarohketele tänavatele. 

«Noh, Alvin,» ütles ta. «Sa käitusid hiilgavalt, aga mind sa ei peta. Mis sul plaanis 
on?» 

Alvin naeratas. 

«Ma teadsin, et sa hakkad midagi kahtlustama; kui sa minuga kaasa tuled, siis näitan 
sulle, miks Lysi viival maa-alusel teel pole enam mingit tähtsust. Ja on veel üks 
eksperiment, mida ma tahan proovida; see ei tee sulle kahju, aga see võib sulle mitte 
meeldida.» 

«Väga hea. Teoreetiliselt olen ma veel su õpetaja, aga osad näivad nüüd vahetatud 
olevat. Kuhu sa mu viid?» 

«Me läheme Loranne'i torni ja ma näitan sulle Diasparist väljaspool olevat 
maailma.» 

Jeserac kahvatas, kuid ei taganenud. Siis, just nagu usaldamata mingeid sõnu välja 
öelda, noogutas ta lühidalt ja jäigalt ning järgnes Alvinile liikurtee sujuvalt liuglevale 
pinnale. 

Jeserac ei ilmutanud mingit hirmu, kui nad sammusid piki tunnelit, mille kaudu 
külm tuul igavesti Diasparisse puhus. Tunnel oli nüüd muutunud; temast 
välismaailma pääsemist tõkestavat kivivõret ei olnud enam. Sellel puudus 
konstruktsiooniline otstarve ja Keskarvuti oli selle Aivini soovil igasuguste 
kommentaarideta kõrvaldanud. Hiljem võib-olla tegi ta monitoridele korralduse võre 
meelde tuletada ja taastada, nüüd aga haigutas tunneli-suu tõkestamatuna ja 
kaitsmatuna püstloodses liilaa-müüris. 

Alles siis, kui Jeserac oli jõudnud peaaegu õhukanali lõpuni, sai ta aru, et tema ees 
oli välismaailm. Ta vaatas 

suurenevat taevaringi ning tema sammud muutusid üha ebakindlamaks ja 
aeglasemaks, kuni ta lõpuks täielikult peatus. Alvin mäletas, kuidas Alystra oli samas 
kohas ringi pöördunud ja põgenenud, ning teda huvitas, kas tal oli võimalik Jeseraci 
kaugemale ahvatleda. 

«Ma palun sind ainult vaadata,» käis ta peale, «mitte linnast lahkuda. Sellega saad 
sa ju kindlasti hakkama!» 

Oma lühikese Airlees viibimise ajal oli Alvin näinud last käima õpetavat ema. See 
meenus talle vastupandamatult, kui ta meelitas Jeseraci piki koridori edasi, tehes 
julgustavaid märkusi selle kohta, kuidas tema õpetaja üht tõrkuvat jalga teise ette 
tõstis. Erinevalt Khedronist ei olnud Jeserac argpüks. Ta oli valmis oma sundmõtte 
vastu võitlema, kuid see oli meeleheitlik võitlus. Selleks ajaks kui Alvinil oli 
õnnestunud Jeserac talutada kohta, kust oli näha kogu tõkestamatult laiuv kõrb, oli ta 
ise peaaegu niisama kurnatud kui vanem mees. 

Kui Jeserac kord juba nägi vaatepilti, mis nii erines kõigest, mida ta oma käesolevas 
või üheski varasemas elus oli tundnud, näis selle huvitavus ja kummaline ilu tema 
hirmust võitu saavat. Tohutus avaruses laiuvad lainjad liivaluited ja kauged muistsed 
mäed paelusid teda ilmselt. Oli hiline õhtupoolik ja varsti pidi kogu sellele maale 
langema öö, mis Diasparis kunagi ei saabunud. 

«Ma kutsusin su siia,» ütles Alvin, rääkides kiiresti, nagu suudaks ta hädavaevalt 
oma kannatamatust taltsutada, «sest ma saan aru, et sina oled kõigist teistest suuremal 
määral ära teeninud õiguse näha, kuhu mu rännakud on mind toonud. Ma tahtsin, et sa 


näeksid kõrbet, ja ma tahan ka, et sa oleksid tunnistaja, kellelt Nõukogu saaks teada, 
mida ma olen teinud. 

Nagu ma Nõukogule ütlesin, tõin ma selle roboti Lysist kaasa lootuses, et 
Keskarvutil õnnestub kõrvaldada tema mälu tõkestav blokeering, mille rakendas 
mees, keda tuntakse Meistri nime all. Kasutades trikki, millest ma praeguseni 
täielikult aru ei saa, tuli Arvuti sellega toime. Nüüd on minu käsutuses kogu selle 
masina mälu ja ühtlasi kõik erioskused, mida ta valdab. Ühte neist oskustest kavatsen 
ma nüüd ära kasutada. Vaata.» 

Reageerides hääletule käsule, mille laadi Jeserac võis ainult aimata, hõljus robot 
tunnelisuudmest välja, lisas kiirust ja mõne sekundi pärast ei olnud temast näha muud 
kui päikesevalguses välgatlev kauge metalliläige. Ta lendas 

madalal kõrbe kohal üle liivaluidete, mis lamasid maapinnal risti-rästi nagu 
tardunud lained. Jeseracile jäi selge mulje et robot ofsib midagi — aga mida, seda ei 
suutnud ta kujutleda. 

Siis sööstis helkiv täpp äkki kõrbe pinnalt üles ja peatus tuhande jala kõrgusel. 
Samal hetkel tõi Alvin kuuldavale järsu rahulolu- ja kergendusohke. Ta heitis kiire 
pilgu Jeseraci poole, just nagu öeldes: «Seal see on!» 

Teadmata, mida oodata, ei pannud Jeserac algul tähele mingit muutust. Siis nägi ta 
hädavaevu oma silmi uskudes, et kõrbest hakkas pikkamööda kerkima tolmupilv. 

Pole midagi hirmsamat kui liikumine seal, kus mingit liikumist ei tohiks olla, kuid 
Jeserac ei olnud enam suuteline üllatust ega hirmu tundma, kui liivaluited hakkasid 
üksteisest eemale nihkuma. Kõrbepinna all liigutas end miski nagu unest ärkav 
hiiglane ning varsti kostis Jeseraci kõrvu allalangeva pinnase mürin ja vastupanda- 
matu jõu mõjul purunevate kivimite krigin. Siis äkki paiskus sadade jalgade kõrgusele 
õhku suur liivageiser ja maapind kadus silmist. 

Pikkamööda hakkas tolm kõrbepinda rebitud siksaki-lisse haava tagasi langema, 
kuid Jeseraci ja Aivini pilk oli kõrvalekaldumatult suunatud lahtisele taevale, kus 
veidi aega tagasi oli hõljunud ainult ootav robot. Nüüd lõpuks sai Jeserac aru, miks 
Nõukogu otsus oli paistnud Aivini nii ükskõikseks jätvat ja miks ta ei olnud aval- 
danud mingeid tundeid, kui talle oli öeldud, et Lysi viiv maa-alune tee oli suletud. 

Kattev pinnasekiht ähmastas, kuid ei suutnud varjata lõhestatud kõrbest üha 
kõrgemale kerkiva laeva uhkeid jooni. Jeseraci silma all pöördus laev pikkamööda 
nende suunas, kuni temast jäi nähtavaks veel ainult ring. Siis hakkas see ring väga 
aeglaselt suurenema. 

Alvin rääkis rutates, nagu oleks tal vähe aega järele jäänud. 

«See robot oli kavandatud Meistri kaaslaseks ja teenriks — ja eelkõige tema laeva 
juhiks. Enne Lysi jõudmist maandus Meister Diaspari sadamas, mis praegu on seal 
liiva alla maetud. Juba tollal pidi sadam olema si; irelt osalt maha jäetud; ma arvan, et 
Meistri laev oli üks viimaseid, mis Maale saabus. Mõnda aega elas Meister Diasparis 
ja läks alles siis Shalmirane'i; tee oli noil päevil nähtavasti veel vaba. Laeva aga 
polnud tal enam kunagi 

tarvis ja see on kogu aeg siin liiva all oodanud. Nagu Diasparit ennast, nagu seda 
robotit — nagu kõike, mida need kunagised ehitajad pidasid tõeliselt tähtsaks —, on 
teda säilitanud tema enese igavikulülitused. Nii kaua kui tal on energiaallikas, ei kulu 
ega hävi ta kunagi; kujutis, mida kannavad tema mälurakud, ei tuhmu iialgi ja see 
kujutis kontrollib tema füüsilist struktuuri.» 

Laev, mida robot torni suunas juhtis, oli nüüd juba väga lähedal. Jeserac nägi, et ta 
oli umbes sada jalga pikk ja mõlemast otsast terav. Aknaid ega mingeid muid avasid 


ei paistnud tal olevat, kuid selles ei saanud teda katva paksu pinnasekihi tõttu kindel 
olla. 

Äkki külvas väljapoole avanev laevakere sektsioon nad liivaga üle ja Jeserac nägi 
vilksamisi väikest tühja ruumi, mille tagaseinas oli teine uks. Laev rippus nüüd 
õhulõõri suudmest ainult ühe jala kaugusel, olles sellele lähenenud väga ettevaatlikult 
nagu tundlik elusolend. 

«Nägemiseni, Jeserac,» ütles Alvin. «Ma ei saa minna tagasi Diasparisse oma 
sõpadega hüvasti jätma; palun tee seda minu eest. Ütle Eristonile ja Etaniale, et ma 
loodan varsti tagasi jõuda; kui mitte, siis olen neile tänulik kõige eest, mida nad on 
teinud. Ja ma olen tänulik ka sinule, ehkki sa võib-olla ei kiida heaks viisi, kuidas ma 
olen 

su õpetusi rakendanud. 

Mis puutub Nõukogusse, siis ütle talle, et teed, mis on kord juba avatud, ei saa 
ainuüksi otsuse vastuvõtmisega enam sulgeda.» 

Laev oli nüüd veel ainult tume täpp taeva taustal ja järsku kaotas Jeserac ka selle 
silmist. Laeva lendu ta ei näinud, kuid otsekohe kostis ülalt kõige aukartust äratavam 
heli, mida inimene oli kunagi tekitanud — äkki taevasse puuritud miilidepikkusse 
vaakuumtunrnelisse hoovava õhu kaikuv piksemürin. 

Isegi kui kõrbe kohal oli hääbunud viimane kaja, ei liigutanud Jeserac ennast. Ta 
mõtles poisikesele, kes oli äsja lahkunud — sest Jeseracile jäi Alvin alati lapseks, 
ainsaks lapseks, kes oli ilmunud Diasparisse pärast seda, kui seal ammusel ajal oli 
katkestatud sünni ja surma tsükkel. Alvin ei saanud iialgi täiskasvanuks; kogu univer- 
sum oli tema jaoks mänguasi, oma lõbuks lahendatav peamurdmisülesanne. Oma 
mängus oli ta nüüd leidnud lõpliku surmatoova lelu, mis võis hävitada kõik inimtsivi- 
lisatsioonist 

järelejäänu — kuid tema jaoks oli see tagajärgedest sõltumatult ikkagi ainult mäng 

Päike oli vajunud madalale silmapiiri kohale ning kõrbest puhus külm tuul, ent 
Jeserac ootas oma hirmu ületades ikka veel; ja varsti nägi ta esimest korda oma elus 
tähti. 


KAHEKSATEIST 


Isegi Diasparis oli Alvin harva näinud luksust, mis tema ees avanes, kui õhulüüsi 
seespoolne uks kõrvale libises. Ükskõik mida muud Meister oli, igal juhul polnud ta 
askeet. Alles mõni aeg hiljem taipas Alvin, et kogu see mugavus ei tarvitsenud olla 
tühine ekstravagantsus; see pisitilluke maailm pidi paljudel pikkadel tähtedevahelis- 
tel rännakutel olema Meistri ainuke kodu. 

Mitte mingeid juhtimisseadiseid ei olnud näha, kuid üle kogu tagaseina ulatuv suur 
ovaalne ekraan näitas, et tegemist polnud tavalise ruumiga. Ekraani ees seisid 
poolringjalt kolm madalat kušetti; kabiini ülejäänud osa täitsid kaks väikest lauda ja 
rida polsterdatud toole, millest mõned ei olnud ilmselt määratud inimolendite jaoks. 

Seadnud end ekraani ees mugavasti sisse, otsis Alvin pilguga robotit. Tema 
üllatuseks oli see kadunud; lõpuks avastas ta selle kaarja lae all paiknevast sobiva 
suurusega seinanišist. Robot oli Meistri läbi kosmilise ruumi Maale toonud ja siis 
tema teenrina talle Lysi järgnenud. Nüüd, nagu poleks vahepealset tohutu pikka aega 
üldse mööda läinud, oli ta jälle valmis oma vanu kohustusi täitma. 

Alvin andis robotile prooviks käsu ja suur ekraan ärkas väreldes ellu. Tema ees oli 
kummaliselt lühikeseks tõmbunud ja ilmselt küljeli lamav Loranne'i torn. Edasised 
katsetused näitasid talle taeva-, linna- ja kõrbevaa-teid. Pildid olid säravalt, peaaegu 


ebaloomulikult selged, ehkki nähtavasti igasuguse suurenduseta. Alvin eksperi- 
menteeris veidi aega, kuni ta oli suuteline esile kutsuma iga vaadet, mida soovis; siis 
oli ta stardivalmis. 

«Vii mind Lysi.» See oli lihtne käsk, aga kuidas sai laev seda täita, kui Alvinil 
enesel ei olnud suunast mingit ettekujutust? Sellele ei olnud ta mõelnud, ja kui see 
talle pähe tuli, lendas laev juba tohutu kiirusega üle kõrbe. Ta kehitas õlgu ja 
aktsepteeris tänulikult fakti, et tal olid nüüd teenrid, kes olid temast enesest targemad. 

Üle ekraani libiseva pildi mastaapi oli raske hinnata, aga igas minutis pidi laev 
läbima palju miile. Üsna linna lähedal muutus maapinna värvus äkki tuhmhalliks ja 
Alvin taipas, et tema all oli ühe kadunud ookeani põhi. Kunagi pidi Diaspar olema 
paiknenud peaaegu mere ääres, olgugi et selle kohta ei olnud säilinud mingeid vihjeid 
!6egi kõige vanemates salvestustes. Ehkki linn oli vana, pidid ookeanid olema 
kadunud ammu enne tema rajamist. 

Sadu miile hiljem kerkis maapind järsult ja algas jälle kõrb. Korraks peatas Alvin 
oma laeva liivavaibast ähmaselt läbi paistvatest, üksteisega lõikuvatest joontest koos- 
neva kummalise mustri kohal. Hetke vältel ei osanud ta sellele seletust anda; siis 
taipas ta, et tema all olid mingi unustatud linna varemed. Ta ei jäänud sinna kauaks; 
südantlõhestav oli mõelda, et miljardid inimesed ei olnud oma olemasolust jätnud 
mingeid jälgi peale nende kõrbepinna ebatasasuste. 

Lõpuks hakkas silmapiiri sujuv kaar mägedeks kurduma ja peaaegu otsekohe pärast 
seda, kui Alvin neid silmas, oli ta juba nende kohal. Laev aeglustas nüüd oma lendu ja 
laskus saja miili pikkuses kõverjoones maapinna poole. Ja siis oli Aivini all Lys, mille 
metsad ja lõputud jõed moodustasid nii võrreldamatult ilusa maastiku, et mõnda aega 
ei suutnud ta edasi minna. Ida pool oli maa varjus ja suured järved ujusid sellel nagu 
pimedama öö laigud. Päikeseloojaku pool aga tantsiskles ja sädeles veepinnal valgus, 
peegeldudes sealt värvustes, mida Alvin ei olnud kunagi osanud kujutleda. 

Airleed ei olnud raske leida — ja see oli õnnelik asjaolu, sest robot ei olnud 
suuteline laeva kaugemale juhtima. Alvin oli seda oodanud ja tundis mõningat hea- 
meelt, et roboti võimetel olid ilmnenud mingid piirid. Oli vähe tõenäoline, et robot oli 
Airleest midagi kuulnud, ja selle asukoht ei saanud olla tema mällu salvestatud. 

Pärast mõningat eksperimenteerimist maandas Alvin oma laeva künkanõlvale, 
millelt ta oli esimest korda Lysi näinud. Laeva oli üsna lihtne juhtida; Alvinil tarvitses 
ainult avaldada üldisi soove ja robot hoolitses üksikasjade eest. Alvin kujutles, et 
ohtlikud ja võimatud käsud jätab robot tähele panemata, ehkki tal polnud kavatsust 
ühtki niisugust käsku anda, kui seda oli võimalik vältida. Ta oli üsna kindel, et mitte 
keegi ei olnud tema saabumist märganud. Seda pidas ta suhteliselt tähtsaks, 

sest tal polnud mingit soovi Seranisega uut vaimset kahevõitlust alustada. Tema 
plaanid olid veel mõnevõrra ähmased, kuid enne sõbralike suhete loomist ei tahtnud ta 
millegagi riskida. Robot võis toimida saadikuna, sellal kui ta ise viibis ohutult laevas. 

Teel Airleesse ei kohanud ta kedagi. Kummaline oli istuda kosmoselaevas, samal 
ajal kui tema vaateväli liikus sujuvalt mööda tuttavat teed ja tema kõrvus sahises 
mets. Ta ei olnud veel suuteline ennast täielikult robotiga samastama ja roboti 
juhtimine nõudis temalt võrdlemisi suurt jõupingutust. 

Kui ta Airleesse saabus, oli juba peaaegu pime ja väikesed majad ujusid 
valguslompides. Alvin hoidus varjudesse ja jõudis peaaegu Seranise majani, enne kui 
ta avastati. Äkki kostis vihane kõrgetooniline sumin ja tema vaatevälja varjasid 
vehklevad tiivad. See rünnak pani teda tahtmatult tagasi põrkama; siis sai ta aru, mis 
oli juhtunud. Krif väljendas järjekordselt oma vaenu kõigi tiibadeta lendajate vastu. 


Soovimata sellele ilusale, kuid rumalale olendile viga teha, peatas Alvin roboti ja 
püüdis taluda hoopide rahet, mis näis tema pihta sadavat. Ehkki ta tegelikult istus 
mugavasti ühe miili kaugusel, ei suutnud ta vältida võpa-tusi ja tundis rõõmu, kui 
Hilvar tuli välja asja uurima. 

Peremehe lähenedes tõmbus ikka veel ähvardavalt sumisev Krif eemale. Järgnenud 
vaikuses seisis Hilvar mõnda aega roboti poole vaadates. Siis naeratas ta. 

«Tere, Alvin,» ütles ta. «Mul on hea meel, et sa tagasi tulid. Või oled sa veel 
Diasparis?» 

See polnud esimene kord, mil Alvinis tekitas kadedusega segatud imetlust Hilvari 
mõistuse reageerimiskiirus ja -täpsus. 

«Ei,» ütles ta, tundes imestust selle üle, kui selgesti robot tema häält kajastas. «Ma 
olen Airlees, mitte eriti kaugel. Aga esialgu jään ma siia, kus olen.» 

Hilvar naeris. 

«Mina arvan ka, et see on kõige õigem. Seranis on sulle andestanud, aga mis puutub 
Senatisse, siis sellega on teine lugu. Praegu toimub siin selle istung — esimene, mis 
Airlees on kunagi aset leidnud.» 

«Kas sa tahad öelda,» küsis Alvin, «et teie senaatorid on tõepoolest siia kokku 
tulnud? Ma oleksin arvanud, et teie telepaatiliste võimete puhul pole niisugused 
kokkutulekud vajalikud.» 

«Neid korraldatakse harva, aga on aegu, mil neid peetakse soovitavateks. Ma ei tea 
praeguse kriisi täpset laadi, aga kolm senaatorit on juba kohal ja teisi oodatakse 
lähemal ajal.» 

Alvin ei saanud jätta muigamata selle üle, kuidas siin peegeldusid Diaspari 
sündmused. Ükskõik kuhu ta läks, igal pool näis ta nüüd enesest järele jätvat mure ja 
ärevuse raja. 

«Ma arvan, et oleks hea idee,» ütles ta, «kui ma teie Senatiga räägiksin — muidugi 
juhul, kui ma saaksin seda ohutult teha.» 

«Sul on ohutu isiklikult kohale ilmuda sel juhul,» ütles Hilvar, «kui Senat lubab 
mitte enam teha katset su mõtetesse tungida. Vastasel korral jääksin ma sinu asemel 
sinna, kus sa oled. Ma viin su roboti senaatorite juurde — seda nähes satuvad nad 
kindlasti üsna suurde segadusse.» 

Kui Alvin Hilvarile majja järgnes, haaras teda tugev, kuid petlik rõõmu- ja 
reipustunne. Nüüd kohtus ta Lysi valitsejatega võrdväärsema partnerina; ehkki ta ei 
tundnud nende vastu mingit vimma, oli väga meeldiv teada, et ta oli nüüd olukorra 
peremees ja käsutas jõude, mille täieliku ärakasutamiseni ka ta ise polnud veel 
jõudnud. 

Istungiruum oli lukustatud ja kulus mõni aeg, enne kui Hilvaril õnnestus tähelepanu 
äratada. Senaatorite mõtted näisid olevat nii täielikult hõivatud, et nende arutlustesse 
oli raske vahele segada. Lõpuks libises sein just nagu vastu tahtmist kõrvale ja Alvin 
saatis oma roboti kähku kambrisse. 

Kolm senaatorit tardusid oma istmetel, kui robot nende suunas hõljus, kuid üle 
Seranise näo libises ainult vaevumärgatav üllatusvari. Võib-olla oli Hilvar teda juba 
hoiatanud, võib-olla oli ta oodanud, et varem või hiljem tuleb Alvin tagasi. 

. «Tere õhtust,» ütles Alvin viisakalt, just nagu oleks niisugune oma esindaja kaudu 
kohaleilmumine olnud maailma kõige loomulikum asi. «Ma otsustasin tagasi tulla.» 
Senaatorite üllatus ületas kahtlemata kõik Aivini ootused. Esimesena toibus üks 

neist, hallinevate juustega noor mees. 

«Kuidas sa siia said?» küsis ta hingeldades. Tema imestuse põhjus oli ilmne. Nagu 
Diaspar, nii oli ka Lys nähtavasti maa-aluse tee sulgenud. 


«Oh, ma tulin siia täpselt samuti kui eelmisel korral,» 

ütles Alvin, suutmata vastu panna kiusatusele end nende arvel lõbustada. 

Kaks senaatorit vaatasid üksisilmi kolmanda poole, kes laiutas nõutult ja saatusele 
alistunult käsi. Siis võttis uuesti sõna sama noor senaator, kes oli enne Aivini poole 
pöördunud. 

«Kas sul mingeid. .. raskusi ei olnud?» küsis ta. «Mitte mingeid,» ütles Alvin, et 
senaatorite hämmeldust suurendada. Ta nägi, et see õnnestus tal. 

«Ma tulin tagasi,» jätkas ta, «omal vabal tahtel ja põhjusel, et mul on teile tähtsaid 
uudiseid. Meie varasemate lahkarvamuste tõttu aga ei näita ma ennast esialgu. Kui ma 
isiklikult kohale ilmun, kas te lubate siis, et ei püüa enam mu liikumisvabadust 
piirata?» 

Mõnda aega ei öelnud keegi mitte midagi ja Alvin pidas aru, missuguseid mõtteid 
võisid ruumis viibijad hääletult vahetada. Siis rääkis Seranis nende kõigi nimel. 

«Me ei tee uut katset sinu üle kontrolli saavutada — ja mulle tundub, et ka eelmisel 
korral ei olnud me just eriti edukad.» 

«Väga hea,» vastas Alvin. «Ma tulen Airleesse nii kiiresti kui saan.» 

Ta ootas, kuni robot oli tagasi jõudnud; siis andis ta masinale väga täpsed juhtnöörid 
ja laskis neid korrata. Ta oli üsna kindel, et Seranis ei murra antud sõna, kuid sellest 
hoolimata eelistas ta oma taganemistee kindlustada. 

Ohulüüs sulgus hääletult tema selja taga, kui ta laevast väljus. Hetk hiljem kostis 
tasane, pika imestusohkega sarnanev sisin, mille tekitas tõusvale laevale ruumi tegev 
õhk. Silmapilgu vältel varjas tume vari tähti; siis oli laev läinud. 

Alles siis, kui laev oli kadunud, taipas Alvin, et ta oli teinud väikese, kuid 
pahandava valearvestuse, milletao-lised võivad nurja ajada isegi kõige paremini 
koostatud plaane. Ta oli unustanud, et roboti meeled olid tema omadest teravamad, ja 
öö oli palju pimedam, kui ta oli oodanud. Rohkem kui üks kord kaotas ta teeraja 
täielikult käest ja korduvalt õnnestus tal hädavaevu vältida puude vastu põrkamist. 
Metsas oli peaaegu kottpime ja kord lähenes talle 1$bi aluspõõsastiku mingi suur 
loom. Kostis vaevukuuldav okste praksumine ja vöökõrguselt vaatasid talle otsa kaks 
smaragdrohelist silma. Ta kutsus looma tasase häälega ja üle tema käe libises 
uskumatult pikk 

kare keel. Hetk hiljem hõõrus võimas keha end sõbralikult tema vastu ja kadus 
hääletult. Tal ei olnud mingit ettekujutust, mis loom see võis olla. 

Varsti hakkasid eesolevate puude vahelt paistma asula tuled, kuid nüüd ei olnud tal 
enam tarvis nende järgi ori“iteeruda, sest teerada tema jalge all oli muutunud tuhmi 
sinise tule jõeks. Ta kõndis helendaval samblal ja tema jalad jätsid enesest järele 
tumedaid laike, mis tema selja taga pikkamööda kadusid. See oli ilus ja köitev 
vaatepilt ning kui ta kummardus ja tordi seda kummalist sammalt üles noppis, hõõgus 
see minuteid tema kamalus, enne kui helendus kustus. 

Hilvar võttis ta teist korda maja ees vastu ning viis ta teist korda Seranise ja 
senaatorite juurde. Nad tervitasid teda teatavat laadi valvsa ja tõrksa lugupidamisega; 
kui neid huvitas, mis oli saanud robotist, siis ei väljendanud nad seda huvi. 

«Mul on väga kahju,» alustas Alvin, «et ma olin sunnitud teie maalt nii ebaväärikalt 
lahkuma. Võib-olla huvitab teid, et Diasparist väljapääsemine oli peaaegu niisama 
raske.» Ta laskis sellel märkusel mõjuda ja lisas siis kiiresti: «Ma rääkisin oma 
rahvale Lysi kohta kõik, mida teadsin, ja tegin oma parima, et jätta soodsat muljet. 
Aga Diaspar ei taha teiega mingit tegemist teha. Hoolimata kõigest, mis mul oli 
rääkida, tahab ta vältida kokkupuudet madalama kultuuriga, mis võib teda rüvetada.» 


Senaatorite reaktsioon oli ülimalt rahuldav ja isegi viisaka Seranise panid need 
sõnad kergelt punastama. Kui mul õnnestub Lys ja Diaspar teineteise peale küllalt 
pahaseks teha, mõtles Alvin, siis on rohkem kui pool probleemist lahendatud. Kumbki 
püüab sel juhul nii innukalt oma eluviisi üleolekut tõestada, et nendevahelised tõkked 
kaovad varsti. 

«Miks sa tulid tagasi Lysi?» küsis Seranis. 

«Sellepärast, et ma tahan nii teid kui ka Diasparit teie eksituses veenda.» Ta ei 
lisanud teist põhjust — seda, et Lysis oli ainus sõber, kelle peale ta võis kindel olla ja 
kelle abi ta nüüd vajas. 

Senaatorid vaikisid ikka veel ja ootasid, et ta jätkaks, ning ta teadis, et nende 
silmade kaudu vaatasid ja nende kõrvade kaudu kuulasid paljud teised, nähtamatud 
mõistused. Ta oli Diaspari esindaja ja kogu Lys otsustas tema üle selle järgi, mida ta 
ütles. See oli suur vastutus, mis 

pani ta iseenese väiksust tundma. Mõtteid koondanu hakkas ta rääkima. 

Tema teema oli Diaspar. Ta maalis linna sellisena, nag ta oli seda viimati näinud — 
unelevana kõrbe rinnal, tor nid nagu vangistatud vikerkaared hõõgumas taeva taustal 
Oma mälu varaaidast tõi ta välja laulud, mis vanaaja poeedid olid Diaspari auks 
kirjutanud, ja ta rääkis loendamatutest inimestest, kes olid kulutanud, oma elu linna 
ilu suurendamiseks. Mitte keegi, ütles ta, ei suuda kunagi ammendada Diaspari 
aardeid, ükskõik kui kaua ta elab; alati leidub ikka veel midagi uut. Mõnda aega 
kirjeldas ta imesid, mida Diaspari elanikud olid korda saatnud; ta püüdis anda 
kuulajatele kas või põgusatki ettekujutust ilust, mille möödunud aegade kunstnikud 
olid inimeste igaveseks imetluseks loonud. Ja ta mõtiskles mõnevõrra nukralt, kas oli 
tõepoolest õige, et Diaspari muusika oli viimane heli, mille inimene oli tähtedele 
saatnud. 

Ta kuulati igasuguste vahelesegamiste ja küsimusteta lõpuni ära. Kui ta oli 
lõpetanud, oli aeg väga hiline ja ta tundis ennast olevat rohkem väsinud kui mingil 
varasemal ajal, mida ta mäletas. Pika päeva pinge ja ärevus andsid end lõpuks tunda ja 
päris äkki jäi ta magama. 

Ärgates leidis ta enese tundmatust ruumist ja kulus mõni hetk, enne kui talle 
meenus, etta ei viibi enam Diasparis. Vastavalt teadvuse tagasipöördumisele helenes 
tema ümber valgus, kuni ta suples hommikupäikese pehmes jahedas kiirguses, mis 
hoovas sisse läbipaistvaks muutunud seinte kaudu. Ta lamas poolunes-poolärkvel, 
meenutas eelmise päeva sündmusi ja mõtles huviga, missugused jõud ta oli nüüd 
liikuma pannud. 

Maheda meloodilise heli saatel hakkas üks sein end keerukal, silmaga nähtamatul 
viisil kokku voltima. Tekkis ava, millest astus sisse Hilvar, kes vaatas pooleldi 

lõbusa, pooleldi tõsist muret väljendava pilguga Alvinile otsa. 

«Nüüd, kus sa oled ärkvel, Alvin,» ütles ta, «räägid sa mulle võib-olla vähemalt 
sedagi, mida sa järgmiseks kavatsed ette võtta ja kuidas sul õnnestus siia tagasi tulla. 
Senaatorid lähevad just praegu maa-alust teed kontrollima; nad ei suuda kujutleda, 
kuidas sa selle kaudu tagasi pääsesid. Kas sa ikka tulid sealt?» 

Alvin hüppas voodist välja ja ringutas tugevasti. 

«Võib-olla on meil parem neile järele minna,» ütles ta. «Ma ei taha neid panna 
asjatult aega raiskama. Mis puutub 

sinu küsimusse, siis selle vastust näitan sulle natukese aja pärast.» 


Kolmele senaatorile õnnestus neil järele jõuda alles järve läheduses, kus vahetati 
mõnevõrra kohmetuid tervitusi. Uurimiskomiteele oli selge, et Alvin oli tema eesmär- 
gist teadlik, ja ootamatu kohtumine tekitas talle ilmselt mõningat kimbatust. 

«Ma kardan, et eile õhtul vedasin teid ninapidi,» ütles Alvin rõõmsameelselt. «Ma ei 
tulnud Lysi vana teed mööda, nii et teie katse seda sulgeda oli üsna tarbetu. Tegelikult 
sulges ka Diaspari Nõukogu niisama edutult omapoolse teeotsa.» 

Senaatorite näoilme väljendas täielikku nõutust, kui neil üks võimalik lahendus teise 
järel läbi pea välgatas. 

«Aga kuidas sa siis siia said?» küsis nende juht. Tema silmades koitis äkki 
arusaamine ja Alvin taipas, et ta hakkas tõde aimama. Võib-olla oli ta kinni püüdnud 
mõttelise käsu, mille Alvin oli äsja üle mägede saatnud. Sellest hoolimata ei öelnud 
Alvin midagi ja osutas üksnes sõnatult põhjataeva poole. 

Kiiremini, kui silm suutis jälgida, kaardus üle mägede hõbedane valgusnõel, mis 
jättis enesest järele miilipikkuse hõõguva jälje. Kahekümne tuhande jala kõrgusel 
Lysi kohal see peatus. See ei vähendanud oma kolossaalset kiirust pikkamööda, 
aeglaselt pidurdades. See jäi ühe hetke vältel paigale, nii et selle teekonda jälginud 
silm liikus üle veerandi taeva, enne kui aju jõudis ta peatada. Taevast kaikus alla 
võimas piksemürin, mille tekitas laeva lennu hirmsa hoo mõjul segipaiskunud õhk. 
Veidi hiljem laskus päikesevalguses hunnitult hiilgav laev saja jala kaugusel 
künkanõlvale. 

Raske oli öelda, kelle üllatus oli kõige suurem, kuid esimesena toibus Alvin. Kui 
nad peaaegu joostes kosmoselaevale lähenesid, pidas ta aru, kas niisugune 
meteoorilend oli selle laeva tavaline liikumisviis. See oli murettekitav mõte, ehkki ta 
oma lennu ajal ei olnud tundnud mingit ebamugavust. Märksa hämmastavam aga oli 
asjaolu, et päev varem oli seda säravat keha katnud raudkõva kivimi paks kiht, 
millega koos ta oli enese kõrbest lahti rebinud. Alles siis, kui Alvin oli laevani 
jõudnud ja ettevaatamatult selle keret puudutades sõrmed ära kõrvetanud, sai ta aru, 
mis oli juhtunud. Ahtri lähedal leidus veel kattekihi jäänuseid, kuid need olid laavaks 
sulanud. Kõik muu oli 

maha pühitud ja järele oli jäänud vastupidav kest, millele ei avaldanud mõju aeg ega 
ükski loodusjõud. 

Alvin seisis koos Hilvariga lahtise ukse juures ja vae tas vaikivate senaatorite poole. 
Teda huvitas, mida nai mõtlesid — ja mida mõtles kogu Lys. Nende näoilmt järgi 
oleks peaaegu võinud arvata, et nad ei olnud suutelised mitte midagi mõtlema. 

«Ma lähen Shalmirane'i,» ütles Alvin, «ja jõuan umbes tunni aja pärast Airleesse 
tagasi. Aga see on alles algus ja oma äraoleku ajaks tahan teile jätta ühe mõtte. 

See siin pole tavaline lennuaparaat, mida inimesed kasutasid Maa peal. See on 
kosmoselaev — üks kiiremaid, mis on kunagi ehitatud. Kui te tahate teada, kust ma ta 
leidsin, siis saate vastuse Diasparist. Aga teil tuleb sinna minna, sest Diaspar ei tule 
iialgi teie juurde.» 

Ta pöördus Hilvari poole ja viipas ukse suunas. Hilvar kõhkles ainult hetke ja heitis 
üheainsa pilgu end ümbritsevale tuttavale maastikule. Siis astus ta õhulüüsi. 

Senaatorid jälgisid laeva, mis nüüd liikus üsna aeglaselt — sest teekond oli lühike 
—, kuni see lõunas silmist kadus. Siis kehitas nende rühma juht, hallipäine noor mees 
filosoofiliselt õlgu ja pöördus ühe oma kolleegi poole. 

«Sa oled meile alati vastu vaielnud, kui me oleme muutusi soovinud,» ütles ta, «ja 
seni on võit sulle jäänud. Aga ma ei usu, et nüüd on tulevik kummagi rühma päralt. 
Nii Lysi kui ka Diaspari jaoks on üks ajastu lõppenud ja meil tuleb sellega leppida.» 


«Ma kardan, et sul on õigus,» tuli sünge vastus. «Tegemist on kriisiga ja Alvin 
teadis, mis ta ütles, kui ta soovitas meil Diasparisse minna. Sealsed elanikud on nüüd 
meie olemasolust teadlikud ja varjamisel pole enam mingit mõtet. Ma arvan, et meil 
on parem oma sugulastega ühendusse astuda — võib-olla on nad nüüd rohkem valmis 
meiega koostööd tegema.» «Aga maa-alune tee on ju mõlemast otsast suletud!» «Me 
võime oma otsa avada; ei lähe kaua aega, enne kui Diaspar teeb sedasama.» 

Nii Airlees viibivad kui ka üle kogu Lysi laialipillatud senaatorid pidasid selle 
ettepaneku üle aru ja see ei meeldinud neile põrmugi. Aga mingit muud võimalust nad 
ei näinud. 

Varem kui Alvinil oli mingit õigust oodata, hakkasid tema külvatud seemned vilja 
kandma. 

Mäed ujusid veel varjudes, kui Alvin ja Hilvar Shalmirane'i jõudsid. Nende 
kõrgusest näis kindluse suur kraater väga väike; tundus võimatu, et sellest 
pisitillukesest eebenmustast ringist oli kunagi olenenud Maa saatus. 

Kui Alvin oli laeva järve äärde varemete vahele maandanud, rabas teda selle paiga 
üksildus, mis tekitas tema hinges külmatunnet. Ta avas õhulüüsi ja laeva tungis vai- 
kus. Hilvar, kes kogu lennu vältel ei olnud peaaegu Sõnagi lausunud, küsis tasase 
häälega: «Miks sa siia tagasi tulid?» 

Alvin ei vastanud enne, kui nad olid jõudnud peaaegu järve kaldale. Siis ütles ta: 
«Ma tahtsin sulle näidata, mida see laev endast kujutab. Ja ma lootsin ka, et polüüp on 
jälle olemas; ma tunnen, et olen tema võlglane, ja tahan talle öelda, mis ma olen 
avastanud.» 

«Sel juhul,» vastas Hilvar, «tuleb sul oodata. Sa tulid läga vara tagasi.» 

Alvin oli seda ette näinud; võimalus oli olnud väga väike ja ta ei olnud oma lootuse 
luhtumise üle pettunud. Järve vesi oli täiesti liikumatu ega pulseerinud enam selles 
kindlas rütmis, mis oli neile esimesel külaskäigul nii suurt peamurdmist, tekitanud. 
Alvin põlvitas vee äärde ja vaatas külma tumedasse sügavusse. 

Vedades järel peaaegu nähtamatuid kombitsaid, ajusid veepinna all siia-sinna 
väikesed poolläbipaistvad kellukesed. Alvin pistis käe vette ja võttis ühe neist pihku, 
kuid laskis selle tasase pahameelehüüatusega otsekohe jälle 

lahti. See kõrvetas teda. 

Ühel päeval — võib-olla aastate, võib-olla sajandite pärast — ühinevad need 
mõistuseta millimallikad uuesti ja suur polüüp sünnib taas, tema mälestused liituvad 
ja ta omandab jälle teadvuse. Huvitav, mõtles Alvin, kuidas ta suhtub minu 
avastustesse; võib-olla ei meeldi talle Meistri kohta tõtt teada saada. Ta võib isegi 
keelduda tunnustamast, et kogu tema pikaajaline kannatlik ootamine on olnud asjatu. 

Aga kas see ikka oli asjatu? Ehkki need olendid võisid olla eksiteele viidud, oli 
nende pikaajaline valvamine enese lõpuks ära tasunud. Nagu ime läbi olid nad säilita- 
nud mineviku teadmised, mis vastasel korral oleksid võinud igaveseks kaotsi minna. 
Nüüd võisid nad lõpuks puhata ja nende usk võis minna sama teed kui miljon teist 
religiooni, mis kunagi olid end pidanud igaveseks. 

ÜHEKSATEIST 


Mõtlikus vaikuses pöördusid Hilvar ja Alvin ootava lael juurde tagasi ning varsti 
oli kindlus jälle ainult tun vari mägede vahel. Ta kahanes kiiresti, kuni muutus igt 
vesti kosmilisse ruumi vaatavaks mustaks lauta silmaks ja siis kadus ta Lysi avarasse 
panoraami. 


Alvin ei teinud midagi sõiduki pidurdamiseks; nad tõu sid ikka veel, kuni kogu Lys 
laius nende all rohelise saarena ookerkollases meres. Mitte kunagi varem polnud 
Alvin nii kõrgel viibinud; kui nad lõpuks peatusid, oli all näha Maa kogu poolkera. 
Lys oli nüüd väga väike — ainult smaragdroheline laik roostekarva kõrbe taustal —, 
kuid kaugel poolkera küljel sädeles miski nagu inimese valmistatud juveel. Nõnda 
nägi Hilvar esmakordselt Dias-pari linna. 

Nad istusid kaua ja jälgisid enda all pöörduvat Maad. Inimese kõigist muistsetest 
võimetest oli see kahtlemata niisugune, mille kaotamist ta võis enesele kõige vähem 
lubada. Alvin soovis, et ta saaks Lysi ja Diaspari valitsejatele näidata maailma 
sellisena, nagu ta seda praegu nägi. 

«Hilvar,» küsis ta lõpuks, «kas sa arvad, et see, mida ma teen, on õige?» 

See küsimus üllatas Hilvarit, kel polnud aimu äkilistest kahtlustest, mis vahetevahel 
ta sõpra haarasid, ning kes ei teadnud veel midagi Aivini kohtumisest Keskarvutiga ja 
muljest, mille see oli Alvinile jätnud. See ei olnud küsimus, millele oli kerge 
erapooletult vastata; nagu Khedron, ehkki vähem põhjendatult, nii tundis ka Hilvar, 
kuidas tema enda iseloom maha suruti ja ta tõmmati abituna keerisesse, mille Alvin 
teel läbi elu oma selja taha jättis. 

«Ma usun, et sul on õigus,» vastas Hilvar aeglaselt. «Meie rahvad on küllalt kaua 
teineteisest lahus elanud.» Ta pidas seda õigeks, ehkki teadis, et vastust pidid mõjus- 
tama tema enese tunded. Ent Alvin oli ikka veel mures. 

«Mind häirib üks probleem,» ütles ta äreva tooniga, «ja see on meie eluigade 
erinevus.» Rohkem ta ei lisanud, kuid kumbki teadis, mida teine mõtles. 

«Mulle teeb see ka muret,» tunnistas Hilvar, «aga ma arvan, et aja jooksul laheneb 
see probleem iseenesest, kui meie rakvad uuesti teineteist tundma õpivad. Võibolla 
pole kummalgi õigus — meie elu võib olla liiga 

lühike ja teie oma on kahtlemata liiga pikk. Lõpuks leitakse kindlasti mingi 
kompromiss.» 

Alvin mõtles selle üle järele. Oli õige, et see oli ainus lootust andev tee, kuid 
üleminekuajastu pidi ilmselt kujunema väga raskeks. Talle meenusid Seranise kibedad 
sõnad: «Kui tema ja mina oleme juba sajandeid surnud, oled sina ikka veel noor.» Hea 
küll; nende tingimustega tuli leppida. Isegi Diasparis lasus kõigil sõprustel sama vari; 
kas tegemist oli saja või miljoni aastaga, sellel oli lõppkokkuvõttes väike tähtsus. 

Alvin teadis igasugusest loogikast kõrgemale ulatuva kindlusega, et inimkonna 
heaolu nõudis nende kahe kultuuri segunemist; individuaalne õnn oli selle kõrval täht- 
susetu. Hetke vältel nägi ta inimkonnas midagi rohkemat kui ainult omaenese elu 
tausta ja teda ei kohutanud õnnetus, mida tema valik pidi talle ühel päeval tooma. 

Nende all jätkas maailm oma igavest pöörlemist. Tajudes sõbra meeleolu, ei öelnud 
Hilvar midagi. Lõpuks katkestas Alvin ise vaikuse. 

«Kui ma esimest korda Diasparist lahkusin,» ütles ta, «ei teadnud ma, mida lootsin 
leida. Kunagi oleks Lys mind rahuldanud — rohkem kui rahuldanud —, aga nüüd 
tundub kõik Maa peal leiduv nii väike ja tühine. Iga mu avastus on tekitanud 
suuremaid küsimusi ja avanud laiemaid perspektiive. Huvitav, kus see lõpeb ...» 

Hilvar ei olnud Alvinit kunagi näinud nii mõtlikus meeleolus ega tahtnud tema 
monoloogi katkestada. Viimase mõne minuti vältel oli ta oma sõbra kohta väga 

palju teada saanud. 

«Robot ütles mulle,» jätkas Alvin, «et see laev on suuteline vähem kui ühe päevaga 
Seitsme Päikeseni jõudma. Kas sa arvad, et ma pean minema?» 


«Ja kas sina arvad,, et ma saan sind takistada?» vastas Hilvar rahulikult. Alvin 
naeratas. 

«See pole vastus,» ütles ta. «Kes teab, mis seal kosmilises ruumis on? Sissetungijad 
võivad olla universumist lahkunud, aga seal võib leiduda teisi inimesele vaenulikke 
intelligentseid olendeid.» 

«Miks neid peaks leiduma?» küsis Hilvar. «See on üks küsimusi, mille üle meie 
filosoofid on väga pikka aega vaielnud. Pole tõenäoline, et tõeliselt intelligentne rass 
võiks olla vaenulik.» 

«Aga Sissetungijad ...» 

166 

«Ma tunnistan, et nemad on mõistatuslikud. Kui nad olid läbinisti kurjad, siis 
peavad nad selle aja peale olema ennast hävitanud. Ja isegi kui pole...» Hilvar osutas 
all laiuvale lõputule kõrbele «Kunagi oli meil Impeerium. Mida võiksid nad meilt 
nüüd himustada.» 

Alvinit üllatas veidi, et kellegi teise vaatekoht oli tema omale nii lähedane. 

«Kas kõik teie inimesed mõtlevad niimoodi?» küsis ta. «Ainult vähesed. Keskmine 
inimene ei murra selle üle pead, aga ütleb tõenäoliselt, et kui Sissetungijad oleksid 
tõesti tahtnud Maad hävitada, siis oleksid nad seda juba ammu teinud. Ma ei usu, et 
keegi neid tegelikult kardab.» 

«Diasparis on olukord hoopis teistsugune,» ütles Alvin. «Meie inimesed on suured 
argpüksid. Nad kardavad oma linnast väljuda ja ma ei tea, mis juhtub siis, kui nad 
kuulevad, et ma olen leidnud kosmoselaeva. Nüüd on Jeserac kindlasti juba sellest 
Nõukogule rääkinud ja ma tahaksin teada, mida Nõukogu teeb.» 

«Seda võin ma sulle öelda. Ta valmistub Lysi esimest delegatsiooni vastu võtma. 
Seranis ütles mulle just praegu.» 

Alvin vaatas jälle ekraanile. Lysi ja Diaspari vahemaa oli haaratav üheainsa pilguga; 
ehkki üks tema eesmärke oli saavutatud, näis see nüüd olevat väike asi. Ometi oli ta 
väga rõõmus; pikaajalisele steriilsele isolatsioonile pidi nüüd kindlasti lõpp tulema. 

Teadmine, et tal oli õnnestunud täita oma kunagine põhiülesanne, hajutas Aivini 
viimased kahtlused. Maal oli ta saavutanud oma sihi kiiremini ja põhjalikumalt, kui ta 
oli julgenud loota. Tee oli vaba tema võib-olla viimaseks ja kindlasti suurimaks 
seikluseks. 

«Kas sa tuled minuga kaasa, Hilvar?» küsis ta, olles liigagi teadlik oma sõnade 
tähendusest. Hilvar vaatas talle kindla pilguga otsa. «Seda poleks sul maksnud küsida, 
Alvin,» lausus ta. «Ma ütlesin Seranisele ja kõigile oma sõpradele juba tund aega 
tagasi, et lahkun sinuga koos.» 


Nad viibisid väga kõrgel, kui Alvin andis robotile lõplikult juhtnöörid. 

Laev seisi peaaegu paigal ja temast võib-olla tuhande miili kaugusel olev Maa täitis 
suure osa taevast. Planeet jättis väga ebaahvatleva mulje 

Alvin mõtles huviga, kui paljud laevad olid minevikus 

siin lühikest aega peatunud ja siis oma teekonda jätkanud. 

Tekkis märgatav paus, just nagu oleks robot kontrollinud geoloogiliste ajastute 
vältel kasutamata seisnud juhtimisseadiseid ja lülitusi. Siis kostis väga tasane heli — 
esimene heli, mida ükski masin oli Aivini kuuldes tekitama. See oli nõrk sumin, mis 
oktaav-oktaavilt kiiresti kõrgenedes kadus kuuldavuspiiri taha. Mingit liikumise 
muutust ei olnud tunda, kuid äkki pani Alvin tähele, et üle ekraani kandusid tähed. 
Taas ilmus nähtavale Maa, rullus mööda ja ilmus veidi teistsuguses asendis veel kord. 
End orienteeriv laev kõikus kosmilises ruumis nagu põhjasuunda otsiv kompassinõel. 


Mitu minutit keerles ja pöörles taevas nende ümber, enne kui laev tähtedele suunatud 
hiiglasliku suurtükimürsuna lõpuks peatus. 

Keset ekraani paiknes oma vikerkaarevärvilises ilus Seitsme Päikese suur ring. 
Näha oli veel väike osa Maast, mille tumedat pinda ääristas päikeseloojaku kullakarva 
ja karmiinpunane kuma. Alvin mõistis, et nüüd pidi juhtuma midagi niisugust, mis 
asus väljaspool kõiki tema kogemusi. Ta ootas istmest kinni hoides, sekundid kandu- 
sid mööda ja ekraanil säras Seitse Päikest. 

Ühtki heli polnud kuulda ja ainult mingi äkiline väänak näis vaadet ähmastavat — 
kuid Maa oli kadunud, nagu oleks hiigelkäsi ta ära pühkinud. Nad olid üksi kosmilises 
ruumis, üksi tähtedega ja kummaliselt kokkutõmbunud Päikesega. Maad poleks nagu 
kunagi olemas olnud. 

Järgnes uus väänak ja sellega kaasnes ülitasane heli, nagu oleksid generaatorid nüüd 
esmakordselt rakendanud märgatavat osa oma võimsusest. Hetke vältel näis, et mitte 
midagi ei juhtunud; siis aga märkas Alvin, et Päike oli kadunud ja tähed roomasid 
aeglaselt laevast mööda. Ta heitis pilgu selja taha — ega näinud midagi. Kogu 
tähistaevast asendas seal öömufl; poolkera. Tema silma all sööstsid tähed sellesse ja 
kustusid nagu vette langevad sädemed. Laev liikus valgusest palju kiiremini ja Alvin 
teadis, et ta ei viibinud enam Maad ja Päikest ümbritsevas tuttavas ruumiosas. 

Kolmas järsk, pööritust tekitav väänak pidi Alvinil peaaegu südame seisma panema. 
Vaate kummaline ähmasus oli nüüd ilmne: hetke vältel näis ümbrus olevat tundma- 
tuseni moondunud. Äkki välgatas temas mingil seletamatul kombel arusaamine selle 
moonutuse olemusest. 

See polnud silmapete, vaid reaalsus. Õhukest olevikukilet läbides nägi ta mingil 
viisil muutusi, mis toimusid teda ümbritsevas kosmilises ruumis. 

Samal hetkel paisus generaatorite sumin möirgeks, mis vapustas laeva ja oli 
kahekordselt mõjukas selle tõttu, et see oli esimene protestikarje, mida Alvin oli 
kunagi üheltki masinalt kuulnud. Siis oli kõik möödas ja äkiline vaikus näis tema 
kõrvus vastu kajavat. Suured generaatorid olid oma töö teinud; enne teekonna lõppu 
ei läinud neid enam tarvis. Eespool loitsid tähed sinakasvalgelt ja kadusid 
ultravioletti. Seitse Päikest aga olid teaduse või looduse mingi maagia mõjul veel 
nähtavad, ehkki nende asukohad ja värvused olid nüüd veidi muutunud. Laev sööstis 
väljaspool ruumi ja aega paiknevat pimedustunne-lit mööda nende poole kiirusega, 
mis oli nii suur, et mõistus ei suutnud seda haarata. 

Oli raske uskuda, et nad olid väljunud Päikesesüsteemist ja et kui nende lendu ei 
pidurdatud, siis pidid nad varsti läbima Galaktika keskosa ja jõudma Galaktikast 
väljaspool olevasse suurde tühjusse. Alvin ega Hilvar ei suutnud kumbki kujutleda 
oma teekonna tegelikku tohutust; suured kosmose uurimise saagad olid täielikult 
muutnud inimese suhtumist universumisse ja isegi nüüd, miljoneid sajandeid hiljem, 
ei olnud muistsed traditsioonid veel päris hääbunud. Legend sosistas, et kunagi oli üks 
laev päikesetõusu ja -loojaku vahel teinud ringi läbi kogu kosmilise ruumi. Niisuguste 
kiiruste kõrval ei olnud tähtedevahelistel miljarditel miilidel mingit tähendust. Aivini 
jaoks oli see reis üsna vähe suurem ja võib-olla ohutum kui esimene teekond Lysi. 

Hilvar oli see, kes nende mõlema mõtted välja ütles, kui Seitse Päikest nende ees 
pikkamööda heledamaks muutusid. 

«Alvin,» märkis ta, «see moodustis ei saa olla looduslik.» 

Alvin noogutas. 

«Ma olen seda juba aastaid mõelnud, aga see näib ikka veel fantastiline.» 

«Võib-olla pole seda süsteemi loonud inimesed,» nõustus Hilvar, «aga mõistuslikud 
olendid pidid need olema. Loodus ei oleks kunagi suutnud kujundada niisugust võrdse 


heledusega tähtede täiuslikku ringi. Ja kogu nähtavas universumis pole ühtki teist 
Tsentraalpäikese taolist taevakeha.» 

«Aga mis põhjus oleks võinud olla millegi sellise loomiseks?» 

«Oh, põhjusi võib leida palju. Võib-olla on see signaal, mis näitab meie 
universumisse sisenevatele laevadele, kust tuleb otsida elu. Võib-olla tähistab see 
Galaktika administratiivkeskust. Ja võib-olla — millegipärast r-a mul tunne, et just 
see on õige seletus — pole tegemist millegi muuga kui lihtsalt maailma suurima 
kunstiteosega. Aga praegu on rumal selle üle aru pidada. Möödub mõni tund ja me 
saame tõe teada.» 

«Me saame tõe teada.» Võib-olla, mõtles Alvin, aga kui suurt osa sellest õnnestub 
meil üldse kunagi teada saada? Näis kummaline, et nüüd, mil ta kujuteldamatu 
kiirusega eemaldus Diasparist ja Maast enesest, pöördusid tema mõtted tagasi tema 
päritolu mõistatuse juurde. Ent võibolla ei olnudki see nii üllatav; pärast esmakordset 
Lysi saabumist oli ta palju asju teada saanud, kuid seni polnud ta leidnud ühtki hetke 
rahulikuks järelemõtlemiseks. 

Praegu ei olnud tal teha midagi muud kui istuda ja oodata; tema vahetu saatuse üle 
otsustas imepärane masin — kahtlemata üks kõigi aegade suurimaid insenerikunsti 
saavutusi —, mis kandis teda universumi südamesse. Nüüd oli tal aega arupidamiseks 
ja mõtisklemiseks, ükskõik kas ta seda soovis või mitte. Kõigepealt aga otsustas ta 
jutustada Hilvarile kõik, mis oli temaga juhtunud pärast seda, kui nad ainult kaks 
päeva varem olid kiiruga lahku läinud. 

Hilvar kuulas Aivini 100 ära, tegemata ühtki märkust ja nõudmata ühtki lisaseletust; 
ta näis otsekohe mõistvat koikee mida Alvin kirjeldas, ja ta ei ilmutanud mingeid 
üllatuse märke is*gi kuuldes Aivini kohtumisest Kesk-arvutiga ja operatsioonist, mis 
andis robotile tagasi kõnevõime. Asi polnud selles, et ta ei olnud suuteline imestust 
tundma, vaid selles, et ajalugu oli täis imesid, mis ei olnud väiksemad Aivini loos 
sisalduvatest. 

«On ilmne,» ütles Hilvar, kui Alvin oli jutu lõpetanud, «et kui Keskarvuti ehitati, 
siis sai ta sinu suhtes erilised juhtnöörid. Nüüdseks oled sa kindlasti juba aimanud, 
miks.» 

«Arvan küll, et olen. Osa vastusest andis mulle Khedron, kui ta seletas, kuidas 
Diaspari kavandajad astusid samme linna mandumise vältimiseks.» 

«Kas sa arvad, et sa — nagu varasemadki Unikaalid — moodustad osa sotsiaalsest 
mehhanisnist, mis hoiab ära 

170 

täieliku stagnatsiooni? Nii et Narrid on lühiajalised Unikaalid pikaajalised 
korrigeerivad tegurid?» 

Hilvar väljendas seda ideed paremini, kui Alvin oleks suutnud, kuid see ei vastanud 
täpselt Alvini mõtetele. 

«Ma usun, et tõde on sellest keerulisem. Näib peaaegu nii, nagu oleks linna 
ehitamise ajal tekkinud arvamus lahkuminek, milles ühelt poolt osalesid need, kes 
tants, linna täielikult välismaailmast eraldada, ja teiselt poolt need, kes soovisid 
mõned kontaktid säilitada. Esimese võitsid, aga teised ei tunnistanud end lööduks. Ma 
arvan et Yarlan Zey oli üks nende juhte, aga tal puudus kül laldane võim avalikuks 
tegutsemiseks. Ta tegi oma parima, jättes maa-aluse tee avatuks ja tagades, et pik- 
kade ajavahemike tagant väljuks Loomehallist keegi, kes ei jaga kõigi oma 
kaasinimeste hirmu. Tegelikult on huvitav ...» Alvin peatus, tema pilk muutus 
mõtlikuks ja hetkeks näis ta oma ümbruse unustavat. «Mida sa nüüd mõtled?» küsis 
Hilvar. «Mulle turgatas just praegu pähe, et... võib-olla mina olengi Yarlan Zey. See 


on täiesti võimalik. Võibolla salvestas ta oma isiksuse Mälupankadesse ja lootis 
purustada Diaspari vormi, enne kui see on liiga jäigaks muutunud. Ühel päeval pean 
ma teada saama, mis juhtus varasemate Unikaalidega; see aitab võib-olla pildi lünki 
täita.» 

«Ja Yarlan Zey — või kes ta oli — andis ka Keskarvutile käsu abistada erilisel viisil 
kõiki Loomehallist väljuvaid Unikaale,» mõtiskles Hilvar Aivini arutlust jätkates. 

«See on õige. Iroonia seisneb selles, et kogu vajaliku informatsiooni oleksin ma 
võinud saada otse Keskarvutilt vaese Khedroni abita. Minule oleks Arvuti öelnud roh- 
kem, kui ta kunagi ütles Khedronile. Aga pole kahtlust, et Khedron aitas mul suuresti 
aega kokku hoida ja õpetas mulle palju sellist, mida ma ise poleks kunagi õppinud.» 

«Ma arvan, et su teooria on kooskõlas kõigi teadaolevate faktidega,» lausus Hilvar 
ettevaatlikult. «Õnnetuseks aga jätab see täielikult lahendamata suurima, Diaspari 
otstarbesse puutuva probleemi. Miks püüdsid teie inimesed teeselda, et välismaailma 
pole olemas? See on küsimus, millele ma tahaksin vastuse saada.» 

«Ja see on küsimus, millele ma kavatsen vastata,» ütles Alvin. «Aga ma ei tea, 
millal — ja kuidas.» 

Sellal kui nad nõnda arutlesid ja unistasid, eemaldusid Seitse Päikest tund-tunnilt 
üksteisest, kuni nad hõivasid 

kogu kummalise öötunneli, mida mööda laev edasi liikus. Siis kadusid kuus välimist 
tähte üksteise järel pimedusse ja lõpuks jäi nähtavale ainult Tsentraalpäike. Ehkki see 
ei saanud enam täielikult paikneda nende ruumis, heitis ta endist viisi pärijat valgust, 
mis eristas teda kõigist teistest tähtedest. Tema heledus kasvas minut-minutilt ning 
vdlsti ei olnud ta enam täpp, vaid pisitilluke ketas. Ja see ketas hakkas silmanähtavalt 
suurenema, 

Põgusa hoiatusena vibreeris hetke vältel läbi kabiini kellahelinat meenutav kume 
heli. Alvin haaras oma istme käetugedest kinni, ehkki see oli võrdlemisi kasutu žest. 

Suured generaatorid ärkasid just nagu plahvatades ellu ja peaaegu pimestava 
järskusega ilmusid taas nähtavale tähed. Laev oli naasnud päikeste ja planeetide 
universumisse, loomulikku maailma, kus miski ei saanud liikuda kiiremini kui valgus. 

Nad viibisid nüüd juba Seitsme Päikese süsteemis, sest värviliste kerade suur ring 
domineeris kogu taeva üle. Ja missugune taevas see oli! Kõik tuttavad tähed ja täht- 
kujud olid kadunud. Linnutee ei kaardunud enam ähmase uduvöödina üle taeva ühe 
külje; nüüd olid nad maailma keskel ja Linnutee suur rõngas jaotas universumi kaheks 
pooleks. 

Laev liikus ikka veel väga kiiresti Tsentraalpäikese suunas ja süsteemi kuus 
ülejäänud tähte särasid taevas nagu värvilised majakad. Lähima tähe ümber tiirlesid 
väikeste sädemetena planeedid — maailmad, mis pidid olema tohutu suured, kui nad 
olid niisugusest kaugusest nähtavad. 

Nüüd oli juba selgesti näha, miks Tsentraalpäikese val-gus*oli pärlmutrikarva. Suur 
täht oli mähkunud gaasi-pilve, mis pehmendas tema kiirgust ja andis sellele ise- 
loomuliku värvus”. Tähte ümbritsev udukogu oli nähtav ainult kaudselt ja moodustas 
kummalisi vorme, mida silm ei suutnud eristada. Ta oli aga olemas ja mida kauem 
teda vaadati, seda ulatuslikum ta näis olevat. 

«Noh, Alvin,» ütles Hilvar, «meil on valida hea hulk maailmu. Või loodad sa nad 
kõik läbi uurida?» 

«On õnn, et see pole vajalik,» tunnistas Alvin. «Kui meil läheb korda kusagil 
kontakt luua, siis saame sealt kogu vajaliku informatsiooni. Loogiline oleks suunduda 
Tsentraalpäikese suurimale planeedile.» 


«Kui see pole liiga suur. Nagu ma olen kuulnud, on mõned planeedid nii suured, et 
inimelu ei ole nende pinnai 

võimalik, sest inimesed varisevad omaenese raskuse all kokku.» 

«Ma kahtlen, kas see siin kehtib, sest olen kindel, et see süsteem on täiesti tehislik. 
Igal juhul näeme juba eemalt, kas planeedil on linnu ja ehitisi või mitte.» Hilvar 
osutas robotile. 

«Meie probleem on juba lahendatud. Ära unusta, et meie teejuht on varem siin 
viibinud. Ta viib meid koju — ja mind huvitab, mida ta ise sellest mõtleb.» 

Ka Alvin oli selle üle aru pidanud. Aga kas oli õige — kas oli üldse mõtet — 
kujutleda, et robot tundis mingit inimese omaga sarnanevat meeleliigutust, kui ta 
nüüd, pärast nii pika aja möödumist Meistri muistsesse kodusse tagasi pöördus? 

Pärast seda, kui Keskarvuti oli kõrvaldanud robotit tummaks tegeva blokeeringu, ei 
olnud Alvin kogu oma suhtlemises selle masinaga täheldanud mingeid tunnete ega 
emotsioonide ilminguid. Robot oli vastanud tema küsimustele ja täitnud tema käske, 
kuid roboti tõeline isiksus oli talle täiesti ligipääsmatuks jäänud. Sellise isiksuse 
olemasolus oli Alvin kindel; vastasel korral poleks teda vaevanud ebamäärane 
süütunne, kui talle meenus vemp, mille ta robotile — ja selle nüüd puhkeseisundis 
viibivale kaaslasele — oli mänginud. 

Robot uskus ikka veel kõike, mida Meister oli talle õpetanud; ehkki ta oli näinud 
Meistrit oma imesid võltsimas ja oma järelkäijatele valetamas, ei mõjustanud need 
tülikad faktid tema lojaalsust. Nagu enne teda paljud inimesed, nii oli ka tema 
suuteline lepitama kaht vastukäivate andmete komplekti. 

Nüüd järgnes ta oma igiammustele mälestustele nende lähtekohta. Tsentraalpäikese 
lõõsas oli vaevu nähtav kahvatu valgussäde, mida ümbritsesid veel väiksemate maa- 
ilmade nõrgad helendused. Tohutu pikk teekond oli lõpule jõudmas; varsti pidid nad 
teada saama, kas nad olid selle ette võtnud asjatult. 


KAKSKÜMMEND 


Planeet, millele nad lähenesid — ilus mitmevärviliselt valgustatud kera —, oli nüüd 
veel ainult mõne miljoni miili kaugusel. Mitte kusagil tema pinnal ei saanud olla 
pime, sest kui ta Tsentraalpäikese alt ära pöördus, rändasid 

üle tema taeva üksteise järel teised tähed. Alvin nägi nüüd väga selgesti, mida 
tähendasid Meistri surmaeelsed sõnad: «Ilus on igavese valguse planeetidel värvilisi 
varje vaadata.» 

Nüüd olid nad juba nii lähedal, et nägid mandreid ja ookeane ning atmosfääri nõrka 
hämu. Vaatepildis oli aga midagi hämmeldavat ja varsti said nad aru, et maismaa ja 
vee piirjooned olid kummaliselt regulaarsed. Selle planeedi mandrid ei olnud 
looduslikud — aga kui väike ülesanne pidi planeedi ümberkujundamine olema 
nendele, kes lõid seda planeeti valgustavad päikesed! 

«Need ei ole üldse ookeanid!» hüüatas äkki Hilvar. «Vaata — nendes on 
mingisugused märgid!» 

Alles siis, kui planeet oli lähemale jõudnud, nägi Alvin selgesti, mida ta sõber 
mõtles. Piki mandrite serva, arvatavast merepiirist tunduvalt seespool märkas ta 
ähmaseid vööte ja jooni. See vaatepilt täitis teda äkilise kahtlusega, sest nende joonte 


tähendus oli talle väga hästi teada. Diaspari lähedal kõrbes oli ta neid kord juba 
näinud ja need ütlesid talle, et tema teekond oli olnud asjatu. 

«See planeet on niisama kuiv kui Maa,» ütles ta tuimalt. «Kogu tema vesi on 
kadunud — need laigud on aurustunud meredest järelejäänud soolalademed.» 

«Nad ei oleks kunagi seda juhtuda lasknud,» vastas Hilvar. «Ma arvan, et me oleme 
ikkagi hiljaks jäänud.» 

Pettumus oli nii kibe, et Alvin ei usaldanud enam midagi lausuda, vaid silmitses 
vaikides suurt maailma, mis laius tema ees. Planeet pöördus laeva all mõjuka aeg- 
lusega ja tema pind kerkis majesteetlikult neile vastu. Nüüd nägid nad juba ka ehitisi 
— pisitillukesi valgeid inkjjustatsioone, mis paiknesid kõikjal peale ookeanipõh-jade. 

Kunagi oli see maailm moodustanud universumi keskuse. Nüüd oli ta vaikne, tema 
õhk oli tühi ja tema pinnal puudusid elust kõnelevad siia-sirfna sibavad täpid. Ent laev 
liugles ikka veel sihikindlalt üle tardunud kivi-mere, mis siin-seal oli kerkinud 
suurteks, taevale väljakutset saatvateks laineteks. 

Siis peatus laev, nagu oleks robot lõpuks oma mälestuste lähtepunkti jõudnud. 
Nende all oli lumivalge kivisammas, mis sirutus üles tohutu marmoramfiteatri keskelt. 
Alvin ootas veidi aega; kui laev endist viisi liikumatuks jäi, andis ta sellele korralduse 
samba jalamil maanduda. 

Isegi veel nüüd oli Alvin pooleldi lootnud leida sellelt planeedilt elu. See lootus 
kadus silmapilkselt, kui avanes õhulüüs. Kunagi varem oma elus, isegi mitte 
Shalmirane'i üksilduses, ei olnud ta tajunud nii täielikku vaikust. Maal võis alati 
kuulda häälesuminat, elusolendite liikumist või tuulesahinat. Siin polnud midagi 
niisugust ja seda ei olnud oodata ka tulevikus. 

«Miks sa tõid meid sellesse kohta?» küsis Alvin. Vastus huvitas teda vähe, kuid 
otsingute hoog kandis teda ikka veel edasi, ehkki tal polnud enam tahtmist neid 
jätkata. «Meister asus siit teele,» vastas robot. «Ma arvasin, et seletus on just 
niisugune,» ütles Hilvar. «Kas sa ei näe, kui irooniline see kõik on? Ta põgenes sellest 
maailmast põlatuna — ja vaata, missugune mälestussammas on talle nüüd 
püstitatud!» 

Suur kivisammas oli võib-olla sada korda inimese kehapikkusest kõrgem ja teda 
ümbritses maapinna tasemest veidi kõrgemale ulatuv metallring. Sammas oli ilustus- 
teta ega kandnud mingeid raidkirju. Kui paljude tuhandete või miljonite aastate vältel, 
mõtles Alvin, kogunesid Meistri järelkäijad siia, et talle austust avaldada? Ja kas nad 
said kunagi teada, et Meister suri pagenduses kaugel Maal? 

Nüüd polnud sellel enam mingit tähtsust. Nii Meister kui ka tema õpilased olid 
võrdselt unustusse vajunud. 

«Lähme välja,» kutsus Hilvar, püüdes Alvinilt tema masendust maha raputada. «Me 
rändasime läbi poole universumi, et seda kohta näha. Tee siis veel vähemalt üks 
jõupingutus ja astu üle läve.» 

Alvin naeratas oma meeleolust hoolimata ja järgnes Hilvarile läbi õhulüüsi. Kui ta 
kord juba oli väljas, hakkas ta tuju vähehaaval paranema. Isegi kui see maailm oli 
surnud, pidi selles leiduma palju huvitavat, mis võis tal aidata mõningaid mineviku 
mõistatusi lahendada. 

Õhk oli sumbunud, kuid hingamiskõlblik. Temperatuur oli paljudest taevas 
paistvatest päikestest hoolimata madal. Tõelist soojust andis ainult Tsentraalpäikese 
valge ketas ja see soojus näis tähte ümbritsevat uduvinet läbides oma jõu kaotavat. 
Teised päikesed saatsid planeedile ainult värvilist valgust; soojust neilt ei tulnud. 


Juba mõne minuti jooksul selgus, et obelisk ei öelnud neile mitte midagi. 
Vastupidav materjal, millest ta oli valmistatud, ilmutas selgesti märgatavaid vanuse 
tundemärke; tema servad olid ümardunud ja metalli, millel ta 

seisis, olid kulutanud usklike ja külaliste põlvkondade jalad. Kummaline oli mõelda, 
et nemad võisid olla paljudest miljarditest inimolenditest viimased, kes kunagi selles 
kohas seisid. 

Hilvar oli juba valmis tegema ettepanekut pöörduda tagasi laeva ja lennata lähima 
väljaspool amfiteatrit paikneva ehitise juurde, kui Alvin märkas amfiteatri põranda 
marmorkattes pikka kitsast pragu. Nad jälgisid seda tükk maad ja see laienes üha, 
kuni enam ei olnud võimalik harkisjalu selle kohal seista. 

Hetk hiljem jõudsid nad sinna, kust pragu alguse sai. Areeni pind oli purustatud ja 
surutud tohutuks madalaks süvendiks, mille pikkus oli rohkem kui üks miil. Selle 
päritolu mõistmiseks polnud vaja mingit intelligentsi ega kujutlusvõimet. Pikka aega 
tagasi — kuid kindlasti siis, kui see maailm oli juba ammu maha jäetud — oli seal 
seisnud mingi hiiglasuur silindriline keha, mis seejärel oli sealt uuesti kosmilisse 
ruumi tõusnud ja planeedi tema mälestuste rüppe jätnud. Kes olid need olnud? Kust 
olid nad tulnud? Alvin ei osanud muud kui ainult imestada ja pärani silmi vaadata. Tal 
polnud lootust kunagi teada saada, kas need varasemad külalised olid lahkunud 
tuhande või miljoni aasta eest. 

Nad sammusid vaikides tagasi oma laeva juurde (kui pisitilluke oleks see paistnud 
kunagi seal seisnud monstrumi kõrval!) ja lendasid aeglaselt üle areeni, kuni jõudsid 
kõige mõjukamani seda ääristavatest ehitistest. Kui nad kaunistatud sissekäigu ees 
maandusid, juhtis Hilvar tähelepanu asjaolule, mida Alvin märkas just samal hetkel. 

«Näib, et need ehitised pole ohutud. Vaata, kui palju seal on mahalangenud kive — 
ime, et ehitised seisavad üldse veel püsti. Kui sellel planeedil oleks torme, siis oleksi“. 
nad juba ammu maatasa varisenud'. Ma ei usu, et oleks tark ühessegi neist sisse 
minna.» 

«Seda ma ei kavatsegi teha; ma saadan sinna roboti — ta saab liikuda palju 
kiiremini kui meie ega tekita mingeid häireid, mis võiksid talle katuse kaela 
tõmmata.» 

Hilvar kiitis selle ettevaatusabinõu heaks, kuid soovitas lisaks sellele rakendada veel 
ühte, mis Alvinil oli kahe silma vahele jäänud. Enne kui robot siirdus oma 
uurimisretkele, laskis Alvin tal anda komplekti juhtnööre laeva peaaegu niisama 
intelligentsele ajule, nii et sõltumatult 

sellest, mis juhtus nende piloodiga, oli neil vähemasti võimalik ohutult Maale tagasi 
jõuda. 

Neil ei kulunud kuigi palju aega veendumiseks, et sellel maailmal polnud neile 
midagi pakkuda. Kahekesi koos silmitsesid nad tolmuvaibaga kaetud koridore ja 
ühen-duskäike, mis miilide kaupa üle ekraani libisesid, kui robot neid tühje labürinte 
uuris. Kõik suvalise kehakujuga mõistuslike olendite kavandatud ehitised peavad 
alluma teatavatele põhilistele seadustele ja mõne aja pärast lakkavad isegi kõige 
võõrapärasemad arhitektuuri- ja disainivormid üllatust tekitamast, sest nende kordu- 
mine hüpnotiseerib aju ja see ei ole enam suuteline uusi muljeid vastu võtma. Siinsed 
hooned näisid olevat olnud puhtakujulised elumajad ja olendid, kes olid neis elanud, 
olid olnud kehakasvu poolest ligikaudu võrdsed inimestega. Väga hästi võisidki nad 
olla inimesed; tõsi küll, leidus üllatavalt palju ruume, millesse oli võimalik päär seda 
ainult lendavatel olenditel, kuid see ei tähendanud, et selle linna ehitajatel pidid olema 


tiivad. Nad võisid kasutada isiklikke antigravitaatoreid, mis kunagi olid olnud 
üldiselt tarvitusel, kuid millest nüüd polnud Diasparisse jäänud jälgegi. 

«Alvin,» ütles Hilvar lõpuks, «me võime miljon aastat neid ehitisi uurida. On ilmne, 
et nad pole ainuüksi maha jäetud, vaid on ka kõigest väärtuslikust hoolikalt tühjaks 
tehtud. Me raiskame oma aega.» «Mida sa siis soovitad?» küsis Alvin. «Me peaksime 
heitma pilgu selle planeedi paarile-kol-mele muule piirkonnale, et näha, kas need on 
samasugused — nagu nad arvatavasti on. Pärast seda tuleks meil niisama kiiresti üle 
vaadata teised planeedid ja maanduda ainult siis, kui nad paistavad siinsest põhjalikult 
erinevat või me märkame midagi ebatavalist. See on kõik, mida meil on lootust teha, 
kui me ei taha kogu oma ülejäänud elu siin veeta.» 

See oli küllaltki õige; nende eesmärk oli mõistuslike olendite leidmine, mitte 
arheoloogiliste uurimistööde sooritamine. Esimest eesmärki oli võimalik saavutada 
mõne päevaga, kui see oli üldse saavutatav. Teine oleks nõudnud inimeste ja robotite 
armeede sajanditepikkust tööd. 

Kaks tundi hiljem lahkusid nad planeedilt ja tegid seda üsna meelsasti. Isegi elust 
kihavana, mõtles Alvin, oleks see lõputute ehitiste maailm olnud väga rusuv. Kusagil 
polnud mingit märki parkidest ega lagedatest 

kohtadest, kus oleksid saanud kasvada taimed. See oli olnud täiesti steriilne maailm 
ja raske oli kujutleda seal elanud olendite psüühikat. Alvin otsustas, et kui järgmine 
planeet on samasugune, siis loobub ta tõenäoliselt edasistest otsingutest. 

Samasugune see polnud; suuremat kontrasti oleks tegelikult olnud võimatu 
kujutleda. 

See planeet paiknes päikesele lähemal ja näis isegi kosmilisest ruumist vaadatuna 
palav. Osaliselt katsid teda madalal lasuvad pilved, mis vihjasid veeküllusele, kuid 
ookeanidest polnud mingit märki. Ja näha ei olnud ka mõistusliku elu märke; nad 
tegid ümber planeedi kaks tiiru, märkamata ühtki tehislikku objekti. Poolustest 
ekvaatorini kattis kogu kera mürkroheline vaip. 

«Ma arvan, et siin peame olema väga ettevaatlikud,» ütles Hilvar. «Siinne maailm 
on elav — ja mulle ei meeldi selle taimestiku värvus. Kõige parem on laeva jääda ja 
õhulüüsi üldse mitte lahti teha.» 

«Isegi mitte roboti väljasaatmiseks?» 

«Ei, isegi mitte selleks. Sina oled unustanud, mis on haigused, ja ehkki minu rahvas 
teab, kuidas nendega toime tulla, viibime praegu kodust kaugel ja siin võib olla ohte, 
mida me silmaga ei näe. Ma arvan, et see on maailm, mida on haaranud amokijooks. 
Kunagi võis siin olla üksainus suur aed või park, aga kui see maha jäeti, võttis loodus 
uuesti võimust. Kui see süsteem oli asustatud, ei saanud siin mingil juhul olla midagi 
niisugust.» 

Alvin ei kahelnud, et Hilvaril oli õigus. AIl valitsevas bioloogilises anarhias oli 
midagi kurja, midagi vaenulikku kogu selle korra ja regulaarsuse suhtes, millel raja- 
nesid Lys ja Diaspar. Miljard aastat oli siin möllanud lakkamatu võitlus; 
ellujäänutesse tuli suhtuda ettevaatlikult. 

Pikkamööda lähenesid nad suurele rõhtsale tasandikule, mis oli nii ühtlane, et selle 
siledus tekitas otsekohe probleemi. Tasandikku ääristas kõrgem maa, mida täielikult 
katsid puud, mille kõrgust oli võimalik ainult oletada, sest nad kasvasid nii tihedalt ja 
olid nii mähkunud alustaimestikku, et nende tüved olid praktiliselt nähtamatud. Nende 
ülemiste okste vahel lendlesid arvukad tiivulised olendi“ kuid need liikusid nii 
kiiresti, et oli võimatu öelda, kas need olid linnud või putukad — või ei ühed ega 
teised. 


Siin-seal oli mõnel metsahiiglasel õnnestunud üksteisega võitlevatest naabritest 
mõnikümmend jalga 

kõrgemale tõusta ja naabrid olid moodustanud lühiajalise liidu, et teda maha rebida 
ja tema saavutatud edemust hävitada. Hoolimata asjaolust, et see oli hääletu ja 
silmaga nähtamatult aeglane sõda, oli halastamatu ja lepitamatu võitluse mulje 
vastupandamatult tugev. 

Tasandik jättis metsaga võrreldes rahuliku ja sündmusvaese mulje. Ta oli 
silmapiirini nii lame, et tema kõrguse erinevused ei ületanud mõnda tolli, ja teda näis 
katvat hõre traatjas rohi. Ehkki nad laskusid viiekümne jala kõrguseni tasandiku 
pinnast, ei näinud nad mingit märki loomsest elust ja see üllatas Hilvarit mõnevõrra. 
Ta jõudis otsusele, et võib-olla oli nende lähenemine loomad maa alla peletanud. 

Nad rippusid otse tasandiku pinna kohal, sellal kui Alvin püüdis Hilvarit veenda, et 
õhulüüsi avamine on ohutu, ja Hilvar seletas talle kannatlikult niisuguseid mõisteid 
nagu bakterid, seened, viirused ja mikroobid — ideid, mida Alvin leidis olevat raske 
kujutleda ja veel raskem enda suhtes rakendada. Vaidlus oli kestnud juba mitu 
minutit, enne kui nad märkasid kummalist asjaolu. Vaateekraan, mis hetk varem oli 
näidanud eesolevat metsa, oli nüüd tühjaks muutunud. 

«Kas sa lülitasid selle välja?» küsis Hilvar, kelle mõte, nagu ikka, töötas Aivini 
omast kiiremini. 

«E1,» vastas Alvin ja külmavärin jooksis tal üle selja, kui ta mõtles ainsale teisele 
seletusele. «Kas sina lülitasid ekraani välja?» küsis ta robotilt. 

«Ei,» tuli vastus, mis kajana kordas tema oma. Kergendusohkega loobus Alvin 
mõttest, et robot võis olla hakanud tegutsema omaenese tahtel — ja et tegemist võis 
olla mehaanilise mässuga. 

«Aga miks siis ekraan tühi on?» küsis ta. «Kujutiseretseptorid on kinni kaetud.» 
«Ma ei saa aru,» ütles Alvin, unustades hetkeks, et robot ei reageeri muule kui ainult 
konkreetsetele käskudele ja küsimustele. Kiiresti toibudes küsis ta: «Mis retseptorid 
kinni kattis?» 

«Ma ei tea.» 

Robotite lakoonilisus võis mõnikord olla niisama vihastav kui inimeste sõnaohtrus. 
Enne kui Alvin jõudis küsitlust jätkata, segas Hilvar vahele. 

«Anna talle käsk, et ta laeva ülespoole tõstaks pikkamööda,» ütles ta ja ta hääles 
kõlas tungivat vajadust väljendav toon. 

Alvin kordas käsku. Mitte mingit liikumist ei olnud tunda; seda polnud kunagi. Siis 
taastus vaateekraanil aeglaselt kujutis, ehkki see algul oli ähmane ja moonutatud. See 
näitas siiski nii palju, et vaidlus maandumise üle lõppes otsekohe. 

Tasandik ei olnud enam tasane. Otse nende alla oli tekkinud suur kühm, mille tipus 
oli näha koht, kust laev oli enese lahti rebinud. Selles lüngas õõtsusid aeglaselt tohu- 
tud kulendid, just nagu püüdes uuesti tabada saaki, mis oli nende haardest pääsenud. 
Jubedusest lummatult üksisilmi alla vaadates nägi Alvin pulseerivat helepunast suu- 
ava, mida ääristavad piitsataolised kombitsad liikusid üheaegselt, ajades sellesse 
haigutavasse koopasse kõike, mis sattus nende haardeulatusse. 

Loodetud saagist ilma jäänud, vajus koletis pikkamööda maa alla — ja alles siis 
taipas Alvin, et tasandik polnud midagi muud kui seisva veega merd kattev õhuke 
saasta-kiht. 

«Mis ... asi see oli?» hingeldas ta. 

«Ma peaksin alla minema ja teda uurima, enne kui ma saaksin sulle seda öelda,» 
vastas Hilvar asjalikult. «See võis olla mingi primitiivne loom — võib-olla isegi meie 


Shalmirane'i sõbra sugulane. Mõistust tal kindlasti polnud, vastasel korral ei oleks ta 
üritanud kosmoselaeva ära süüa.» 

Alvin tundis end olevat vapustatud, ehkki ta teadis, et nad polnud viibinud mingis 
hädaohus. Ta mõtles huviga, kes võisid veel elada allpool seda süütut muru, mis näis 
teda lausa kutsuvat laevast väljuma ja mööda oma vetruvat pinda jooksma. 

«Ma võiksin hulgaks ajaks siia jääda,» ütles Hilvar, keda äsjanähtu ilmselt paelus. 
«Evolutsioon peab olema niisugustes tingimustes andnud mõningaid Väga huvitavaid 
tulemusi. Ja mitte ainult evolutsioon, vaid ka devolutsioon, kõrgemate eluvormide 
taandareng pärast seda, kui planeet maha jäeti. Nüüdseks peab olema kujunenud 
tasakaal ja ... ega sa ei kavatse juba minema hakata?» Ta hääl kõlas üsna kaeblikult, 
kui nende all olev maastik hakkas kaugenema. 

«Kavatsen küll,» ütles Alvin. «Ma olen näinud elutut maailma ja liiga elavat 
maailma ja ma ei tea, kumb meeldib mulle vähem.» 

Viie tuhande jala kõrgusel tasandiku kohal tegi planeet neile veel viimase üllatuse. 
Nad põrkasid kokku suurte 

lodevate allatuult ajuvate õhupallide parvega. Igast poolläbipaistvast kestast 
rippusid alla varrekimbud, mis moodustasid just nagu ümberpööratud metsa. Näis, et 
püüdes pääseda all toimuvast julmast võitlusest, olid mõned taimed vallutanud õhu. 
Mingi kohastumisime läbi olid nad õppinud valmistama ja säilitama vesinikku, nii et 
neil oli võimalik tõsta end alumiste atmosfäärikihtide suhtelisse rahusse. 

Ent polnud kindel, kas nad olid isegi sealt leidnud julgeoleku. Nende allarippuvad 
varred ja lehed olid täis ämblikutaolisi loomi, kes nähtavasti veetsid oma elu kõrgel 
planeedi pinna kohal hõljudes ja jätkasid nendel üksildastel õhusaartel universaalset 
olelusvõitlust. Aegajalt oli neil arvatavasti mingi kontakt maapinnaga; Alvin nägi, 
kuidas üks suur õhupall äkki lõhkes ja taevast alla kukkus, kasutades oma purunenud 
kesta primitiivse langevarjuna. Teda huvitas, kas see oli juhus, või osa nende 
kummaliste koosluste elutsüklist. 

Hilvar magas ajal, mil nad ootasid järgmisele planeedile jõudmist. Mingil põhjusel, 
mida robot ei osanud neile seletada, liikus laev päikesesüsteemi piires aeglaselt — 
seda vähemalt võrrelduna vaba kosmilise ruumi läbimise kiirusega. Kulus peaaegu 
kaks tundi, enne kui nad jõudsid maailmani, mille Alvin oli välja valinud kolmandaks 
peatuseks, ja teda üllatas veidi, et tühipaljas planeetidevaheline lend kestis nii kaua. 

Ta äratas Hilvari, kui nad sisenesid planeedi atmosfääri. 

«Mida sa sellest arvad?» küsis ta vaateekraanile osutades. 

Nende all laius kõle musta- ja hallitooniline maastik, milles polnud näha mingeid 
märke taimestikust ega teisi otseseid tõendeid elu olemasolu kohta. Kaudsed tõendid 
piid aga olemas; madalad künkad ja lauged orud olid täis ideaalselt korrapäraseid 
poolkerasid, millest mõned moodustasid keerukaid sümmeetrilisi mustreid. 

Eelmisel planeedil olid nad õppinud ettevaatust ning pärast hoolikat arupidamist 
kõigi võimaluste üle jäid nad kõrgele atmosfääri ja saatsid roboti alla asja uurima. 
Tema silmade kaudu nägid nad ühte poolkera lähenemas, kuni selle täiesti sile ilmetu 
pind oli neist veel ainult mõne jala kaugusel. 

Ei olnud näha ühtki ava ega mingit vihjet selle ehitise otstarbele. Poolkera oli 
võrdlemisi suur — üle saja jala 

181 

kõrge; teiste hulgas leidus veelgi suuremaid. Kui see oli hoone, siis ei paistnud sellel 
olevat mingit sisse- ega väljapääsu. 


Pärast mõningat kõhklust andis Alvin robotile käsu minna edasi ja puudutada kuplit. 
Tema täielikuks üllatuseks keeldus robot seda käsku täitmast. See oli juba tõeline 
lüass — või vähemalt näis esimesel pilgul nii. 

«Miks sa ei tee, mida ma sulle ütlen?» küsis Alvin, kui ta oli imestusest toibunud. 

«See on keelatud,» tuli vastus. 

«Kes seda keelab?» 

«Ma ei tea.» 

«Aga kuidas siis... ei, kustuta see. Kas see käsk on sinusse salvestatud?» 

«EL.» 

See näis elimineerivat ühe võimaluse. Nende kuplite ehitajad oleksid väga hästi 
võinud olla ka roboti valmistajad ja see tabu oleks võinud kuuluda talle antud algsete 
juhtnööride hulka. 

«Millal sa selle käsu said?» küsis Alvin. «Ma sain selle siis, kui maandusin.» Alvin 
pöördus Hilvari poole, silmis uue lootuse leek. «Siin on mõistus! Kas sa ei tunneta 
seda?» 

«Ei,» vastas Hilvar. «See planeet näib olevat niisama surnud kui esimene maailm, 
mida me külastasime.» 

«Ma lähen välja roboti juurde. See, kes temaga rääkis, räägib võib-olla ka minuga.» 

Hilvar ei hakanud sellele vastu vaidlema, ehkki ta ei näinud välja eriti õnnelik. Nad 
maandasid laeva kuplist saja jala kaugusel, ootava roboti lähedal, ja avasid õhu-lüüsi. 

Alvin teadis, et lüüsi ei ole võimalik avada enne, kui laeva aju on kindlaks teinud 
õhu hingamiskõlblikkuse. Hetke vältel mõtles ta, et laev on eksinud — õhk oli nii 
hõre ja andis tema kopsudele nii vähe toitu. Siis leidis ta sügavalt sisse hingates, et on 
suuteline haarama ellujäämiseks piisaval hulgal hapnikku, ehkki tal oli tunne, et mõni 
minut selles õhus on kõik, mida ta suudab taluda. 

Raskesti hingeldades lähenesid nad robotile ja mõistatusliku kupli kaarjale seinale. 
Nad astusid veel ühe sammu — ja peatusid siis korraga, just nagu oleks neid mõlemat 
tabanud üks ja sama äkiline löök. Nende ajus haikus võimsa gongi kõminana lühike 
sõnum: 

HÄDAOHT. MITTE LÄHEMALE TULLA. 

See oli kõik. See ei olnud sõnaline teade, vaid puhtakujuline mõte. Alvin oli kindel, 
et sõltumatult oma intelligentsi tasemest sai iga olend siin samasuguse hoiatuse, mis 
suunati samasugusel täiesti selgel kujul sügavale tema ajusse. 

See oli just nimelt hoiatus, mitte ähvardus. Mingil viisil teadsid nad, et see ei olnud 
suunatud nende vastu, vaid oli mõeldud nende kaitseks. Siin, näis see ütlevat, on 
midagi oma olemuselt hädaohtlikku ja meie, selle loojad, ei taha, et keegi teadmatult 
sellele komistades viga saaks. 

Alvin ja Hilvar astusid mõned sammud tagasi ning vaatasid teineteisele otsa; 
kumbki ootas, et teine ütleks, mida ta asjast arvab. Hilvar oli esimene, kes olukorrast 
kokkuvõtte tegi. 

«Mul oli õigus, Alvin,» ütles ta. «Siin pole mõistust. See hoiatus on automaatne — 
selle kutsub esile meie kohalolek, kui me kuplile liiga lähedale astume.» 

Alvin noogutas nõusolevalt. 

«Huvitav, mida nad püüdsid kaitsta,» ütles ta. «Nende kuplite all võivad olla 
hooned... või mis tahes.» 

«Meil pole mingit võimalust seda teada saada, kui kõik kuplid meid hoiatavad. On 
huvitav, kui erinevad on need kolm planeeti, mida me oleme külastanud. Esimeselt on 
kõik ära viidud, teine on saatuse hooleks jäetud ja siin on suuresti vaeva nähtud. Võib- 


olla kavatsesid nad ühel päeval tagasi tulla ja tahtsid, et kõik oleks nende jaoks 
valmis, kui nad saabuvad.» 

«Aga nad ei tulnud kunagi — ja see oli väga ammu.» 

«Võib-olla mõtlesid nad ümber.» 

Kummaline, mõtles Alvin, kuidas nad mõlemad Hilva-riga olid alateadlikult 
hakanud kasutama sõna «nad». Ükskõik kes või mis «nad» olid, esimesel planeedil oli 
nende mõju olnud tugev — ja siin oli see veel tugevam. See maailm oli hoolikalt sisse 
pakitud ja võimalikuks tulevaseks kasutamiseks kõrvale pandud. 

«Lähme laeva tagasi,» hingeldas Alvin. «Ma ei saa siin korralikult hingata.» 

Niipea kui õhulüüs oli nende järel sulgunud ja nad tundsid end jälle mugavalt, 
pidasid nad nõu oma järgmise sammu üle. Põhjalikuks uurimiseks oli tarvis läbi 
proovida suur hulk kupleid, et leida mõnda sellist, mis 

neid ei hoiatanud ja millesse oli võimalik siseneda. Kui sellest midagi välja ei 
tulnud... aga niisugusele võimalusele ei tahtnud Alvin mõelda enne, kui ta oli selleks 
sunnitud. 

Selline olukord tekkis vähem kui tunni aja pärast ja palju dramaatilisemal viisil, kui 
ta oleks osanud ette kujutada. Nad olid saatnud roboti ühe ja sama tulemusega poole 
tosina kupli juurde, kui nad äkki sattusid vaatepildile, mis sellesse korralikult pakitud 
maailma üldse ei. sobinud. 

Nende all oli piinavate ligipääsmatute kuplitega hõredalt täpitud lai org. Selle 
keskelt paistis ilmne jälg, mille oli jätnud võimas plahvatus — plahvatus, mis oli 
rususid igas suunas miilide kaugusele paisanud ning maapinda madala kraatri 
tekitanud. 

Ja kraatri serval seisis kosmoselaeva vrakk. 


KAKSKÜMMEND ÜKS 


Nad maandusid selle muistse tragöödia toimumispaiga lähedal ja sammusid 
aeglaselt, hingeõhku hoides nende ees kõrguva tohutu suure purunenud laevakere 
poole. Laevast oli säilinud ainult lühike sektsioon — kas vöör või ahter; ülejäänud osa 
oli plahvatus arvatavasti hävitanud. Kui nad vrakile lähenesid, koitis Aivini ajus 
pikkamööda mõte, mis muutus üha kindlamaks ja kujunes lõpuks veendumuseks. 

«Hilvar,» ütles ta, leides üheaegse rääkimise ja kõndimise raske olevat, «ma usun, et 
see on sama laev, mis maandus planeedil, mida me esimesena külastasime.» 

Hilvar noogutas, eelistades mitte õhku raisata. Sama idee oli ka temale juba pähe 
tulnud. Ta mõtles, et see oli ettevaatamatutele külalistele hea õppetund, ja lootis, et ka 
Alvin seda tähele pani. 

Nad jõudsid vrakini ja silmitsesid laeva avatud sisemust. Nad oleksid just nagu 
vaadanud tohutusse hoonesse, mis oli järsult pooleks lõigatud; plahvatuskohas 
murdunud põrandad, seinad ja laed andsid teatava moonutatud ettekujutuse laeva risti 
õikest. Missugused kummalised olendid, mõtles Alvin, lamavad veel oma laeva 
rusude vahel, kus nad surid? 

«Ma ei saa sellest aru,» ütles Hilvar äkki. «See laevaosa 

on raskesti vigastatud, aga siiski veel võrdlemisi terve. Kus on ülejäänud osa? Kas 
laev purunes kosmilises ruumis kaheks tükiks ja see tükk kukkus siia?» 


Vastuse said nad alles siis, kui olid roboti uuesti uurimisretkele saatnud ja ka ise 
vraki ümbrust silmitsenud Ei jäänud mingit kahtlusvarju; kõik võimalikud eksiarva 
mused hajusid, kui Alvin leidis laeva kõrvalt väikeselt künkalt rea madalaid kühme, 
mis kõik olid kümne jala pikkused. 

«Niisiis maandusid nad siin,» mõtiskles Hilvar, «ja jätsid hoiatuse tähele panemata. 
Nad olid uudishimulikud nagu sinagi. Nad püüdsid seda kuplit avada.» 

Ta osutas kraatri teisel serval seisvale siledale, ikka veel ühegi märgita kestale, 
millega selle maailma lahkunud valitsejad olid ümbritsenud oma aarded. Kuid nüüd 
polnud see enam kuppel; see oli peaaegu täielik kera, sest plahvatus oli pinnase selle 
ümbert eemale paisanud. 

«Nad purustasid oma laeva ja paljud neist said surma. Aga sellest hoolimata 
õnnestus neil see sektsioon maha lõigata, ülejäänud osa vigastused parandada, kõik 
väärtuslik kaasa võtta ja uuesti ära lennata. Missugune ülesanne see pidi olema!» 

Alvin kuulis teda vaevalt. Ta silmitses kummalist tähist, mis oli ta algselt sellesse 
kohta tõmmanud — sihvakat varrast, mida tipust ühe kolmandiku kõrgusel ümbritses 
horisontaalne ring. Ehkki see oli võõras ja tundmatu, suutis ta mõista tumma sõnumit, 
mille see oli läbi aegade temani kandnud. 

Nende kivide alt, kui ta oleks tahtnud neid häirida, võinuks ta leida vastuse 
vähemalt ühele küsimusele. Ent see küsimus võis vastuseta jääda; ükskõik kes need 
olendid olid olnud, igal juhul olid nad ära teeninud õiguse puhata. 

Hilvar kuulis vaevalt sõnu, mis Alvin sosistas, kui nad aeglaselt oma laeva poole 
sammusid. «Ma loodan, et nad jõudsid koju,» ütles Alvin. 


«Ja kuhu nüüd?» küsis Hilvar kui nad viibisid jälle kosmilises ruumis. 

Alvin silmitses enne vastamist mõtlikult ekraani. 

«Kas sa arvad, et ma peaksin tagasi pöörduma?» ütles ta. 

«See oleks mõistlik tegu. Võib-olla ei kesta meie õnn enam kaua ja kes teab, 
missugused üllatused neil planeetidel meile veel varuks on?» 

See oli terve mõistuse ja ettevaatlikkuse hääl ning Alvin oli nüüd valmis sellele 
rohkem tähelepanu pöörama kui mõni päev varem. Ent ta oli tulnud kaugelt ja seda' 
hetk? kogu oma elu oodanud; ta ei tahtnud tagasi pöörduda, kui nii palju oli veel 
nägemata. 

«Nüüdsest peale jääme laeva,» ütles ta «ja me ei lasku enam ühegi planeedi pinnale. 
See peaks ju küllalt ohutu olema.» 

Hilvar kehitas õlgu, just nagu keeldudes võtmast enesele vastutust edasiste 
sündmuste eest. Nüüd, kus Alvin oli mõnevõrra ettevaatlikumaks muutunud, ei olnud 
tema arvates tark tunnistada, et ta ise oli uuringute jätkamisest niisama huvitatud, 
ehkki ta oli juba ammu kaotanud igasuguse lootuse leida mõnelt siinselt planeedilt 
mingeid 

mõistuslikke eluvorme. 

Nende ees oli nüüd kaksikmaailm, suur planeet koos oma väiksema kaaslasega. See 
planeet oleks võinud olla teisena külastatud maailma kaksikvend; ta oli mähitud 
samasugusesse sinkjasrohelisse vaipa. Seal poleks olnud mingit mõtet maanduda; see 
oli neile juba tuttav lugu. 

Alvin juhtis laeva madalale kaaslase pinna kohale. Seda, et seal puudus atmosfäär, 
teadis ta ka ilma teda kaitsva keeruka mehhanismi hoiatuseta. Kõik varjud olid terava- 
ja järsuservalised ning puudus öö ja päeva vaheline järkjärguline üleminek. See oli 
esimene siinne maailm, kus ta nägi midagi öötaolist, sest piirkonnas, kus nad 


esmakordselt sellele satelliidile lähenesid, oli silmapiiri kohal ainult üks kaugemaid 
päikesi. Tuhm punane valgus jättis mulje, nagu oleks maastik verre kastetud. 

Nad lendasid palju miile üle mägede, mis olid veel niisama sakilised ja 
teravajoonelised kui oma sündimise kaugel ajal. See oli maailm, mis ei olnud kunagi 
tundnud muutumist ega lagunemist ning mida ei olnud kunagi kulutanud vihmad ega 
tuuled. Esemete esialgse värskuse säilitamiseks ei olnud siin vaja mingeid 
igavikulülitusi. 

Aga kui siin polnud õhku, siis ei saanud siin olla mingit elu — või sai siiski? 
«Muidugi,» ütles Hilvar, kui Alvin selle küsimusega tema poole pöördus, «mitte 
midagi bioloogiliselt absurdset selles idees pole. Elu ei saa tekkida õhuta ruumis, aga 

mõned eluvormid võivad selles säilida. Seda peab olema 

juhtunud miljoneid kordi, kui asustatud planeedid on oma atmosfääri kaotanud.» 

«Aga kas vaakuumis võiks sinu arvates leiduda mõistuslikke eluvorme? Kas need ei 
oleks ennast kaitsnud õhu kaotamise eest?» 

«Tõenäoliselt, kui see oleks toimunud pärast nende küllalt intelligentseks 
muutumist. Kui nad aga atmosfääri kadumise ajal oleksid veel viibinud primitiivses 
staadiumis, siis oleks neil tulnud kohastuda või hukkuda. Pärast kohastumist oleks 
neil sel juhul võinud kujuneda väga kõrgetasemeline mõistus. Tegelikult oleks selle 
kujunemine olnud, tõenäoline, sest ajendid selleks oleksid olnud väga tugevad.» 

Selle satelliidi puhul, otsustas Alvin, olid need arutlused puhtteoreetilised. Kusagil 
polnud mingit märki, et siin oli kunagi eksisteerinud mõistuslik või mingi muu elu. 
Aga mis oli niisugusel juhul selle maailma otstarve? Alvin oli nüüd veendunud, et 
kogu Seitsme Päikese süsteem oli tehislik, ja see maailm pidi moodustama osa suurest 
kavandist. 

Oli muidugi mõeldav, et see oli määratud ainult kuuna suure planeedi taevast 
ehtima. Ent isegi sel juhul näis tõenäoline, et teda kasutati mingiks otstarbeks. 

«Vaata,» ütles Hilvar ekraanile osutades. «Seal paremal pool.» 

Alvin muutis laeva kurssi ja maastik kaldus küljeli. Nende liikumise kiirus tegi 
punaselt valgustatud kaljud ähmaseks; siis kujutis stabiliseerus ja nende all laius elu 
vaieldamatu tundemärk. 

See oli vaieldamatu, kuid ühtlasi hämmeldav. See kujutas enesest oma naabritest 
saja jala kaugusel paiknevate ja kaks korda kõrgemate saledate sammaste hõredat 
rida. See sirutus kaugusse ja sambad lühenesid hüpnootilises perspektiivis, kuni kauge 
silmapiir neelas nad hoopis. 

Alvin pööras laeva piki sambarida paremale, pidades aru, mis otstarvet olid need 
sambad kunagi võinud täita. Nad olid absoluutselt ühesugused ning nende rida ületas 
katkematult künkaid ja läbis orge. Polnud mingit märki sellest, et kunagi olid nad 
midagi kandnud; nad olid siledad ja ilmetud ning peenenesid ülaosas õige vähesel 
määral. 

Äkki muutus sambarea suund täisnurkselt. Alvin sõitis käänukohast mitu miili 
mööda, enne kui ta suutis reageerida ja laeva uuele kursile pöörata. 

Sammaste katkematu rivi maastikul jätkus, nende vahemaad olid täiesti regulaarsed. 
Seejärel, viiskümmend miili pärast eelmist suunamuutust, pöördusid nad uuesti täis- 
nurga võrra. Kui nii edasi läheb, mõtles Alvin, siis jõuame varsti lähtekohta tagasi. 

Lõputu sambarida oli neid niivõrd hüpnotiseerinud, et kui see katkes, olid nad 
katkemiskohast mitu miili möödas, enne kui Hilvar hüüatas ja laskis Alvinil, kes 
polnud imidagi märganud, laeva tagasi pöörata. Nad laskusid aeglaselt allapoole, ja 


kui nad Hilvari leiu kohal tiirutasid, hakkas neil mõlemal tekkima fantastiline kahtlus, 
ehkki algul ei söandanud kumbki sellest teisele rääkida. 

Kaks sammast olid jalami lähedalt katki murdunud ja lamasid kaljudel, kuhu nad 
olid kukkunud. Ja see polnud Veel kõik; seda lünka ääristavad sambad olid mingi 
vastupandamatu jõu mõjul väljapoole paindunud. 

Hirmuäratavast järeldusest ei olnud pääsu. Nüüd teadis Alvin, mille kohal nad olid 
lennanud; see oli midagi niisugust, mida ta oli Lysis sageli näinud, kuid mida 
vapustav mastaabimuutus ei olnud seni võimaldanud ära tunda. 

«Hilvar,» ütles ta, ikka veel hädavaevu söandades oma mõtteid välja öelda, «kas sa 
tead, mis see on?» 

«Näib raske uskuda, aga me lendame ümber karjaaia. Need sambad moodustavad 
tara — tara, mis ei olnud küllalt tugev.» 

«Kui inimesed loomi peavad,» ütles Alvin närvilise naeruga, millega mõnikord 
püütakse aukartust varjata, «siis peaksid nad hoolitsema selle eest, et suudavad neid 
kontrolli all hoida.» 

Hilvar ei reageerinud sellele sunnitud kergemeelsusele; ta silmitses purustatud tõket, 
laup mõtteist kortsus. 

«Ma ei saa sellest aru,» ütles ta lõpuks. «Kust võis see loom siin toitu saada? Ja 
miks ta enese tarast välja murdis? Ma annaksin palju, kui saaksin teada, mis loom see 
oli.» 

«Võib-olla jäeti ta siia ja ta murdis enese välja sellepärast, et oli näljane,» arutles 
Alvin. «Või sai ta millegi üle pahaseks.» 

«Lähme madalamale,» ütles Hilvar. «Ma tahan maapinda näha.» 

Nad laskusid allapoole, kuni laev peaaegu puudutas paljast kaljupinnast, ja alles siis 
märkasid nad, et tasandik oli täis loendamatuid väikesi auke, miile läbimõõt ei 

ületanud paari tolli. Väljaspool tara oli maapind nendes mõistatuslikest 
rõugearmidest vaba; tara joonel lõppesu need järsult. 

«Sul on õigus,» ütles Hilvar. «Ta oli näljane. Aga see ei olnud loom: täpsem oleks 
teda nimetada taimeks. Kui ta oli seespool tara võtnud pinnasest kõik, mis sellest 
võtta oli, tuli tal mujalt värsket toitu otsida. Tõenäoliselt liikus ta üsna aeglaselt; 
nende postide mahamurdmiseks kulus tal võib-olla aastaid.» 

Aivini kujutlusvõime lisas kiiresti üksikasjad, mida tal ei olnud lootust kunagi 
kindlalt teada saada. Ta ei kahelnud, et Hilvari analüüs oli põhiliselt õige ja et mingi 
botaaniline monstrum, mis võib-olla liikus nii aeglaselt, et seda polnud võimalik 
silmaga näha, oli end ümbritseva tõkkega pikaldast, kuid halastamatut võitlust 
pidanud. 

Isegi nüüd, pärast tohutu pika aja möödumist, võis see olend elus olla ja planeedil 
vabalt ümber uidata. Tema otsimine oleks aga olnud lootusetu ülesanne, sest see oleks 
tähendanud kogu planeedi pinna läbiuurimist. Nad vaatasid põgusalt ringi mõnel 
taralüngale lähimal ruutmiilil ja leidsid ühe suure ringikujulise rõugearmide laigu, 
mille läbimõõt oli peaaegu viissada jalga. Seal oli olend ilmselt söönud — kui see 
sõna oli rakendatav organismi puhul, mis mingil viisil sai toitu paljast kaljupinnasest. 

Kui nad uuesti kosmilisse ruumi tõusid, tundis Alvin, kuidas teda valdas kummaline 
väsimus. Ta oli nii palju näinud ja ometi nii vähe teada saanud. Kõigil neil planeetidel 
oli palju imesid, kuid see, mida ta otsis, oli neilt juba ammu kadunud. Ta teadis, et 
Seitsme Päikese teiste maailmade külastamine oli kasutu. Kui universumis eksis- 
teeriski veel mõistus, siis tuli seda otsida kusagilt mujalt. Aga kust? Ta silmitses tähti, 
mis olid tolmuna puistatud üle kogu vaateekraani, ja mõistis, et kõigi nende läbi- 
uurimiseks ei oleks piisanud kogu ajast, mis oli veel järele jäänud. 


Teda näis valdavat üksindus ja masendus, milletaolist ta polnud kunagi varem 
tundnud. Nüüd suutis ta aru saada Diaspari hirmust universumi suure avaruse ees, 
õudustundest, mis oli pannud tema kaasinimesed oma linna väikesesse 
mikrokosmosesse sulguma. Oli raske uskuda, et lõppkokkuvõttes oli neil ikkagi olnud 
õigus. 

Ta pöördus toetuse saamiseks Hilvari poole, kuid Hilvar seisis, käed tugevasti 
rusikasse surutud ja silmis klaasistunud pilk. Ta pea oli küljele kallutatud ja ta näis 
kõiki meeli pingutades end ümbritsevat tühjust kuulatavat. 

«Mis on?» küsis Alvin tungivalt. Seda küsimust tuli konata, enne kui Hilvar andis 
mingit märku, et ta oli seda kuulnud. Ta vaatas ikka veel tühjusse, kui ta lõpuks 
vastas. 

«Miski tuleb siia,» ütles ta pikkamööda. «Miski, millest ma aru ei saa.» 

Alvinile näis, et kabiin oli äkki muutunud väga külmaks, ja tema ette kerkis kogu 
oma Õuduses tema rassi luupainajalik hirm Sissetungijate ees. Tahtepingutusega, mis 
kurnas kogu tema Jõu, sundis ta end mitte paanikale alluma. 

«Kas see on sõbralik?» küsis ta. «Kas ma võtan suuna Maale?» 

Hilvar ei vastanud esimesele küsimusele, vaid ainult teisele. Ta hääl oli väga nõrk, 
kuid sellest ei kostnud mingit ärevust ega hirmu. Pigemini kõlas selles suur imestus ja 
uudishimu, nagu oleks ta sattunud millelegi nii üllatavale, et Aivini murelikud 
küsimused ainult tüütasid teda. 

«Sa jäid hiljaks,» ütles ta. «See on juba siin.» 


Pärast seda, kui Vanamonde oli esmakordselt teadvuse omandanud, oli Galaktika 
ümber oma telje palju pöördeid teinud. Ta mäletas vähe noist esimestest aegadest ja 
olenditest, kes siis olid tema eest hoolitsenud, kuid tal oli veel meeles lohutamatu 
kurvastus, mis oli teda haaranud, kui nad olid läinud ja ta tähtede keskele üksi jätnud. 
Pärast seda oli ta pikkamööda oma võimeid arendades ja suurendades lõputu aja vältel 
ühelt päikeselt teisele rännanud. Kunagi oli ta unistanud nende taasleidmi-sest, kes 
olid tema sünni juures viibinud, ja ehkki see unistus oli nüüd tuhmunud, ei olnud see 
kunagi täielikult kustunud. 

Loendamatutest maailmadest oli ta leidnud rususid, mida elu oli enesest sinna maha 
jätnud, kuid mõistuse oli ta avastanud üksainus kord — ja Mustast Päikesest oli ta 
kabuhirmus eemale põgenenud. Ent universum oli väga suur ja otsingud olid alles 
alanud. 

Galaktika südamest, ehkki see oli ruumis ja ajas kaugel, viipas Vanamonde'ile üle 
valgusaastate võimas energiapuhang. See erines täielikult tähtede kiirgusest ja ilmus 
tema teadvusvälja äkki nagu meteoorijälg pilvitusse taevasse. Ta suundus läbi ruumi 
ja aja selle ener-giasähvatuse viimase eksisteerimishetke poole, heites enesest oma 
teekonnal, nagu ta seda oskas, mineviku surnud, muutumatu struktuuri. 

Pikka, lõputult keeruka ehitusega metalleset ei suutnud ta mõista, sest see oli talle 
niisama võõras kui peaaegu kõik füüsilise maailma objektid. Sellest õhkus veel 
energiat, mis oli ta läbi universumi kohale meelitanud, kuid nüüd ei pakkunud see 
talle enam mingit huvi. Ettevaatlikult ja arglikult nagu pooleldi põgenemisvalmis 
metsloom lähenes ta kahele mõistusele, mis ta oli avastanud. 

Ja siis sai ta aru, et tema pikaajalised otsingud olid lõppenud. 


Alvin haaras Hilvari õlgadest kinni ja raputas teda ägedalt, püüdes teda reaalsusele 
lähemale tõmmata. 


«Ütle mulle, mis sünnib!» palus ta. «Mida sa tahad, et ma teeksin?» 

Hilvari silmist kadus pikkamööda eemalolev, hajameelne pilk. 

«Ma ei saa veel aru,» ütles ta, «aga hirmu tundmiseks ei ole põhjust — selles olen 
ma kindel. Ükskõik mis see on, igal juhul ei tee see meile midagi halba. Ta näib liht- 
salt ... huvi tundvat.» 

Alvin kavatses just vastata, kui teda äkki haaras tunne, milletaolist tal polnud kunagi 
varem olnud. Tema kehas näis laiali valguvat soe kirvendav hõõgus; see kestis ainult 
mõned sekundid, aga kui see oli kadunud, polnud ta enam lihtsalt Alvin. Miski jagas 
tema aju ja kattis seda osaliselt nagu üks ring teist. Ta oli ka teadlik Hilvari ajust, 
mille tema läheduses oli samasugusel viisil hõivanud olend, kes oli nende juurde 
tulnud. See tunne oli pigemini kummaline kui ebameeldiv ja see andis Alvinile 
esimese põgusa ettekujutuse telepaatiast — võimest, mis tema rahval oli nii 
degenereerunud, et seda oli nüüd võimalik kasutada ainult masinate juhtimiseks. 

Kui Seranis oli püüdnud tema mõistuse ule domineerida, oli Alvin otsekohe mässu 
tõstnud, kuid nüüdse sisse- 

191 

tungi vastu ta ei võidelnud. See oleks olnud kasutu ja ta teadis, et see olend, ükskõik 
kes see oli, polnud vaenulik. Ta laskis enese lõdvaks ja leppis vastupanuta sellega, et 
temast mõõtmatult intelligentsem olend uuris tema mõistust. Ent seda uskudes eksis ta 
veidi. 

Vanamonde nägi otsekohe, et üks neist mõistustest oli kaasatundvam ja 
ligipääsetavam kui teine. Ta sai aru, et mõlemad olid täis imestust tema olemasolu 
üle, ja see üllatas teda suuresti. Raske oli uskuda, et nad võisid olla unustanud; 
unustamine nagu surmgi oli midagi niisugust, mis ulatus üle Vanamonde'i taibu. 

Suhtlemine oli väga raske; paljud nende olendite mõtte-kujundid olid nii võõrad, et 
Vanamonde suutis neid suuri vaevu ära tunda. Temas tekitas hämmeldust ja mõningat 
kartust üha korduv mõte, mis väljendas hirmu Sissetungijate ees; see meenutas talle 
tundeid, mis olid haaranud teda ennast, kui Must Päike oli esmakordselt tema 
teadvusvälja ilmunud. 

Nemad aga ei teadnud Mustast Päikesest midagi ja nüüd hakkasid tema mõistuses 
kuju omandama nende küsimused. 

«Kes sa oled?» 

Ta andis ainsa vastuse, mille ta sai anda. 

«Ma olen Vanamonde.» 

Tekkis paus (kui kaua aega kulutasid nad oma mõtete kujundamiseks!) ja siis korrati 
küsimust. Nad ei olnud aru saanud; see oli kummaline, sest just nendetaolised olid ju 
talle andnud selle nime, et ta seda säilitaks koos teiste mälestustega oma sünnist. Neid 
mälestusi oli väga vähe ja need algasid kummalisel viisil ühest kindlast ajahetkest, 
kuid olid kristallselged. 

Jälle tungisid tema teadvusse nende pisitillukesed mõtted. 

«Kus on inimesed, kes ehitasid Seitse Päikest? Mis nendega juhtus?» 

Ta ei teadnud seda; nad suutsid teda vaevalt uskuda ning nende pettumus ületas 
teravalt ja selgelt kuristiku, mis lahutas nende mõistust tema omast. Nad olid aga 
kannatlikud ja ta oli meelsasti valmis neid aitama, sest nende otsingud sarnanesid 
tema omadega ja nad olid esimesed seltsilised, kes tal kunagi olid olnud. 

Alvin ei uskunud, et kogu edasise elu jooksul võiks talle veel osaks saada mõni nii 
kummaline elamus kui see hääletu vestlus. Raske oli kujutleda, et ta oli seejuures 

192 

vähe rohkem kui ainult pealtvaataja, sest ta ei tah nud iseeneselegi tunnistada, et 
mõnes suhtes oli Hiiva mõistus tema omast palju võimekam. Ta sai ainult oodat ja 


mõistatada, olles pooleldi nüristatud mõtete voolust mis hoovas just väljaspool tema 
taibu piiri. 

Siis katkestas kahvatu ja pingul Hilvar kontakti ning pöördus oma sõbra poole. 

«Alvin,» ütles ta ja tema hääl kõlas väsinult. «Siin on midagi kummalist. Ma ei saa 
sellest üldse aru.» 

See uudis aitas mõnevõrra Aivini enesest lugupidamist taastada ja tema tunded 
kajastusid ilmselt tema näos, sest Hilvar naeratas äkki osavõtlikult. 

«Ma ei suuda kindlaks teha, mida see... Vanamonde enesest kujutab,» jätkas ta. 
«Sellel olendil on tohutud teadmised, aga intelligentsi näib tal olevat väga vähe. 
Muidugi,» lisas ta, «võib tema mõistus olla meie omast nii erinev, et me ei saa sellest 
aru — aga millegipärast ei usu ma, et see on õige seletus.» 

«Hea küll, aga mida sa siis teada said?» küsis Alvin mõnevõrra kannatamatult. «Kas 
ta Seitsme Päikese kohta teab midagi?» 

Hilvari mõtted näisid veel viibivat väga kaugel. «Selle süsteemi rajasid paljud 
rassid, kaasa arvatud meie oma,» ütles ta hajameelselt. «Niisuguseid fakte saab see 
olend mulle teatada, aga nähtavasti ei mõista ta nende tähendust. Ma usun, et ta on 
minevikust teadlik, suutmata seda tõlgendada. Kõik, mis on kunagi juhtunud, näib 
tema mõistuses olevat läbisegi paisatud.» 

Ta peatus hetkeks mõtlikult; siis selgines tema näoilme. 

«On ainult üks võimalus; mingil viisil tuleb meil Vanamonde Maale viia, et meie 
filosoofid saaksid teda uurida.» 

«Kas see on ohutu?» küsis Alvin. 

«Jah,» vastas Hilvar, mõeldes, kui vähe iseloomulik see märkus tema sõbrale on. 
«Vanamonde on sõbralik. Veel enam, ta näib tegelikult olevat peaaegu südamlik.» 

Äkki sai Alvinile täiesti selgeks mõte, mis kogu aeg oli tema teadvuse piiril 
hõljunud. Talle meenusid Krif ja kõik väikesed loomad, kes Hilvari sõprade 
pahameeleks või hirmuks alatasa valla pääsesid. Ja talle meenus ka Shalmirane'i 
sooritatud — näiliselt nii ammu toimunud! — ekspeditsiooni zooloogiline eesmärk. . 
Hilvar oli enesele leidnud uue lemmiku. 

KAKSKÜMMEND KAKS 


Kui mõeldamatu, mõtiskles Jeserac, oleks see nõupidamine tundunud veel mõni 
lühike päev tagasi. Kuus Lysist saabunud külalist istusid Nõukogu vastas, hobuseraua 
lahtisse otsa paigutatud laua ääres. Irooniline oli meenutada, et võrdlemisi hiljuti oli ta 
koos Aiviniga seisnud samas kohas ja kuulnud Nõukogu otsust, mille kohaselt 
Diaspar pidi uuesti maailmast eraldatama. Nüüd oli maailm lõplikult linna sisse 
murdnud — ja mitte ainult maailm, vaid kogu universum. 

Ka Nõukogu ise oli juba muutunud. Tervelt viis liiget puudus. Nad ei olnud suutnud 
näkku vaadata vastutusele ja probleemidele, mis nüüd nende ees seisid, ning nad olid 
valinud tee, mida enne neid oli juba läinud Khedron. See tõendas Diaspari 
läbikukkumist, mõtles Jeserac, et nii paljud tema kodanikud ei olnud võimelised vastu 
võtma esimest tõelist väljakutset, mis neile miljonite aastate jooksul oli esitatud. 
Tuhanded neist olid juba põgenenud Mälupankade lühiajalisse unustusse, lootes, et 
kui nad ärkavad, on kriis möödas ja nad leiavad jälle eest vana tuttava Diaspari. Selles 
suhtes ootas neid pettumus. 

Jeserac oli kutsutud täitma üht Nõukogu vabadest kohtadest. Ehkki ta Aivini 
õpetajana ei olnud päris heas kuulsuses, oli tema kohalviibimine nii ilmselt hädavaja- 


lik, et mitte keegi ei olnud selle vastu välja astunud. Ta istus hobuserauakujulise laua 
ühes otsas ja see koht andis talle mitu eelist. Tal oli võimalik mitte üksnes uurida 
külaliste profiile, vaid ka näha oma kaasnõunike nägusid — ja nende ilmed olid 
piisavalt õpetlikud. 

Polnud mingit kahtlust, et Alvinil oli olnud õigus, ja see ebameeldiv tõde hakkas 
Nõukogule pikkamööda selgeks saama. Lysi delegaadid olid suutelised mõtlema palju 
kiiremini kui Diaspari parimad pead. Ja see ei olnud nende ainus eelis, sest neile oli 
iseloomulik ka tegevuse erakordne kooskõlastatus, mis Jeseraci oletuse kohaselt oli 
tingitud nende telepaatilistest võimetest. Ta kahtles korraks, kas nad võib-olla ei loe 
nõunike mõtteid, kuid otsustas siis, et ilmselt ei murra nad pühalikku tõotust, milleta 
see kohtumine oleks olnud võimatu. 

Saavutatud edu ei olnud Jeseraci arvates kuigi suur; tegelikult ei näinud ta, kuidas 
see olekski saanud suur olla. Nõukogu, kes hädavaevu oli tunnustanud Lysi ole- 
masolu, 

näis ikka veel olevat võimetu juhtunut mõistm. Ta oli aga ilmselt hirmul — ja 
Jeserac oletas, et ka külalised tundsid hirmu, ehkki nemad oskasid seda paremin 
varjata. 

Jeseraci enese kartus ei olnud nii suur, kui ta oli oodanud; see oli veel olemas, kuid 
lõpuks oli ta sellele vastu astunud. Midagi Alvini hulljulgusest — või lihtsalt jul- 
gusest? — oli hakanud tema maailmavaadet muutma ja talle uusi perspektiive avama. 
Ta ei uskunud, et ta oleks kunagi suuteline jalga Diaspari müüride vahelt välja tõstma, 
kuid nüüd mõistis ta ajendit, mille mõjul Alvin oli seda teinud. 

Nõukogu esimehe küsimus tabas teda ootamatult, kuid ta kogus end kiiresti. 

«Ma usun,» ütles ta, «et ainuüksi puhtakujulise juhuse läbi pole see olukord 
tekkinud kunagi varem. Me teame, et on olnud olemas neliteist varasemat Unikaali, ja 
nende loomine pidi rajanema mingil kindlal plaanil. Minu arvates oli selle plaani 
eesmärk tagada, et Lys ja Diaspar ei jääks igavesti teineteisest lahutatuks. Alvin 
hoolitses selle eest, aga ühtlasi tegi ta midagi niisugust, mis minu kujutluse järgi ei 
kuulunud esialgse plaani koostisse. Kas Kesk-arvuti saab seda kinnitada?» Isikupäratu 
hääl vastas otsekohe. 

«Nõunik teab, et ma ei saa kommenteerida oma kavandajate antud juhtnööre.» 
Jeserac võttis selle kerge etteheite omaks. «Olgu põhjus missugune tahes, faktide 
üle me vaielda ei saa. Alvin on siirdunud kosmilisse ruumi. Kui ta tagasi tuleb, võite 

teda takistada uuesti lahkumast — ehkki ma kahtlen, kas see teil korda läheb, sest 
vahepeal võib ta olla palju õppinud. Ja kui see, mida te kardate, on juhtunud, siis ei 
saa mitte keegi meist selles suhtes midagi ette võtta. Maa on täiesti abitu — nagu ta 
on seda olnud juba miljoneid sajandeid.» 

Jeserac peatus ja heitis pilgu mõlemale lauale. Tema sõnad ei olnud kellelegi 
meeldinud, aga seda polnud ta oodanudki. 

«Ometi ei näe ma, miks me peaksime hirmu tundma. Maa ei ole praegu suuremas 
hädaohus, kui ta on alati olnud. Miks peaksid kaks üheainsa väikese kosmoselae- 

vaga lendavat meest Sissetungijate viha uuesti meie peale tõmbama? Kui me 
iseenese vastu ausad oleme, siis peame 

tunnistama, et Sissetungijad oleksid võinud meie maailma juba väga ammu 
hävitada.» 

Tekkis laitev vaikus. See oli ketserlus — ja kunagi oleks ka Jeserac ise seda 
ketserluseks pidanud. Esimees võttis tugevasti kulmu kortsutades sõna. «Kas legend 
ei räägi, et Sissetungijad halastasid Maale ainult tingimusel, kui inimesed lubasid 


enam mitte kunigi kosmilisse ruumi lennata. Ja kas me pole nüüd seda tingimust 
rikkunud?» 

«Jah, legend räägib seda küll,» ütles Jeserac. «Paljusid asju me lihtsalt usume ja see 
on üks nendest. Mitte mingeid tõendeid selle kohta pole. Minu arvates on vähe tõe- 
näoline, et millegi nii tähtsa kohta võiksid Keskarvuti mälus puududa igasugused 
salvestused, ent ometi ei tea Arvuti niisugusest kokkuleppest mitte midagi. Ma küsisin 
seda temalt, ehkki ainult informatsioonimasinate vahendusel. Nõukogu soovib võib- 
olla talle otseselt seda küsimust esitada.» 

Jeserac ei näinud mingit põhjust, miks ta oleks pidanud riskima uue noomitusega 
keelatud territooriumile tungimise eest, ja ta jäi ootama esimehe vastust. 

Seda ei tulnud, sest samal hetkel võpatasid Lysist saabunud külalised oma istmetel 
ja kõigi nende nägudele tardus ühesugune uskumatust ja ärevust väljendav ilme. Nad 
näisid kuulavat mingit kauget häält, mis oma sõnu neile kõrva sosistas. 

Nõunikud ootasid ja selle hääletu kõneluse jätkudes kasvas nende murelikkus 
minut-minutilt. Lõpuks vabastas delegatsiooni juht enese oma transiseisundist ja 
pöördus vabandavalt Nõukogu esimehe poole. 

«Me saime praegu Lysist mõningaid väga kummalisi ja häirivaid uudiseid,» ütles ta. 

«Kas Alvin on Maale tagasi jõudnud?» küsis esimees. «Ei, mitte Alvin. Siia on 
tulnud miski muu.» 


Maandades oma ustavat laeva Airlee metsalagendikule, mõtles Alvin, kas 
inimkonna ajaloos oli ükski laev kunagi varem midagi niisugust Maale toonud — kui 
Vanamonde ikka tõepoolest viibis selle sõiduki füüsilises ruumis. Kogu teekonna 
vältel ei andnud ta enesest mingit märku; Hil-var uskus — ja tema teadmised olid 
otsesemad —, et teatav ruumiline asend 'iseloomustas ainult Vanamonde'i huvisfääri. 
Vanamonde'il enesel puudus igasugune eksis 

teerimiskoht — ja võib-olla isegi eksisteerimis aeg. 

Seranis ja viis senaatorit ootasid neid, kui nad laev väljusid. Ühe senaatoriga oli 
Alvin oma eelmisel küll käigul juba kohtunud; teised kaks, kellega ta tookord ei 
tutvunud, viibisid nüüd, nagu ta aru sai, Diasparis. Tee huvitas, kuidas delegatsiooni 
asjad arenesid ja kuidas lin reageeris esimestele sissetungijatele, kes nii paljude mii 
jonite aastate järel olid välismaailmast temasse ilmunud «Nagu näib, Alvin,» ütles 
Seranis kuivalt, olles onu poega tervitanud, «oled sa tõeline geenius, kui asi puutub 
tähelepanuväärsete olendite avastamisse. Aga ma arvan, et kulub mõni aeg, enne kui 
sul õnnestub oma praegune saavutus ületada.» 

Nüüd oli üllatumise kord Aivini käes. «Nii et Vanamonde jõudis siis siia?» «Jah, 
mitu tundi tagasi. Mingil viisil õnnestus tal järgida vastupidises suunas teie laeva 
teekonda — mis on juba iseenesest vapustav saavutus ja tekitab huvitavaid 
filosoofilisi probleeme. Leidub mõningaid tõendeid selle kohta, et ta jõudis Lysi 
hetkel, mil te ta avastasite; niisiis on ta suuteline liikuma lõpmatu kiirusega. Ja see 
pole veel kõik. Mõne viimase tunni jooksul on ta meile õpetanud rohkem ajalugu, kui 
me üldse teadsime olemas olevat.» 

Alvin vaatas hämmastunult Seranisele otsa. Siis taipas ta; ei olnud raske kujutleda, 
missugust mõju pidi Vanamonde avaldama neile terava taibuga ja imepäraselt põi- 
munud mõistusega inimestele. Nad reageerisid üllatava kiirusega ja Aivini silmade 
ette kerkis äkki kohatu pilt võib-olla veidi kohkunud Vanamonde'ist, keda ümbritsesid 
Lysi innukad mõistused. «Kas teil õnnestus avastada, kes ta on?» küsis Alvin. «Jah. 
See oli lihtne, ehkki me veel ei tea tema päritolu. Ta kujutab enesest puhast intellekti 


ja tema teadmised näivad olevat piiramatud. Aga ta on lapsik — ja seda ütlen ma 
täiesti otseses tähenduses.» 

«Muidugi!» hüüatas Hilvar. «Ma oleksin pidanud seda taipama!» 

Alvin näis olevat hämmeldunud ja Seranis halastas talle. 

«Ma tahan öelda, et ehkki Vanamonde'il on tohutu, võib-olla piiramatu mõistus, on 
ta ebaküps ja vahe arenenud. Tema tegelik intelligents on vaiksem inimese 

omast,» — Seranis naeratas veidi kõveralt — «ehkki tema mõtteprotsessid on palju 
kiiremad ja ta õpib väga ruttu. Tal on ka mõned võimed, millest me ei saa veel aru. 
Kogu minevik näib mingil raskesti kirjeldataval viisil tema jaoks avatud olevat. Teie 
teed mööda Maale tulles rakendas ta võib-olla just seda võimet.» 

Alvin seisis sõnatult, sündmuste käigust mõnevõrra vapustatult. Ta sai aru, kui õige 
oli Hilvari otsus Vana-monde Lysi tuua. Ja ta taipas ka, missugune õnneasi oli see, et 
tal oli korda läinud Seranis üle trumbata; see oli midagi niisugust, mida tal ei õnnestu 
elus kaks korda teha. 

«Kas sa arvad,» küsis ta, «et Vanamonde on alles äsja sündinud?» 

«Tema enese mõõdupuu järgi jah. Tema tegelik vanus on väga suur, ehkki ilmselt 
väiksem kui inimese oma. Erakordne on see, et nagu ta väidab, oleme meie ta loonud, 
ja pole kahtlust, et tema päritolu on seoses mineviku kõigi suurte mõistatustega.» 

«Mida Vanamonde'iga praegu tehakse?» küsis Hilvar mõningal omanikutoonil. 

«Grevarni ajaloolased küsitlevad teda. Nad püüavad kindlaks teha mineviku 
põhijooni, aga selleks tööks kulub aastaid. Vanamonde on suuteline minevikku kir- 
jeldama täiusliku üksikasjalikkusega, ent ta ei saa aru, mida näeb, ja sellepärast on 
temaga väga raske töötada.» 

Alvin imestas, kuidas Seranis kõike teadis; siis taipas ta, et Lysi iga ärkvelolev 
mõistus jälgis tõenäoliselt suure uurimistöö kulgu. Ta tundis uhkust selle üle, et nüüd 
oli ta avaldanud Lysile niisama suurt mõju kui Diasparile, ent uhkustundega segunes 
masendus. Siin oli midagi niisugust, mida ta ei suutnud kunagi täielikult omandada 
ega mõista: isegi inimmõistuste otsene kontakt oli tema jaoks niisama suur mõistatus, 
kui muusika pidi olema kurdile või värvus pimedale. Lysi elanikud aga vahetasid 
nüüd mõtteid selle kujuteldamatult võõra olendiga, kelle ta oli Maale juhtinud, kuid 
kelle olemasolu ta ei saanud ühegi oma meelega tunnetada. 

Tema jaoks polnud siin kohta; kui uuringud olid lõppenud, teatati talle tulemused. 
Ta oli avanud lõpmatuse väravad ja kõik see, mida ta oli teinud, tekitas temas nüüd 
aukartust — isegi hirmu. Omaenese hingerahu huvides pidi ta naasma Diaspari 
pisitillukesse tuttavasse maailma ning sellest oma unistuste ja auahnusega võitlemise 

ajaks varju otsima. Siin peitus iroonia; see kes oli linnast põlglikult lahkunud ja 
tähtede hulka siirdunud, tuli nüüd koju nagu hirmunud laps, kes jookseb tagasi ema 
juurde . 


KAKSKÜMMEND KOLM 


Diaspar ei olnud Alvinit uuesti nähes kuigi rõõmus. Linn sumises veel nagu suur 
mesipuu, mille sisemust oli tugevasti kepiga segatud. Linn ei tahtnud ikka veel tege- 
likkusele silma vaadata, kuid neil, kes keeldusid tunnustamast Lysi ja välismaailma 
olemasolu, polnud enam kuhugi varju minna. Mälupangad olid lakanud neid vastu 
võtmast; need, kes püüdsid oma unistuste külge klammerduda ja tulevikust 
pelgupaika otsida, sisenesid nüüd asjatult Loomehalli. Lagundav kuumuseta leek 
keeldus neid tervitamast; neil polnud enam võimalik puhastatud vaimuga ärgata, kui 


nad olid ajajões sada tuhat aastat allavoolu liikunud. Ükski pöördumine Keskarvuti 
poole ei aidanud midagi ja Arvuti ei seletanud ka oma käitumise põhjust. Põgenikel 
tuli kurvalt linna tagasi pöörduda ja oma ajastu probleemidele vastu astuda. 

Alvin ja Hilvar maandusid, pargi serva, Nõukoguhoone lähedale. Alvin ei olnud 
viimase hetkeni kindel, kas tal on võimalik laevaga linna siseneda ja läbida tõkked, 
mis eraldasid linna kohal olevat taevast välismaailmast. Diaspari taevalaotus, nagu 
kõik muugi selles linnas, oli täielikult või vähemasti osaliselt tehislik, ööl, mis oma 
tähtedega meenutas kõike, mis inimene oli kaotanud, ei lastud kunagi linnale langeda; 
Diasparit kaitsti ka tormide eest, mis mõnikord möllasid kõrbes ja täitsid taeva liiku- 
vate liivavallidega. 

Nähtamatud valvurid lasksid Aivini läbi, ja kui Diaspar tema all laius, sai ta aru, et 
oli jõudnud koju. Ükskõik kui suurel määral universum ja selle mõistatused teda 
ahvatlesid, siin oli koht, kus ta oli sündinud ja kuhu ta kuulus. See ei rahuldanud teda 
kunagi, kuid ta tuli siia ikka jälle tagasi. Ta oli läbinud pool Galaktikat, et seda lihtsat 
tõde mõista. 

Rahvahulk kogunes juba enne laeva maandumist ja Alvinit huvitas, kuidas 
kaaskodanikud ta nüüd, parast tema tagasisaabumist vastu võtavad. Nende naoilmeid 
on võrdlemisi kerge lugeda kui ta neid enne õhulüüsi avamist vaateekraanil silmitses. 
Valdav emotsioon näis ole- 

vat uudishimu — ja see oli juba iseenesest Diasparis midagi uut. Sellega oli segatud 
kartlik ootus ja siit-sealt paistsid hirmu ilmsed tundemärgid. Mitte keegi, mõtles Alvin 
veidi nukralt, ei paista minu tagasituleku üle rõõmustavat. 

Nõukogu seevastu tervitas teda rõõmuga — ehkki mitte puhtakujulisest 
sõprustundest. Olgugi et ta ise oli selle kriisi põhjustanud, sai ainult tema teatada 
fakte, millel pidi rajanema tuleviku poliitika. Teda kuulati sügava tähelepanuga, kui ta 
kirjeldas lendu Seitsmele Päikesele ja kohtumist Vanamonde'iga. Seejärel vastas ta 
loendamatutele küsimustele, tehes seda kannatlikkusega, mis tõenäoliselt üllatas 
küsitlejaid. Nagu ta kiiresti aru sai, domineeris nende mõtetes hirm Sissetungijate ees, 
ehkki nad ei nimetanud kordagi seda nime ja olid ilmselt õnnetud, kui Alvin sellest 
asjast otseselt juttu tegi. 

«Kui Sissetungijad oleksid veel universumis viibinud,» ütles Alvin Nõukogule, «siis 
oleksin ma selle keskuses kindlasti nendega kohtuma pidanud. Aga Seitsmel Päikesel 
pole mingit mõistuslikku elu; me olime seda juba aimanud, enne kui Vanamonde seda 
kinnitas. Ma arvan, et Sissetungijad lahkusid väga ammu; igatahes Vanamonde, kes 
näib olevat vähemalt niisama vana kui Dias-par, ei tea neist mitte midagi.» 

«Mul on idee,» ütles äkki üks nõunik. «Mingil viisil, millest me praegu aru ei saa, 
võib Vanamonde olla Sissetungijate järglane. Ta on oma päritolu unustanud, aga see 
ei tähenda, et ühel päeval ei või ta jälle ohtlikuks muutuda.» 

Hilvar, kes viibis kohal ainult vaatlejana, ei oodanud ära sõnavõtuluba. See oli 
esimene kord, mil Alvin nägi teda pahasena. 

«Vanamonde on tundma õppinud minu mõistust,» ütles ta, «ja mina olen heitnud 
pilgu tema omasse. Meie inimesed on tema kohta juba palju teada saanud, ehkki nad 
pole veel avastanud, kes ta on. Üks asi on igatahes kindel — ta on sõbralik ja meie 
leidmine rõõmustas teda. Meil pole temalt midagi karta.» 

Sellele pahvatusele järgnes lühike vaikus ja Hilvar laskis enese mõnevõrra kohmetu 
ilmega lõdvaks. Oli märgatav, et Nõukogusaalis oli pinge nõrgenenud, just nagu oleks 
kohalviibijate vaimult kerkinud mingi pilv. Esimees ei teinud igatahes mingit katset 
noomida Hilvarit vahelesegamise pärast, nagu oleks olnud tema kohus. 

Arutelu kuulavale Alvinile oli selge, et Nõukogus oi esindatud kolm mõtteviisi. 
Konservatiivid, kes olid vähe muses, lootsid ikka veel kella tagasi pöörata ja vanc 
korda kuidagimoodi taastada. Täiesti mõistusevastasel! klammerdusid nad lootusse, et 
Diasparit ja Lysi on võimalik veenda teineteist uuesti unustama. 

Niisama suures vähemuses olid ka edumeelsed; asjaolu, et neid Nõukogus üldse 
leidus, rõõmustas ja üllatas Alvi-nit. Ehkki nad just lausa ei tervitanud välismaailma 
sissetungi, olid nad otsustanud sellega leppida. Mõned neist läksid isegi nii kaugele, et 
arvasid olemas olevat mingi võimaluse purustada psühholoogilisi barjääre, mis nii 
kaua olid Diasparit eraldanud isegi tõhusamalt kui füüsilised barjäärid. 

Enamik Nõukogu liikmeid kajastas täpselt linnas valitsevat meeleolu ja ootas valvsa 
ettevaatusega tuleviku struktuuri väljakujunemist. Nad said aru, et enne kui torm on 
möödunud, pole neil võimalik teha mingeid üldisi plaane ega püüda rakendada mingit 
kindlat poliitikat. 

Kui istung oli lõppenud, ühines Aivini ja Hilvariga Jeserac. Pärast seda, kui Alvin 
oli Loranne'i tornis, kus nende ees laius kõrb, viimast korda Jeseraciga kohtunud — ja 
temast lahku läinud —, näis Jeserac olevat muutunud. See muutus ei olnud niisugune, 
mida Alvin oli oodanud, kuid järgmistel päevadel tuli tal selliste muutustega üha 
sagedamini kokku puutuda. 

Jeserac näis olevat noorem, just nagu oleks elutuli saanud uut kütust ja põlenud 
tema soontes heledamalt kui enne. Oma vanusest hoolimata kuulus ta nende hulka, 
kes olid suutelised vastu võtma väljakutse, mille Alvin oli Diasparile heitnud. 

«Mul on sulle mõned uudised, Alvin,» ütles ta. «Ma arvan, et senaator Gerane'iga 
oled sa vist tuttav.» 

Hetke vältel ei öelnud see nimi Alvinile midagi; siis tuli see talle meelde. 

«Muidugi — ta oli üks esimesi mehi, kellega ma Lysis kokku puutusin. Kas ta pole 
nende delegatsiooni liige?» 

«Jah; me oleme nüüd juba päris head tuttavad. Ta on väga tark mees ja teab 
inimmõistuse kohta rohkem, kui ma oleksin võimalikuks pidanud — ehkki ta ütleb, et 
Lysi mõõdupuu järgi on ta ainult algaja. Siin viibimise ajal kavatseb ta ellu viia 
projekti, mis on sulle kindlasti väga südamelähedane. Ta loodab analüüsida sundi, mis 
hoiab meid linna piires, ja ta usub, et kui ta on avastanud selle 

sunni rakendamise viisi, siis õnnestub tal seda kõrvaldada. Umbes kakskümmend 
meist teeb juba temaga koostööd.» 

«Ja sina oled nende hulgas?» 

«Jah,» vastas Jeserac ja tema näoilme oli lähedasem häbelikkusele kui kunagi varem 
või hiljem. «See pole kerge ja kindlasti mitte meeldiv — aga see stimuleerib.» 

«Kuidas Gerane töötab?» 

«Ta kasutab saagasid. Tal on neid konstrueeritud terve seeria ja ta uurib reaktsioone, 
mis meil tekivad nende läbielamise ajal. Ma ei oleks iialgi arvanud, et oma vanuses 
pöördun ma veel tagasi lapsepõlve meelelahutuste juurde!» 

«Mis on saagad?» küsis Hilvar. 

«Kujuteldavad unenäomaailmad,» hüüatas Alvin. «Vähemalt enamik neist on 
kujuteldavad, ehkki mõned rajanevad tõenäoliselt ajaloolistel faktidel. Linna mälu- 
rakkudesse on neid salvestatud miljonite kaupa; sa võid valida niisuguse seikluse või 
elamuse, nagu soovid, ja ajal, mil sinu ajusse sisestatakse impulsse, näib see sulle 
täiesti reaalne.» Ta pöördus Jeseraci poole. 

«Mis laadi saagasid laseb Gerane teil läbi elada?» «Enamik neist, nagu sa võid 
arvata, puutub Diasparist väljumisse. Mõned on meid viinud tagasi meie varajasi- 
matesse eludesse, nii lähedale linna rajamisele, kui meil on võimalik jõuda. Gerane 


usub, et mida lähemale tal õnnestub pääseda selle sunni lähteallikale, seda kergem on 
tal sundi likvideerida.» 

See uudis andis Alvinile väga suurt julgustust. Tema töö oleks jäänud poolikuks, kui 
ta oleks avanud Diaspari väravad — ja leidnud, et keegi ei saa neist väljuda. 

«Kas sa tõepoolest tahad, et sa oleksid suuteline Diasparist lahkuma?» küsis Hilvar 
taibukalt. 

«Ei,» vastas Jeserac kõhkluseta. «See idee tekitab minus hirmu. Aga ma saan aru, et 
me eksisime täielikult, kui arvasime, et Diaspar moodustab ainsa maailma, millel on 
mingi tähtsus, ja loogika ütleb mulle, et selle eksituse parandamiseks tuleb midagi ette 
võtta. Emotsionaalselt olen ma veel täiesti võimetu linnast väljuma; võib-olla ei suuda 
ma seda kunagi. Gerane arvab, et tal õnnestub mõnda meist veenda Lysi minema, ja 
ma olen valmis teda selles eksperimendis abistama — ehkki ma pooleldi loodan, et 
see ebaõnnestub.» 

Alvin vaatas oma vana õpetajat uue lugupidamiseg Ta ei suhtunud enam üleolevalt 
sugestiooni võimsusi ega alahinnanud jõude, mis võisid inimest sundida loe 
gikavastaselt toimima. Jeseraci külmaverelist julgust ei saanud ta jätta võrdlemata 
Khedroni paanilise põgenemisega tulevikku — ehkki uus arusaamine inimloomusest 
ei lubanud tal enam Narri selle teo pärast hukka mõista. 

Ta oli kindel, et Gerane viib oma kavatsuse täide. Jeserac võis olla eluaja jooksul 
väljakujunenud skeemi muutmiseks liiga vana, ükskõik kui valmis ta oli otsast alus- 
tama. See polnud aga oluline, sest teised pidid Lysi psühholoogide osaval juhtimisel 
kindlasti edu saavutama. Ja kui mõned olid kord juba miljardi aasta vanusest šabloo- 
nist vabanenud, siis oli ainult aja küsimus, millal neile suutsid järgneda kõik teised. 

Ta mõtles, mis võiks juhtuda Diaspariga — ja Lysiga—, kui tõkked täielikult 
murduvad. Mingil viisil tuli mõlema parimad elemendid säilitada ning uueks ja 
tervemaks kultuuriks sulatada. See oli hirmuäratav ning mõlema poole kogu tarkust ja 
kannatlikkust nõudev ülesanne. 

Mõned tulevase teineteisega kohanemise raskused olid juba ilmnema hakanud. Lysi 
külalised olid viisakalt keeldunud elamast ruumides, mis olid linnas nende käsutusse 
antud. Nad olid end ajutiselt sisse seadnud pargis, kus ümbrus meenutas neile Lysi. 
Hilvar oli ainus erand; ehkki talle ei meeldinud elada ebamääraste seinte ja ajutise 
mööbliga majas, võttis ta Alvini kutse vapralt vastu, kui teda julgustati lubadusega, et 
nad ei jää sinna kauaks. 

Hilvar ei olnud kunagi oma elus üksindust tundnud, kuid Diasparis õppis ta seda 
tundma. Linn oli talle võõram, kui Alvinile oli olnud Lys, ning teda rõhusid ja 
masendasid selle lõputu keerukus ja võõraste inimeste müriaadid, mis näisid täitvat 
iga ruumitolli tema ümber. Lysis tundis ta kas või põgusaltki kõiki inimesi, ükskõik 
kas ta oli nendega kohtunud või mitte. Diasparis poleks ta isegi tuhande eluaja jooksul 
jõudnud iga inimesega tutvuda ja see rõhus teda ebamääraselt, ehkki ta sai aru, et see 
tunne pole loogiline. Ainult lojaalsus Aivini suhtes hoidis teda maailmas, millel 
polnud tema omaga midagi ühist. 

Sageli oli ta püüdnud analüüsida oma tundeid Aivini vastu. Ta teadis, et nende 
sõprus pärines samast allikast, mis tegi talle sümpaatseks kõik väikesed ja enda eest 

võitlevad olendid. See oleks üllatanud neid, kes pidasid Alvinit jonnakaks, 
kangekaelseks ja enesessetõmbunuks ning arvasid, et ta ei vaja mitte kellegi armastust 
ega ole suuteline sellele samaga vastama, isegi kui seda talle pakutakse. 

Hilvar teadis, et asi pole nii; ta oli seda instinktiivselt tajunud juba algusest peale. 
Alvin oli maadeuurija ja koik maadeuurijad otsivad midagi, mis nad on kaotanud. 


Harva leiavad nad selle ja veel harvemini toob leidmine neile suuremat õnne kui 
otsimine ise. 

Mida Alvin otsis, seda Hilvar ei teadnud. Teda ajendasid jõud, mida olid ammusel 
ajal liikuma pannud geniaalsed inimesed, kes nii loomuvastase osavusega olid kavan- 
danud Diaspari — või veel suuremad geeniused, kes olid neile vastu seisnud. Nagu 
iga inimolend, nii oli ka Alvin teataval määral masin ja tema toimingud olid ette mää- 
ratud tema pärandiga. See ei vähendanud tema vajadust mõistmise ja sümpaatia järele 
ega teinud teda immuunseks üksilduse ja masenduse suhtes. Oma kaaslinlaste jaoks 
oli ta nii seletamatu olend, et nad mõnikord unustasid tal olevat samasugused tunded 
kui neil enestel. Oli vaja hoopis teistsugusest keskkonnast pärinevat võõrast, et näha 
temas teist inimolendit. 

Mõne päeva jooksul pärast Diasparisse saabumist kohtus Hilvar rohkemate 
inimestega kui kogu oma varasemas elus. Ta kohtus nendega — ega õppinud peaaegu 
kedagi tundma. Suure kokkukuhjatuse tõttu oli linnaelanikele iseloomulik kinnisus, 
millest oli raske läbi murda. Nad tundsid ainult vaimset üksiolekut ja selle säilitasid 
nad isegi Diaspari lõpututes sotsiaalsetes askeldustes. Hilvaril oli neist kahju, ehkki ta 
teadis, et nad ei vaja tema kaastunnet. Nad ei saanud aru, mis neil puudus — nad ei 
suutnud mõista sooja "ühtekuuluvustunnet, mis sidus kõiki inimesi Lysi telepaatilises 
ühiskonnas. Tegelikult oli ilmne, et inimesed, kellega ta rääkis, ehkki nad püüdsid 
seda viisakalt varjata, suhtusid temasse enamasti haletsevalt, sest tema elu oli nende 
arvates kirjeldamatult igav ja üksluine. 

Eristoni ja Etania, Aivini hooldajad, jättis Hilvar kiiresti kõrvale kui heasüdamlikud, 
kuid täielikus hämmelduses viibivad tühised inimesed. Ta leidis olevat väga 
segadusttekitava, et Alvin nimetas neid oma isaks ja emaks, sest Lysis oli veel 
säilinud nende sõnade muistne bioloogiline tähendus. Ainult pideva 
mõttepingutusega 

oli võimalik meeles pidada, et Diaspari rajajad olid tül tanud elu ja surma seadused, 
ning oli aegu, mil Hilvai näis, et tema ümber kihavast tegevusest hoolimata linn 
pooltühi, sest seal puudusid lapsed. 

Teda huvitas, mis võis Diaspariga juhtuda nüüd, mil selle pikaajaline eraldatus oli 
lõppenud, Ta otsustas, parim, mida linn võis teha, oli hävitada teda nii kai oma 
lummas hoidnud Mälupangad. Need olid küll im pärased — võib-olla teaduse 
suurimad saavutused -kuid need oli loonud haige kultuur, mis kartis paljusi asju. 
Mõned neist kartustest rajanesid reaalsusel, mõne aga, nagu nüüd näis, olid ainult 
kujutletavad. Hilvar teadis veidi tulemustest, mida oli hakanud andma Vanamonde'i 
mõistuse uurimine. Mõne päeva pärast pidi ka Diaspar neist teada saama — ja 
nägema, kui suur osa tema minevikust oli müütiline. 

Ent kui Mälupangad oleks hävitatud, siis oleks linn tuhande aasta jooksul surnud, 
sest tema elanikud olid kaotanud võime iseennast reprodutseerida. See oli dilemma, 
millele tuli näkku vaadata, kuid Hilvari silma ees vilksatas juba põgusalt üks võimalik 
pääsetee. Igale tehnilisele probleemile leidus alati lahendus ja tema kaasmaalased olid 
bioloogiateaduse meistrid. Tehtut oli võimalik olematuks teha, kui Diaspar seda 
SOOVIS. 

Kõigepealt aga tuli linnal tundma õppida seda, mis ta oli kaotanud. Tema õpingud 
võisid kesta palju aastaid — võib-olla palju sajandeid —, kuid need olid algamas; 
üsna varsti pidi esimene õppetund vapustama Diasparit niisama tugevasti, kui seda oli 
teinud tema kokkupuude Lysiga. 

Ja see pidi vapustama ka Lysi, sest kõigist oma erinevustest hoolimata olid need 
kaks kultuuri kasvanud ühtedest ja samadest juurtest — ning neil olid olnud ühed ja 


samad illusioonid. Nad mõlemad said tervemaks, kui nad veel kord heitsid rahuliku ja 
kindla pilgu minevikku, mille nad olid kaotanud. 


KAKSKÜMMEND NELI 


Amfiteater oli kavandatud mahutama Diaspari kõiki elanikke, kes ei viibinud 
Mälupankades, ja tema kümnest miljonist kohast oli vaevalt ükski tühi. Kui Alvin 
heitis oma kõrgel asuvast soodsast vaatepunktist pilgu all laiuvale 

suurele kaarjale nõlvale, meenus talle vastupandamatult Shalmirane. Mõlemad 
kraatrid olid ühekujulised ja peaaegu ühesuurused. Kui Shalmirane'i kraater oleks 
olnud täis inimesi, oleks ta väga sarnanenud Diaspari omaga. 

Üks põhiline erinevus siiski leidus. Shalmirane'i suur liud eksisteeris tegelikult, 
Diaspari amfiteater mitte. Teda polnud kunagi olemas olnud; ta oli ainult viirastus, 
elektrilaengute kompleks, mis uinus Keskarvuti mälus, kuni tema järele tekkis 
vajadus. Alvin teadis, et tegelikult oli ta ikka veel omaenese toas ja et kõik arvutud 
inimesed, kes näisid teda ümbritsevat, viibisid samuti oma kodudes. Seni, kuni ta ei 
teinud katset paigast liikuda, oli illusioon täiuslik. Ta võis uskuda, et Diaspar oli hävi- 
tatud ja kõik selle kodanikud olid koondatud amfiteatri tohutusse nõkku. 

Isegi mitte kord tuhande aasta jooksul ei katkestatud tavaliselt linna elu, et kõik 
tema elanikud saaksid Suurele Rahvakoosolekule koguneda. Alvin teadis, et sama- 
laadne koosolek toimus ka Lysis. Seal oli tegemist mõttelise kohtumisega, kuid võib- 
olla kaasnes sellega näiline kehaline kohtumine, mis oli niisama kujutletav, kuid 
pealtnäha niisama reaalne kui siinne kokkutulek. 

Palja silma nägemisulatuses tundis ta enamikku nägusid, mis teda ümbritsesid. 
Rohkem kui ühe miili kaugusel ja tuhat jalga allpool paiknes väike ümmargune 
poodium, millele nüüd oli koondunud kogu maailma tähelepanu. Raske oli uskuda, et 
sellisest kaugusest oli võimalik midagi näha, kuid Alvin teadis, et kui algas kõne, siis 
kuulis ja nägi ta kõike toimuvat niisama selgesti kui iga teine Diaspari elanik. 

Poodiumile ilmus udupilv; udu tihenes Callitraxiks, selle rühma juhiks, kelle 
ülesanne oli olnud rekonstrueerida minevik informatsioonist, mille Vanamonde oli 
Maale toonud. See oli tohutu, peaaegu võimatu ettevõte, ja seda mitte üksnes 
asjaomaste ajavahemike määratu pikkuse tõttu. Ainult kord, Hilvari vaimse abiga, oli 
Alvin saanud heita põgusa pilgu selle kummalise olendi mõistusse, kelle nad olid 
avastanud — või kes oli avastanud nemad. Aivini jaoks olid Vanamonde'i mõtted nii- 
sama tähendusetud kui tuhande hääle üheaegsed hüüded suures vastukajavas koopas. 
Ent Lysi elanikud suutsid need mõtted üksteisest lahutada ja hilisemaks analüüsiks 
salvestada. Kuulduste kohaselt — ehkki Hilvar ei kinnitanud 

ega eitanud neid — oli juba üksnes seni avastada suudetu nii kummaline, et see 
sarnanes vaevalt ajalooga, mida kogu inimkond oli miljard aastat omaks pidanud. 

Callitrax hakkas rääkima. Alvinil nagu igal teisel Diaspari kodanikul oli mulje, et 
tema selge ja täpne hääl kostis ainult mõne tolli kauguselt. Siis, mingil raskes 
määratletaval viisil, nagu unenäo geomeetria räägib vastu loogikale, ent ei üllata 
unenägijat, seisis Alvin Callitraxi kõrval, kuid istus samal ajal ka oma kohal amfiteatri 
nõlval. See paradoks ei hämmeldanud teda; ta pidas sed loomulikuks nagu kõiki teisi 
võite aja ja ruumi üle, mida teadus oli tema käsutusse andnud. 

Väga lühidalt andis Callitrax ülevaate inimkonna üldtunnustatud ajaloost. Ta rääkis 
Koidikuajastu tundmatutest rahvastest, kes ei olnud enesest järele jätnud midagi peale 


käputäie suurte nimede ja tuhmuvate impeeriumi-legendide. Juba algusest peale, 
jutustas ajalugu, oli inimene ihaldanud tähti — ja lõpuks oli ta nendeni jõudnud. 
Miljonite aastate vältel oli ta laiendanud Galaktikas oma võimu ja hõivanud ühe 
süsteemi teise järel. Siis olid Sissetungijad kusagilt universumi ääre tagusest pimedu- 
sest hoobi andnud ja võtnud inimkonnalt kõik, mis ta oli saavutanud. 

Taandumine Päikesesüsteemi oli olnud kibe ja pidi olema kestnud pikka aega. Maa 
ise oli hädavaevu päästetud legendaarsetes lahingutes, mis olid möllanud Shalmirane'i 
ümber. Kui kõik oli lõppenud, olid inimesele jäänud ainult mälestused ja maailm, 
milles ta oli sündinud. 

Tollest ajast peale oli kõik olnud ainult pikaldane allakäik. Lõplik iroonia seisnes 
selles, et rass, kes kunagi oli lootnud universumi üle valitseda, oli maha jätnud ena- 
miku omaenese pisitillukesest maailmast ning lõhenenud Lysi ja Diaspari isoleeritud 
kultuurideks — eluoaasideks kõrbes, mis lahutas neid niisama mõjusalt kui tähtede- 
vahelised kuristikud. 

Callitrax peatus; nagu igale teisele suures rahvahulgas, nii näis ka Alvinile, et 
ajaloolane vaatas otse tema poole silmadega, mis olid näinud asju, mida nad veel 
nüüdki ei suutnud täielikult uskuda. 

«Niisugused,» lausus Callitrax, «on jutud, mida me oleme oma ajaloo algusest peale 
uskunud. Nüüd pean ma teile ütlema, et need on valed — igas üksikasjas valed — nii 
valed, et veel praegugi pole me neid 

suutnud täies ulatuses tõega kooskõlastada.» 

Ta ootas, kuni tema sõnade täielik tähendus kuulajateni jõudis. Siis, rääkides 
aeglaselt ja hoolikalt, andis ta nii Lysile kui ka Diasparile edasi teadmised, mis olid 
saadud Vanamonde'i mõistusest. 

Õige polnud isegi see, et inimene oli jõudnud tähtedeni. Kogu tema väikest 
impeeriumi piirasid Pluuto ja Persefone orbiidid, sest tähtedevaheline ruum 
moodustas tõkke, mida ta ei suutnud ületada. Kogu tema tsivilisatsioon oli koondunud 
Päikese ümber ja oli veel väga noor, kui. .. tähed jõudsid temani. 

Selle mõju pidi olema vapustav. Oma nurjumistest hoolimata ei olnud inimene 
kunagi kahelnud, et ühel päeval vallutab ta kosmilise ruumi sügavused. Ühtlasi oli ta 
uskunud, et kui universumis leidubki temaga võrdseid, siis mitte temast kõrgemal 
seisvaid olendeid. Nüüd teadis ta, et oli mõlemas suhtes eksinud ja et tähemaailmades 
leidus tema omast palju suuremaid mõistusi. Paljude sajandite vältel, algul teiste 
rasside laevadega ja hiljem laenatud teadmiste varal ehitatud sõidukitega uuris ini- 
mene Galaktikat. Kõikjalt leidis ta kultuure, mis olid talle arusaadavad, kuid millega 
ta ei suutnud võistelda, ja siin-seal põrkas ta kokku mõistustega, mis olid täielikult 
väljumas tema taibu piirest. 

Vapustus oli tohutu, kuid sellest oli kasu. Kurvemana ja lõputult targemana pöördus 
inimene tagasi Päikesesüsteemi, et omandatud teadmiste üle järele mõelda. Ta 
otsustas väljakutse vastu võtta ja kavandas pikkamööda plaani, mis andis 
tulevikulootusi. 

Kunagi olid inimesele suurimat huvi pakkunud füüsika-teadused. Nüüd asus ta veel 
innukamalt tegelema geneetikaga ja mõistuse uurimisega. Ta tahtis iga hinna eest oma 
evolutsiooni piirini jõuda. 

Suur eksperiment neelas miljonite aastate vältel kogu inimkonna energia. Kõik need 
jõupingutused, kõik need ohvrid ja rasked tööd koondusid Callitraxi jutustuses ainult 
käputäieks sõnadeks. See tõi aga inimesele tema suurimad võidud. Ta tegi lõpu 
haigustele; soovi korra! võis ta elada igavesti ja telepaatiat valdama õppides allutas ta 
enesele kõige subtiilsema jõu. 


Nüüd oli ta valmis omaenese ressurssidele tuginedes uuesti Galatika suurtesse 
avarustesse siirduma. Ta tahtis võrdsena kohtuda rassidega, kes elasid maailmades, 

millest ta oli kunagi kõrvale pöördunud. Tema eesmärk ( universumis täit osa 
mängida. 

Ja seda ta tegi. Just too, võib-olla inimkonna ajale pikim ajastu pani aluse 
legendidele Impeeriumist. See oli paljude rasside impeerium, kuid see asjaolu unustati 
draamas, mis tegi talle lõpu ja oli liiga kohutav, et sed oleks võinud tragöödiaks 
nimetada. 

Impeerium püsis vähemalt miljon aastat. Ta pidi läbi tegema palju kriise ja võib-olla 
isegi sõdu, kuid üheskoos küpsuse poole liikuvate suurte rasside hoog mattis neec 
kõik enda alla. 

«Me võime olla uhked osa üle,» jätkas Callitrax, «mida selles loos mängisid meie 
esivanemad. Isegi pärast oma kultuurialase kõrgtaseme saavutamist ei kaotanud nad 
algatusvõimet. Siin on meil tegemist rohkem oletuste kui tõestatud faktidega, aga näib 
olevat kindel, et eksperimente, mis tõid enesega kaasa Impeeriumi languse ja ühtaegu 
tema suurima hiilguse, inspireeris ja juhtis just inimene. 

Filosoofia, millel rajanesid need eksperimendid, oli nähtavasti järgmine. Kontaktid 
teiste rassidega olid inimesele näidanud, kui suurel määral olenes iga rassi 
maailmapilt temasse kuuluvate olendite füüsilisest kehast ja selle meeleelunditest. 
Väideti, et tõepärase pildi universumist, kui see oli üldse saavutatav, võis saada ainult 
niisugustest füüsilistest piirangutest vaba mõistus — praktiliselt puhas intellekt. See 
kontseptsioon oli iseloomulik paljudele Maa muistsetele usunditele ja näib 
kummaline, et ideest, millel puudus mõistuspärane lähteallikas, pidi lõpuks kujunema 
üks teaduse suurimaid eesmärke. 

Looduslikust universumist ei olnud kunagi leitud kehatut intellekti; Impeerium asus 
seda looma. Koos väga palju muuga oleme unustanud ka oskused ja teadmised, mis 
tegid selle võimalikuks. Impeeriumi teadlased valitsesid kõigi loodusjõudude, kõigi 
aja ja ruumi saladuste üle. Et meie mõistus kujutab enesest närvisüsteemi võrguga 
ühendatud ajurakkude ülikeeruka kombinatsiooni kõrvalsaadust, siis püüdsid nad luua 
aju, mille komponendid ei olnud materiaalsed, vaid sisaldusid ruumi enese struktuu- 
ris. Niisugune aju, kui seda oli võimalik nimetada ajuks, kasutas elektrienergiat või 
mingit kõrgemat energialiiki ja oli täiesti vaba mateeria türanniast. Ta võis funktsio- 
neerida palju kiiremini kui ükski orgaaniline intellekt; ta oli suuteline püsima seni, 
kuni universumis leidus veel 

mõni erg vaba energiat, ja tema võimetel polnud näha mingit piiri. Kui ta oli kord 
loodud, siis pidid ilmnema võimalused, mida isegi tema loojad ei osanud ette näha. 

Tuginedes suurelt osalt iseenese ümberkujundamisel saadud kogemustele, soovitas 
inimene teha niisuguste olendite loomise katse. See oli suurim väljakutse, mis 
universumi mõistusele oli kunagi esitatud, ja pärast sajandeid kestnud vaidlusi võeti 
see vastu. Kõik Galaktika rassid ühendasid selle eesmärgi saavutamiseks oma jõu. 

Unistust lahutas tegelikkusest rohkem kui miljon aastat. Tsivilisatsioonid tõusid ja 
langesid, maailmade pikaajalise vaevarikka töö tulemused läksid ikka ja jälle kaotsi, 
ent eesmärki ei unustatud kunagi. Ühel päeval saame võib-olla teada kõik, mis puutub 
sellesse ajaloo suurimasse pikaajalisse jõupingutusse. Praegu teame ainult nii palju, et 
see lõppes katastroofiga, mis peaaegu 

hävitas Galaktika. 

Seda perioodi keeldub Vanamonde'i mõistus puudutamast. Üks kitsas ajavahemik 
on tema jaoks blokeeritud, aga me usume, et seda blokeerib ainult tema enese hirm. 


Selle ajavahemiku alguses näeme Impeeriumi tema hiilguse tipul, eelseisva edu 
pingsas ootuses. Perioodi lõpul, ainult mõni tuhat aastat hiljem, on Impeerium 
lagunenud ja isegi tähed tuhmunud, just nagu oleksid nad kaotanud oma energia. 
Galaktika kohal ripub surilinana hirm, mis on seoses Hullu Mõistuse nimega. 

Pole raske oletada, mis pidi selles lühikeses ajavahemikus juhtuma. Puhas intellekt 
loodi, ent see osutus hullumeelseks või, nagu teiste allikate järgi näib tõenäolisem, 
mateeria suhtes leppimatult vaenulikuks. Sajandeid laastas see universumit, kuni see 
õnnestus taltsutada jõududega, mille laadi me ei oska oletada. Ükskõik mis relva 
Impeerium selles äärmises kitsikuses kasutas, igal juhul kulutas see suurel määral 
tähtede ressursse. Mälestused sellest kokkupõrkest panid aluse mõnedele, kuid mitte 
kõigile legendidele, milles on juttu Sissetungijatest. Aga selle juurde tulen ma veel 
tagasi. 

Hullu Mõistust ei olnud võimalik hävitada, sest ta oli surematu. Ta tõrjuti Galaktika 
äärele ja vangistati seal mingil viisil, mis pole meile arusaadav. Tema vanglaks sai 
kummaline tehistäht, mida nimetatakse Mustaks Päikeseks, ja sinna on ta jäänud 
tänapäevani. Kui Must Päike sureb, siis vabaneb ta uuesti. Kui kaugel tulevikus see 
päev on, pole võimalik öelda.» 

Callitrax jäi vait, just nagu süvenedes omaenese mõt tesse ja jättes täielikult tähele 
panemata asjaolu, temale olid suunatud kogu maailma pilgud. Selles piki vaikuses 
silmitses Alvin end ümbritsevat rahvasumn ning püüdis lugeda mõtteid, mida tekitas 
see paljastus -ja tundmatu ähvardus, mis nüüd pidi asendama müüc Sissetungijatest. 
Enamiku tema kaaskodanike nägudele o tardunud uskumatus; neilt nõudis alles 
võitlust oma võlts minevikust lahtiütlemine ja nad ei olnud esialgu suute lised. 
aktsepteerima veelgi kummalisema tegelikkust, mii oli selle asemele astunud. 

Rääkides nüüd vaiksema, summutatuma häälega, asus Callitrax kirjeldama 
Impeeriumi viimaseid päevi. Kui pilt nendest tema ees lahti rullus, sai Alvin aru, et 
see oli ajastu, milles tal oleks meeldinud elada. Siis olid seiklused ning oli hunnitu ja 
vääramatu julgus — julgus, mis oli suuteline õnnetuse hammaste vahelt võitu välja 
rebima. 

«Ehkki Hull Mõistus oli Galaktikat rüüstanud, olid Impeeriumi ressursid veel 
tohutud ja tema vaim polnud murtud. Julgusega, mida me võime ainult imetleda, alus- 
tati suurt eksperimenti uuesti ja asuti otsima viga, mis oli põhjustanud katastroofi. 
Paljud olid nüüd muidugi selle töö vastu ja ennustasid edasisi õnnetusi, ent neid ei 
võetud kuulda. Projekti elluviimist jätkati ja nii ränga hinnaga omandatud teadmised 
võimaldasid nüüd edu saavutada. 

Uuel rassil, kes sündis, oli potentsiaalne mõistus, mida polnud isegi võimalik mõõta. 
Ta oli aga täiesti lapsik; me ei tea, kas tema loojad ootasid seda, ent näib tõenäoline, 
et nad teadsid selle olevat vältimatu. Küpsuse saavutamiseks vajas ta miljoneid 
aastaid ja selle protsessi kiirendamiseks ei olnud võimalik midagi ette võtta. Vana- 
monde oli esimene niisugune intellekt; Galaktikas peab neid veel leiduma, aga me 
usume, et neid loodi väga vähe, sest Vanamonde pole kunagi kohtunud ühegi oma- 
taolisega. 

Puhaste intellektide loomine oli Galaktika tsivilisatsiooni suurim saavutus; inimene 
etendas selles suurt ja võib-olla juhtivat osa. Seni ei ole ma midagi rääkinud Maast 
endast, sest tema ajalugu moodustab ainult pisitillukese lõnga tohutu suures vaibas. 
Kõige ettevõtlikumate ja julgemate vaimude pideva äravoolu tõttu muutus meie 
planeet paratamatult väga konservatiivseks ja 

astus lõpuks vastu teadlastele, kes lõid Vanamonde'i. Viimases vaatuses ei 
mänginud ta kindlasti mingit osa. 

Impeeriumi töö oli nüüd lõpule viidud; tolle ajastu inimesed vaatasid tähti, mida nad 
olid oma meeleheitlikus hädaohus laastanud, ja tegid otsuse. Nad jätsid universumi 
Vanamonde'ile. 

Siin peitub mingi mõistatus — mõistatus, mida me võibolla ei suuda kunagi 
lahendada, sest Vanamonde ei saa meid aidata. Kõik, mis me .teame, on see, et 
Impeerium lõi kontakti millegi väga kummalise ja väga suurega, mis asus kaugel 
kosmose kumeruse taga, ruumi enese teises äärmuses. Me saame ainult oletada, mis 
see oli, aga selle kutse pidi olema tohutult tungiv ja tohutult paljutõotav. Väga 
lühikese aja jooksul asusid meie esivanemad ja nende naaberrassid teekonnale, mida 
me ei saa järgida. Vanamonde'i mõtted näivad piirduvat Galaktikaga, kuid tema 
mõistuse kaudu õnnestus meil näha selle suure ja salapärase seikluse algust. Siin on 
pilt, mille me rekonst-rueerisime; te heidate nüüd pilgu rohkem kui miljardi aasta 
kaugusel olevasse minevikku ...» 

Oma varasema hiilguse kahvatu varjuna rippus Galaktika aeglaselt pöörlev spiraal 
tühjuses. Kogu tema pikkust läbisid Hullu Mõistuse tekitatud suured rebendid — haa- 
vad, mida tulevastel aegadel võisid täita triivivad tähed, ilma et nad oleksid suutnud 
taastada kunagist sära. 

Inimene valmistus lahkuma oma universumist, nagu ta ammusel ajal oli lahkunud 
oma maailmast. Ja seda ei teinud ainult inimene, vaid ka tuhat teist rassi, kes olid koos 
temaga Impeeriumi rajanud. Nad olid kogunenud Galaktika äärele, kus nende ja väga 
pika aja pärast saavutatava eesmärgi vahel oli kogu Galaktika paksus. 

Nad olid sinna koondanud laevastiku, mis pani kujutlusvõime hirmust värisema. 
Selle lipulaevad olid päikesed, väikseimad paadid planeedid. Lõpmatuse teise serva 
valmistuti saatma tervet täheparve kõigi selle päikesesüsteemidega ja elust kihavate 
maailmadega. 

Pikk tulejuga sööstis läbi universumi südame, hüpates tähelt tähele. Silmapilgu 
vältel suri tuhat päikest, andes oma energia tohutule kehale, mis piki Galaktika telge 
kadus tühjusse... 

«Nõnda lahkus Impeerium meie universumist, et kusagil mujal oma saatusele vastu 
astuda. Kui tema pärijad, puhtad intellektid, saavad täiskasvanuks, siis tuleb ta võib- 
olla tagasi. Aga see päev on ilmselt veel kaugel. 

Niisugune on kõige üldisemates ja pealiskaudsemat joontes Galaktika 
tsivilisatsiooni ajalugu. Meie enda aj. lugu, mis meile näib nii tähtis, pole midagi 
muud kui ainult hiline ja tühine epiloog, ehkki see on nii keeruka: et me pole suutnud 
kõiki selle üksikasju lahti harutada. Näib, et paljud vanemad, vähem ettevõtlikud 
rassid keeldusid oma kodust lahkumast; meie otsesed esivanemat olid nende hulgas. 
Enamik neid rasse mandus ja suri välja, ehkki mõned võivad veel säilinud olla. Meie 
enda maailm pääses hädavaevu samast saatusest. Ülemineku-sajanditel — mis 
tegelikult kestsid miljoneid aastaid — läksid mineviku teadmised kaotsi või need 
hävitati sihilikult. Ehkki viimast on raske uskuda, näib see tõenäolisem. Pikaks ajaks 
vajus inimene ebausklikku, kuid siiski veel teaduslikku barbaarsusse, mille vältel ta 
moonutas ajalugu, et pääseda oma võimetus- ja nurjumistundest. Legendid 
Sissetungijatest on täiesti valed, ehkki nendesse andis kahtlemata oma osa 
meeleheitlik võitlus Hullu Mõistusega. Mitte miski peale nende eneste hingehaiguse 
ei peletanud meie esivanemaid tagasi Maale. 

Kui me olime teinud selle avastuse, pani meid Lysis eriti pead murdma üks 
probleem. Shalmirane'i lahingut pole kunagi toimunud — aga Shalmirane on olemas 


ja eksisteerib tänase päevani. Veel enam, ta kujutab enesest üht suurimat hävitusrelva, 
mis on kunagi loodud. 

Selle mõistatuse lahendamine nõudis meilt mõningat aega, aga kui lahendus oli kord 
leitud, siis oli see väga lihtne. Ammusel ajal oli Maal suur kaaslane, mida nimetati 
Kuuks. Kui loodete ja gravitatsiooni j õu köievedu pani selle lõpuks Maa suunas 
langema, tuli see hävitada. Shalmirane ehitati selleks otstarbeks ja selle ümber põimiti 
legendid, mida te kõik tunnete.» 

Callitrax vaatas veidi nukralt naeratades oma tohutu auditooriumi poole. 

«Niisuguseid osalt õigeid, osalt valesid legende on palju ja meie minevikus leidub 
teisigi paradokse, mis pole veel lahendatud. See on siiski rohkem psühholoogide kui 
ajaloolaste probleem. Isegi Keskarvuti salvestused pole täiesti usaldusväärsed ja 
näitavad selgesti, et neid on väga kauges minevikus moonutatud. 

Maal elasid mandumisperioodi üle ainult Diaspar ja Lys — Diaspar tänu oma 
masinate täiuslikkusele, Lys oma osalise isoleerituse ja oma elanike ebatavaliste 
vaimsete võimete tõttu. Ent isegi kui mõlemal kultuuril õnnestus 

uuesti jõuda oma varasemale tasemele, jäid neid kummitama päritud hirmud ja 
müüdid. 

Enam ei tarvitse need hirmud meid vaevata. Minu kui ajaloolase ülesanne pole 
tulevikku ennustada, vaid ainult minevikku vaadelda ja tõlgendada, aga mineviku 
õppetund on küllalt selge; me oleme liiga kaua elanud väljas-pooL reaalsust ja nüüd 
on saabunud aeg, mil meil tuleb oma elu ümber kujundada.» 


KAKSKÜMMEND VIIS 


Jeserac kõndis sõnatus imestuses mööda Diasparit, mida ta polnud kunagi varem 
näinud. Tegelikult erines see nii suurel määral linnast, kus ta oli veetnud kõik oma 
elud, et ta poleks seda mingil juhul ära tundnud. Ometi teadis ta, et see oli Diaspar, 
ehkki ta ei peatunud, et eneselt küsida, kuidas ta seda teadis. 

Tänavad olid kitsad, hooned madalamad — ja park oli kadunud. Õigemini küll ei 
olnud teda veel olemas. See oli üleminekueelne Diaspar, mis oli avatud maailmale ja 
universumile. Taevas linna kohal oli kahvatusinine ja täis pilveräbalaid, mis üle 
noorema Maa puhuvate tuulte mõjul pikkamööda kuju muutsid. 

Läbi ja üle pilvede lendasid kindlama kehaga taeva-rändurid. Miilide kõrgusel linna 
kohal, kirjates taevast oma hääletute lennujälgedega, tulid ja läksid oma teed laevad, 
mis ühendasid Diasparit välismaailmaga. Jeserac vaatas pikka aega üksisilmi lahtise 
taeva mõistatust ja imet ning hetke vältel riivas tema südant hirm. Ta tundis end 
olevat alasti ja kaitsetu ning teadis, et see rahulik sinine kuppel tema pea kohal ei 
olnud midagi muud kui ainult üliõhuke kest, mille taga asus kogu oma salapäras ja 
ohtlikkuses kosmiline ruum. 

Hirm ei olnud siiski küllalt tugev tema tahte halvamiseks. Osa mõistusega teadis 
Jeserac, et kogu see elamus oli ainult unenägu ja unenägu ei saanud teda kahjustada. 
Ta läbis selle ja nautis kõike, mida see enesega kaasa tõi, kuni ta ärkas tuttavas linnas. 

Ta suundus Diaspari südamesse — sinna, kus tema ajal seisis Yarlan Zey 
Mausoleun. Selles muistses linnas polnud seal mingit mausoleumi, vaid ainult madal 
ringikujuline paljude võlvitud ukseavadega ehitis. Ühes neist ukseavadest ootas teda 
keegi mees. 

Jeserac oleks pidanud imestusest vapustatud oleme kuid nüüd ei suutnud miski teda 
üllatada. Mingil viisi tundus õige ja loomulik, et ta seisis vastamisi mehega kes oli 
ehitanud Diaspari. 

«Ma arvan, et sa tunned mu ära,» ütles Yarlan Zey. 

«Muidugi; ma olen tuhat korda su kuju näinud. Sa oled Yarlan Zey ja see on 
Diaspar miljard aastat tagasi. Ma tean, et näen und ja tegelikult pole meid kumbagi 
SIIN.» 

«Siis ei ole sul tarvis karta midagi, mis juhtub. Tule mulle järele ja pea meeles, et 
mitte miski ei saa sulle kahju teha, sest igal ajal, kui sa seda soovid, võid ärgata oma 
ajastu Diasparis.» 

Kuulekalt järgnes Jeserac Yarlan Zeyle ehitisse, tema vaim oli nagu vastuvõtlik 
ebakriitiline käsn. Mingi mälestus või mälestuskaja ütles talle, mis pidi nüüd juhtuma, 
ja ta tundis, et kunagi oleks ta sellest õudustundega tagasi põrganud. Nüüd aga polnud 
tal mingit hirmu. Ta tundis end kaitstuna teadmisest, et see elamus polnud reaalne, 
ning ühtlasi näis Yarlan Zey kohalviibimine olevat just nagu talisman kõigi ohtude 
vastu, mis võisid teda ähvardada. 

Ehitise sügavusse viivatel liikurteedel oli vähe inimesi ja nende ümber polnud enam 
kedagi, kui nad lõpuks sõnatult seisid suure voolujoonelise silindri kõrval. Jeserac 
teadis, et see silinder võis ta viia linnast välja, teekonnale, mis kunagi oleks 
vapustanud ta mõistust. Kui teejuht osutas avatud uksele, peatus ta lävel ainult hetke 
ja astus siis sisse. 

«Näed?» ütles Yarlan Zey naeratades. «Nüüd lase end lõdvaks ja pea meeles, et sa 
oled kaitstud ja mitte miski ei saa sulle liiga teha.» 

Jeserac uskus teda. Ta tundis ainult ülinõrka kartus-värinat, kui tunnelisuue hääletult 
tema poole libises ja sõiduk, milles ta viibis, hakkas läbi maasügavuse sööstes kiirust 
võtma. Igasugust hirmu, mis tal võis olla, pani unustama innukas soov rääkida selle 
peaaegu müütilise mine vikuku ju ga. 

«Kas sulle ei tundu kummaline,» alustas Yarlan Zey, «et ehkki taevas on meile 
avatud, oleme püüdnud end maapõue matta? See on selle haiguse algus, mille lõppu 
sa oled näinud oma ajastus. Inimkond püüab end peita; ta kardab seda, mis asub 
kosmilises ruumis, ja varsti suleb ta kõik universumisse viivad uksed.» 

«Aga ma nägin Diaspari kohal taevas kosmoselaevu,» ütles Jeserac. 

«Palju kauem sa neid ei näe. Me oleme kaotanud kontakti tähtedega ja varsti 
jäetakse maha isegi planeedid. Väljaminekuks kulus meil miljoneid aastaid, koju 
tagasi tulekuks ainult sajandeid. Ja lähemal ajal jääb tühjaks ka peaaegu kogu Maa.» 

«Miks te seda tegite?» küsis Jeserac. Vastus oli talle teada, kuid miski sundis teda 
siiski seda küsimust esitama. 

«Me vajasime varjupaika, sest meil oli kaks hirmu — hirm surma ja kosmilise 
ruumi ees. Me olime haiged inimesed ega tahtnud enam universumis mingit osa eten- 
dada — sellepärast teesklesime, et teda pole olemas. Me olime näinud kaost tähtede 
hulgas möllamas ning igatsesime rahu ja stabiilsust. Niisiis tuli Diaspar sulgeda, et 
mitte miski uus ei saaks enam kunagi temasse tungida. 

Me kavandasime linna, mida sa tunned, ja mõtlesime oma arguse varjamiseks välja 
vale mineviku. Oh, me polnud esimesed, kes seda tegid — aga me olime esimesed, 
kes tegid seda nii põhjalikult. Ja me kujundasime ümber ka inimvaimu, millelt me 
võtsime auahnuse ja tugevamad kired, et ta oleks oma uue maailmaga rahul. 

Linna ja kõigi selle masinate ehitamiseks kulus tuhat aastat. Kui üks või teine meist 
oli oma töö lõpetanud, puhastati ta aju mälestustest, need asendati hoolikalt ette- 


valmistatud võltsmälestustega ja tema isiksus salvestati linna mällu, kuni tuli aeg ta 
sealt jälle välja kutsuda. 

Nõnda saabus lõpuks päev, mil Diasparis polnud enam ainsatki elusat inimest; oli 
ainult Keskarvuti, mis täitis temasse sisestatud käske ja kontrollis Mälupankasid, mil- 
les me magasime. Mitte kellelgi polnud mingit kontakti minevikuga — ja nii algas 
sellest punktist ajalugu. 

Siis kutsuti meid ettemääratud järjekorras ükshaaval Mälupankadest välja ja me 
saime uuesti keha. Nagu masin, mis oli äsja ehitatud ja lasti nüüd esimest korda käiku, 
hakkas Diaspar täitma ülesandeid, mille jaoks ta oli kavandatud. 

Ent mõned meist kahtlesid algusest peale. Igavik oli pikk aeg; me mõistsime, kui 
riskantne oli kõik väljapääsud sulgeda ja püüda end universumist täielikult eraldada. 
Et me aga ei saanud oma kultuuri soovidele vastu astuda," siis tegutsesime salaja ja 
tegime muudatused, mida pidasime vajalikuks. 

Unikaalid mõtlesime välja meie. Nad pidid ilmuma pi. kade ajavahemike tagant ja 
võimaluse korral selgitam kas väljaspool Diasparit leidub midagi niisugust, milleg 
tasub kontakti luua. Me ei kujutlenud, et võiks kulud nii pikk aeg, enne kui esimene 
neist saavutab edu — j me ei kujutlenud ka, et see edu võiks olla nii suur.» 

Hoolimata kriitikavõime puudumisest, mis kuulub une näo põhiolemusse, imestas 
Jeserac põgusalt, kuidas sa: Yarlan Zey nii teadlikult rääkida asjadest, mis juhtusid 
miljard aastat pärast tema aega. See oli väga hämmeldav ... ta ei saanud aru, 
missuguses aja- ja ruumipunktis ta viibis. 

Teekond lähenes lõpule; tunneli sein ei välkunud temast enam nii kaelamurdva 
kiirusega mööda. Yarlan Zey hakkas rääkima tungivuse ja autoriteetsusega, mida 
varem polnud tema häälest kostnud. 

«Minevik on möödas; me tegime oma töö nii hästi või halvasti kui suutsime ja 
sellega on lõpp. Kui sind loodi, Jeserac, anti sulle nagu kõigile teistelegi Diaspari 
elanikele kaasa hirm välismaailma ees ja sund jääda linna piiridesse. Nüüd tead sa, et 
see hirm oli alusetu ja see sunniti sulle kunstlikult peale. Mina, Yarlan Zey, tegin seda 
ja nüüd vabastan ma su sellest orjusest. Kas saad aru?» 

Viimaste sõnadega valjenes Yarlan Zey hääl üha, kuni see näis kaikuvat läbi kogu 
ruumi. Allmaasõiduk, milles Jeserac viibis, muutus tema ümber ähmaseks ja lõi väre- 
lema, just nagu oleks unenägu lõppema hakanud. Ent sellal kui nägemus tuhmus, 
kuulis ta ikka veel käskivat häält, mis müristas tema ajusse: «Sa ei karda enam, Jese- 
rac. Sa ei karda enam.» 

Ta lähenes ärkvelolekule nagu ookeanisügavusest veepinnale tõusev tuuker. Yarlan 
Zey oli kadunud, ent mõnda aega valitses kummaline interreegnum, mille vältel teda 
toetasid sõbralikud käed ja temaga rääkisid hääled, mis olid talle tuttavad, kuid mida 
ta ei suutnud ära tunda. Siis hoovas reaalsus tagasi nagu kiire koidu-valgus. 

Ta avas silmad ning nägi Alvinit, Hilvarit ja Gerane'i, kes seisid murelikus ootuses 
tema kõrval. Kuid ta ei pööranud neile tähelepanu; tema mõtted olid liiga täis imet, 
mis ta ees laius — metsade ja jõgede panoraami ning lahtise taeva sinist võlvi. 

Ta viibis Lysis; ja ta ei tundnud hirmu. 

Keegi ei häirinud teda, kui ta laskis sel ajatul hetkel igaveseks oma mällu sööbida. 
Lõpuks, olles veendunud, et kõik see oli tõepoolest reaalne, pöördus ta oma kaaslaste 
poole. 

«Tänan sind, Gerane,» ütles ta. «Ma ei uskunud, et see sul korda läheb.» 

Psühholoog näis enesega väga rahul olevat ja sooritas mingeid peeni 
manipulatsioone väikese masinaga, mis rippus tema kõrval õhus. 


«Sa valmistasid meile mõningaid murelikke silmapilke,» tunnistas ta. «Kord või 
paar hakkasid sa esitama küsimusi, millele polnud võimalik loogiliselt vastata, ja ma 
kartsin, et olen sunnitud unenäo katkestama.» 

«Oletame, et Yarlan Zey poleks mind veennud — mida te oleksite siis ette võtnud?» 

«Me oleksime su teadvusetuna Diasparisse tagasi viinud ja seal oleksid sa võinud 
loomulikul viisil ärgata, saamata kunagi teada, et sa olid Lysis viibinud.» 

«Ja see Yarlan Zey kujutis, mille sa mu ajusse sisestasid — kui palju oli tema jutus 
tõtt?» 

«Ma usun, et suurem osa. Ma muretsesin palju rohkem oma väikese saaga veenvuse 
kui ajaloolise täpsuse pärast, aga Callitrax vaatas ta läbi ega leidnud temast vigu. Igal 
juhul vastab ta kõigele, mida me teame Yarlan Zeyst ja Diaspari päritolust.» 

«Nüüd siis saame linna tõeliselt avada,» ütles Alvin. «Selleks võib kuluda palju 
aega, aga lõpuks on meil võimalik hirmu neutraliseerida, nii et igaüks, kes soovib, 
saab Diasparist lahkuda.» 

«Palju aega kulub selleks kindlasti,» vastas Gerane kuivalt. «Ja ära unusta, et Lys 
suudab lisaks oma elanikele vaevalt mahutada mitusada miljonit inimest, kui kogu 
teie rahvas otsustab siia tulla. Ma ei pea seda tõenäoliseks, aga võimalik see on.» 

«See probleem laheneb iseenesest,» vastas Alvin. «Lys võib olla väike, aga maailm 
on suur. Miks me peaksime ta täies ulatuses kõrbe meelevalda jätma?» 

«Nii et sa unistad ikka veel, Alvin,» ütles Jeserac naeratades. «Ma mõtlesin juba 
huviga, mis sul on veel teha jäänud.» 

Alvin ei vastanud; see oli küsimus, mis oli mõnel viimasel nädalal üha tungivamalt 
ka tema enese ette kerkinud. Teel künkanõlvast alla Airlee poole jäi ta mõtteisse 

KAKSKÜMMEND KUUS 


On mingi eriline kurbus, mis peitub saavutustes, teadmises, et kauaigatsetud 
eesmärk on lõpuks kätte võidetud ja elu peab nüüd minema uut rada. Alvin tundis 
seda kurbust, kui ta üksi uitas Lysi metsades ja põldudel. Isegi Hilvar polnud temaga 
kaasas, sest on aegu, mil inimene peab viibima lahus ka oma parimatest sõpradest. 

Ta ei rännanud sihitult, ehkki ta kunagi ei teadnud, missugune võib olla järgmine 
asula, kus ta peatuse teeb. Ta ei otsinud mingit kindlat kohta, vaid meeleolu, mõjus- 
tust — tegelikult eluviisi. Diaspar ei vajanud teda nüüd enam; käärimine, mille ta oli 
linnas tekitanud, läks oma rada, ja mitte miski, mida tal oli võimalik ette võtta, ei 
saanud kiirendada ega aeglustada muutusi, mis seal toimusid. 

Ka see rahulik maa pidi muutuma. Sageli mõtles ta, kas ta oli toiminud valesti, kui 
ta hoolimatult oma uudishimu rahuldada püüdes oli avanud kahe kultuuri vahelise 
muistse tee. Ent kindlasti oli ju parem, kui Lys teadis tõde — et ka tema, nagu 
Diaspargi, oli osaliselt rajatud hirmudele ja valedele. 

Mõnikord pidas ta aru, missuguseks uus ühiskond võib kujuneda. Ta uskus, et 
Diaspar peab vabanema Mälupankade vanglast ning taastama elu ja surma tsükli. Ta 
teadis, et Hilvar peab seda võimalikuks, ehkki Hilvari ettepanekud olid tema taibu 
jaoks liiga tehnilised. Võib-olla tuleb kunagi jälle aeg, mil armastus ei ole Diasparis 
täiesti viljatu. 

Kas selle järele, mõtles Alvin, oligi ta Diasparis alati puudust tundnud — kas seda 
oligi ta tegelikult otsinud? Ta teadis nüüd, et kui võimuiha, auahnus ja uudishimu olid 
rahuldatud, jäi südamesse ikkagi veel igatsus. Mitte keegi polnud tõeliselt elanud, kui 
ta ei olnud saavutanud seda armastuse ja iha sünteesi, mille olemasolu Alvin polnud 
enne Lysi tulekut aimanudki. 

Ta oli kõndinud Seitsme Päikese planeetidel, kuhu 

miljardi aasta vältel ei olnud astunud ühegi inimese jalg. Nüüd aga tähendas see 
talle vähe; mõnikord mõtles ta, et ta oleks andnud kõik oma saavutused, kui ta oleks 
kuulnud äsjasündinud lapse nuttu ja teadnud, et see on tema laps. 

Lysis võis ta ühel päeval leida, mida soovis; siinsetele iiynestele oli omane soojus ja 
mõistvus, mida, nagu ta nüüd aru sai, Diasparis ei olnud. Ent enne kui ta sai puhata, 
enne kui tal oli võimalik rahu leida, pidi ta veel 

tegema ühe otsuse. 

Tema kätesse oli sattunud võimas jõud; see oli ikka veel tema valduses. See oli 
vastutus, mida ta kunagi oli otsinud ja mille ta oli innukalt vastu võtnud, kuid nüüd 
teadis ta, et see ei võimaldanud tal rahu saada. Sellest loobumine oleks aga 
tähendanud usalduse kuritarvitamist. 

Oma otsuse tegi ta ühes väikeste kanalitega asulas suure järve kaldal. Värvilised 
majad, mis näisid laugetel lainetel ankrus seisvat, moodustasid peaaegu ebareaalselt 
ilusa vaatepildi. Siin oli elu, soojus ja hubasus — kõik, mille järele ta oli Seitsme 
Päikese üksildases majesteetlikkuses puudust tundnud. 

Ühel päeval on inimkond jälle valmis kosmilisse ruumi siirduma. Missuguse uue 
peatüki inimene siis tähtede hulgas kirjutab, seda Alvin ei teadnud. See polnud tema 
mure; tema tulevik oli siin, Maal. 

Kuid enne tähtedele selja pööramist tahtis ta teha veel ühe lennu. 


Kui Alvin peatas tõusva laeva ülessööstu, oli linn juba nii kaugel, et temas polnud 
enam võimalik ära tunda inimese kätetööd, ja nähtavaks oli muutunud planeedi kume- 
rus. Varsti nägid nad hämariku joont, mis oma lõputul teekonnal tuhandete miilide 
kaugusel üle kõrbe libises. Nende kohal ja ümber olid oma kaotatud hiilgusest hoo: 
limata ikka veel säravad tähed. 

Hilvar ja Jeserac vaikisid; nad oletasid, kuid ei teadnud kindlalt, miks Alvin sooritas 
selle lennu ja oli nad enesega kaasa kutsunud. Kummalgi ei olnud tuju rääkida, kui 
üksildane panoraam nende all lahti rullus. Selle tühjus rõhus neid mõlemat ja Jeserac 
tundis äkilist põlglikku pahameelt, mõeldes kunagi ammu elanud inimestele, kes 
omaenese hooletuse läbi olid lasknud Maa ilul surra. 

Ta lootis, et Alvinil on õigus, kui ta unistab, et kõil seda on võimalik muuta. 
Võimed ja teadmised olid ve olemas — tarvis oli ainult tahet, et sajandeid tagasi pö 
rata ja ookeane uuesti voogama panna. Vesi oli sügav, maapõue peidus veel säilinud; 
ja vajaduse korral oli tem valmistamiseks võimalik ehitada muundusseadmeid. 

Eelseisvail aastail oli nii palju teha. Jeserac teadis, e ta viibib kahe ajastu vahel; ta 
tundis, kuidas inimkonn pulss hakkab tema ümber uuesti kiirenema. Lahendamis 
ootasid suured probleemid, kuid ta oli veendunud, e Diaspar lahendab need. Mineviku 
vigade parandamiseks pidi kuluma sajandeid, aga kui see oli lõpetatud, siis pidi 
inimene olema tagasi võitnud peaaegu kõik, mis ta oli kaotanud. 

Aga kas tal oli võimalik tagasi võita kõike? Jeserac kahtles selles. Raske oli uskuda, 
et Galaktika vallutatakse kunagi uuesti, ja isegi kui see saavutatakse, siis mis otstarve 
võib sellel olla? 

Alvin katkestas tema mõtisklused ja ta pöördus ekraanist eemale. 

«Ma tahtsin, et te seda näeksite,» ütles Alvin tasase häälega. «Teist võimalust teil 
võib-olla enam ei tule.» «Sa ei lahku Maalt?» 


«Ei; mulle piisab kosmilisest ruumist. Isegi kui Galaktikas on veel säilinud teisi 
tsivilisatsioone, kahtlen ma, kas nad väärivad jõupingutusi, mida nõuaks nende leid- 
mine. Siin on nii palju teha; ma tean nüüd, et siin on mu kodu, ja ma ei lahku siit 
enam. 

Ta vaatas alla suurele kõrbele, kuid ta silmad näfld tuhande aasta pärast selle asemel 
laiuvat vett. Inimene oli oma maailma uuesti avastanud ning ta tegi selle ilusaks, kuni 
ta sinna jäi. Ja pärast seda... 

«Me ei ole veel valmis tähtedele minema ja kulub palju aega, enne kui me oleme 
uuesti suutelised nende väljakutset vastu võtma. Ma olen mõelnud, mida ma peaksin 
tegema selle laevaga; kui ta jääb Maale, tekib mul alatasa kiusatus teda kasutada ja 
ma ei leia kunagi hingerahu. Aga ma ei saa ka lasta teda tarbetult seista; mul on tunne, 
et ta on antud minu hoole alla ja ma pean teda kasutama maailma hüvanguks. 

Sellepärast olen ma otsustanud saata ta roboti juhtimisel Galaktikast välja, et ta 
teeks kindlaks, mis juhtus meie esivanematega — ja kui võimalik, siis mida nad 
läksid otsima, kui nad meie univeisumist lahkusid. See 

pidi olema midagi imepärast, kui selle otsimine ahvatles neid nii palju maha jätma. 

Robot ei väsi kunagi, ükskõik kui kaua aega teekond nõuab. Ühel päeval jõuab mu 
sõnum meie sugulasteni ja nad saavad teada, et me ootame neid siin, Maal. Nad tule- 
vad tagasi ja ma loodan, et tolleks ajaks oleme nende väärilised, ükskõik kui suureks 
nad on muutunud.» 

Alvin jäi vait ja vaatas üksisilmi tulevikku, mille ta oli kujundanud, kuid mida ta 
võib-olla kunagi ei näe. Sellal kui inimene oma maailma uuesti üles ehitab, läbib see 
laev galaktikatevahelist pimedust ja tuleb tuhandete aastate pärast. tagasi. Võib-olla 
on tema siis veel siin laeva vastu võtmas, aga kui mitte, on ta ka sellega rahul. 

«Ma arvan, et sa teed targasti,» ütles Jeserac. Siis kerkis teda viimast korda piinama 
muistse hirmu kaja. «Aga mis saab siis,» lisas ta, «kui laev puutub kokku millegi 
niisugusega, millega me ei taha kohtuda ...» Ta hääl vaibus, kui ta tundis ära oma 
hirmu lähteallika, ja tema kõver, iseennast tauniv naeratus tegi lõpu Sissetungijate 
viimasele varjule. 

«Sa unustad,» ütles Alvin, võttes teda tõsisemalt, kui ta oli oodanud, «et varsti 
hakkab meid abistama Vana-monde. Me ei tea, missugused on tema võimed, aga 
Lysis näivad kõik arvavat, et need on potentsiaalselt piiramatud. Kas pole nii, 
Hilvar?» 

Hilvar ei vastanud otsekohe. Oli õige, et Vanamonde oli teine suur mõistatus, 
küsimärk, mis jäi alatiseks lasuma inimkonna tulevikule, kuni ta Maal viibis. Juba 
nüüd näis kindel, et Vanamonde'i arengut eneseteadvuse suunas oli kiirendanud tema 
kontakt Lysi filosoofidega, kes panid suuri lootusi tulevasele koostööle selle lapseliku 
ülimõistusega ja uskusid, et neil oli võimalik lühendada tema loomulikuks 
arenemiseks vajalikku tohutu pikka aega. 

«Ma ei ole selles veendunud,» tunnistas Hilvar. «Millegipärast ei arva ma, et meil 
maksab Vanamonde'ilt liiga palju oodata. Praegu saame teda aidata, aga me pole 
midagi muud kui ainult lühike vahejuhtum tema pikas elus. Ma ei usu, et tema 
lõplikul saatusel on midagi tegemist meie omaga.» 

Alvin vaatas talle üllatunult otsa. 

«Miks sa nii arvad?» küsis ta. 

«Ma ei oska seda seletada,» ütles Hilvar. «See on lihtsalt intuitsioon.» Ta oleks 
võinud rohkem lisada, kuid 

vaikis. Neid asju ei saanud edasi anda, ja ehkki ta teadis, et Alvin ei naera tema 
unenäo üle, ei tahtnud ta seda isegi oma sõbraga arutada. 

Ta oli kindel, et see oli rohkem kui unenägu ja jäi teda alatiseks kummitama. Mingil 
viisil oli see ta teadvusse imbunud kirjeldamatu ja teistega jagamatu kontakti ajal, mis 
tal oli olnud Vanamonde'iga. Kas Vanamonde ise teadis, missugune pidi olema tema 
üksildane saatus? 

Ühel päeval lõpeb Musta Päikese energia ning tema vang vabaneb. Ja siis, 
universumi lõpul, kui aeg ise kõheldes läheneb peatumisele, kohtuvad Vanamonde ja 
Hull Mõistus keset tähtede laipu. 

See kokkupõrge võib kogu maailmakõiksusele lõpu teha. Kuid see on kokkupõrge, 
millel pole midagi tegemist inimesega ja mille tulemust ei saa inimene kunagi teada . 


«Vaadake!» ütles Alvin äkki. «Seda tahtsingi ma teile näidata. Kas saate aru, mida 
see tähendab?» 

Laev viibis nüüd pooluse kohal ja planeet moodustas tema all täiusliku poolkera. 
Vaadates alla hämarikuvööndile, nägid Jeserac ja Hilvar maailma vastakülgedel ühe- 
aegselt päikesetõusu ja päikeseloojakut. Sümboolika oli nii ilmekas ja nii rabav, et see 
hetk jäi neile kogu eluks meelde. 

Selles universumis oli laskumas öö; pikenevad varjud sirutusid itta, kus polnud 
enam oodata uut koitu. Mujal aga olid tähed veel noored ning seal püsis 
hommikuvalgus; ja ühel päeval pidi inimene jälle minema teed, mida ta oli kord juba 
käinud. 

